
capitolul 1 


Ianuarie 1813, Londra 


Începea un nou dans cu diavolul. Cassie manevră ciocănelul de la 
ușa lui Kirkland, în formă de cap de dragon, în timp ce se întreba ce 
misiune o aștepta de această dată. 

Ușa se deschise. Majordomul o recunoscu și o invită în casă cu o 
plecăciune. 

— Lordul este în biroul său, domnișoară Fox. 

— Nu este nevoie să mă conduci, spuse Cassie și se îndreptă către 
odăile din fundul casei, în timp ce se gândea că era momentul ca 
Kirkland să o trimită înapoi în Franţa. 

Ani de zile făcuse pe ascuns naveta între Anglia și Franţa, ca spion 
și curier la ordinele lui Kirkland. Asemenea înlesniri erau periculoase 
și îi ofereau un soi de satisfacţie înverșunată. 

În aparenţă un domn frivol, care se lăsa pradă traiului îmbelșugat 
și lipsit de griji, Kirkland era, de fapt, un geniu priceput la strângerea 
de informaţii secrete și la analiza lor. De data asta o ţinuse în Londra 
mai mult decât de obicei, și în tot acest timp fusese membră a unei 
echipe care lucrase cu îndârjire să deconspire un complot îndreptat 
împotriva familiei regale. Reușiseră să-și ducă misiunea la bun sfârșit, 
sărbătoriseră deja Crăciunul și o nuntă, iar acum Cassie nu-și găsea 
locul. Eforturile depuse pentru subminarea regimului lui Napoleon 
dădeau un scop vieţii sale. 

Bătu la ușa biroului și intră când auzi invitaţia rostită din interior. 
Kirkland stătea în spatele biroului său, arătând impecabil, ca 
întotdeauna. Când intră ea, acesta se ridică de pe scaun, ca un gest de 
curtoazie. 

Kirkland avea părul negru, umerii laţi și trăsături clasice, care-l 
făceau să pară întotdeauna chipeș, însă, de data aceasta, în ciuda 
zâmbetului, pe faţă i se putea citi încordarea. 

— Arăţi chiar mai anonimă decât de obicei, Cassie. Cum de reușești 
să fii atât de ștearsă și ușor de uitat? 

— Talentul și uzanta își spun cuvântul, de vreme ce anonimatul îi 
este atât de trebuincios unui spion, îi dădu ea replica, în timp ce lua loc 
pe unul dintre scaunele din faţa bărbatului. Însă dumneata, domnule, 
arăţi precum moartea pe înserat. Dacă nu o să te îngrijești, ai să cazi 

pradă unui nou atac de febră, și o să aflăm dacă ne ești sau nu 
indispensabil. 

— Nimeni nu este indispensabil, răspunse Kirkland și se așeză iar 
pe scaun. Rob Carmichael mi-ar putea lua locul, în caz de nevoie. 

— Ar putea, dar nu își dorește. Rob preferă să fie pe stradă și să 
trosnească scăfârlii. 

Cel puţin așa îi spusese Rob lui Cassie, căci erau prieteni apropiaţi 
și uneori chiar mai mult decât atât. 

— Şi se pricepe de minune la asta! se declară de acord Kirkland. În 
orice caz, nu am de gând să dau colțul prea curând, continuă el și 
începu să se joace cu pana de scris. 

— Nu-ţi stă în obicei să te foiești atâta, spuse Cassie. Ai găsit o 
misiune mai primejdioasă decât de obicei pentru mine? 

Buzele lui Kirkland se desprinseră într-o grimasă amuzată. 

— Întotdeauna e primejdios să trimit agenţi în Franţa. Și mi se 
strânge și mai tare inima când știu că misiunea nu este chiar 
indispensabilă pentru Marea Britanie, ci mai degrabă una în interes 
personal. 

— Te referi la prietenul tău, Wyndham, răspunse ea aproape 
instantaneu. Nu te mai îngrijora. În calitatea sa de moștenitor al 
contelui de Costain, ar merita să ne asumăm câteva riscuri chiar dacă 
nu ti-ar fi prieten. 

— De la început trebuia să-mi dau seama că vei ghici despre ce este 
vorba, răspunse Kirkland și așeză pana frumos, în suportul său. De 
câte ori ai luat urma unor piste ce puteau duce la Wyndham? 

— De două sau de trei ori, și o singură dată fără nici un pic de 
succes. 

De altfel, Cassie nu era singurul agent care căuta probe care să 
confirme sau să infirme moartea lui Wyndham, care dispăruse cu 
mult timp în urmă. Kirkland nu avea să renunțe până când nu avea să 
dovedească una din cele două posibilități. 

— Nu am vrut să recunosc, dar m-am temut că a fost omorât 
atunci când armistițiul de la Amiens a expirat și toţi englezii au fost 
reținuți, pentru a nu se întoarce în Anglia. Kirkland oftă. Wyndham nu 
s-ar fi lăsat dus cu binișorul. Ar fi putut fi omorât fiindcă s-ar fi opus 
arestării. Nimeni nu a mai primit nici o veste de la el din mai 1803, de 
când a reînceput războiul. 

— De vreme ce nu se află la Verdun, la un loc cu ceilalţi detinuti, și 

nu am mai dat de nici o altă urmă de-a lui, aceasta este cea mai 
plauzibilă explicaţie, încuviință Cassie. Însă asta este prima dată când 
te arăţi gata să admiţi această posibilitate. 

— Wyndham era mereu plin de viaţă, spuse Kirkland, dus pe 
gânduri. Nu părea posibil să fi fost omorât fără motiv. Dar știu cum 
merg lucrurile, desigur. Însă aveam senzaţia că, dacă aș fi rostit 
cuvintele cu voce tare, ar fi devenit pe loc adevărate. 

Era o remarcă chiar surprinzătoare din partea lui Kirkland, 
renumit pentru mintea sa ascuţită și întotdeauna obiectivă. 

— Mai povestește-mi despre Wyndham, îi ceru Cassie. Nu despre 
rangul său ori despre avere, ci spune-mi ce fel de om era. 

Chipul lui Kirkland se lumină. 

— Era un băiat plin de șarm, cu părul auriu, care ar fi fost în stare 
să vândă și pielea ursului din pădure. Era înșelător, dar nu găseai pic 
de răutate în el. Lord Costain l-a trimis la Academia Militară 
Westerfield, în speranţa că Lady Agnes îl va putea struni pe Wyndham 
fără să cadă pradă farmecului său. 

— Și a reușit? întrebă Cassie, care o cunoscuse pe formidabila 
directoare de acolo și i se păruse că putea struni pe oricine. 

— Să zicem că da. Lady Agnes l-a îndrăgit foarte tare pe Wyndham. 
Toată lumea, de altfel. Dar nu-l lăsa să scape fără pedeapsă atunci când 
era nesăbuit. 

— Presupun că ai dat peste o pistă nouă, altfel nu mi-ai spune toate 
astea. 

Kirkland începu iarăși să se joace cu pana. 

— Îţi mai aduci aminte de spionul acela francez pe care l-am 
deconspirat pe când lucram la complotul împotriva familiei regale? 

— Paul Clement. Cassie îl cunoștea oarecum pe acel bărbat, prin 
intermediul legăturilor ei cu comunitatea emigranților francezi. Ţi-a 
oferit informații cu privire la Wyndham? 

— Clement a auzit niște zvonuri, cum că, imediat ce ar fi încetat 
armistițiul, un tânăr englez de viță nobilă s-ar fi răzvrătit împotriva 
unui reprezentant al guvernului, pe nume Claude Durand, răspunse 
Kirkland. Cunosc acest nume, dar mai multe nu știu. Ai auzit de el? 

Cassie încuviinţă din cap. 

— Este un descendent al unei rude mai îndepărtate a unei familii 
de nobili francezi. Când a izbucnit revoluţia, a devenit radical și l-a 
denunţat pe vărul său, care avea rangul de conte, apoi a privit cum a 

fost ghilotinat. Drept recompensă, Durand a obţinut castelul familiei și 
o bună parte din avere. Acum ocupă un post important în Ministerul 
Poliţiei. Și-a căpătat reputaţia unui om brutal, de o loialitate oarbă faţă 
de Bonaparte, așa că este un bărbat cu care nu-i de dorit să te înfrunți. 

— Se poate ca Wyndham să nu fi supravieţuit în faţa furiei unui 
asemenea om. Însă Clement a auzit cum că Durand l-ar fi închis pe 
lordul englez în temniţa sa particulară. Dacă e vorba într-adevăr 
despre Wyndham, atunci e posibil să fie încă în viaţă. 

Cassie știa că nu era cazul să sublinieze cât de puţin probabil era 
acest lucru. 

— Vrei să verific informaţia oferită de Clement? 

— Da, dar să nu-ţi asumi nici un risc, spuse Kirkland și o privi cu 
asprime. Îmi fac griji din pricina ta. Ţie nu ţi-e teamă de moarte pe cât 
ar trebui. 

Cassie ridică din umeri. 

— Nu o caut cu lumânarea. Instinctul animalic mă ţine departe de 
orice prostie. Nu cred că va fi greu să găsesc castelul lui Durand și apoi 
să aflu de la localnici dacă ţine acolo, întemnițat, un prizonier englez 
blond. 

Kirkland încuviinţă din cap. 

— Temniţele nu sunt construite astfel încât să se poată supravieţui 
prea mult timp în ele, dar, cu puţin noroc, ai să poţi afla dacă 
Wyndham este întemnițat acolo. 

— Crezi că avea forța necesară să supraviețuiască ani de zile în 
captivitate? întrebă Cassie. Nu mă refer la forța fizică, ci la cea 
mentală. În temniţă, oamenii pot s-o ia razna, mai ales dacă sunt ţinuţi 
izolați. 

— Nu mi-am putut da niciodată seama ce resurse nevăzute avea 
Wyndham. Pentru el, totul părea simplu și la îndemână. Și sportul, și 
studiul, și prieteniile, și admiratul femeilor. Nimic nu-l lua pe 
nepregătite. Uneori se împotrivea dintr-odată, fără motiv, unor 
lucruri. Sau ceda în faţa primelor piedici sau presiuni. După o vreme, 
Kirkland continuă pe un ton stins: Nu cred că ar fi putut rezista prea 
bine perioadei de temniţă. Ar fi fost mai bine dacă l-ar fi omorât pe loc. 

— Adevărul poate fi greu de înfruntat, dar e mai bine să știi ce s-a 
întâmplat și să accepţi o pierdere, decât să fii ros pe vecie de 
nesiguranţă și de îndoieli, punctă Cassie. Nu pot fi prea mulţi lorzi 
englezi care să fi ofensat autorităţile franceze și să fi fost apoi aruncaţi 

în temnita vreunui nobil. Dacă este sau a fost în castelul Durand, nu o 
să-mi fie prea greu să-i aflu soarta. 

— Aproape nu-mi vine a crede că vom afla în curând răspunsul, 
zise Kirkland cu un aer visător. Dacă este acolo, încă în viaţă, află ce 
trebuie făcut ca să-l eliberăm. 

— Am să plec înainte de sfârșitul săptămânii, spuse Cassie și se 
ridică, cu gândul la pregătirile pentru drum. Se simți apoi datoare să 
mai adauge ceva: Chiar dacă, prin cine știe ce minune, e încă în viaţă și 
reușești să-l readuci acasă, o să fie foarte schimbat, după atâţia ani. 

Kirkland scoase un oftat de om istovit și-i răspunse: 

— Nu ne-am schimbat oare cu toţii? 

capitolul 2 


Mai 1803, Paris 


— E vremea să te trezești, frumosul meu băiat răsfăţat, murmură o 
voce profundă și ademenitoare. Soţul meu trebuie să sosească din 
clipă-n clipă. 

Grey Sommers deschise ochii și-i zâmbi leneș femeii întinse în pat 
alături de el. Dacă spionajul avea să fie mereu la fel de plăcut, avea de 
gând să facă asta mai des, nu doar ocazional. 

— „Băiat“ zici, Camille? Credeam că ţi-am dovedit că sunt altceva. 

Femeia izbucni în râs și-și dădu pe spate o șuviţă de păr negru. 

— Așa e. Ar trebui să-ți spun frumosul meu bărbat răsfățat. Dar 
vai! E timpul să pleci. 

Și poate fix asta ar fi făcut Grey dacă mâna aceea care-l mângâia 
nu ar fi devenit din ce în ce mai ispititoare și nu i-ar fi alungat orice 
urmă de judecată sănătoasă. Până acum nu obținuse cine știe ce 
informaţii de la fermecătoarea doamnă Camille Durand, însă își 
aprofundase cunoștințele în arta amorului. 

Soţul doamnei era un înalt demnitar al Ministerului Poliţiei, iar 
Grey sperase că-i vorbise soţiei sale despre afaceri secrete. Discutase 
oare Durand, în particular, despre încetarea armistiţiului de la Amiens 
și despre reluarea războiului? Pe Camille însă n-o interesa politica. 
Talentele ei aparțineau unui alt domeniu, iar Grey era mai mult decât 
doritor să le testeze încă o dată. 

Se lăsă din nou pradă poftelor trupești, după care se cufundă iarăși 
în somn. Se trezi când auzi ușa deschizându-se cu o bufnitură și 
înăuntru năvăli un bărbat furios, cu un pistol în mână, urmat de două 
gărzi înarmate. Camille scoase un țipăt și se ridică. 

— Durand! 

Grey se trase repede într-un colț al patului cu baldachin, de 
cealaltă parte față de soțul femeii, și se gândi cu groază că parcă ar fi 
fost parte dintr-o farsă jucată pe scena unui teatru. Doar că pistolul era 
mult prea real. 

— Nu-l omori, se rugă Camille, în timp ce părul negru îi cădea în 
valuri peste sâni. E un lord englez, dacă-l împuști vom avea numai 
necazuri. 

— Un lord englez? Înseamnă că acesta este prostănacul Lord 

Wyndham. Am citit rapoartele poliţiei despre mișcările tale, încă de 
când ai venit în Franța. Nu ești cine știe ce mare spion, băiete. Buzele 
lui Durand desenară un zâmbet malitios, în timp ce armă percutorul 
pistolului. Nici nu mai contează ce părere au englezii. 

Grey se ridică dintr-odată, cât era de lung, când își dădu seama că 
nu putea face nimic pentru a-și salva viaţa. Prietenii săi aveau să râdă 
dacă aveau să afle vreodată că-și găsise sfârșitul gol, în iatacul nevestei 
altui bărbat. 

Ba nu. Nu aveau să râdă. 

Un calm nefiresc puse stăpânire pe el. Se întrebă atunci dacă toţi 
bărbaţii se simțeau așa în faţa mortii inevitabile. Din fericire, avea un 
frate mai tânăr, care să-i moștenească rangul de conte. 

— Am greșit față de dumneata, citoyen Durand, spuse Grey pe un 
ton calm, de care fu cât se putea de mândru. Nimeni nu poate tăgădui 
că ai toate motivele să mă împuști. 

Privirea din ochii întunecaţi ai lui Durand dezvălui schimbarea sa 
de atitudine, de la sete de sânge la cruzime calculată. 

— O, nu! spuse el pe un ton dulce. Să te omor ar fi, de departe, o 
pedeapsă prea blândă. 

capitolul 3 


1813, Londra 


Cassie se întoarse la casa de oaspeţi pe care Kirkland o ţinea pentru 
agenţii săi, în apropiere de Covent Garden. De fiecare dată când se afla 
în Londra, locuia pe Exeter Street, la numărul 11, și acela era locul 
care aducea cel mai mult a „acasă“. 

Nu-i luă prea mult timp să împacheteze, căci, de fiecare dată când 
se întorcea din Franţa, își spăla hainele și le împăturea frumos, ca să 
fie gata pentru următoarea misiune. Era iarnă, așa că-și alese cele mai 
călduroase haine și niște cizme cu carâm bul scurt. Toate erau durabile 
și bine făcute, însă în culori șterse sau monotone, căci scopul ei era să 
treacă neobservată. 

Tocmai terminase de ales hainele, când se auzi un ciocănit în ușă, 
și un glas de femeie spuse: 

— Ceaiul dumneavoastră, domniţă! 

Cassie recunoscu vocea și-i deschise ușa lui Lady Kiri Mackenzie, 
care ţinea în echilibru un ceainic, cești și o farfurie cu prăjituri. Lady 
Kiri era înaltă, frumoasă, de viță nobilă, bogată și încrezătoare până în 
măduva oaselor. Era uimitor că reușiseră să devină prietene. 

— De unde ai știut că sunt aici? o întrebă Cassie. Credeam că ești 
încă în Wiltshire, în luna de miere, alături de recent învestitul cavaler, 
Sir Damian. 

— Eu și Mackenzie ne-am întors ieri în oraș. Și, dacă tot mă aflam 
în zonă, m-am gândit să văd dacă te găsesc aici, spuse Kiri și așeză tava 
pe masă. Doamna Powell mi-a spus că ești, așa că atenţie! Vin cu 
ceaiul. 

Cassie își turnă putin ceai și hotărî să îl mai lase la infuzat. 

— Mă bucur că te-ai întors la timp ca să-mi faci o vizită. Am să plec 
înainte de sfârșitul săptămânii. 

Chipul lui Kiri rămase lipsit de expresie. 

— În Franţa? 

— Acolo e nevoie de mine. 

— Să ai mare grijă, spuse Kiri pe un ton alarmat. De când am avut 
și eu de-a face cu spionajul, chiar și numai un pic, mi-am dat seama cât 
de periculos poate fi. 

Cassie mai gustă o dată din ceai și hotări că era gata. 

— În cazul tău, a fost o întâmplare mai puţin obișnuită, spuse ea în 
timp ce turna ceaiul. Mare parte din ce fac eu e destul de banal. 

Kiri nu păru deloc convinsă. 

— Și cam cât timp crezi că ai să fii plecată? 

— Nu știu sigur. Vreo două luni, poate și mai mult. 

Cassie puse zahăr în ceai și amestecă, apoi se așeză la loc pe scaun. 

Adu-ţi aminte că eu sunt pe jumătate franțuzoaică, reluă ea, așa că 
nu mă duc într-o ţară străină. Tu ești pe jumătate indiancă, așa că sunt 
sigură că înţelegi ce spun. 

Kiri reflectă la spusele lui Cassie. 

— Am priceput ce vrei să spui. Însă India e un loc periculos, chiar 
dacă eu sunt pe jumătate indiancă. Lucru valabil și cu Franţa. Ba chiar 
aș zice că e un pic mai periculoasă, de vreme cu suntem în război cu 
francezii. 

Cassie își alese o prăjitură. 

— Cu asta mă ocup, spuse ea. Adevărata mea vocaţie. 

Prăjitura avea umplutură de nuci și coacăze și era delicioasă. 

— Din câte îmi dau eu seama, tu te pricepi foarte bine la spionaj, 
spuse Kiri și-și alese o prăjitură aromată. În bucătăria doamnei Powell 
se găsea mereu mâncare delicioasă. Rob Carmichael nu are nimic de 
comentat când pleci pentru atât de mult timp? 

Sprâncenele lui Cassie se arcuiră a mirare. 

— Poftim? 

Kiri roși. 

— Scuze, spuse ea. Nu ar fi trebuit să știu despre... relaţia voastră? 

Probabil Kiri îi văzuse pe Cassie și pe Rob împreună. Nici nu era de 
mirare, de vreme ce locuiseră sub același acoperiș timp de mai multe 
săptămâni. 

— Relaţia noastră este una de prietenie, spuse Cassie pe un ton 
caustic. 

— Iar eu ar trebui să-mi văd de ale mele, completă Kiri, cu o voce 
care trăda tristeţe. Dar e un tip de treabă. Am crezut că... e mai mult 
decât prietenie între voi. 

Cassie simţi un junghi de invidie - sau cel puţin asta presupuse ea 
că era — fiindcă Kiri putea crede în dragoste. Și Kiri avusese, la rându-i, 
foarte multe greutăți de depășit. Tatăl ei murise înainte de a se naște 
ea și, de vreme ce fusese crescută în India și avea sânge din ambele 
rase, avusese de înfruntat nenumărate prejudecăţi atunci când familia 

ei se mutase în Anglia. 

Însă Kiri avea o mamă și un tată vitreg care o iubeau, asta fără a 
mai ţine cont de avere, poziţie socială și frumuseţe, care să o protejeze 
de lumea de multe ori prea crudă. Cassie se născuse cu unele din 
aceste avantaje, dar le pierduse destul de repede, odată cu credinţa ei 
în finaluri fericite. 

Proaspăt căsătorită și îndrăgostită până peste cap de un bărbat care 
o merita din plin, Kiri nu avea experiența necesară pentru a 
recunoaște numeroasele căi pe care se puteau apropia un bărbat și o 
femeie. Nevoia disperată de căldură sufletească putea unii oamenii, 
chiar și în lipsa dragostei. 

Dar cum nu voia să-ncerce să-i explice așa ceva, Cassie se mulțumi 
să-i spună: 

— Prietenia e una dintre cele mai mari binecuvântări ale acestei 
vieți. Nici nu trebuie mai mult de-atât. 

— M-ai pus la punct, spuse Kiri și făcu o grimasă. Apreciez 
răbdarea cu care m-ai educat în treburile lumești. 

— Ai prins repede, îi răspunse Cassie cu un chicotit. Kirkland a 
spus că te-ar angaja drept spion într-o clipită, dacă nu ai fi atât de 
nesfârșit de aristocrată, adăugă ea, apoi făcu o pauză. Probabil te-a pus 
deja să asculţi ce se spune pe la Damian, de vreme ce atâţia înalți 
demnitari și diplomaţi străini aleg să joace acolo. 

— Se prea poate să fi recurs și la această variantă, spuse Kiri cu o 
sclipire în ochi și, după ce mai dădu gata o prăjitură, își desfăcu poșeta. 
Cât timp am fost prin ţară, m-am ocupat de o aromă care s-ar putea să 
ți se pară folositoare. Kiri scoase un flacon micut din poșetă, pe care i-l 
dădu lui Cassie. Am numit-o Antiqua. 

— Folositoare? 

Cassie acceptă flaconul cu entuziasm. Kiri era descendenta unei 
familii hinduse de parfum eri și crea arome minunate. 

— Credeam că parfumurile sunt menite frivolităţilor și ispitirilor. 

— Ia adulmecă și vezi ce simţi, spuse prietena ei pe un ton 
misterios. 

Ascultătoare, Cassie desfăcu dopul flaconului, închise ochii și 
adulmecă. Apoi încă o dată. 

— Miroase... un pic a vechi, dar curat, dacă are vreun sens ce spun. 
Pământesc și... foarte liniștit. Obosit. Nu e chiar neplăcut, dar nu 
seamănă deloc cu parfumurile tale florale și aromate. 

— La ce te-ai gândi dacă ai simţi un asemenea miros în trecere? 

— La o bătrână, răspunse Cassie dintr-odată. 

— Perfect! exclamă Kiri, în culmea bucuriei. Mirosul este foarte 
puternic. Dă-ţi cu un strop de Antiqua dacă vrei să treci neobservată 
sau dacă vrei să fii subestimată. Oamenii vor avea impresia că ești 
bătrână și fragilă, fără să știe măcar de ce. 

— Genial! explodă Cassie și mirosi încă o dată. Am descoperit o 
urmă de lavandă, dar în rest nu mai recunosc nimic. 

— Am adăugat uleiuri pe care nu le folosesc prea des, și, atunci 
când o fac, sunt de obicei mascate de miresme mai îmbietoare, îi 
explică Kiri. 

— Când mă duc în Franţa, călătoresc adesea într-o teleagă trasă de- 
un ponei, ca precupeaţă care vinde produse pentru femei. Funde, 
dantele și alte asemenea. Mă deghizez și mă fac să arăt cât mai șters, 
searbăd și imposibil de ţinut minte, iar asta o să mă ajute. Mulţumesc, 
Kiri, zise Cassie și puse dopul flaconului. Oare mai ai timp să mai faci 
înainte să plec? 

Kiri mai scoase două flacoane. 

— După ce mi-am dat seama că aroma are efect, am făcut o doză 
mai mare, spuse Kiri chicotind. Mi-am dat cu niște parfum din ăsta și 
m-am strecurat pe lângă Mackenzie, care nu m-a observat până nu am 
făcut ceva cu totul ieșit din comun. 

Cassie izbucni în râs. 

— Dacă te-ai putut strecura pe lângă Mackenzie fără să te observe, 
atunci clar mă va face invizibilă. 

Kiri strânse din buze. 

— Dacă vei fi precupeaţă, am un produs pe care l-ai putea duce cu 
tine. 

— Nişte parfumuri care ţie nu-ți plac, dar care miros totuși 
frumos? Ar fi minunat, spuse Cassie. 

— Asta nu mi-a trecut prin minte, recunoscu Kiri, dar e o idee 
bună. Am mai multe care nu au ieșit chiar așa cum îmi doream, dar 
sunt drăguţe și au prea multe ingrediente scumpe ca să le arunc. Le 
poţi lua pe acelea. Dar eu mă gândeam la „uleiul hoţilor“. 

— Ce Dumnezeului e ăla și de ce și-ar dori o nevastă cinstită, de la 
tară, așa ceva? 

Kiri rânji. 

— L-am descoperit pe când inventariam vechi arome europene. 

Legenda spune că în timpul Ciumei au fost prinși niște hoţi care 
prădau leșurile și muribunzii. În schimbul vieţii, hoţii au dat reţeta 
poţiunii pe care o beau ca să poată prăda fără a se teme de boală. Sunt 
mai multe rețete, dar toate au la bază un oţet de plante infuzat la un 
loc cu alte plante, cum ar fi lămâie, cuișoare sau rozmarin. Oţeturile de 
plante sunt remedii tradiționale, așa că ceva bun în eltot e. 

— Fascinant! exclamă Cassie. Și funcţionează? 

— Habar nu am. S-ar putea să aibă efect împotriva bolilor comune, 
precum tuse sau răceală. De vreme ce eu sunt oricum mai tot timpul 
sănătoasă, nu-mi dau seama dacă „uleiul hoţilor“ funcționează. Eu m- 
am oprit la o variantă mai iute, dar nu e rea la gust, iar după miros ai 
zice că o să-și facă efectul. E numai bun să-l scoată la vânzare o 
precupeaţă, care oricum nu va mai fi de faţă, în caz că nu 
funcționează. 

— Mi-ar plăcea să am, spuse Cassie. Am să-l folosesc chiar eu. 
Călătoriile prin satele franceze într-o teleagă trasă de-un ponei, în 
miezul iernii, e rețeta perfectă ca să prinzi o răceală. O să-ţi pot spune 
dacă uleiul ăsta al hoţilor m-a ferit de rele sau nu. 

— O să ţi-l trimit mâine, împreună cu parfumurile care-mi sunt de 
prisos, spuse Kiri și începu să cotrobăie prin poșetă, de unde scoase o 
minunată sticlă stacojie, cu un dop la fel de frumos, spiralat. Încă un 
lucru, adăugă ea. După ce ai să te reîntorci în Anglia, vei putea fi tu 
însăţi din nou. 

Alarmată, Cassie desfăcu dopul și-și dădu o picătură de parfum pe 
încheietura mâinii. Adulmecă și rămase ca străfulgerată. Aroma 
suprapunea cu măiestrie miresme de liliac și trandafiri, tămâie și clar 
de lună, asfintit de soare și vise rătăcite. Iar, la sfârșit, umbrele adânci 
ale nopţii. Sufletul lui Cassie rezonă cu o intensitate aproape 
dureroasă. 

— Acum, că te cunosc mai bine, m-am hotărât să creez un parfum 
al tău, special pentru tine, îi explică Kiri. Ce părere ai? 

— E superb, răspunse Cassie și apăsă cu putere dopul pe gâtul 
sticlei. Dar nu știu când o să am ocazia să mă dau cu asemenea 
parfum. 

— Nu-ţi place, spuse Kiri întristată. Știam eu că așa o să fie. 

Cassie se uită fix la minunata sticluţă din palma sa. 

— Ba chiar îmi place. Doar că... nu vreau să port cu mine atâta 
adevăr. 

— Poate că într-o bună zi ai să poti. 
— Poate, spuse Cassie. 
Dar se cam îndoia. 

capitolul 4 


Vara anului 1803, castelul Durand 


După ce-și dădu seama că Durand nu dorea să-l ucidă, Grey luptă 
de câte ori avu ocazia. Faptul că opuse rezistenţă nu îi aduse moartea, 
ci doar o mulțime de lovituri și de răni. 

Dacă ar fi știut ce-l aștepta, poate s-ar fi străduit mai tare să fie ucis. 

Oamenii lui Durand erau bine antrenati și de o eficacitate brutală. 
De îndată ce-l capturară pe Grey, una dintre gărzi îi luă veșmintele 
elegant lucrate și-i înmână în schimb niște haine sărăcăcioase, 
țărănești și niște pantofi așijderea, pe care îi ordonă să le poarte. 

După ce se îmbrăcă, îl încătușară, îi puseră un căluș în gură, îl 
legară la ochi și-l aruncară într-o teleagă urât mirositoare. Aruncară 
peste el paie murdare. Începu să se zbată frenetic pentru o gură de aer, 
în timp ce teleaga se hurducăia pe pavajul străzilor pariziene. Când își 
pierdu cunoștința și se cufundă în agonie, fu sigur că nu avea să se mai 
trezească vreodată. 

Se trezi însă. După ce-și reveni în simtiri, își dădu seama că putea 
respira dacă nu făcea prea multe mișcări sau dacă nu permitea ca 
panica să-i acapareze mintea. 

În timp ce pavajul se transforma în străzi și mai apoi în ulite 
desfundate de ţară, Grey fu mai mult ca sigur că avea să-și piardă 
minţile din pricina groazei și a chinurilor la care era supus. Lui îi 
plăcuseră întotdeauna razele soarelui, lumina strălucitoare și 
compania de calitate. În acele momente, nu mai putea vedea, nu 
putea vorbi, nu putea nici măcar să urle de disperare. 

Nu-și mai putea da seama câtă vreme trecuse de când se tot 
rostogolea prin teleagă. Câteva zile, dar i-ar fi fost peste putinţă să 
spună cu exactitate, de vreme ce se afla mereu în întuneric. 

Dimineaţa și seara era hrănit, i se dădea apă și i se permitea să se 
ușureze. Corpul îi era așa de înțepenit din pricina legăturilor, încât abia 
dacă mai putea merge. Câteodată îl lovea o ploaie rece, de primăvară, 
dar starea lui bună de sănătate îl feri de o aprindere la plămâni. 

În cele din urmă, coșmarul luă sfârșit. Rotile telegii huruiră printr- 
o curte pietruită, legăturile care-i imobilizau gleznele fură desfăcute, 
iar el fu condus rapid într-o clădire. 

Faptul că nu putea vedea îi ascuţea simţurile. Își dădu seama că se 

afla într-o construcție mare și veche, făcută în mare parte din piatră. 
Probabil un castel. Cobori împleticindu-se niște scări strâmte, cu trepte 
inegale, de piatră, ceea ce-i confirmă teoria. 

Celor două gărzi, pe care le cunoștea după miros și după voci, li se 
alătură acum alt bărbat, cu voce guturală, mers atipic și miros acru, de 
usturoi. Se auzi scârțâitul unei uși, și Grey fu împins înăuntru. Abia 
dacă reuși să nu se prăbușească pe podeaua de piatră. 

Îi fură smulse și călușul, și legătura de la ochi. Sări cât colo din 
calea torţei aprinse, a cărei lumină-i ardea ochii după atâtea zile 
petrecute-n întuneric. Gărzile care-l conduseseră pe Grey până acolo 
rămaseră tăcuţi în pragul ușii, în timp ce un bărbat lat în umeri, cu 
trăsături sălbatice și cu un picior de lemn, ca de pirat, se postase chiar 
în faţa lui. Bărbatul se sprijinea într-un băț de care atârnau niște fâșii 
din piele, legate de capătul din alamă. 

— Eu sunt Gaspard, ocnașule, spuse bărbatul, cu răutate în vocea-i 
guturală, cu care vorbea franceza cea mai spurcată, a ultimelor 
scursuri ale Parisului. Durand mi-a poruncit să te las în viaţă, continuă 
el, schimonosindu-se. Mi-e teamă că n-o să ai parte de condiţiile cu 
care ești obișnuit, nobilaș scârnav ce-mi ești. 

Grey trebuia să se străduiască să priceapă ce-i spunea omul. Pe 
când era băiat, luase lecţii de franceză cultă, dar nu i se predase 
dialectul abject al săracilor și al provincialilor. Lucrurile se schimbau 
însă cu rapiditate. Se întrebă dacă avea să mai audă vreodată limba 
engleză. 

Își aminti că francezii le spuneau englezilor „scârnăvii“, cel puţin 
de pe vremea Ioanei d'Arc. Denumirea le fusese dată în urma 
profanărilor pe care soldaţii armatei engleze le comiteau în mod 
constant. Mulțumindu-se cu această condiţie, spuse: 

— Dacă vrei să mă ţii în viaţă, niște apă și mâncare ar fi bine- 
venite. 

Bărbatul izbucni într-un hohot de râs. 

— Mâine-dimineaţă, băiete. Acu” am altele pe cap, spuse el și le 
făcu semn cu ochiul celor două gărzi. Scoateţi-i haina și cămașa 
scârnăviei. 

Cele două gărzi înaintară în liniște și executară ordinul. Grey avea 
prea multe junghiuri și răni ca să mai lupte cum se cade, așa că nu-i 
putu opri să nu-i smulgă de pe el cămașa și haina zdrenţăroase, care-i 
erau oricum prea mari. Niciodată în viaţa lui nu se mai simţise atât de 

lipsit de apărare. 

Răul însă abia de-acum urma. În timp ce gărzile îl imobilizară, 
Gaspard începu să-i biciuiască spatele. Ca prin ceaţă, Grey își dădu 
seama că fâșiile de piele de pe băț erau curelele unui bici, iar bățul era 
mânerul. 

După o duzină sau două de lovituri chinuitoare, Grey deveni 
moale în braţele celor două gărzi. 

— Lăsaţi-l să cadă, le spuse Gaspard celor doi, pe un ton 
dispreţuitor. Desfaceţi-i legăturile. Nu mai sunt de nici un folos. N-are 
cum să mai iasă de aici scârnăvia. 

Grey rămase întins pe podea și simţi ca prin vis o cheie care-i 
descuia cătușele de la mâini. Gărzile se ridicară și-l urmară pe 
temnicerul Gaspard, care ieși șontâcăind din celulă, cu piciorul de 
lemn care tocănea ameninţător. Luară făclia cu ei. 

După ce ușa masivă fu închisă și încuiată, Grey rămase în beznă. 
Chiar și raza de lumină care se strecura pe sub ușă dispăru odată cu 
temnicerii. 

Grey simţi cum panica luă amploare în clipa când se imagină prins 
în capcana întunecoasă, urlând până la moarte. Cum numeau oare 
francezii acea temniță de temut? Oubliette? Dar aceea era ca o grotă, 
parcă așa era, în care prizonierul era ţinut în fundul unei gropi adânci. 
lar numele însemna „uitat“, căci prizonierii erau uitaţi și lăsaţi să 
moară acolo. 

Îi trecu prin minte gândul nebunesc că ghilotina ar fi de preferat. 
Măcar mureai în aer liber și rapid, chiar dacă într-un mod atât de 
grotesc. 

Dar el nu murise încă. Acum, că scăpase de căluș, de legătura de la 
ochi și de cătușe, putea respira și se putea mișca în voie. Iar în ce 
privea întunericul - nu-l distrusese pe lungul drum pe care-l 
parcursese până în locul în care se afla acum și nu avea de gând să-l 
lase să-l distrugă nici acum. Cel puţin, nu deocamdată. 

Făcu un efort și se ridică în genunchi, apoi se apucă să bâjbâie 
după haină și după cămașă, care erau căzute pe undeva pe aproape. 
Materialul grosolan îi reîmprospătă durerile de pe spatele sfâșiat de 
răni, însă trebuia să se protejeze împotriva frigului aprig. 

Apoi începu să asculte. Era o liniște absolută, cu excepţia sunetului 
făcut de niște picături de apă care se prelingeau undeva foarte 
aproape. Ceea ce nici nu era de mirare, având în vedere umezeala 

care-l înconjura. 

Ce apucase să vadă prin celulă înainte să plece Gaspard? Pereţii de 
piatră și podeaua tot de piatră, jilavă și tare. Încăperea nu era imensă, 
dar nici mică. Era un pătrat cu latura cam de șase metri, și cu tavanul 
înalt. În colțul din stânga era ceva. O saltea, poate? 

Se ridică în picioare clătinându-se, apoi o luă la stânga cu mâinile 
întinse, ca să nu se ciocnească de ceva. Până la urmă tot reuși să se 
izbească de un perete, în care intră dintr-o parte, însă câteva lovituri în 
plus sau în minus nu mai contau. 

Se împiedică de ceva moale. Se lăsă în genunchi, pipăi și descoperi 
o saltea de paie și două pături aspre. Era un lux în comparaţie cu ce 
îndurase de când fusese capturat. 

Reveni în picioare și-și trecu mâna de-a lungul peretelui, ca să 
descopere dimensiunile celulei. Apoi de-a lungul peretelui lateral până 
în spate, în partea opusă ușii. Se întoarse și merse de-a lungul peretelui 
din fund. Cam pe la jumătatea peretelui, după calculele sale, se 
împiedică de ceva tare și se prăvăli la pământ. 

Acum avea și mai multe vânătăi, și încă unele destul de dureroase, 
dar nu își rupsese nimic, constată el după ce-și trase sufletul și-și 
verifică rănile recente. Pipăi și descoperi două pietroaie mari, cu 
forme neregulate. 

Unul dintre ele avea înălțimea unui scaun, așa că își luă avânt și se 
așeză pe el, cu toate că nu se putea sprijini de perete din cauza rănilor 
de pe spate. În timp ce durerea din genunchi păli simţitor, își dădu 
seama că nu apreciase niciodată cum se cuvine utilitatea și confortul 
pe care le ofereau scaunele. 

Cel de-al doilea pietroi era cam la jumătate de metru distanţă de el, 
aproximativ dreptunghiular și de înălțimea unei mese. Se simți 
aproape un om civilizat. 

După ce-i mai trecu durerea, își reluă explorările, mișcându-se și 
mai încet de această dată. În capătul cel mai îndepărtat simţi un firicel 
de apă care se prelingea pe pietre. Nu era cine știe ce, dar probabil 
suficient cât să nu moară de sete, în caz că nu primea altceva de băut. 

Nu mai găsi alte pietroaie. Singurul lucru pe care-l mai identifică fu 
ușa masivă de lemn și tocul său. Mai făcu o dată înconjurul încăperii, 
și mai încet. De data asta, în colțul în care se prelingea apa simţi și un 
curent de aer. Îngenunche și descoperi o gaură cam de mărimea a doi 
pumni. Apa se scurgea în acea gaură, din care venea un miros de 

fecale. 

Așadar, acela era locul în care se ușurau prizonierii. Putea fi și mai 
rău. Își făcu nevoile, apoi se întoarse la saltea și se înveli cu cele două 
pături, întinzându-se pe o parte, pentru a-și proteja spatele. 

Deși era extenuat, se pomeni că se holba în beznă, întrebându-se 
ce avea să urmeze. Comentariul lui Durand, cum că nu mai conta ce 
credeau englezii, sugera faptul că războiul era pe cale să izbucnească 
iarăși, după numai un an de armistițiu. 

Grey nu era surprins de acest fapt. Văzuse diverse indicii că 
francezii se foloseau de armistițiu ca să pregătească o nouă rundă de 
cuceriri. De când se alăturase valului de bretoni care luaseră cu asalt 
Parisul după încheierea armistiţiului, prietenul său Kirkland îl rugase 
să ţină ochii deschişi și să-i transmită orice informaţie afla. 

Grey se folosise de acest pretext pentru a seduce o femeie 
măritată, motiv pentru care se afla acum aici. Nu că ar fi fost nevoie de 
foarte multă seducţie, în cazul lui Camille. Acum, că se gândea, nici nu- 
și mai dădea bine seama cine pe cine sedusese. 

Dumnezeule, ce avea să se aleagă de el? Oare Durand intenţiona să 
ceară răscumpărare? Părinţii lui ar fi plătit orice sumă, numai să-l 
aducă înapoi. Însă Durand voia ca el să sufere. Asta putea însemna că 
avea să rămână întemnițat pe veci în bezna aceea. 

Nu pe veci. Doar până la moarte. Oare cât avea să treacă până va 
începe să-și dorească din tot sufletul să moară? Când își dădu seama că 
era posibil să moară acolo, în bezna aceea, singur, fără să-l plângă 
careva, groaza puse stăpânire pe el și inima începu să-i bată cu putere. 
Se luptă cu frica. 

Faptul că-și pierdea cumpătul n-ar fi trebuit să conteze, de vreme 
ce nu era nimeni prin preajmă ca să-l ia peste picior pentru 
slăbiciunea sa. Însă pentru el conta. Obţinuse totul în viaţă cu 
ușurință, și nici măcar când o mai dăduse în bară consecinţele nu 
fuseseră prea grave. Până acum. Se resemnă că avea să stea în beznă și 
se luptă cu demonii până când frica dispăru, și el se cufundă într-un 
somn frate cu moartea. 

A doua zi dimineaţa, când se trezi, descoperi o rază de lumină care 
intra în celula sa printr-o fantă orizontală, aproape de tavan. 

La vederea unei asemenea minunăţii, izbucni în plâns. 

capitolul 5 


1813, Franța 


În lumina soarelui de după-amiază, sătucul St. Just du Sarthe 
semăna cu orice alt sat din partea de miazănoapte a Franţei, cu 
excepţia castelului medieval care se înălța deasupra sa. În timp ce 
mâna teleaga pe dealul aflat de cealaltă parte a castelului, Cassie se 
opri și-și studie ţinta. 

Nu fusese deloc greu să afle unde era reședința familiei Durand. 
Avusese noroc că vremea fusese uscată și rece, și nu se împotmolise 
prin zăpadă sau noroi. Călătorise în ritmul ei, oprindu-se prin sate să-și 
vândă fundele, nasturii și dantelele, alături de parfumurile de la Kiri și 
câteva remedii. 

Mai și cumpărase câte ceva, haine și produse lucrate manual pe 
care le putea vinde în altă parte. Pe scurt, se comportase exact așa 
cum ar fi făcut orice precupeaţă. 

Pocni hamurile pe spinarea poneiului său robust și o porni către 
sat. Era destul de mare cât să aibă și un han, care se numea La Liberte. 
Cassie se opri acolo, în speranţa că înăuntru avea să facă rost și de 
mâncare, și de informații. 

Cârciuma era goală, cu excepţia a trei bărbaţi ramoliţi, care stăteau 
împreună într-un colţ și beau vin. O femeie robustă, de vârstă mijlocie, 
trebăluia în spatele barului, însă ridică ochii plină de interes atunci 
când intră Cassie. Nu se întâlneau prea des prin partea locului străine 
pornite la drum de unele singure, iar Cassie se mișca înadins ca o 
femeie mai în vârstă. 

— Bonjour, madame, spuse Cassie. Mă numesc madame Renard, și 
sper să găsesc aici la dumneata ceva mâncare caldă și o odaie pentru 
noaptea asta. 

— Ai venit la locul potrivit, îi răspunse femeia și izbucni în râs. De 
fapt, e și singurul loc. Eu sunt madame Leroux, hangiţa, și am să-ţi ofer 
o odaie simplă și o tocană groasă de oaie și pâine proaspătă, dacă-ţi 
convine. 

— Un pahar de vin roșu pe deasupra și-s mulțumită. Cassie își dădu 
seama că patroana ar fi o sursă numai bună de informaţii. Mai întâi să- 
mi duc poneiul în grajd. 

Madame Leroux încuviinţă cu o mișcare a capului. 

— Până te întorci, o să fie gata și mâncarea. 

Poneiul se bucură la fel de mult ca ea de acoperișul de deasupra 
capului și de mâncare. Cassie se întoarse înapoi în cârciumă și se așeză 
pe un scaun de lângă foc, recunoscătoare pentru căldură. 

Tocmai își dădea haina jos, când hangiţa ieși din bucătărie cu o 
tavă pe care se aflau tocană, pâine, brânză și vin. Cassie îi spuse: 

— Vă mulţumesc, madame. Serviţi și dumneavoastră un pahar de 
vin, alături de mine? Călătoresc cu treburi pentru femei și sunt sigură 
că-mi puteţi spune dacă doamnele de pe aici ar fi interesate de marfa 
mea. 

— Merci, spuse madame Leroux și-și turnă un pahar de vin, apoi se 
așeză confortabil pe scaunul de cealaltă parte a focului. Nu e periculos 
să călătoriţi de una singură? întrebă ea cu mirare în ochi. 

Pe lângă că se deplasa cu încetineală, Cassie își încărunţise părul și 
își dăduse cu parfumul Antiqua, așa că probabil părea foarte firavă. 

— Sunt cu băgare de seamă și nu am avut probleme până acum. 

— Ce vinzi? 

Cassie îi înșiră produsele pe care le avea cu ea, în timp ce-și tot 
umplea gura cu minunata tocană. După ce termină, hangiţa îi spuse: 

— Mâine e zi de târg, ca-n fiecare săptămână. Acu”, în miez de 
iarnă, marfa nouă va fi la mare preţ. Cred că n-o să-ţi irosești vremea 
de pomană. 

Cassie luă o gură de vin. 

— Dar în castelul de mai sus de oraș? întrebă ea. Aș putea găsi 
cliente acolo? Am ceva parfumuri de primă mână, făcute de-o prințesă 
hindusă. 

Femeia din faţa ei zâmbi cât timp cântări întrebarea. 

— O descriere care trezește interesul oricui, spuse ea, însă castelul 
Durand e un loc liniștit. Stăpânul vine foarte rar în vizită, iar nevastă- 
sa nici atât. Oaspeți nu stau niciodată acolo, dacă nu-i pui la socoteală 
pe prizonierii întemnițați în donjon, dar mă îndoiesc că ei ar avea cu 
ce cumpăra marfă. 

— O temniţă-n donjon? Cassie afișă un aer mirat. În Franţa zilelor 
noastre? 

— Bărbaţii puternici nu renunţă așa ușor, spuse hangiţa pe un ton 
plin de cinism. Membrii familiei Durand au stăpânit castelul de când 
se știu. Sunt numiţi Lupii din Durand. Ultimul dintre moștenitorii 
familiei Durand a fost scurtat de cap fiindcă era de viță nobilă, însă 

acum a venit un văr de-al lui care nu-i cu nimic mai breaz, numai că 
ăsta-și zice citoyen în loc de monsieur le comte. Cică Durand ăsta ar ţine 
un lord englez închis acolo, în temniţă, însă mie nu prea-mi vine-a 
crede. De unde găsea el un lord englez? 

— Asta așa e, se arătă Cassie de acord, ţinându-și nerăbdarea în 
frâu. Dar slujnice nu sunt? M-aș putea duce până acolo după târg, să le 
arăt marfa. 

— Du-te, dar te duci pe barba ta, îi spuse madame Leroux. Juma’ de 
sat s-a molipsit de gripă. De-aia e așa de liniște aci. Am auzit că juma’ 
dintre slujbașii de la castel sunt și ei bolnavi. Nu e ca de obicei, din aia 
de care mori, dar nici prea bine nu-ţi cade. Mai bine stai deoparte. 

— S-ar putea să am și pentru asta ceva, spuse Cassie. Femeia 
hindusă care mi-a dat parfumurile mi-a mai dat ceva ce se numește 
„uleiul hoţilor“. Legenda zice că-n anii ciumei era folosită de hoţi, ca să 
nu se îmbolnăvească atunci când jefuiau cadavrele. Am încercat-o și 
eu cât am călătorit și nu m-am îmbolnăvit, cu toată vremea asta rece. 

Hangiţa miji ochii. 

— S-ar putea să-mi fie și mie de folos așa ceva, spuse ea. 

Cassie începu să scotocească prin geantă după un flacon. 

— Ia și încearcă asta, spuse ea. Toarnă-ţi câteva picături în podul 
palmei, freacă-ți mâinile și apoi du-le căuș la nas și inspiră aroma. 

Madame Leroux făcu întocmai, și nările parcă-i luară foc când 
inspiră amestecul iute. 

— Miroase de parcă ar trebui să acţioneze cumva! Chiar e bun de 
ceva? 

— Ca de la o femeie de afaceri la alta, trebuie să recunosc că nu-s 
foarte sigură, răspunse Cassie. Dar cert e că, de când îl folosesc, n-am 
tușit nici măcar o dată. 

Madame Leroux mai inspiră o dată și spuse: 

— Poate-mi dai niște ulei din ăsta pentru șederea ta aici. 

Urmă o scurtă rundă de negocieri, apoi ajunseră la o înţelegere și 
Cassie îi dădu femeii o sticlă mare cu „uleiul hotilor“. Madame Leroux 
izbucni în râs. 

— Dacă te duci la castel și iei gripă, măcar o să afli că nu-i bun de 
nimic. 

— Eu sper să funcţioneze, îi răspunse Cassie și zâmbi la rându-i. 
Acum avea un motiv întemeiat să meargă la castelul din Durand să 
afle dacă prietenul rătăcit al lui Kirkland se afla, într-adevăr, în 

temniţă. Sau poate am să mă duc totuși în următorul sat, continuă ea. 
Nu cunosc locurile astea. Cât mai e de mers până la următorul sat în 
care pot găsi un adăpost? Vara dorm cu plăcere afară, alături de 
poneiul meu, dar în februarie, nici gând! 

— La trei sau patru ore de mers de aici, dacă nu se strică vremea. 

— Atunci am să pornesc direct după târg, spuse Cassie și șterse 
ultima rămășiță de tocană cu coltucul de pâine. Dar, dacă mai trec prin 
satul ăsta, tot aici am să trag. 

capitolul 6 


Vara anului 1803, castelul Durand 


Dimineaţa, Grey văzu că ușa masivă de la intrarea în celula sa avea 
două ușițe mici, care se deschideau numai dinspre afară, una la 
înălțimea capului și cealaltă la picioare. 

— Micul dejun, nobilimea voastră, îl luă în zeflemea o voce, în 
timp ce i se strecură prin ușiţa de jos un codru de pâine și o cană cu 
capac, plină cu un ceai călâi de mentă. Dacă vrei și cina, adă cana 
înapoi, cât mai curând. 

Se supuse, fiindcă-i era foame. Micul dejun includea de obicei 
pâine unsă cu grăsime și ceai de plante. Prizonierilor nu li se serveau 
ceaiuri costisitoare, aduse special din China. 

Cina era, în schimb, o trataţie mai rară, dar cu meniu ceva mai 
variat. Uneori i se servea câte un castron cu tocană sau legume lângă 
un os cu ceva carne pe el. Câteodată chiar și un ou fiert. Cel mai 
savuros însă era vinul din cana de cositor. Era întotdeauna un vin 
tânăr, de masă, de cea mai joasă speţă, însă măcar era ceva la care 
putea spera. Câteodată îl apuca și râsul când își amintea că era în 
Franţa, aşadar mâncarea din temniţă nu putea fi chiar înfiorătoare. 

În afară de mese, viaţa lui Grey era de o monotonie exasperantă. 
Își petrecea timpul în raza de lumină care pătrundea în celulă. Lumina 
îl ajuta să nu o ia razna, însă nu-l salva din calea disperării. Trăise 
întotdeauna înconjurat de oameni și nu-și dăduse seama că 
interacțiunea era la fel de importantă pentru el precum aerul. Acum 
nu mai vedea pe nimeni, nici măcar pe temnicerii săi, așa că nu se 
putea folosi de farmecul său legendar pentru a-și îmbunătăţi traiul. 

Se simţea asemenea unei păsăruici prinse într-o încăpere strâmtă, 
care își zbătea zadarnic aripile, lovindu-se de pereţi. Nu putea face 
nimic, absolut nimic, pentru a scăpa de acolo. Mortarul ce unea 
blocurile de piatră era nou, tare și impenetrabil. Iar crăpătura prin 
care intra raza aceea binecuvântată de lumină era prea sus ca să 
ajungă la ea, chiar dacă sărise pentru a se prinde de pervaz. 

Toată lumea lui se rezuma la piatra gri. Singurele obiecte din 
încăpere erau salteaua de paie cu păturile închise la culoare și masa 
aceea frustă, din piatră, cu scaunul său. Uneori apuca să vadă mâna 
cărnoasă care așeza pe podea mâncarea și vasul de băut. Alteori 

deschidea Gaspard ușița de acces din partea de sus și-i arunca insulte 
groaznice. Grey își dădea seama că era într-o situaţie jalnică dacă 
aștepta cu nerăbdare asemenea interludii. 

În celulă se făcu puţin mai cald când primăvara lăsă locul verii. 
Când ploua, firicelul de apă care se prelingea pe perete devenea ceva 
mai puternic, și-atunci se putea spăla. Încerca să nu se gândească la 
noile băi pe care le amenajase tatăl său la reședința familiei, din 
Summerhill. La căzile pline cu apă fierbinte, în care un bărbat se putea 
cufunda până la bărbie... 

Nu! Nu îndrăznea să se gândească la cei de acasă. Asemenea unui 
animal aflat în hibernare, se refugia în somn și-și petrecea cea mai 
mare parte din zi înfășurat în pături, într-o stare de melancolie. Numai 
mesele îl mai scoteau din amorțire. 

Dar toate astea se schimbară din ziua în care-l vizită Durand. 
Plutea undeva între vis și o crudă realitate, și-și dădu destul de târziu 
seama că ușa se deschidea. Fra încă întins pe saltea când Durand intră 
în celulă. 

— Uită-te la tine, Wyndham! spuse Durand pe un ton dispreţuitor. 
După numai trei luni de temniţă, te-ai transformat într-un porc mizer 
și nătâng. Ce femeie s-ar mai apropia acum de tine? 

Pe Grey îl năpădi furia, în ciuda stării letargice în care se afla, așa 
că se ridică de pe saltea și sări direct la Durand. Asemenea colegilor săi 
de la academia Westerfield, își însușise tehnicile indiene de luptă, 
numite Kalarippayattu, de la Ashton, colegul lor pe jumătate hindus. 
Cu siguranţă putea învinge un politician de vârstă mijlocie... 

Durand se feri din calea sa cu o ușurință de-a dreptul jignitoare, 
apoi îl învârti pe Grey și-l sili să se lase în genunchi, sucindu-i un braţ 
la spate. 

— Eşti un mucos, și încă unul slab de tot, spuse Durand și-i făcu 
vânt lui Grey pe podea, eliberându-i braţul și făcând un pas în spate 
după ce îi dădu un șut scurt în stomac. Englezii sunt o nație de 
slăbănogi. De aceea victoria Franţei este inevitabilă. 

Cu răsuflarea întretăiată din cauza șutului primit în stomac, Grey 
întrebă cu un horcăit: 

— A reînceput războiul? 

— Normal. Armistițiul de la Amiens a fost doar un pretext ca să 
câştigăm timp, să putem recruta soldați și să mai fabricăm armament. 
În următoarele câteva luni, vom invada Anglia și vom deveni stăpânii 

Europei! 

Grey refuza să creadă așa ceva. Dar putea fi adevărat. Pe când era 
în Paris, auzise zvonuri cum că francezii ar fi construit nave de război 
și ar fi adunat o armată la Boulogne. 

— Napoleon va trebui să treacă mai întâi de Flota Regală, îi aruncă 
Grey, pe un ton slab. 

— Avem planuri serioase pentru flota voastră, răspunse Durand, 
sigur pe el. Apoi expresia i se schimbă. După invazie, familia ta va fi 
probabil moartă, iar averea ta — confiscată. Mă întreb dacă nu ar fi mai 
cumpătat să te ofer spre recompensă chiar acum. Cât crezi că ar fi 
dispuși să dea pentru fiul și moștenitorul lor, Wyndham? O sută de mii 
de lire? Două sute de mii? 

Inima lui Grey tresări. Doamne Dumnezeule, să fie eliberat din 
locul acela! Părinţii săi ar plăti orice sumă, numai să-l scape. Ar fi în 
stare să... 

Ar fi în stare să ajungă la sapă de lemn, de dragul lui. Și părinții, și 
fratele lui mai mic, și sora sa — ar plăti cu toţii pentru prostia lui. Nu le 
putea face una ca asta. 

Reuși la rându-i să vorbească pe un ton sarcastic: 

— Probabil mă consideră mort, și cu asta, basta! De ce crezi că am 
stat atâtea luni în Franţa? Am fost un fiu risipitor, bun de nimic. Tatăl 
meu era furios pe mine, așa că mi-am zis să stau deoparte din calea lui. 
M-ar fi renegat dacă ar fi putut. Grey ridică din umeri. Am un frate mai 
mic, mult mai bun decât mine, în toate privinţele. Va fi un moștenitor 
convenabil. Eu nu sunt nici dorit, nici necesar. 

— Ce păcat! spuse Durand, cu o urmă de regret în glas. Dar pare 
foarte logic. Dacă ai fi fiul meu, nici eu nu te-aș vrea înapoi. Atunci ai 
să rămâi închis aici până putrezești. 

Zicând acestea, se răsuci pe călcâie și ieși. Încuietoarele de la ușă 
fură acţionate înainte ca Grey să apuce măcar să se ridice. 

Dăduse oare cu piciorul unicei sale șanse de a scăpa din locul 
acela? Greu de spus. Durand era un demon uns cu toate alifiile, care ar 
fi fost în stare să încaseze recompensa fără să elibereze prizonierul. 
Sau să trimită spre Anglia cadavrul lui Grey. 

Însă Durand avusese tot dreptul să-l ia peste picior. Grey se 
mulțumise să-și plângă de milă și se lăsase cuprins de disperare, 
devenind astfel slab și fizic, și mental. Dacă ar fi fost într-o formă mai 
bună, poate ar fi reușit să-i frângă gâtul lui Durand. Nu ar fi reușit să 

scape din castel, dar s-ar fi simţit satisfăcut dacă l-ar fi omorât pe 
nenorocitul ăla zeflemitor. 

Pierduse șirul zilelor. Trei luni, spusese Durand. Avea senzația că 
se afla acolo de tot atâţia ani, dar, după cât îi crescuse barba, trei luni 
păreau plauzibile. Era vară, probabil august. Tocmai trecuse 
aniversarea sa de douăzeci și unu de ani. 

Dacă ar fi fost acasă, în Anglia, părinţii săi ar fi dat o mare 
petrecere la reședința lor, la care i-ar fi invitat pe prietenii lor 
aristocrați, precum și pe vasalii familiei Costain. Iar Grey s-ar fi simţit 
minunat. 

În schimb, îi deplângeau dispariţia și poate chiar moartea. Își iubea 
familia, însă nu îi acordase niciodată cine știe ce atenţie, cu toate că nu 
și-ar fi dorit nimeni părinți mai buni pe lumea asta. Era foarte mândru 
de fratele și de sora lui, care-l admirau la rândul lor. Îi dezamăgise pe 
toţi. Singurul lucru de care era cu adevărat mândru era faptul că-l 
făcuse pe Durand să nu-și mai facă speranţe că ar putea primi vreo 
recompensă. 

Grey nu avea de gând -nu putea - să continue să fie lipsit de 
demnitate. În primul rând, avea să înceapă un program de exerciţii 
care să-l ajute să-și redobândească forțele. 

Studie celula și se gândi ce opţiuni avea în acel loc. Ar putea alerga 
pe loc, ca să-și crească rezistenţa. Înţepenit cum era, își imagină locuri 
în care fusese și priveliști pe care le admirase, astfel încât să poată 
părăsi peretii gri prin puterea minții. 

Alergă până simţi un junghi într-o parte, apoi se aruncă la podea și 
se împinse numai în braţe. Cândva asta ar fi fost o nimica toată. Acum 
nu reuși să se ridice decât de vreo șase ori, înainte de a se prăvăli pe 
podea, cu respiraţia întretăiată. 

O altă soluţie pentru a-și întări musculatura era să ridice cele două 
pietroaie care serveau pe post de masă și scaun. Se aplecă să o ia pe 
cea mai mică. Era mai grea decât se așteptase. Nici nu reuși să o salte 
de-o palmă, că o și scăpă din mâini. Aceasta se izbi pe podea și din 
muchia de jos sări o așchie. Gâfâind din pricina efortului, își jură că 
avea să ridice nenorocitul de pietroi de câte ori era necesar, până când 
avea să reușească să îl care de colo-colo prin celulă. Apoi avea să 
treacă la pietroiul cel mare, care-i servea drept masă. 

Ar fi putut să se antreneze zilnic, și chiar așa avea de gând. Ce 
altceva avea de făcut? 

Dar, și mai important, trebuia să-și călească mintea. Mereu se 
arătase leneș la ore și scăpase mereu muncind pe apucate și bazându- 
se pe o memorie excelentă. Lady Agnes avusese grijă să înveţe, cât 
fusese la academia Westerfield, în schimb anii petrecuţi la Oxford nu-i 
folosiseră la nimic. Urmase cursurile colegiului Christchurch, unde fiii 
unor domni, asemenea lui, frecventau cursurile printre diversele 
evenimente mondene. Kirkland și Ashton urmaseră, desigur, cursurile 
colegiului Balliol, recunoscut pentru minţile ascuţite care-l frecventau. 

Se gândi la memorizările la care-l supuseseră diferiți maeștri. Cam 
cât din Comentariile galice ale lui Cezar mai putea recita acum, în 
latină? 

„Gallia est omnis divisa in partes tres.“ Întreaga Galie era împărțită 
în trei părți. Cunoștea limbile latină și engleză, iar acum traducea 
respectivul pasaj în limba franceză. Și cum și vocea îi slăbise pentru că 
nu o mai folosise, recită pasajul cu voce tare și-l repetă iar și iar, până 
obosi. 

Shakespeare. Studiase mult versurile bardului și jucase diferite 
roluri din piesele sale, prin casele prietenilor. Întotdeauna era ales 
pentru unul dintre rolurile principale și învăța cu ușurință 
discursurile. „Dar mâine și iar mâine, tot mereu,/ Cu pas mărunt se- 
alungă zi de zi... 

Nu, nu avea de gând să recite din Macbeth, nu aici și nu acum. 
Oare ce-și mai amintea din A douăsprezecea noapte? De bună seamă, o 
alegere mult mai inspirată! „Dacă e-adevărat că muzica/ E hrana 
dragostei, cântare dați-mi,/ Să-mi satur dorul ăsta fără saţiu,/ Și-atâta 
să-l îndop, încât să moară.“2 Îi plăcea să cânte și avea o voce destul de 
bună, așa că putea cânta în voie. Era un remediu bun pentru suflet și-și 
exersa astfel și vorbirea. 

Trebuia să ţină șirul zilelor, să nu le mai lase să treacă fără noimă. 
Când scăpase scaunul din piatră, sărise o mică așchie. Avea să 
considere acea zi 15 august 1803. Cu așchia de piatră scrijeli data pe 
una dintre pietrele de sus, de lângă ușă. Fiecare zi avea să fie 
însemnată cu o nouă zgârietură. 

Auzea sunetele clopotelor de la biserica satului. Dacă asculta cu 
atenţie, își putea da seama când era duminică și când erau sărbători 
importante. 

De acum înainte, viaţa lui urma să aibă un scop. Poate nu va reuși 
nicicând să se elibereze. Dar, dacă se ivea vreo ocazie, oricât de mică, 

avea să fie pregătit. 


Încetul cu încetul, organismul slăbit al lui Grey începu să se 
întărească. La fel și mintea. Era uimit de cât de multe lucruri își putea 
aminti din lecţiile pe care le învățase. Întotdeauna îi plăcuse să 
citească, așa că în fiecare zi își alegea câte o carte din biblioteca sa 
mentală și-și amintea cât mai multe detalii din ea. 

Nu vorbea cu voce tare, pentru că astfel ar fi semănat prea tare cu 
nebunii pe care-i văzuse atunci când un prieten de-al lui mai zărghit îl 
dusese în vizită la spitalul Bedlam. Acelui prieten i se părea amuzant 
să se uite la pacienţii săriţi de pe fix. Amintirea acelor zăluzi îl urmărea 
și azi, mai ales în zilele în care se întreba dacă nu cumva se cufunda și 
el drept în abisul nebuniei. 

Nu mult după vizita lui Durand, își făcu simțită prezenţa o 
neașteptată binecuvântare. Cu toate că nu vorbea cu voce tare, nu se 
ținea în frâu de la cântat. Cânta în fiecare zi câteva cântece și îl 
încântau atât muzica în sine, cât și felul în care-și revenea glasul său 
după ce trei luni de zile nu mai fusese folosit. 

Tocmai terminase o interpretare plină de entuziasm a unui cântec 
englezesc de pahar, când auzi prin fanta de deasupra ferestrei o voce 
de femeie tânără, care-i șopti în franceză: 

— Bonjour, monsieur. Este adevărat că sunteţi un nobil englez? 

Grey sări entuziasmat în picioare. Un alt suflet! Și femeie, pe 
deasupra! 

— Am fost odată, domniţă, dar acum sunt un biet ocnaș, lipsit de 
importanţă. 

Fata chicoti. 

— Un milord adevărat! Nu am mai întâlnit în viaţa mea o 
scârnăvie. Cum de-ai ajuns aici? 

— M-am purtat urât, răspunse Grey pe un ton serios. 

Fata mai scoase un chicotit, și purtară o scurtă conversaţie prin 
ferestruica aflată la nici jumătate de metru de pământ. Fata era 
slujnică la castel și-și spunea Nicolette, deși el ar fi putut jura că nu era 
numele ei adevărat. 

Fata nu putea sta prea mult, pentru că menajera era un adevărat 
dragon, iar Nicolette se temea că ar fi dată afară dacă ar prinde-o. Dar 
se reîntoarse de multe ori după aceea, o dată sau de două ori pe 
săptămână, uneori însoţită și de câte o prietenă. 

Unele dintre fete se arătau delicios de scandalizate de acea șansă 
nemaipomenită de a schimba câteva vorbe cu un milord englez. 
Nicolette era o fată blândă, interesată oarecum de felul de a fi al lui 
Grey. Câteodată lăsa să-i scape câte un măr sau alt fruct printre gratii. 
Grey devora cadourile de la ea, uimit de faptul că nu dăduse niciodată 
importanţă merelor. 

Nicolette îi povesti mult despre iubitul ei și-și luă rămas-bun de la 
el când se mărită și părăsi castelul. Grey îi dădu binecuvântarea sa, 
cum altceva nu avea de oferit. 

Restul slujnicelor nu-l vizitau la fel de des, însă mai avea când și 
când parte de câte un musafir. Un timp îl tot vizită un rândaș 
zgomotos care lucra la grajduri, care-l învăţă niște cântece franțuzești 
de pahar, deosebit de porcoase, însă într-o bună zi fu concediat din 
pricina năravului său de a bea. 

Grey preţuia aceste momente de normalitate. Îl ajutau să n-o ia 
razna. 


1 W. Shakespeare, Macbeth, din Opere complete, vol. 7, Editura Univers, București, 1990, trad. 
Ion Vinea (n.tr.) 

2 W. Shakespeare, A douăsprezecea noapte, din Opere complete, vol. 5, Editura Univers, 
București, 1990, trad. Mihnea Gheorghiu (n.tr.) 

capitolul 7 


1813, Franța 


Madame Leroux avusese dreptate, și Cassie se simţi revigorată 
după ce-și tocmi marfa în micul târg din centrul satului. Îi plăcea să 
facă pe precupeata. Și, de vreme ce nu-și ducea traiul de pe urma celor 
vândute, își permitea să lase la preţ. Era o plăcere, de exemplu, să 
vândă o fundă frumoasă unei fete care nu avusese niciodată în viaţa ei 
ceva frumos. 

Și „uleiului hoţilor“ i se dusese buhul. Cum gripa, guturaiul și 
celelalte boli care circulă îndeobște iarna făceau ravagii printre săteni, 
cumpărătorii erau dispuși să încerce orice. Clienţii mai erau interesați 
și de vești din lumea largă, așa cum sunt, de regulă, locuitorii din 
satele izolate. „Într-adevăr, veștile dinspre Rusia nu-s îmbucurătoare, 
dar împăratul a scăpat cu bine și, în plus, nu-i așa că dantela asta ar 
veni minunat cu rochia de mireasă a fiicei dumitale?“ 

Până la amiază, clienţii se risipiră la casele lor, așa că era timpul să 
o ia înspre castel. Cassie mâncă un castron de supă groasă de fasole la 
La Liberté, îi mulţumi lui madame Leroux pentru ajutor și părăsi 
sătucul St. Just du Sarthe. Numai că, în loc să o ia spre următorul sat, 
mână teleaga în sus, către castel. Drumeagul strâmt era pustiu și bătea 
vântul, iar când ajunse în dreptul castelului constată că și acesta părea 
la fel de pustiu. 


Curtea castelului era înconjurată de un zid de piatră, greu de 
cuprins cu ochii. Porţile masive erau deschise, ca să intre sau să iasă cu 
ușurință oameni și vehicule, însă păreau să se poată închide totuși în 
caz de nevoie. 

Trecu printre porți fără să întâmpine vreun obstacol. Zidurile 
stăteau pavăză împotriva vântului, așa că înăuntru era adăpost. Cum 
nu văzu pe nimeni, mână teleaga spre spatele castelului și o lăsă, 
împreună cu poneiul, într-un grajd aproape pustiu. Apoi își aruncă pe 
umăr desaga sa de precupeaţă și o porni în căutarea intrării 
servitorilor. 

După ce dădu peste două uși încuiate, găsi în sfârșit una care se 
deschise când apăsă pe clanţă și care dădea într-un coridor scurt, ce se 
termina în bucătăria castelului. Încăperea era încălzită, și în aer 
pluteau diferite miresme îmbietoare, însă nu văzu pe nimeni. 

— Heiiii! E careva pe-aici? strigă Cassie. 

O voce răgușită, de femeie, strigă la rându-i: 

— Ce dorești? 

O femeie corpolentă se ridică dintr-un scaun de lemn de lângă foc 
și se îndreptă spre Cassie. Chipul ei rotund părea anume făcut pentru a 
zâmbi, însă de data aceasta era împăturită în șaluri și tușea la fiece pas. 

— Mă numesc madame Renard, sunt precupeaţă și, după câte 
observ, dumneata ești mușteriul potrivit pentru dropsurile mele 
pentru gât, îi spuse Cassie și vâri mâna în desagă, de unde scoase un 
pachet de dropsuri cu miere și lămâie. Aveau gust bun și ajutau la 
calmarea tusei. 

— Ia dă-mi una, spuse femeia și scoase un drops din pachet, apoi 
se trânti pe o bancă. Merci. Eu sunt bucătăreasa, madame Bertin. 

— Mi s-a spus că majoritatea celor de-aici, de la castel, sunt 
bolnavi, continuă Cassie și aruncă o privire prin bucătărie. Pe plita 
cuptorului era o oală, iar înăuntru focul arsese până la spuză. Pari a 
avea nevoie de ajutor. Vrei să aprind eu focul? 

— Ţi-aș fi tare recunoscătoare, spuse bucătăreasa. E niște supă de 
pui în oala ceea de colo. Îmi poţi aduce puţintică? mai întrebă ea, după 
care tuși zgomotos. Toţi sunt bolnavi și zac prin paturi, nici nu reușesc 
să coboare scările. Am mâncare caldă pentru toată lumea, dar nu a 
ajuns nimeni până la bucătărie și nu-i treaba mea să-i aștept pe ceilalți 
servitori să vie, continuă ea, și o apucă iar tusea. 

— Sper că nu e nimeni grav bolnav, spuse Cassie în timp ce turna 
supă caldă într-un castron de pe o masă din apropierea cuptorului, cu 
un polonic atârnat alături. 

— Menajera a murit ceva mai devreme, dar ea era bătrână și, pe 
deasupra, era deja bolnavă. Nu cred că mai e careva pe ducă, dar gripa 
din iarna asta văd că slăbește oamenii până ajung ca niște pisoi și-i ţine 
așa zile în șir, zise madame Bertin și gustă cu plăcere din supa ei 
fierbinte. Am întreţinut focul și am reușit să fac supa asta, dar acu'-s 
prea obosită să mai fac altceva. 

Cassie profită de ocazie și spuse: 

— Şi-ai fi dispusă să plătești câţiva bănuțţi pentru o mână de ajutor, 
madame? Le-aș putea duce servitorilor bolnavi pâine și supă pe tavă și 
aș putea ajuta la bucătărie. 

— Ar fi o adevărată binecuvântare! Ia să vedem pe cine avem... 
spuse bucătăreasa și începu să socotească. Sunt șase subrete în odăile 

din pod și doi oameni la grajduri. Scările sunt cum o iei pe ușa aia, dar 
până-n pod îs cinci rânduri de scări, și toate înalte. Poţi urca atâta? 

— Sunt mai sprintenă decât par. Te ajut cu plăcere. Când oamenii 
sunt bolnavi, au nevoie de ceva cald, adăugă Cassie și învârti polonicul 
în supă. Și, în afar’ de asta, nu-mi strică să adun ceva bănuţi. Unde ţii 
pâinea? Niţică brânză ar fi numa” bună. Dă putere. 

— Uite colo cămara, zise madame Bertin și arătă cu degetul. Ce 
bine că nu-i aici citoyen Durand. Ar striga și-ar biciui oamenii și i-ar 
pune la lucru, chiar dacă sunt bolnavi de nu se pot ţine pe picioare. 
Dar ce are să se întâmple într-un loc liniștit ca ăsta, pe un asemenea 
ger? Ne putem și noi odihni o zi, două, până ne punem iar pe picioare 
să putem munci. 

— Mare noroc, admise Cassie. Umplu apoi cănile, tăie pâine și 
brânză și duse o tavă cu mâncare la grajduri, unde fu primită cu 
recunoștință. După ce se întoarse în bucătărie, mai pregăti și alte tăvi, 
pentru subrete. Cum erau șase cu toatele, trebui să urce de două ori pe 
scările strâmte. Nu era de mirare că madame Bertin nici măcar nu 
încercase. 

După cum spusese și bucătăreasa, nimeni nu părea a fi cu un 
picior în groapă, însă toţi servitorii zăceau în paturile lor, slăbiţi, 
osteniţi și bucuroși să primească ajutor. Cassie se rugă în sinea ei ca 
„uleiul hoţilor“ să o protejeze. Cum era tot pe drumuri, nu i-ar fi picat 
deloc bine să se îmbolnăvească în halul ăsta. 

Se întoarse în bucătărie, unde o găsi pe femeie cufundată în 
scaunul ei de lângă foc. Cassie o înveli cu un halat de casă. Era vremea 
să afle dacă exista într-adevăr o temniţă cu prizonieri în ea. 

— Mai trebuie să duc mâncare cuiva? 

Madame Bertin se încruntă și spuse: 

— Mai sunt gărzile și prizonierii din temniţă. Temnicerul-șef, 
Gaspard, trimite de regulă pe cineva să ia mâncarea, dar unul dintre ei 
e bolnav, Gaspard e plecat pe undeva, iar cel care-a mai rămas nu 
îndrăznește să-și părăsească postul. 

— Așadar, garda și prizonierii au nevoie de mâncare? Câţi 
prizonieri sunt? 

— Numai doi. Cum toată lumea e bolnavă, nu a mai avut nimeni 
grija lor, spuse bucătăreasa și-și făcu cruce. Unul dintre prizonieri e 
preot. E lucru rău să ţii închis un preot, dar Durand s-ar mânia foc pe 
ăla care ar îndrăzni să-i spună ceva. 

— Incredibil! se arătă Cassie de acord. Și celălalt prizonier ce-i? 

— Zice-se că-i un nobil englez, da: eu nu l-am văzut în viaţa mea, 
așa că nu pot băga mâna-n foc. Bucătăreasa dădu din cap cu tristeţe. 
Nu-i vorbă, un nobil englez merită să stea-n temniţă, dar nu și un 
preot. Este bătrân și slăbit și are nevoie de ceva cald de mâncare pe o 
vreme ca asta. 

— Le duc eu mâncare, la toţi, spuse Cassie și începu să pregătească 
o tavă. Zici că nu ai văzut prizonierii. Nu-i scoate nimeni la aer, în 
curte? 

— Nici pomeneală! Citoyen Durand e foarte strict când vine vorba 
despre prizonieri. Nu-s niciodată scoși din celulele lor, și nici gărzile n- 
au voie să intre. Mâncarea li se dă printr-o fantă din ușă, zise madame 
Bertin și-și mai făcu o cruce. Sărmanul nenorocit, o fi înnebunit pe 
jumătate, în tot timpul ăsta. 

Cassie strânse din buze cât pregăti mâncarea. După zece ani de 
incertitudini, se părea că ostenelile lui Kirkland de a-și găsi prietenul 
pierdut de-atâta timp dădeau, în sfârșit, roade. Însă era posibil ca 
acesta să fie afectat, fără șansa de a-și mai reveni vreodată. 

capitolul 8 


1805, castelul Durand 


Grey se uita la vrăbiuţa care se oprise la pervazul ferestrei sale. 

— Intraţi, mosenieur L'Oiseau:. V-am păstrat o fărâmă de pâine. 
Sper că veţi aprecia un asemenea sacrificiu. 

Vrabia înclină nehotărâtă capul, așa că Grey se apucă să fluiere 
cum se pricepu mai bine, astfel încât să semene cu un ciripit de vrabie. 
Mai sigură acum pe ea, pasărea plană de pe pervaz până jos, pe podea, 
și ciuguli din firimiturile de pâine pe care le păstrase Grey pentru ea. 

Îi plăcea să stea de vorbă cu păsările. Nu-l contraziceau niciodată și 
îl amuza dorinţa lor impertinentă de a se apropia. 

— Dragoste din interes, șopti Grey și mai aruncă o firimitură de 
pâine pe podea. E aproape la fel ca atunci când ești considerat un 
trofeu valoros printre domniţele de măritat. 

Era destul de mare cât să fi avut parte și de așa ceva cât timp 
locuise în Londra, înainte de a lua decizia lui nesăbuită de a vizita 
Parisul. Și Kirkland, și Ashton, care dădeau mai multă atenţie 
chestiunilor politice decât el, îl avertizaseră să nu stea prea mult pe 
acolo, căci pacea nu avea cum să dureze, însă el îi ignorase, cum făcea 
de obicei. Era un răsfăţat al sorții, moștenitorul familiei Costain, căruia 
nu i se putea întâmpla nimic rău. 

Doi ani mai târziu, iată-l! Se plictisea de moarte și înnebunea încet, 
dar sigur, și ajunsese să fie recunoscător pentru compania ocazională 
a vrăbiilor. Dar măcar era mai în putere și mai în formă decât înainte 
și avea o voce mai bună. 

Mai aruncă o firmitură. Vrabia o văzu și-și plecă ușor capul să o 
apuce înainte de a-și lua zborul pe fereastră. Grey se uită în urma 
păsării cu o invidie de-a dreptul dureroasă. Cum ar fi fost să poată 
zbura liber?! Și-ar fi întins aripile și ar fi pornit prin văzduh, pe 
deasupra Canalului Mânecii, până la frumoasele dealuri și câmpii din 
Summerhill. 

De vreme ce tovarășul său plecase, se ridică și începu să alerge pe 
loc, cu gândul la imagini din locurile natale. În copilărie, trăise 
momente de fericite la Summerhill, un loc binecuvântat cu o climă 
blândă, specifică zonei de coastă dinspre miazăzi. Cu câmpuri 
mănoase, pline de roade, și animale fericite. Îi plăcea la nebunie să 

traverseze domeniul familiei călare, împreună cu tatăl său, în timp ce 
învăţa ce înseamnă să fii fermier, fără ca măcar să conștientizeze asta. 
Tatăl său fusese un bun profesor, care stârnise mereu mintea și 
curiozitatea moștenitorului său. 

Contele îi vorbise despre guvern, despre Camera Lorzilor și despre 
ce avea să se aștepte de la Grey într-o bună zi, când avea să devină 
conte de Costain. Însă acele lucruri se profilau într-un viitor care pe 
atunci părea imposibil să devină prezent. Părinţii săi erau tineri și în 
putere, iar Grey avea mulţi ani la dispoziţie să sară din floare-n floare, 
până venea vremea să se așeze la casa lui. 

Și atitudinea aceea îl adusese unde era acum. Începuse să 
obosească, așa că încetini ritmul, apoi se așeză pe scaunul său de 
piatră. Îl plasase în așa fel încât să cadă soarele pe el. Oare la ce să se 
gândească azi? se întrebă el. La istoria naturală, hotărî. Avea să încerce 
să-și amintească toate speciile de păsări pe care le văzuse în 
Dorsetshire. 

Ajunsese la cea de-a douăzeci și treia specie, când auzi pași pe 
coridor. Era prea devreme pentru cină. Rămase cu ochii aţintiţi asupra 
ușii și se întrebă dacă nu cumva Durand avea să-i facă o scurtă vizită, 
după cum obișnuia. Ministrul nu-și mai tachina prizonierul cu vizite 
personale de când Grey îl trântise la podea, cât pe ce să-i vină de hac. 

Ar fi reușit, cu siguranţă, dacă Durand n-ar fi avut gărzile după el. 
Grey fusese bătut cu sălbăticie, dar meritase din plin să îndure 
pedeapsa. De atunci încoace, Durand se mulțumise să-l ia peste picior 
de dincolo de ușă. Lașul! 

Grey se pregăti pentru orice avea să urmeze, însă pașii se opriră cu 
puţin înainte de a ajunge la ușa celulei sale. Apoi se îndepărtară, și se 
lăsă iar liniștea. Dumnezeule mare, oare chiar era posibil să mai fie un 
prizonier, dincolo de acel perete? Dacă i-ar fi putut vorbi! 

Însă peretele era prea gros ca sunetele să poată trece prin el. Ar 
mai fi putut să stea în dreptul ușii și să strige, însă ușa era și ea la fel de 
groasă și, în plus, cele două deschizături erau acoperite dinspre 
exterior. Dacă striga, i-ar fi atras atenţia nenorocitului de Gaspard cu 
mult înainte să-l înțeleagă prizonierul cel nou. 

Merse de-a lungul peretelui dintre cele două celule, și-și trecu 
mâna pe suprafaţa tare. Dacă ar fi putut comunica în vreun fel! îi 
venea să urle din pricina frustrării. 

Se lăsă la podea, cu spatele sprijinit de peretele dintre celule, și se 

abținu cu greu să nu se dea cu capul de perete. Și atunci auzi o voce 
blândă, joasă și constantă. Înlemni, întrebându-se dacă nu cumva-și 
pierdea mințile. 

Nu! Zgomotul se auzea dinspre gaura de scurgere din colţul celulei 
sale. Plin de entuziasm, îngenunche lângă locul acela și ascultă. Da! 
Acum se auzea clar. Vorbea în latină. Era oare o rugăciune? Celula de 
alături trebuie să fi avut și ea o gaură asemănătoare cu cea dintr-a lui, 
și cele două se uneau, pentru ca apoi resturile să se scurgă într-o 
groapă de sub pământ. 

Plin de speranţă, strigă: 

— Monsieur! Monsieur, mă auziţi? 

Incantaţia în limba latină încetă, și o voce blândă, de om cultivat, îi 
răspunse în franceză: 

— Te aud. Ești și tu prizonier? 

— Da! Stau în celula de alături. Grey înghiţi cu greutate, de teamă 
să nu izbucnească în plâns. Mă numesc Grey Sommers și sunt englez. 
Cine ești? 

— Laurent Sauville. Mi se spune Pere Laurent. 

— Părintele Lawrence? Ești preot? 

— Da, sunt. În tonul calm se strecură o notă de răceală. Sunt 
vinovat de a-l fi iubit pe Dumnezeu mai mult decât pe împărat. 
Dumneata? 

— Durand..., începu Grey, după care se opri, stânjenit să-și 
recunoască păcatul faţă de un preot. Însă preoţii ar trebui să fie 
oameni iertători, nu? Durand m-a prins cu nevasta lui în pat, continuă 
el. 

— Și ești încă în viaţă? întrebă preotul, amuzat. 

— I s-a părut că moartea ar fi o pedeapsă prea blândă, răspunse 
Grey și cuvintele i s-au învălmășit. Povestește-mi despre dumneata. De 
unde ești? Unde ai studiat, despre ce subiecte ai cunoștințe? Te rog, 
vorbește-mi despre orice! Grey își încleștă pumnii și se forță să se 
oprească. Îmi cer scuze. A trecut multă vreme de când n-am mai 
purtat o conversaţie normală cu o persoană. 

Chicotitul abia auzit fu ca un balsam pentru sufletul său. 

— M-am născut și am crescut undeva aproape de aici. O să avem 
tot timpul la dispoziţie, sunt sigur de asta. Spune-mi cum e viaţa în 
temnita lui Durand. 

Preotul avea dreptate. Aveau destul timp la dispoziție să stea de 


******ebook converter DEMO - www.ebook-converter.com******* 


Created by ebook converter - www.ebook-converter.com* 


vorbă. Până când avea să moară vreunul din ei. 

Deși aprecia schimburile ocazionale de replici cu slujbașii, era o 
diferenţă ca de la cer la pământ să aibă tot timpul pe cineva lângă el. Și 
nici că se putea să aibă pe cineva mai nimerit decât Pere Laurent, care 
era un om bun, înţelept și învăţat, la fel de dornic să-și împărtășescă 
vastele cunoștințe pe cât era Grey de dornic să îl asculte. Uneori 
cântau împreună. 

Mâncarea deveni mai bună. Grey presupuse că cineva de la 
bucătărie era un catolic smerit, care considera că un preot merita o 
masă gustoasă, el fiind un beneficiar secundar. 

Laurent era mai în vârstă, și sănătatea îi era mai șubredă. Într-o 
iarnă geroasă, fu la un pas de moarte din pricina unei aprinderi la 
plămâni. Cu acea ocazie învăţă Grey să se roage. 

Părintele Laurent supravieţui. Și împreună se ajutau unul pe altul 
să rămână cu mintea întreagă. 


3 „Domnule Păsăroi“ (în lb. franceză, în original) 

capitolul 9 


1813, Franța 


De vreme ce gărzile și prizonierii nu erau bolnavi, după câte se 
știa, madame Bertin le dădu o tocană consistentă de cârnaţi în loc de 
supă. Și cum Cassie ducea trei porții, cobori cu grijă treptele 
înșelătoare de piatră. Nu voia să-și rupă gâtul când era atât de aproape 
de un răspuns. 

Treptele dădeau într-un coridor cu o ușă în capăt. O ușă încuiată. 
Și, cum avea ambele mâini ocupate, Cassie lovi cu piciorul în ușă. 

— Monsieur? V-am adus cina. 

Se auzi o cheie răsucindu-se în încuietoare, și ușa fu deschisă brusc 
de către un bărbat voinic. 

— Intră, intră. Chiar mă întrebam dacă nu cumva aţi uitat de 
mine! Apoi se uită mai bine la Cassie. Nu te cunosc, continuă bărbatul, 
pe un ton bănuitor. 

— Toţi sunt bolnavi de gripă, așa că am venit să ajut, îi explică ea. 
Să pun tava pe masă? 

Gardianul încuviință cu o mișcare a capului și se dădu un pas 
înapoi, apoi se relaxă când văzu că vizitatorul era o femeie în vârstă și 
lipsită de putere. 

— Gaspard o să se întoarcă în curând, dar avem ordin să nu lăsăm 
niciodată prizonierii nesupravegheațţi, așa că nu am putut urca până la 
bucătărie. 

Faptul că ordinele îi erau ascultate chiar și când se afla la mai bine 
de o sută cincizeci de kilometri, iar temnicerul murea de foame, 
spunea multe despre asprimea lui Durand. În timp ce așeza tava pe un 
capăt al mesei, Cassie aruncă pe furiș un ochi prin încăperea gărzilor. 
La celălalt capăt al mesei se aflau mai multe scaune și cărți de joc, și se 
părea că gardianul făcuse un fel de pasienţă. Slujba asta era, probabil, 
incredibil de plictisitoare. 

De cum puse Cassie un castron aburind pe masă, gardianul se 
așeză și se apucă să înfulece tocana. Îi turnă vin din carafa pe care o 
adusese cu ea. 

— Am adus mâncare și pentru prizonieri. Sunt dincolo de ușa aia? 

Gardianul încuviinţă cu o mișcare a capului și sorbi zgomotos din 
vin. 

— Alea-s celulele, dar nu-ţi face griji. Lasă tava aici, și le bag eu 
castroanele, după ce mănânc, spuse el și se șterse la gură cu dosul 
mâinii. Dac-o mai rămâne ceva după ce halesc eu! Așa mi-e de foame! 

Așadar, dacă el era lacom, prizonierii trebuiau să moară de foame? 
Își stăpâni furia și spuse pe un ton împăciuitor: 

— Dacă mai e nevoie de mâncare pentru ei, mai aduc eu când vin 
iar jos, să iau castroanele. Și poate-ţi mai aduc și ţie niște vin, ce zici? 

Gardianul îi zâmbi dezvelindu-și dantura din care îi lipsea un dinte. 

— Pricepi repede, mamaie, ce are nevoie un bărbat, zise el, apoi 
rupse o bucată de pâine și o înmuie în sos. 

Lângă ușa care ducea înspre celule atârna de un cui un inel cu 
chei. Cu toate că Kirkland o trimisese numai să verifice dacă 
informaţia pe care o avea era corectă, nu avea să găsească o ocazie 
mai potrivită să-l elibereze pe Wyndham, dacă se afla într-adevăr 
acolo. Și, chiar dacă nu era el, Cassie ar fi fost în stare să elibereze orice 
suflet nenorocit care putrezea în văgăuna aceea. 

Gardianul nici n-o băga în seamă, așa că Cassie păși înapoia lui și-i 
apăsă cu putere în două locuri alese cu grijă de pe gâtul lui gros. 

— Merde! 

După ce fluxul de sânge îi fu oprit, gardianul tresări și începu să se 
zbată, apoi căzu cu nasul în castronul cu mâncare. Cassie continuă să 
apese până când fu sigură că bărbatul era inconștient. 

După ce-i dădu drumul, îi legă fedeleș mâinile și picioarele, apoi îi 
puse un căluș. Mai zăbovi un moment și-l așeză în spatele biroului, 
astfel încât să nu fie observat din prima, în caz că ar fi intrat cineva, 
apoi smulse legătura de chei din cui. Dacă era adevărat că Gaspard era 
așteptat din clipă-n clipă, trebuia să acţioneze rapid. 

Îi luă ceva timp să găsească cheia potrivită. Ușa se dădu de perete, 
iar Cassie aproape căzu din pricina duhorii care năvăli. „Doamne, 
Dumnezeule, se gândi ea, oare cum o fi să stai zece ani fără să faci 
baie?“ 

Încercă să nu mai ia în seamă mirosul greu, de corpuri nespălate, 
și înaintă pe coridorul neluminat. Zidul din dreapta ei era neted, din 
piatră. Pe cel din stânga ei erau patru uși. Mirosul îi confirmă faptul că 
celulele ocupate erau cele din capătul culoarului. În care dintre ele era 
oare închis cel pe care-l căuta? 

Când se opri, din spatele ultimei uși răzbi până la ea un glas 
bărbătesc. Cassie clipi a neîncredere. Incredibil, dar bărbatul acela 

cânta! Avea o voce frumoasă, de bariton. 

Ascultă cuvintele și nu-și putu reţine un zâmbet când își dădu 
seama că era un cântec franțuzesc atât de obscen, încât nici măcar ea 
nu recunoștea toate scârboșeniile înșirate acolo. Probabil că nu 
preotul era cel care cânta. 

Acum nu mai trebuia decât să afle dacă era vorba despre 
Wyndham. Rugându-se la Dumnezeu ca bărbatul să nu fi înnebunit, 
găsi o cheie cu care încercă să descuie ușa din capătul cel mai 
îndepărtat al culoarului. Numai din a treia încercare descoperi cheia 
potrivită. Deschise ușa și se trezi faţă în față cu un monstru desprins 
dintr-un coșmar, cu părul slinos și cu o barbă lungă, care atârna peste 
niște haine zdrenţuite. 

Rămaseră amândoi ca trăsniţi, uitându-se neîncrezători unul la 
altul. Acesta să fi fost, oare, nemaipomenitul prieten al lui Kirkland? 
Prizonierul acesta era lat în umeri, dar sfrijit, ca un lup înfometat. Îi 
era greu să spună ce culoare avea părul slinos. Nu era chiar brunet, 
dar în nici un caz blond. Singura trăsătură distinctă erau ochii cenușii 
cu negru, care o priveau cu intensitate. 

Momentul de uimire luă sfârșit — și bărbatul se năpusti asupra ei ca 
ieșit din minţi, cu ochii săi cenușii trădându-i pofta de a ucide. 

capitolul 10 


Într-o lume de o desăvârșită monotonie, chiar și cele mai mici 
schimbări erau numaidecât observate. Grey tocmai alerga pe loc, când 
sunetul cheii în broasca ușii îl făcu pe dată atent. Ușa aceea nu se mai 
deschisese din ziua în care aproape îl omorâse pe Durand. De atunci, 
Durand se mulțumise să-i vorbească prin mica deschizătură din ușă, 
de fiecare dată când venea să-l tachineze povestindu-i despre măreţele 
victorii ale francezilor și despre înfrângerea iminentă a englezilor. 

Dar dacă l-ar fi vizitat Durand sau Gaspard, ar fi știut să folosească 
din prima cheia potrivită. Un gardian? Nimeni altcineva nu mai avea 
voie să coboare acolo. Grey se apropie de ușă, încordat până la ultima 
fibră. Lângă tocul ușii erau însemnați zece ani de zile, cu scrijelituri 
îngrijite, care marcau fiecare zi în parte. Mii de semne care marcau 
zilele fără de sfârșit. Dacă i se ivea până și cea mai mică urmă de șansă 
de libertate, avea de gând să atace. 

Ușa se dădu de perete și de dincolo de ea apăru o femeie. Șocul 
produs de apariţia ei îl îngheță preţ de un moment. Doamne, 
Dumnezeule, o femeie, prima femeie pe care o vedea de zece ani de 
zile! Era în vârstă, nicicum atrăgătoare și lipsită de expresivitate, dar 
era, fără nici o urmă de îndoială, femeie. Acel miracol fără de tăgadă îl 
țintui în loc. 

Se dezmetici rapid când își dădu seama că aceea era singura lui 
șansă de a scăpa din oribila-i temniţă. Femeia aceea nu ar fi fost în 
stare să-l oprească, mai ales că nu avea nici o armă. Se năpusti asupra 
ei. 

Tocmai întinsese mâna să apuce cheile, când femeia îi puse 
piedică, îi prinse braţul întins și se folosi de viteza lui ca să-l dea de-a 
dura pe podea, cu braţul întors foarte sus la spate. Rămase întins pe 
burtă, cu respiraţia întretăiată. Se antrenase ani la rând, și-l pusese la 
pământ o bătrână? 

— Tu ești Lord Wyndham? întrebă ea pe un ton șoptit și blând. M-a 
trimis Kirkland să te ajut. 

Vorbise în engleză. Trecuse atâta timp de când nu mai auzise acea 
limbă, încât îi luă ceva timp să înțeleagă ce auzise. Wyndham. 
Kirkland. Ajutor? 

Femeia continuă în franceză: 

— Așadar, nu ești tu Wyndham. Nu contează, dacă vrei să scapi de 

aici, am să te ajut, cu condiţia să promiţi că nu ai să mă mai ataci. 

Grey îi răspunse în aceeași limbă: 

— Eu sunt Wyndham. Nu am mai vorbit engleza de ani de zile. Nu 
te-am atacat, încercam să scap. Mă lași să mă ridic? 

Femeia îi dădu drumul la braţ. Grey se căzni să se ridice, în timp 
ce-și delecta ochii cu imaginea altei fiinţe omenești. Și, pe deasupra, 
una curată și normală. Fără să gândească, o înconjură cu braţele și îi 
strânse cu putere trupul cald într-o îmbrăţișare, în timp ce inima-i 
bătea nebunește. 

Femeia înjură și îl înghionti. 

— Te rog, spuse el cu un glas tremurat. Mi-a fost așa de... dor de 
atingere. Un moment doar. Te rog! 

Atunci femeia se relaxă și îi permise să o strângă în braţe. 
Doamne, Dumnezeule, ce senzaţie plăcută! O femeie blândă, în carne 
și oase, care mirosea a lavandă, ca o bătrânică, și care-i aduse aminte 
de bunica lui. Nu ar fi vrut să-i mai dea drumul din braţe. 

După un moment ce-i păru lui Grey incredibil de scurt, femeia îl 
dădu la o parte. 

— Destul, spuse ea, pe un ton plin de înţelegere. Trebuie să plecăm. 
Aproape toţi cei din castel sunt bolnavi de gripă, și cred că putem pleca 
direct, dacă avem grijă. Am o teleagă trasă de un ponei, în care te poţi 
ascunde până ne depărtăm de locurile astea. Ai ceva ce trebuie să iei 
cu tine? 

Bărbatul izbucni într-un râs amar. 

— Absolut nimic, în afară de Pere Laurent, din celula de alături. 

Îi luă cheile din mână și începu să scotocească printre ele. 

— Încearc-o pe asta, îi spuse ea și atinse una dintre chei. E 
asemănătoare cu cea care s-a potrivit în broasca ușii de la celula ta. 
Preotul se poate mișca rapid? 

— A fost bolnav. Nu știu cât timp ar mai putea rezista în locul ăsta 
inuman. 

Femeia se încruntă. 

— Asta ne-ar putea pune în pericol întreaga evadare. 

— Nu plec fără el, spuse Grey pe un ton categoric, în timp ce 
încerca cheia în broască. 

— Bine. 

Femeia aceea o fi fost ea în vârstă și banală, dar știa când nu era 
cazul să piardă timpul contrazicându-se. 

Mâinile lui Grey tremurau în timp ce încerca să descuie ușa. Era o 
acțiune atât de simplă, dar părea un vis după zece ani în care nu mai 
făcuse ceva atât de simplu și de normal. Însă cheia metalică din mâna 
sa era cât se poate de reală, la fel cum fusese și căzătura lui la podea. 


— Cine ești? întrebă el, în timp ce forță cheia în broască. 

Femeia ridică din umeri și-i răspunse: 

— Am avut multe nume, la viaţa mea. Poţi să-mi spui Cassie sau 
Renard:. 

Vulpea Cassie. Având în vedere că reușise să se strecoare în castel 
și să-l elibereze, era un nume potrivit. 

Ușa se deschise, și Grey îl văzu în sfârșit pe bărbatul care-l 
cunoștea mai bine decât oricine de pe lume. Laurent stătea întins pe 
salteaua sa de paie. Pe peretele de piatră de deasupra capului său era o 
cruce maronie din linii strâmbe, care fusese desenată cu sânge. Altarul 
personal al preotului. 

Pere Laurent se ridică într-o rână când se deschise ușa. Era slab, cu 
părul alb ca neaua și zdrenţăros, însă Grey l-ar fi recunoscut dintr-o 
mie, după înţelepciunea care i se citea pe chip. 

— Grey, spuse preotul, și faţa i se lumină cu un zâmbet, în timp ce 
întinse braţul liber către bărbatul din faţa sa. Ne vedem, în sfârșit, în 
carne și oase. 

— Ne vedem și, pe deasupra, evadăm, mulțumită acestei domniţe, 
aici de față, răspunse Grey în timp ce apucă braţul prietenului său și-l 
trase în picioare. Trebuie să ne mișcăm rapid. Te descurci? 

Preotul se clătină, și ar fi căzut dacă nu s-ar fi sprijinit de Grey. 
Respiră cu greutate. 

— Mă tem că nu. Plecaţi fără mine. Mai bine să scapi tu decât să 
fim prinși cu toţii. 

— Nu! exclamă Grey și-și petrecu un braţ în jurul taliei preotului. 
Bătrânul era numai piele și os și părea așa de fragil că s-ar fi putut 
frânge în orice clipă, dar și de data aceasta atingerea unei ființe 
omenești îi provocă o plăcere cu greu de descris în cuvinte. Ori plecăm 
împreună, ori nu mai plec nici eu, adăugă el. 

Cassie se încruntă auzind aceste cuvinte. 

— Pere Laurent are dreptate. Trebuie să evadăm din castel, apoi să 
ne ferim de urmăritorii care se vor ţine după noi prin toată Franţa și să 
călătorim până în Anglia. Bunul părinte nu pare în stare nici să urce 

scările. 

— Am să-l duc eu! izbucni Grey. 

— E tare căpos, îi spuse preotul lui Cassie, pe un ton blând. Dar, 
dacă reuşim să ieşim din castel, pot fi lăsat în grija unei nepoate, iar 
voi doi puteţi fugi cât vă ţin picioarele, ca să vă salvaţi pielea. 

— Foarte bine, spuse ea, aruncându-le o privire îngrijorată. Dar 
trebuie să ne mișcăm rapid. Sergentul Gaspard se poate întoarce în 
orice moment. 

În timp ce Père Laurent întinse mâna și atinse crucea de sânge în 
semn de adio, Grey șuieră în barbă: 

— Chiar sper să apară diavolul! 

Din fericire pentru el, Cassie nu-l auzi. 


4 „Vulpe“ (n lb franceză, în original) 

capitolul 11 


Instinctul lui Cassie o îndemna arzător să meargă mai repede, în 
timp ce-i conducea pe prizonieri prin coridorul strâmt, și același 
instinct îi salvase de multe ori pielea. Dar, cum Wyndham aproape că-l 
ducea pe preot în cârcă, se mișcau nespus de încet. Se întreba dacă 
bărbatul avea să fie în stare să-l ducă pe Pere Laurent în sus pe scări, 
după atâţia ani de abuzuri și de mâncare pe sponci. 

Neliniștea îi spori când auzi pași undeva în faţă. 

— Vine cineva, spuse ea încet. 

Tocmai întinsese mâna după cuțitul ascuns printre haine, când 
auzi vocea lui Wyndham, care spuse pe un ton rece și tăios: 

— Este Gaspard. E zgomotul făcut de piciorul lui de lemn. Ia, ţine-l 
pe Pere Laurent. 

Wyndham o prinse din urmă pe Cassie și trecu asupra ei greutatea 
corpului părintelui. Fără să gândească, Cassie îl apucă pe preot de 
celălalt braţ, ca să nu se prăvălească la pământ. Ceea ce însemna că 
braţul cu care ar fi scos cutitul era acum ocupat. 

Înainte să apuce să protesteze, Wyndham trecu ca gândul pe lângă 
ea, cu o privire sălbatică în ochi, care o amuti. Se mișca asemenea unei 
bestii înfricoșătoare care fusese eliberată din cușca sa și ajunse din 
câțiva pași în încăperea temnicerilor. 

Omul cu picior de lemn apăru în pragul ușii de la baza scărilor. 
Înlemni când văzu un prizonier care se apropia de el cu toată viteza. 

— Merde! 

Împroșcând blesteme printre buze, Gaspard scoase un pistol din 
manta. Însă, până să apuce să-l armeze și să ochească, Wyndham sări 
pe el, cu un mârâit ce nu părea uman. 

Se auzi un pocnet când Wyndham frânse gâtul lui Gaspard. 
Sergentul se prăvăli la pământ, asemenea unei marionete căreia îi 
tăiase cineva sforile. Totul se sfârșise atât de repede, încât nici nu se 
prea putea spune că avusese loc o bătaie. 

Cassie scosese probabil un icnet, căci Pere Laurent spuse încetișor: 

— Nu sunt un om violent. Însă pot spune că Gaspard nu a primit 
nici pe jumătate din ce merita. 

Gândindu-se că Wyndham exersase probabil tehnici de luptă 
hinduse la academia Westerfield, Cassie își reveni din șoc. Dar, în timp 
ce continua să-l sprijine pe preot pe ultima porţiune din coridor, se 

întrebă dacă nu cumva tocmai lăsase un lup nebun în libertate. 

Până să ajungă ea în încăperea temnicerilor, Wyndham îl trăsese 
pe Gaspard din casa scărilor și îi scotea cu rapiditate hainele. 

— Pere Laurent, hainele acestea îţi vor ţine mai bine de cald, spuse 
el rapid. 

Ce practic era acest Wyndham! 

— L-am vârât pe gardian în spatele mesei, îi zise Cassie. Ar trebui 
să fie inconștient. E mai înalt, așa că hainele lui ţi s-ar potrivi mai bine. 
Nu-l omori, te rog. 

Wyndham puse hainele lui Gaspard teanc, pe un scaun, apoi îl 
ridică pe gardianul încă moale. 

— Te pricepi, spuse el pe un ton aprobator. Mai întâi am să-l ajut pe 
Pere Laurent să se îmbrace. 

Cassie își dădu seama că un preot înaintat în vârstă s-ar fi putut să 
nu dorească ajutorul unei femei. Se aplecă, în schimb, asupra 
gardianului și-i desfăcu legăturile, ca să-i poată scoate hainele. 

Acesta începea să miște, așa că-l mai lovi o dată. Avu grijă să nu-i 
oprească circulația sângelui atât de mult încât să-i afecteze creierul. 
Avea grijă, pe cât se putea, să nu rănească sau să ucidă pe cineva fără 
vreun motiv întemeiat. 

Bărbatul era greu, însă Cassie era mult mai puternică decât părea. 
Până apucă ea să-i scoată hainele, părintele era îmbrăcat, așezat pe un 
scaun și înfuleca dintr-un bol cu tocană. În timp ce Cassie îi turnă 
puţin vin, părintele spuse, drept scuză: 

— Nu ni s-a mai dat mâncare de ieri-dimineaţă. 

— Aproape toţi cei din castel sunt bolnavi, îi explică ea. M-am 
oferit să duc eu tăvile cu mâncare, și așa am reușit să vă găsesc. 

— Înseamnă că eu și Grey trebuie să fim recunoscători cerului că 
nu s-a apropiat nimeni de noi, ceea ce se pare că ne-a scăpat de boală, 
spuse Laurent și șterse ultima urmă de tocană cu o bucată de pâine. 
Căile Domnului sunt nebănuite. 

Cassie avusese parte de multe dovezi că așa stăteau lucrurile, 
inclusiv faptul că respectiva divinitate, Dumnezeu, avea un simț al 
umorului de-a dreptul pervers. 

— Grey? întrebă ea. 

— Numele meu de creștin este Greydon Sommers, spuse 
Wyndham tăios. Dar, cum a trecut ceva timp de când nu am mai auzit 
curtoaziile adresate unui viconte, aș prefera să-mi spui Grey. 

Îl înţelegea pe deplin. Turnă ultimele guri de vin în alt pahar, 
pentru Grey, și avu grijă să-și ferească privirea în timp ce el își lepădă 
hainele zdrențăroase. Materialul tocit și subţiat ar fi fost de-a dreptul 
transparent dacă nu ar fi fost acoperit cu un strat gros de jeg. 

— Gata, spuse el. 

Cassie se întoarse și văzu că hainele gardianului îi veneau așa de 
largi, că ar fi încăput doi ca el, însă îi erau aproape potrivite la înălțime, 
plus că erau curate și călduroase, în comparaţie cu hainele sale cele 
vechi. Dacă nu ar fi avut părul soios și încâlcit și barba care-i veneau 
aproape până la brâu, ar fi arătat chiar normal. Mai puţin sclipirea 
periculoasă din ochii săi cenușii. 

— Mă duc afară și aduc teleaga la intrare, spuse Cassie. E un palier 
în capătul scărilor. Așteptaţi acolo, până vin eu să vă iau. Sper să 
putem pleca fără să fim observați. 

Wyndham ridică un castron cu tocană și începu să ia din el cu 
mâinile, ca un sălbatic. 

— O să dureze câteva minute până aduci tu teleaga, așa că mai 
întâi am să mănânc. 

— Să nu ne întârzii, spuse ea și o luă în sus pe scări, cu pași 
sprinteni. 

Spera ca bărbaţii să nu mănânce pe nerăsuflate și să li se facă rău. 

Ajunsă pe palierul din capătul scărilor, Cassie deschise ușa și 
aruncă o privire afară, cu băgare de seamă. Nu se auzea nimic. Se 
îndreptă spre ușa din spate, cu pași ușori. Trebuia să treacă prin fundul 
bucătăriei, ca să ajungă afară. Madame Bertin era în celălalt capăt și 
sforăia de se cutremurau peretii, cufundată în scaunul ei de lângă foc. 

Cassie ieși din castel și traversă curtea până la grajduri, în speranţa 
că madame Bertin avea să-și continue somnul. Vântul bătea acum mai 
aprig și mai tăios decât atunci când venise. Se apropia furtuna; se 
simţea în aer. 

Poneiul ei terminase fânul pe care i-l dăduse Cassie din proviziile 
din grajd și aștepta răbdător. Trase pătura de pe ponei. Era caldă și 
mirosea a cal, dar asta era o nimica toată în comparaţie cu felul în care 
miroseau prizonierii. 

Teleaga era construită anume cu un fund fals, pentru a putea căra 
încărcături utile, și chiar și oameni, când era cazul. Accesul se făcea cu 
ajutorul unei tăblii care se deschidea într-o parte. Aruncă pătura acolo. 
Despărţitura nu era prea confortabilă, dar erau acolo paie curate, iar 

pătura avea să le ţină de cald. Fra destul de încăpătoare pentru doi 
bărbaţi, cam la limită, ce-i drept. 

După ce mână teleaga și traversă curtea, priponi poneiul de ușa 
din dos și intră iar în castel. Madame Bertin continua să sforăie. 

Wyndham - adică Grey - și preotul o așteptau pe palierul din 
capătul scărilor, iar părintele era sprijinit de mai tânărul său prieten. 
Cassie își duse un deget în dreptul buzelor și le făcu semn să nu scoată 
vreun sunet. 

Pere Laurent nu părea în stare să ajungă până la teleagă de unul 
singur. Cassie își mușcă buza, dar nu ar fi trebuit să-și facă griji. Grey îl 
înșfăcă pe bătrân de parcă ar fi fost lipsit de greutate și-l traversă 
bucătăria rapid și-n liniște. Arătau ca într-o farsă din timpul 
Restauraţiei, în care personajele traversau nevăzute scena, în vârful 
picioarelor. 

În timp ce se întreba cum de-și păstrase Grey puterile în condiţiile 
vitrege în care fusese întemnițat, Cassie deschise ușa care dădea afară 
și se uită în jur, prevăzătoare. Curtea era în continuare pustie. 
Mulţumi cerului pentru vântul rece și pentru epidemia de gripă și tinu 
ușa deschisă, ca Grey să-l poată scoate pe preot. 

Grey păși afară — și încremeni, în timp ce privirea îi alunecă în sus. 
În gât i se puse un nod și spuse, șoptit: 

— N-am crezut c-am să mai văd vreodată cerul. 

— A fost aici tot timpul și te-a așteptat, spuse Cassie și ridică tăblia 
care deschidea fundul dublul al telegii. Și, cu cât pornim mai repede, 
cu atât cresc șansele să-l poţi vedea în liniște, mult timp de-acum 
încolo. 

Grey rămase cu privirea aţintită asupra micii despărțituri. Părea ca 
un mânz fâșneţ, gata s-o ia la sănătoasa. Cassie ghici care era 
problema, așa că-i spuse: 

— Știu că este o încăpere cam strâmtă, dar așa și trebuie. 

Grey trase cu greu aer în piept și se îmbărbătă. Apoi îl așeză cu 
grijă pe prietenul său înăuntru. Preotul i se adresă lui Cassie, cu o voce 
stinsă: 

— la-o pe drumul principal, care iese din sat spre miazăzi. E 
direcția către ferma nepoatei mele. 

— Bun. După ce mergem o bună bucată și suntem în siguranță, o 
să-mi puteţi da mai multe detalii, spuse ea, apoi aruncă o privire către 
Grey. Acum e rândul tău. Te ajută dacă-ţi spun că nu te încui înăuntru? 

Poţi deschide tăblia și de pe partea aia. 

— Asta da, ajută, spuse el rapid, înainte de a urca alături de Pere 
Laurent. Mereu am zis că am să plec de-aici într-un coșciug, bombăni 
el. Se pare că am avut dreptate. 

Cassie mai că pufni în râs. Părea să-și fi păstrat ceva din simţul 
umorului, așa că erau șanse să-și revină. 

— În coșciugul ăsta intră aer proaspăt și nici nu o să stai prea mult. 

Cassie închise tăblia lunguiaţă care ţinea loc de ușă și se urcă pe 
capră. Primii fulgi de nea începură să plutească prin aer, în timp ce 
teleaga se puse în mișcare. 

Trecu de porțile castelului cu speranța că aveau să găsească 
adăpost înainte să înceapă să ningă tare. Și că nepoata preotului mai 
era în viață, sănătoasă, și că avea să-i primească pe toţi cu braţele 
deschise, așa cum se aștepta preotul. 

Prima scenă, evadarea din castel, se terminase cu succes. 

Acum urma greul. 

capitolul 12 


Grey și Laurent alunecară un pic înspre partea din faţă a telegii 
când aceasta se hurducăi pe drumul ce cobora de la castelul Durand. 
Tot nu se auzea vreun urlet de-al urmăritorilor sau detunături ale 
armelor de foc. Oare cât avea să le ia până să le descopere dispariţia? 
Câteva ore, cel mult o zi. 

Pere Laurent șopti: 

— Nu am crezut că am să mai plec de-acolo viu. 

— Nici eu. Cu atât mai puţin am crezut că am să fiu salvat de Cassie 
Fox. 

— Aşa o cheamă? I se potriveşte numele. E deşteaptă ca o vulpe. 

Așa și era. Grey spera ca ea să se arate și în continuare la fel de 
pricepută ca până atunci. Îl impresionase felul în care îl făcuse pe 
gardian să-și piardă cunoștința și cum îl imobilizase. Închise ochii, ca 
să nu mai vadă cât de strâmt era locul în care stăteau închiși. Ar fi fost 
jenant să zădărnicească toate planurile acum, când era în sfârșit liber. 

Mulţumi cerului când teleaga opri într-un final. Se auzi cum cineva 
scormonea după ceva chiar deasupra lor, apoi Cassie desfăcu tăblia din 
lateral. Mantia ei închisă la culoare era acoperită cu fulgi de zăpadă. 

Grey se strecură afară și răsuflă ușurat. Neaua începuse să acopere 
pământul tare ca fierul și continua să cadă. Furtună! O furtună în 
adevăratul sens al cuvântului! Nu doar o schimbare a intensității 
luminii, văzută prin mica lui ferestruică. 

În timp ce Grey își ajuta prietenul să coboare, Cassie spuse: 

— Va trebui să mă ghidezi de aici înainte, Pere Laurent. Se pare că 
va începe să ningă serios și aș vrea să găsim adăpost înainte ca 
drumurile să devină imposibil de circulat. Dacă nepoata dumitale 
locuiește prea departe, ar fi bine să găsim o șură mai izolată în care să 
așteptăm să treacă furtuna. 

Laurent se holbă în zare, unde se mai vedea încă silueta castelului 
Durand, printre fulgii de nea. 

— De unde suntem acum, ar trebui să ajungem la ferma lui Viole 
înainte ca drumurile să se acopere de tot. S-a măritat cu un străin, 
adăugă părintele, și un zâmbet îi traversă chipul. Cu un bărbat care 
locuiește la mai mult de o jumătate de oră de mers călare. Ferma lui 
Romain Boyer e mică și prosperă și e ascunsă în spatele dealurilor. 

— Dacă nepoata dumitale a păţit ceva, soțul ei o să ne primească și 

el cu braţele deschise? întrebă Cassie. S-au schimbat multe prin Franţa 
în ultimii ani. 

— Acolo vom găsi adăpost, spuse Laurent cu siguranţă în glas. Va 
trebui să merg alături de tine. Drumul e alambicat și va trebui să te 
călăuzesc. 

— Bine, răspunse Cassie și ridică foarfeca pe care o ţinuse în tot 
acel timp lângă ea. Dar mai întâi am să-ți tai din păr și din barbă, ca să 
nu mai sară în ochi. 

Începu să taie cu îndemânare din părul subţire și alb al părintelui 
Laurent. După ce-i tăie șuvițele încâlcite care-i cădeau pe umeri, 
părintele se preschimbă dintr-un eremit cu privire sălbatică într-un 
pătrânel ca vai de mama lui, la care nimeni nu s-ar fi uitat a doua oară. 

După ce termină, Grey îl ridică pe prietenul său pe capră și-l 
înfășură în pătură. Iar lui Cassie îi spuse: 

— Și acum este rândul meu. Dacă-mi dai foarfeca, mă tund singur, 
ca să putem porni fără să mai pierdem timp. 

— Nu o să te descurci la spate, spuse ea și începu să-i taie de sub 
urechea stângă. Și, cum părul lui Grey era mult mai des decât al 
părintelui Laurent, hotărî să-l tundă pe bucăţi. Cassie era mai înaltă 
decât crezuse el, de înălțime medie sau chiar mai înaltă de atât. O să 
dureze numai câteva minute, adăugă ea. 

Grey rămase nemișcat, cu toate că lamele ascuţite tăiau așa de 
aproape de el. Dacă și-ar fi putut rade de tot și scalpul, și faţa, ar fi 
făcut-o bucuros, numai să scape de părul ăla oribil și slinos. Cât stătuse 
închis în temniţă, își trecuse uneori timpul smulgându-și, unul câte 
unul, firele de păr. Dacă nu ar fi făcut asta, încâlceala aceea i-ar fi 
trecut deja de talie. 

Cu toate nodurile, Cassie reuși să tundă cu rapiditate părul până 
deasupra umerilor, apoi începu să scurteze din barbă. Îi mai lăsase 
atâta păr cât să nu-i îngheţe capul, dar îi luase din ce atârna mai greu, 
așa că se simțea acum mai ușor și mai liber. Nu și mai curat, dar asta 
avea să urmeze la timpul potrivit. 

Se simţea ciudat în preajma unei femei. Ar fi vrut să o ia în braţe și 
să o sărute până cădea lată. Îi era rușine de reacţia atât de intensă faţă 
de o femeie mai în vârstă decât mama sa. Doamne, Dumnezeule, oare 
cât avea să-i ia până să găsească o fetișcană tânără și arzând de 
dorinţă? 

Încercând să își înăbușe aceste gânduri pline de pofte, Grey se 

holbă la zăpadă. Nu mai era el un domn de viţă nobilă, dar mai avea 
atâta bun-simţ cât să nu se poarte ca un animal cu o femeie care-și 
riscase viaţa ca să-l salveze. Sau cel puţin spera să mai aibă. 

— Gata, spuse Cassie când termină de tuns barba la câteva degete 
mai jos de bărbie, apoi se aplecă să ridice părul. Nu trebuie să 
dezvăluim direcţia în care am luat-o lăsând în urmă o dâră de păr, 
spuse ea și făcu un ghem din părul căzut, pe care-l înfundă într-un colt 
al telegii. E timpul să intri la loc, ca să putem pleca. 

— Nu! explodă Grey. Nu suport să stau închis. Nu mai este nimeni 
pe drum, pe vremea asta. O să mă întind în fundul telegii, sub 
acoperământul de pânză. 

Cassie se uită cu atenţie la chipul lui. Ochii femeii erau albaștri, 
inteligenţi și ascundeau adâncimi nebănuite. 

— Bine, spuse ea. Dar să fii atent să stai ascuns dacă trecem pe 
lângă alte căruţe sau pe lângă oameni călare. 

Grey mulțumi cerului că era o femeie rezonabilă. Răsuflă ușurat, 
apoi dădu la o parte acoperitoarea și se urcă în teleagă. Având în 
vedere că-i pusese la pământ și pe el, și pe gardianul acela, era mai 
prudent să nu o supere. Habar nu avusese cât de periculoase pot fi 
bătrânicile. În fine, mai era și bunica lui, bogata văduvă de viţă nobilă, 
contesa de Costain, însă armele ei erau cuvintele. Apoi îi stătu inima în 
loc, întrebându-se dacă mai trăia. 

Se instală printre cutii și coșuri. Spaţiul era mult mai aglomerat 
decât în compartimentul de dedesubt, și colțul unei cutii i se înfipse 
într-o parte, dar nici că-i păsa, câtă vreme era în aer liber. 

Un miros familiar, ecvestru, ajungea până la el din pătura de pe 
Pere Laurent. Pe Grey nu-l deranjă. Îi plăcuse întotdeauna să 
călărească. Oare cum ar fi fost să se urce iar pe un cal? 

Probabil ar fi căzut. Oare cât de mult din viaţa lui trebuia 
reînvățată? 

Acest gând îl făcu să nădușească, în ciuda faptului că afară era frig. 
Trebuia să înceapă pas cu pas. Pentru moment, era de ajuns faptul că 
nu mai era prizonier. 

Se lăsă pradă oboselii și dormi ca un om liber pentru prima dată 
după zece ani de zile. 


Cassie strânse din buze în timp ce ninsoarea se întețea. Stratul de 
zăpadă era acum gros cam de mai bine de șapte centimetri și ascundea 

făgașele îngheţate ale roţilor, astfel că drumul devenise mult mai 
săltat. Mai dormise ea și cu alte ocazii în teleagă, pe vreme rea, iar o 
dată mersese chiar și pe viscol, călare, și asta numai mulțumită 
corpului călduros al poneiului său. Dar ar fi preferat să nu păţească la 
fel acum, când avea și doi bărbaţi cu ea, din care unul într-o stare 
șubredă de sănătate. 

Vremea rea avea avantajul că-i ţinea pe oameni în casele lor. La un 
moment dat, întâlniră un călăreț încovoiat peste calul său, care trecu 
pe lângă ei îndreptându-se în cealaltă direcţie, iar cu altă ocazie opri 
teleaga pe marginea drumului, așteptând să treacă un cioban cu mica 
sa turmă de oi. Omul nu dădu nici o atenţie nici telegii nici călătorilor 
din ea, de parcă ar fi fost invizibili. 

După-amiaza se preschimbă în asfintit, iar ninsoarea se înteţi 
suficient cât să le încetinească drumul. Dacă nu ajungeau la destinaţie 
curând, riscau să rămână înţepeniţi în mijlocul câmpului. 

Aproape se întunecase cu desăvârșire, când Pere Laurent spuse: 

— Fă stânga pe uliţa aia. Duce la ferma lui Viole. 

Cassie făcu întocmai, în timp ce se ruga ca ferma și nepoata să fie 
așa cum credea părintele. Locul era, într-adevăr, izolat de restul lumii. 
Aici aveau să fie în siguranţă, măcar o vreme. 

Urmele o luau în sus, și poneiul începu să se opintească în zăpada 
alunecoasă. Cassie opri teleaga și-i dădu hăţurile lui Pere Laurent. 

— Ţine un pic, te rog. 

Cobori din teleagă și se duse în dreptul poneiului. Apucă de 
căpăstru și îndemnă animalul să meargă mai departe. 

— Îmi cer scuze, Scaiete, îi șopti ea la ureche. Ești un ponei tare 
puternic și curajos. Ai să te poţi odihni în curând, și am să-ţi dau niște 
grăunţe din teleagă. Mai rezistă un pic, ma petite chous. 

Cu capul plecat, poneiul se opinti din nou. În prima fază, teleaga 
abia dacă se urni. Apoi începu să înainteze ușurel, și Scaiete nu mai 
depunea atâta efort. Uimită, Cassie privi în urmă și-l văzu pe Grey care 
se dăduse jos din teleagă și o împingea acum de la spate. Era un bărbat 
puternic. Și, pentru un nobil englez, se dovedea chiar de ajutor. 

Ultima bucată de drum păru interminabilă. Cassie amorţise din 
pricina frigului și aluneca la fiecare pas. Era extenuată, nu numai din 
pricina încercărilor prin care trecuse în acea zi, dar și pentru că se cam 
neglijase de când plecase din Anglia. Continuă să meargă, pas cu pas, 
cu pumnul strâns pe căpăstru. Învăţase încă din tinereţe că a renunţa 

nu era o alegere bună. 

Nici măcar nu observă că drumul devenise mai drept până când 
nu auzi glasul părintelui Laurent: 

— Am ajuns, spuse el cu voce caldă. Arată exact așa cum mi-o 
aminteam. 

Lui Cassie îi trecu un moment prin minte să întrebe dacă și-o 
amintea tot așa, în miezul viscolului. Nu putea vedea prea bine casa 
mare, însă din coșul cel mai apropiat ieșea fum, iar prin ferestre se 
vedea lumină. Chiar dacă nepoata preotului, Viole, nu ar mai fi fost 
acolo, era sigură că locuitorii fermei nu ar fi întors spatele unor străini 
prinși de o asemenea furtună. 

Cassie, care tremura toată, își făcu drum până la ușă și bătu în ea 
cu putere. O clipă mai târziu, ușa se deschise puţin, lăsând la iveală 
chipul unei femei de vârstă medie, care o privi cu precauţie. Când 
văzu la rându-i o femeie, păru să se liniștească. 

— Cine ești dumneata? 

— Sunt madame Renard. Suntem trei, și avem nevoie de adăpost 
din calea viscolului, spuse Cassie și, după ce femeia dădu aprobator din 
cap, continuă: Dacă dumneata ești madame Boyer, ai un unchi pe 
nume Laurent? 

Chipul femeii se înnoură, în timp ce-și făcea cruce. 

— Am avut, Dumnezeu odihnească-l în pace! 

Atunci se auzi din spate un glas de om obosit, dar amuzat: 

— Poveștile despre moartea mea au fost un pic exagerate, draga 
mea Viole. 

Cassie se întoarse și văzu silueta întunecată a lui Pere Laurent, care 
cobora din teleagă, sprijinit de Grey. Viole Boyer se holba la ei, 
nevenindu-i să-și creadă ochilor: 

— Mon oncle! exclamă ea. 

Dădu ușa de perete și se repezi în curte, prin zăpadă, și-l îmbrățișă 
pe preot. Dacă nu ar fi fost Grey care să-i sprijine, de bună seamă că s- 
ar fi răsturnat amândoi în zăpadă. 

Însă lui Père Laurent nici că-i păsa. Cu lacrimi pe chip și în glas, 
spuse pe un ton sugrumat de emoție: 

— Nepoata mea dragă, nu am crezut că te voi mai revedea 
vreodată. 

Vântul tăios bătea în rafale. Cassie arătă spre casă. 

— Reuniunea asta ar fi și mai frumoasă înăuntru. 

— Oui, oui! spuse madame Boyer și-l luă pe unchiul său de un braţ 
și-l conduse în casă. 

— Dar aveţi și un grajd pentru poneiul meu? întrebă Cassie. 

Un bărbat spătos, care trebuie să fi fost Romain Boyer, apăru în 
pragul ușii, atras de toată agitația. 

— Pere Laurent, dumneata ești, într-adevăr! exclamă el și, după ce 
strânse mâna bătrânului cu un gest scurt, dar plin de forţă, se întoarse 
către Cassie. Am să duc eu poneiul în grajd și am să-l pregătesc pentru 
noapte, madame. Dumneata și tovarășii dumitale de drum trebuie să 
staţi lângă foc, să vă încălziţi. 

În mod normal, Cassie s-ar fi îngrijit chiar ea de ponei, însă în seara 
asta fu de acord să o lase pe Scaiete pe mâna altcuiva. 

— Sunt grăunţe în fundul telegii, spuse ea pe un ton extenuat. 
Scaiete le merită din plin. 

— Chiar așa! admise Romain Boyer care porni prin zăpadă și apucă 
poneiul de căpăstru. Promit să am mare grijă de ea. 

Ușa se deschise către o bucătărie mare și călduroasă, în care 
atârnau la grinzi ierburi, legături de usturoi și de ceapă. În cuptor 
ardea focul, și căldura aceea aproape c-o dădu gata pe Cassie. Rămase 
în picioare, clătinându-se, prea obosită ca să mai poată gândi. De 
undeva apărură o fată tânără și un băiețel. Când văzu în ce hal era 
Cassie, madame Boyer spuse: 

— Ai nevoie de odihnă, madame Renard. Apoi se întoarse către 
fiica ei. Fă focul și încălzește al doilea pat din odaia ta. Doamna asta ni 
l-a adus pe unchiu” înapoi acasă! Apoi se întoarse și către fiul ei. Umple 
trei boluri cu supă caldă, Andre. Apoi îi zise lui Cassie: Dă-mi haina. O 
s-o pun lângă foc, să se usuce. Vă rog pe toţi trei, luaţi loc până nu 
cădeţi din picioare! 

Cassie era obișnuită să aibă grijă de oamenii aflaţi în grija ei, la fel 
ca de cai, însă de data aceasta se lăsă așezată pe un scaun, lângă foc. 
Pere Laurent stătea la dreapta ei, iar Grey se retrăsese într-un colț, cât 
mai departe de oamenii care sporovăiau fără încetare. 

Andre puse cu polonicul supă dintr-o oală de pe plita cuptorului 
într-un bol, apoi ezită un moment, căci nu știa dacă să-l servească mai 
întâi pe preot sau pe Cassie. Cassie făcu atunci un gest înspre Pere 
Laurent. 

— Un preot are întâietate în faţa unei precupeţe. 

Bucuros că s-au lămurit lucrurile, băiatul îi dădu unchiului bolul 

de supă, apoi mai umplu unul, pe care i-l dădu lui Cassie. Îl cuprinse cu 
amândouă palmele, și degetele începură să o înțepe din pricina 
fierbinţelii. Tocmai termina de mâncat supa, când fata se întoarse și 
spuse: 

— Eu sunt Yvette. Veniţi, madame. Patul e cald și gata de culcare. 

— Mergi, răspunse Cassie și așeză bolul gol pe masă, apoi o urmă 
pe fată afară din bucătăria călduroasă, traversară un hol rece, în care 
trăgea curentul, apoi intrară într-un dormitor micuţ și călduros și în 
care erau două paturi pe laturile încăperii. 

— Sora mea, Jeanne, s-a măritat, așa că un pat e gol, îi explică 
Yvette. Cel din dreapta e pentru dumneata. Să te ajut să te dezbraci? 

— Îţi mulțumesc, dar mă descurc, răspunse Cassie. 

Se așeză pe marginea patului, își scoase cizmele și-și desfăcu părul. 
Se ridică, își scoase mantaua groasă, apoi se strecură în patul îngust și 
moale. 

De obicei, când se afla în Franţa, dormea iepurește, cu urechile 
ciulite la cel mai mic zgomot ce-ar fi putut anunţa necazuri. Însă 
ferma și familia acestea primitoare erau un adevărat rai, protejat de 
orice vrăjmaș de viscolul care zguduia ferestrele și care ștergea 
urmele fugarilor. 

Adormi înainte ca Yvette să apuce să iasă din odaie. 


5 În engleză, în original, fox înseamnă „vulpe“, dar este folosit și ca nume propriu. (n.red.) 
6 „Drăguţa mea“ (în lb franceză, în original) 

capitolul 13 


Când se trezi Cassie, era încă întuneric de cealaltă parte a 
ferestrelor decorate cu flori de gheaţă. Își dădu seama că dormise 
numai câteva ore, îndeajuns însă pentru a alunga starea de extenuare. 

Se îmbrăcă la loc, întrebându-se cum o mai duceau tovarășii ei 
proaspăt eliberaţi. Yvette îi pusese cizmele lângă foc, așa că le găsi 
călduţe și uscate aproape complet. După ce le trase în picioare, se 
întoarse în bucătărie, care era sufletul casei în mai toate gospodăriile 
de la ţară. 

În încăperea lungă nu era decât madame Boyer, care cârpea ceva 
lângă foc. Își ridică privirea în care se citea încă bucuria de a se fi 
reîntâlnit cu unchiul său. 

— Arătaţi mult mai bine decât înainte, madame. Veniti lângă mine, 
la foc. Mai doriţi ceva de mâncare? Sau de băut? Niște lichior de mere 
făcut de noi aici, la fermă? 

Cassie tocmai se pregătea să accepte lichiorul de mere, când 
observă o funie de rufe, agăţată într-o rână, de cealaltă parte a focului. 
Haina ei era împăturită și atârnată la unul dintre capete, iar din 
materialul gros se înălțau fuioare de aburi. La celălalt capăt al funiei 
erau hainele luate de pe gardianul din castel. Cassie întrebă uimită: 

— Wyndham doarme? 

Chipul Violei se strâmbă într-o grimasă. 

Pere Laurent și cei din familia mea au mers la culcare, însă eu nu 
mă pot duce cu ei până când celălalt bărbat - monsieur Sommers parcă 
aţi spus că-l cheamă? — nu se întoarce. Face baie. În iazul fermei. 

— Poftim? izbucni Cassie, holbându-se îngrozită la gazda sa. O să 
îngheţe! Sunt sigură că iazul este acoperit cu gheaţă. Cum i-ați putut 
îngădui un asemenea gest nebunesc? 

— Apa vine de la un izvor dintr-un capăt al iazului, așa că nu 
îngheaţă, spuse Viole și-și dădu ochii peste cap. I-am spus și eu că-i o 
nebunie, dar el mi-a cerut, cât se poate de politicos, săpun, prosop și o 
perie de corp. Uncle Laurent zice că-i englez. Asta explică multe, 
adăugă femeia și făcu un gest către focul care mocnea. I-am spus că, 
dacă nu se întoarce până arde bușteanul, o să-l trimit pe soțul meu 
după el. 

Bușteanul era ars aproape în întregime. Cassie se întinse și-și luă 
pelerina. 

— Unde e iazul? 

— În spatele casei, lângă grajd. Nu ai cum să nu-l vezi, adăugă 
Viole, apoi puse lucrul la o parte și luă una dintre hainele agăţate în 
cui, lângă ușă. Ia-o pe a mea. E uscată. 

Cassie își puse haina pe ea și-i mulțumi gazdei. 

— Îmi daţi o pătură și niște lichior, în caz că trebuie să-i scot 
nenorocitului corpul degerat din apă și să-l revigorez? 

Viole scoase un borcănaș mic și gros dintr-un scrin, apoi o pătură 
aspră din alt scrin. Pătura era călduţă, căci stătuse lângă foc. 

— Dacă aveţi nevoie de ajutor să scoateţi corpul din apă, veniţi aici 
că-l scol pe Romain. 

Cassie luă lichiorul și se îndreptă către ușă. 

— Bărbaţii ăștia! E o minune cum de mai supraviețuiește rasa 
umană. 

— Supravieţuim doar pentru că femeile au mai multă minte, 
răspunse cealaltă femeie. 

— Cât se poate de adevărat, admise Cassie și-și trase gluga pe cap. 
Vă puteţi duce la culcare. Dacă monsieur Sommers e încă viu și-n stare 
cât de cât bună, am să aștept eu alături de el, până este gata să vină 
înapoi în casă. Dacă a îngheţat în apa iazului, am să-l las acolo până 
dimineaţă! 

Cassie o porni prin beznă, însoţită de râsul lui Viole. Stratul de 
zăpadă avea acum aproape o jumătate de metru și se mergea cu greu, 
însă furtuna aproape trecuse. Vântul se mai domolise, și acum ningea 
cu fulgi uriași, ceea ce însemna că și ninsoarea era pe sfârșite. 

Exasperată la culme, Cassie merse pe urmele aproape acoperite de 
zăpadă lăsate de nătângul Lord Wyndham. Era o noapte calmă, totul în 
jur încremenise, iar lumea întreagă strălucea, învăluită într-o albeaţă 
care ademenea toată lumina din jur și făcea întunericul să 
strălucească. 

Grajdul era o clădire scundă, din piatră, în spatele casei. Dinspre 
partea dreaptă se auzea clipocit de apă. De vreme ce orice animal cu 
ceva minte în cap se adăpostise până la acea oră, trebuia să fie Grey. 

La un capăt al iazului apa era liniștită și întunecată. De cum se 
apropie, își descoperi prada. Grey era scufundat aproape cu totul în 
apă, numai capul și umerii mai rămăseseră la suprafaţă, și își spăla 
plin de entuziasm părul. 

Ușurarea care o cuprinse că nu-l găsi îngheţat se transformă pe 

dată în enervare. Se îndreptă în grabă către el, cu pași apăsaţi — pe cât 
de repede putea păși prin stratul gros de zăpadă. 

— Să știi că eu nu mi-am riscat pielea să te salvez pe dumneata ca 
să te poţi sinucide acum dintr-o prostie, Lord Wyndham! 

— După ce am petrecut zece ani într-o celulă expusă vremii de 
afară, nu prea-mi mai dau seama de diferenţele de temperatură, spuse 
el și se cufundă cu totul în apa iazului, ca să-și clătească clăbucul, apoi 
ieși la suprafaţă și-și dădu părul pe spate cu amândouă mâinile. Chiar 
dacă se înnoptase, tot era mult mai multă lumină decât în alte nopți. 
Ce lux, să mă pot cufunda cu totul în apă! exclamă el. Nici nu-ţi poţi 
imagina. 

— Și mie îmi place să mă îmbăiez, se arătă Cassie de acord, totuși 
nu înseamnă că pentru asta trebuie să mă transform într-un cub de 
gheaţă. 

— Apa nu e deranjantă. Aerul însă e rece al naibii, spuse el, apoi 
tonul îi deveni sumbru. Va trebui să mă mișc rapid când ies de aici, ca 
să nu-mi îngheţe și să plesnească părţi din corpul meu la care ţin în 
mod deosebit. 

Cassie își stăpâni un surâs. 

— Ţi-am adus o pătură în care să te înfășori, când are să fie cazul, 
spuse ea și scutură zăpada de la un capăt al unui buștean de pe malul 
iazului, ce servea drept bancă, apoi puse pătura în loc și se așeză pe ea. 
I-am spus lui madame Boyer că se poate duce la culcare fiindcă am să 
stau eu aici până când fie ieși cu bine din apă, fie dispari în adâncuri. 

— Și de crapă inima-n mine, tot a meritat, ca să fiu iarăși curat. 
Grey se folosea de o perie cu mâner lung ca să se spele pe spate și se 
freca cu atâta îndârjire, încât probabil își jupuia pielea cu totul. Ca să 
nu mai vorbesc de beneficiile apei reci ca gheaţa peste sângele 
înfierbântat, adăugă el. 

Cassie clipi. 

— Simti nevoia să-ţi înfrânezi pasiunile? 

Mâinile lui Grey rămaseră nemișcate. 

— În primii doi ani, m-am gândit numai la femei. Le visam. Îmi 
aminteam de fiecare domniţă care îmi plăcuse vreodată, în cele mai 
intime detalii ale feminității sale, spuse Grey și începu iar să-și 
săpunească părul, în timp ce mușchii de pe umeri se unduiau sub 
piele. Apoi, treptat, au dispărut toate. Când ai venit tu, mă simțeam 
deja ca un eunuc. Și acum iată-mă oaspete în această gospodărie 

minunată, unde gazda e o femeie care arată așa bine, încât nici nu mai 
știu unde mi-e capul. Iar fiica ei e o nimfă delicioasă, mult prea tânără 
ca să îndrăznesc să mă gândesc astfel la ea. Așadar, da, apa rece ca 
gheaţa e de folos. 

— Eu, în schimb, sunt prea bătrână și ștearsă, ca să-ţi inspir 
asemenea dorinţe indecente, spuse ea sec. 

Grey îi aruncă o privire aprinsă. Fierbințeala ajunse până la Cassie, 
cu tot frigul dimprejur. 

— M-am gândit că ar fi mai bine să nu te jignesc cu gândurile mele 
nelalocul lor, spuse el. Mai ales având în vedere faptul că mă poti 
învinge în luptă dreaptă. 

Cassie își aminti de îmbrăţișarea sa intensă și disperată, din 
temniţă, și o străbătu un fior, dar nu din pricina frigului. 

— Eşti mai puternic decât mine și presupun că ai învăţat tehnici de 
luptă indiene de la Ashton, cât ai fost la academia Westerfield. Am 
reacționat din instinct pentru că păreai extrem de surprins și gata să 
mă ucizi. 

— Nu voiam să te omor. Dar eram disperat să trec de tine ca să 
scap din celula aceea nenorocită. 

Grey se cufundă încă o dată și-și clăti părul. Cassie strânse mai tare 
haina în jurul trupului. Ninsoarea se oprise cu totul și aerul începuse 
să se răcească. 

— Madame Boyer pune dorinţa ta nebunească de a te îmbăia afară, 
pe timp de viscol, pe seama faptului că ești englez, spuse ea. 

Grey înghiţi în sec. 

— După ce am petrecut zece ani în iad, se prea poate să fiu nebun 
de-a binelea. 

Cassie tresări. Își dădu seama că Grey avea nevoie să fie încurajat, 
așa că spuse: 

— Nu cred că nebun e cuvântul potrivit, poate doar un pic sărit de 
pe fix. O să-ți treacă, adăugă ea și scoase dopul de la sticla cu lichior, 
apoi se aplecă peste suprafața apei și i-o dădu. Gustă din lichiorul de 
mere. S-ar putea să te ajute să nu îngheţi de tot. 

Grey luă o înghiţitură, după care începu să tușească așa tare, încât 
lui Cassie i se făcu teamă că avea să se scufunde. După ce-și recăpătă 
suflul, spuse cu voce răgușită: 

— Mi-am pierdut obișnuinţa de a bea tărie. Mai luă o gură, de data 
asta cu atenţie, apoi oftă de plăcere. Tărie de mere. Minunat, adăugă el. 

După ce îi dădu sticla înapoi lui Cassie, evaluă și ea conținutul. Cu 
toate că era tare, lichiorul era dulce și fructat și probabil avea și pere, 
nu doar mere. După ce savură senzaţia pe care i-o dădu, îi întinse iar 
sticla lui Grey. 

— E făcut aici, la fermă, spuse ea. 

Grey mai luă o gură. 

— Vorbește-mi în engleză, spuse el dintr-odată, în limba engleză. 
Rar. După ce zece ani am vorbit numai în franceză, acum trebuie să 
mă chinuiesc să vorbesc limba mea maternă. 

Făcu așa cum îi ceruse el, articulând fiecare cuvânt în parte: 

— Ai să înveţi foarte repede engleza, odată ce-o vei auzi din nou. 

Grey privi încruntat la sticla de lichior. 

— Nu mi-am dorit decât să scap de acolo, dar acum, că sunt liber, 
mă întreb ce-am să găsesc la întoarcerea în Anglia, spuse el încetișor. 
Am crezut că m-au uitat cu toţii de mult, și tu spui că te-a trimis chiar 
Kirkland? 

— Nu te-a uitat nimeni, spuse Cassie pe un ton blând. Ai rămas în 
mintea tuturor prietenilor pe care ţi i-ai făcut la academia Westerfield. 
Kirkland te-a căutat ani de zile. A interogat mii de englezi care au fost 
reținuți în Franţa când armistițiul de al Amiens s-a sfârșit. A prins 
diferite zvonuri și le-a luat urma, rând pe rând, fără succes. Kirkland 
era hotărât să continue până când fie dădea de tine, viu, fie găsea 
dovezi că ai murit. 

— De ce? întrebă Grey surprins. Am fost un adevărat pierde-vară. 

— Însă unul destul de fermecător, după spusele lui Kirkland. 

— Farmecul este una dintre trăsăturile pe care le-am pierdut, 
odată cu trecerea anilor, spuse el și mai luă o gură de lichior. Știi ceva 
despre familia mea? Mi-ai spus Wyndham, nu Costain. Sper că asta nu 
înseamnă că tatăl meu ar fi pățit ceva! 

— Kirkland mi-a zis că toţi ai tăi sunt bine, sănătoși, îl asigură 
Cassie. Și tatăl tău, și mama ta, și sora, și fratele tău mai mic. 

Luna apăru dintre nori și făcu părul lui Grey să strălucească. Cassie 
își aminti că Kirkland îi pomenise despre părul lui auriu. 

— Dacă ai terminat cu îmbăiatul, e timpul să mergem înăuntru, 
spuse ea. 

— Mi-e teamă să ies din apă, pentru că gerul pare de-a dreptul 
mușcător, spuse el și-i dădu sticla de lichior. Dar cred că trebuie. 

— Madame Boyer a zis că ai adus prosoape cu tine. Ah, uite-le, 

spuse ea și le ridică. După ce curăţă cu piciorul zăpada de pe o bucată 
din buștean, întinse acolo prosopul mai mic. Pășește aici, spuse ea. 
Prosopul o să-ţi protejeze cât de cât picioarele. Pe cel mare folosește-l 
să ștergi cât mai multă apă, apoi te învelesc eu în pătura asta. 

— Dă-te înapoi dacă nu vrei să te stropesc, spuse el și se urcă pe 
mal, își puse amândouă picioarele pe prosopul cel mic și-l luă din 
mâinile lui Cassie pe cel mare. 

În lumina lunii se profilă corpul său subțire, de o frumuseţe 
puternică, știrbită numai de numeroasele cicatrice și de oasele care i 
se ițeau pe sub pielea pală. Clănțănind din dinţi, spuse: 

— Saboţii mei. Acolo. 

Saboţii de lemn aproape dispăruseră în zăpadă. Cassie îi ridică și-i 
așeză lângă prosop. Saboţii erau, de regulă, purtaţi peste pantofi, însă 
Grey era destul de înalt că să-i poată purta și cu picioarele goale. 

Se înfășură rapid în prosop. După cât reușise Cassie să vadă din 
„podoabele“ lui, se părea că apa rece își făcuse treaba și-i răcorise 
ardoarea, cel puţin pentru moment. 

— Hai să te șterg pe spate, spuse ea. 

Grey îi dădu prosopul ud. Cassie îl trase ușurel în jos, de-a lungul 
trupului său lung și uscăţiv, apoi îl înfășură în pătură. Grey strânse 
pătura aspră, din lână, în jurul său, tremurând tot. 

— Ştiam eu că asta o să fie cel mai greu. Unde este lichiorul? 

Cassie îi dădu sticla. Grey luă o dușcă în timp ce se încălță cu 
saboții. 

— E momentul să fug înăuntru, înainte să ajung ca îngheţata de la 
Gunter. Dumnezeule, oare Gunter o mai avea afacerea aia? 

— Ceainăria din Mayfair? Cassie fusese odată acolo, dar trecuse așa 
de mult timp de atunci, încât aproape uitase cu totul de ea. Acum însă 
își aminti de o îngheţată de lămâie cu gust duleag și astringent, care i 
se topise pe limbă. Din câte știu, le merge foarte bine. 

— Bun! Obișnuiam să-i duc acolo pe fratele meu mai mic și pe sora 
mea. Când era cald afară! adăugă el și o luă spre casă, iar picioarele 
sale lungi și gândul la căldură îl făcură să ajungă rapid. Cassie venea în 
urma sa, mai încet, cu prosoapele ude în braţe. 

Cu toate că Grey intrase în casă, la căldură, în cea mai mare viteză, 
îi tinu ușa când ajunse și ea. Manierele sale elegante nu dispăruseră cu 
totul. 

Viole se dusese la culcare, însă încinsese focul și lăsase o lampă 


******ebook converter DEMO - www.ebook-converter.comY** 


******Created by ebook converter - www.ebook-converter.com* 


aprinsă, așa că în bucătărie era cald și bine. Pe masa de lemn, frecată 
cu peria, erau tacâmuri, o sticlă de vin și mâncare, acoperită cu un 
șervet subțire. După ce-și atârnă haina în cui, Cassie ridică șervetul și 
descoperi acolo pâine, brânză, un mic vas cu pateu și un borcan cu 
murături. 

Cu grijă să nu-i trezească pe cei din casă, spuse către Grey: 

— Amândoi trebuie să ne încălzim putin la foc, înainte să mergem 
la culcare. Frumoasa noastră gazdă ne-a lăsat o gustărică. Vrei și tu sau 
ai mâncat îndeajuns mai devreme? 

— Madame Boyer nu m-a lăsat să mănânc prea mult, fiindcă a zis 
că o să mi se facă rău. Așa că da, aș fi foarte bucuros să mai mănânc 
ceva, răspunse Grey, apoi aruncă saboţii cât colo și se așeză pe unul 
dintre scaunele tapițate de lângă foc, cu pătura strânsă în jurul 
corpului. Oftă de plăcere și-și întinse picioarele sale lungi către cuptor. 
Mâncare, libertate și un foc strașnic, mai spuse el. Ieri nici nu mi-aş fi 
imaginat asemenea bogății. 

Cassie pregăti două farfurii cu felii de pâine, brânză, pateu și 
murături. Se amuză în sinea sa de tratamentul pe care-l aplicase el 
saboţilor. În perioada lui de huzur din tinereţe avusese probabil lachei 
care strângeau mereu în urma lui, fără să-și facă simțită prezenţa. Iar 
în celula în care stătuse întemnițat nu avusese nici o posesiune pe care 
să trebuiască să o păstreze în ordine. Avea nevoie să-l domesticească 
numaidecât cineva. 

Îi dădu una dintre farfurii, un cuţit și un pahar mare de vin roșu și 
bun. În lumina slabă din încăpere, Grey redevenise băiatul cu părul 
auriu despre care-i povestise Kirkland. Avea părul blond strălucitor și 
barba într-o nuanţă mai închisă cu câteva tonuri și roșcată pe alocuri. 
Atâta doar că nu mai era un băiat. Acum era un bărbat în toată firea, 
îmbătrânit înainte de vreme. 

— Mâncare și băutură la discreţie. Ce concept nemaipomenit! 
spuse el și-și unse o felie de pâine cu pateu, apoi mușcă din ea. Savură 
gustul înainte de a înghiţi. Mmmm, ambrozie! 

Cassie se așeză pe scaunul de lângă el, cu farfuria ei cu mâncare și 
cu paharul cu vin. Gustă mai întâi din brânza cu pâine, apoi din pateu, 
după care luă din amândouă, cu murături. Erau exact așa cum spusese 
el, ambrozie. 

— Cum se face că ţi-ai păstrat condiţia fizică în condiţiile alea 
îngrozitoare? 

— Am făcut exerciţii. Am alergat pe loc, am ridicat cele două 
pietroaie care serveau drept mobilier și m-am mișcat cât am putut de 
mult. Ridică din umeri, înainte de a continua: La început, nu primeam 
mâncare nici cât să ţină un șobolan în viaţă, dar porţiile au mai crescut 
după ce a fost închis Pere Laurent. 

— Bucătăresei de la castel i se părea abominabil ca un preot să fie 
tratat astfel, așa că trimitea porţii mai mari, pentru amândoi, îl lămuri 
Cassie. 

— Îi datorez mulțumiri acelei bucătărese. Nu era niciodată 
mâncare cât se te simţi sătul pe de-a-ntregul, dar era oricum destulă 
cât să nu îmi pierd forţa, spuse el și-și puse castraveți muraţi pe o felie 
de pâine cu brânză. Nu aveam nimic de făcut, așa că exerciţiile fizice 
îmi umpleau o parte din timp. 

— Exerciţiile fizice și cântatul? 

Grey schiţă un zâmbet. 

— Am și cântat, dar mi-am mai amintit și poezii și altele asemenea. 
Nu am fost un elev model. Nu mi-am dat niciodată seama că educaţia 
mă poate ajuta să-mi păstrez mintea întreagă. 

— O minte plină cu de toate poate fi de mare ajutor când ești 
întemnițat. 

— În mintea lui Père Laurent chiar sunt de toate. L-am încurajat 
să-mi spună tot ce știe. Grey își întinse un strat gros de pateu pe felia 
de pâine. Cassie, ce urmează să se întâmple? o întrebă el. 

— Trebuie să mai stăm aici o zi sau două, până se mai eliberează 
drumurile, răspunse ea. Apoi o luăm către miazănoapte, spre Canalul 
Mânecii, de unde o să ne ajute contrabandiștii să ajungem acasă. 

— Acasă, repetă el cuvântul. Nu mai știu ce înseamnă asta. Am fost 
un tânăr ca toţi ceilalţi, care mergea prin oraș, bea, juca jocuri de 
noroc și se ținea după fustele dansatoarelor de la operă. O viaţă de 
nimic. Nu mă mai pot întoarce la ce-am fost. Atâta doar că nu știu la ce 
mă pot întoarce. 

— Au trecut zece ani, spuse ea încet. Ai fi fost alt om acum, chiar 
dacă ai fi stat în Anglia, în tot acest timp. Poate te-ai fi căsătorit și ai fi 
devenit tată. Sau poate te-ai fi apucat de politică, de vreme ce ai să intri 
în Camera Lorzilor, când va fi momentul. Îţi sunt deschise multe căi și 
ai tot timpul să te hotărăști pe care dintre ele să o apuci. 

— Numai când mă gândesc la o seară la operă, la un meci de box 
sau la un club de jocuri mă ia groaza, spuse el pe un ton sumbru. Atât 

de mulți oameni! Nu știu dacă pot suporta așa ceva. Și ăsta a fost unul 
dintre motivele pentru care m-am dus la iaz. Până și jumătate de 
duzină de oameni amabili păreau prea mulţi. 

— După zece ani petrecuţi în temniţă, încarcerat de unul singur, 
mi se pare normal să te îngrozească gândul la mulțimi de oameni, se 
arătă Cassie de acord. Dar poţi sta departe până când te vei simţi 
pregătit. Eşti un bărbat de viță nobilă. Dacă vrei, poţi fi un pustnic 
excentric. Dar, de vreme ce înainte erai o fire sociabilă și-ți făcea 
plăcere să ai în preajmă oameni, cel mai probabil că vei fi iarăși așa. Cu 
timpul. 

— Sper să ai dreptate, spuse Grey și aruncă o privire înspre Cassie, 
de sub pătura pe care și-o trăsese ca o glugă. Lichiorul de mere e la 
tine? 

— Fiindcă nu ești obișnuit cu băuturile tari, poate ar fi mai înţelept 
să nu mai bei. Asta dacă nu vrei să întâmpini zorii primei tale zile de 
libertate cu o durere de cap. 

Grey își sprijini capul de spătarul scaunului. 

— Probabil ai dreptate. Nici nu am băut prea mult cât am stat lângă 
iaz, și iată că am început deja să îndrug verzi și uscate. 

— Nu-i de mirare că vrei să vorbești despre ce te așteaptă, iar eu 
sunt persoana ideală, căci cunosc Anglia, îi explică ea. Și poţi vorbi cu 
mine fără teamă. După ce ajungem în Anglia, nu o să mă mai vezi în 
viața ta, și nu-mi stă în fire să bârfesc oamenii. 

— Eşti un adevărat mister, madame Cassie, spuse Grey pe un ton 
blând. Care e povestea ta? 

capitolul 14 


De îndată ce Grey începu să vorbească, Cassie se retrase în lumea 
ei, forța și inteligenţa dispărându-i în spatele aparenţei unei bătrâne 
obosite. Grey se întrebă câţi ani avea de fapt. În prima fază 
aproximase că avea de două ori vârsta lui, adică în jur de șaizeci, însă 
nu se mișca asemenea unei bătrâne. Atunci când nu se străduia să 
pară plăpândă și neajutorată, căpăta sprinteneala unei femei mai 
tinere și mai în formă, în ciuda părului cărunt și a ridurilor de pe chip. 

Fiindcă dorea să-i audă glasul minunat și gutural, continuă: 

— Ce cauţi aici, cu felul de-a vorbi și cu chipul unei frantuzoaice, 
servind un stăpân englez? 

— Nu servesc nici un stăpân, nici englez, nici de altă nație, 
răspunse ea cu un ton rece. Doresc să-l văd pe Napoleon mort și 
imperiul său distrus, așa că lucrez pentru Kirkland. Avem aceleași 
idealuri. 

Grey se gândi la cât de multe lucruri nu știa. 

— Războiul. Napoleon câștigă? Durand îmi dădea mereu peste nas 
cu veștile despre victoriile francezilor. La Austerlitz. La Jena. Se strădui 
să-și reamintească. Mi-a pomenit despre multe alte bătălii câștigate. 

— Durand ţi-a spus numai o parte a poveștii, îi răspunse ea 
amuzată. Francezii au obținut victorii măreţe, dar nu în ultimul timp. 
Flota franceză a fost distrusă la Trafalgar, în 1805, și de atunci britanicii 
stăpânesc mările. În Peninsula Iberică, britanicii și aliaţii săi din zonă 
împing armata imperială înapoi, în Franța. 

— Și în Europa Răsăriteană? Prusacii, austriecii și rușii? 

— Împăratul a învins Prusia și Austria în repetate rânduri, însă nici 
unii, nici alţii nu se dau bătuţi, spuse Cassie. Într-un puseu de prostie 
crasă a invadat, anul trecut, Rusia și a pierdut o jumătate de milion de 
oameni în faţa... iernii. În clepsidra lui Napoleon se scurg ultimele fire 
de nisip. 

Grey scoase un oftat de ușurare. 

— În toţi anii ăștia m-am întrebat dacă Anglia e cât pe ce să fie 
ocupată. 

— Napoleon e un general genial, recunoscu Cassie, dar nici măcar 
el nu poate cuceri întreaga Europă. Dacă s-ar fi mulțumit să rămână în 
interiorul graniţelor Franţei, ar fi putut câștiga coroana, dar setea lui 
de a cuceri se întoarce împotriva lui. 

Ce altceva mai dorea să știe? 

— Ai spus ceva despre colegii mei de la academia Westerfield. Ce s- 
a ales de ei? Și de Lady Agnes? 

— Lady Agnes e bine și continuă să educe băieţii ei de familie 
bună, dar cu rele purtări, spuse Cassie zâmbind. Am întâlnit-o o 
singură dată, dar nu e genul de femeie pe care să o uiţi. 

Grey simţi un val de ușurare. Lady Agnes nu era nicidecum 
bătrână, dar zece ani însemnau destul de mult. Fusese la fel de 
importantă în viaţa lui precum propria lui mamă, așa că se bucură să 
afle că o ducea bine. 

— Și ceilalți? Kirkland este, evident, în viaţă și, după câte se pare, 
activ în lumea spionajului. 

Cassie încuviință cu o mișcare a capului. 

— Își împarte timpul între Edinburgh și Londra și-și conduce 
compania navală. Strângerea de informaţii secrete este o activitate 
ascunsă. 

Se gândi la prietenii săi, care în anii de școală îi deveniseră mai 
apropiaţi ca frații. 

— Știi cumva cum o mai duce vreunul dintre ceilalţi? 

Cassie se încruntă și răspunse: 

— Despre majoritatea nu știu mare lucru. Ducele de Ashton e bine, 
s-a căsătorit de curând și așteaptă primul său copil. Randall era maior, 
dar s-a retras după ce a devenit moștenitorul unchiului său, contele de 
Daventry. 

Lui Grey îi fulgeră prin minte expresia încordată a lui Randall după 
ce primise o scrisoare de la unchiul său. 

— Îl ura pe Daventry. 

— Şi reciproca e adevărată, după câte am auzit, dar sunt legați 
unul de altul și se pare că au declarat armistițiu, răspunse Cassie. 
Randall s-a căsătorit și el de curând. Părea foarte fericit atunci când l- 
am întâlnit. Soția sa este o femeie minunată și plăcută. 

— Aș fi zis că avea să rămână un burlac convins, dar mă bucur să 
aud că nu e așa. 

Dacă era cineva pe lume care să aibă nevoie de o soţie minunată și 
plăcută, acela era Randall. Se gândi și la ceilalți colegi ai săi și întrebă: 

— Despre Masterson și Ballard ce știi? 

— Masterson e maior în armată, iar Ballard se străduiește să 
reconstruiască afacerea cu vinuri a familiei, din Portugalia, răspunse 

Cassie încruntată. Cred că l-ai cunoscut pe Mackenzie, fratele ilegitim 
al lui Masterson. Are un club de jocuri de noroc foarte la modă, în 
Londra. Rob Carmichael este poliţist la Londra. 

Sprâncenele lui Grey se ridicară a mirare. 

— Rob a fost dintotdeauna potrivit pentru asta, dar cred că l-a scos 
din minti pe tatăl său. 

— Cred că ăsta e unul dintre motivele pentru care s-a făcut poliţist, 
răspunse Cassie amuzată. Ei sunt singurii studenţi de la Westerfield pe 
care i-am cunoscut, dar, când ai să te întorci la Londra, prietenii tăi te 
vor pune cu bucurie la curent. 

Cu gândul la Londra, Grey simţi cum i se face stomacul ghem de 
teamă. Căsătoriile prietenilor săi îl făcură pe deplin conștient de 
trecerea anilor. Se maturizaseră și-și asumaseră responsabilități de 
adulţi. Grey pur și simplu... supravieţuise. 

Cu o perspicacitate neașteptată, Cassie îi spuse cu blândeţe: 

— Nu compara viaţa ta cu a celorlalți. Nu poţi schimba trecutul, 
dar te poţi întoarce la familia ta, la prieteni și la avuțţie. Poţi avea 
viitorul pe care l-ai visat cât timp ai fost captiv. 

Grey ar fi vrut să-i trântească verde-n faţă că nu mai era capabil să 
trăiască viaţa care îi fusese sortită la naștere. Încrederea în sine, 
percepţia asupra lui însuși și asupra locului său în această lume 
fuseseră spulberate. În calitate de viitor conte, avea să-și facă fără 
probleme rost de o nevastă nerăbdătoare să-i cheltuiască averea, dar 
unde avea să găsească o soţie dispusă și capabilă să facă faţă 
întunecimii din sufletul său? 

Însă nu era frumos să se plângă, mai ales în faţa unei femei așa 
neînfricate. Era încă uimit de faptul că venise să vadă dacă nu cumva 
se afla în castelul Durand, că găsise ocazia să-l elibereze, că pusese la 
pământ una dintre gărzi și îi condusese, pe el și pe Pere Laurent, prin 
furtună, către un loc sigur. Poate de aceea o găsea atât de atrăgătoare. 

Madame Boyer fusese o femeie atrăgătoare în anii tinereţii. Fiica 
sa Yvette era o fată minunată și avea un chip care i-ar fi putut inspira 
pe poeţii tineri și proști. Cu toate acestea, cea care îi stârnea interesul 
era Cassie cea ștearsă și bătrână. Deși era posibil să aibă vârsta mamei 
sale, avea un profil drăguţ și delicat, o voce guturală încântătoare, iar 
prin vene parcă îi curgea oţel călit. 

Dorea să afle mai multe despre ea, așa că insistă: 

— Povestește-mi despre familia ta. 

Cassie se aplecă și mai puse o bucată de lemn pe foc. 

— Tatăl meu a fost englez, dar am stat mult în vizită la rudele 
mamei mele, în Franţa. Eram aici când a izbucnit revoluţia. Se așeză la 
loc pe scaun, iar chipul îi semăna cu o bucată de granit. Le-am spus că 
trebuie să ne întoarcem numaidecât în Anglia, însă cei din familia mea 
nu au luat în seamă avertismentele mele. 

— Casandra, spuse el, amintindu-și de studiile sale de greacă. 
Prinţesa troiană care putea citi viitorul, dar care nu putea convinge pe 
nimeni de pericolele pe care le prevestea. De aici ţi-ai ales numele? 

Cassie tresări. 

— Nu și-a mai dat nimeni seama până acum. 

— Casandra a fost un personaj tragic, spuse el pe un ton blând, în 
timp ce se întreba cât de tare semăna povestea ei cu mitul Casandrei. 
Ţi-ai pierdut și tu familia, asemenea ei? 

Cassie își întoarse capul și-și aţinti privirea în flăcări. 

— Da. 

Când auzi durerea din glasul femeii, Grey își dădu seama că era 
momentul să schimbe subiectul. Dacă toate astea s-ar fi petrecut pe 
vremea când era mai tânăr și mai manierat, și-ar fi dat seama că nu 
trebuia să pună asemenea întrebări personale. 

— Care crezi că e cel mai potrivit drum de întoarcere în Anglia? 
Nici măcar nu știu în ce parte a Franței mă aflu. 

— Suntem cam la o sută șaizeci de kilometri sud-vest de Paris, 
cumva mai departe de coasta dinspre miazănoapte, spuse Cassie și se 
încruntă. Spre miazănoapte e cel mai la îndemână drum, pe care nu ar 
fi deloc bine să o luăm, dacă suntem urmăriţi. Dar toate celelalte 
drumuri sunt mult mai lungi. 

— Crezi că o vor lua pe urmele noastre? Cum Gaspard e mort, s-ar 
putea ca nimeni altcineva din castel să nu fie în stare să organizeze o 
urmărire. 

— Gardianul nu părea genul de om care să ia iniţiativa, aprobă 
Cassie. Dar, de cum va afla Durand că prizonierii săi au scăpat, s-ar 
putea să trimită soldaţi pe urmele tale. 

— Probabil o va face. Grey se înfioră la acest gând. Ura lui faţă de 
mine are caracter personal. 

— Ce-ai făcut de i-ai căzut în dizgrație? 

Lui Grey nu-i făcea plăcere să-și recunoască propria prostie, însă 
Cassie merita un răspuns. 

— M-a prins în pat cu nevasta lui. Când am ajuns la Paris, Kirkland 
mi-a spus să ciulesc urechile după informaţii folositoare guvernului 
britanic, zise el cu un oftat. Îmi plăcea să o fac pe spionul. Auzisem că 
citoyen Durand se învârtea prin cercurile guvernamentale, așa că mi-a 
venit minunata idee că aș putea afla ceva de la nevasta lui. Am făcut 
cunoștință cu ea la un salon, și mi-a dat să înţeleg destul de direct că s- 
ar bucura de puţină distracţie. 

— Crezi că încerca să te ademenească, pentru a fi omorât sau 
capturat? 

— Am avut destul timp la dispoziţie să mă gândesc la asta, dar nu, 
cred că pur și simplu îi plăceau bărbaţii mai tineri, iar eu am fost 
destul de naiv ca să fiu prins. 

Viaţa lui ar fi fost cu totul alta dacă ar fi plecat atunci când îi 
spusese ea. Și cum o să călătorim? Cu căruța? 

Cassie clătină din cap. 

— Dacă o să creadă careva că bătrâna precupeaţă din căruţă a avut 
vreo legătură cu evadarea voastră, o să fim o pradă ușoară. 

— Aș putea merge singur, spuse el, căci îl îngrozea gândul că 
prezenţa lui o punea în pericol. 

— În ciuda celor zece ani pe care i-ai petrecut în Franţa și a 
francezei fluente pe care o vorbești, habar nu ai cum este ţara acum. 
Trebuie să călătorim împreună. Un zâmbet îi lumină pentru o secundă 
chipul. Aș putea să fiu bătrâna ta mamă. Am să văd dacă familia Boyer 
vrea teleaga. E robustă și bine construită și poate fi vopsită, ca să arate 
altfel. Eu pot călări pe Scaiete, dar pentru tine avem nevoie de un cal 
mai mare. Poate știe domnul Boyer pe cineva care să aibă un cal de 
vânzare. 

— Nu a rechiziţionat armata toţi caii? 

— Asta a fost la începutul războiului, dar acum au la dispoziţie 
resurse de pe tot continentul, așa că armata are destui cai. Cred că va fi 
ușor să-ți găsim un cal robust, de povară, care să nu intereseze pe 
nimeni. Genul de cal la care nu se uită nimeni de două ori. 

Oricum, probabil că numai atât merita Grey în acest moment. 

— Dacă e vreme bună, cred că ne va lua o săptămână să ajungem 
pe coastele Canalului Mânecii, unde probabil tu știi deja niște traficanţi 
de treabă. 

Cassie aprobă cu o mișcare a capului. 

— Ti-am falsificat și niște acte. Kirkland mi-a făcut rost de ele, 

pentru orice eventualitate. 

Grey ridică mirat din sprâncene. 

— Cât de departe a gândit totul, având în vedere că nici nu știa 
dacă mai sunt în viaţă! 

— În breasla asta, e bine să fii pregătit pentru orice întâmplări 
neprevăzute. Asta îți permite să te ocupi mai bine de problemele 
neașteptate. Întotdeauna apar probleme neașteptate. Își stăpâni un 
căscat, în timp ce se ridică. Sunt frântă. Zăpada asta ne oferă un motiv 
să dormim până târziu. O zi, două nu o să putem porni. Ţi-ai găsit un 
loc de dormit? 

— Mi-au pregătit o saltea în aceeași încăpere cu Pere Laurent, dar 
stau așa comod pe scaunul ăsta, încât cred că am să dorm aici. 

Faptul că putea alege unde să doarmă, după zece ani interminabili, 
lipsiți de posibilitatea oricărei alegeri, era un răsfăţ ce nu putea fi 
exprimat în cuvinte. 

Avea să se întoarcă într-o lume complicată - oare mai știa cum să 
ia decizii? Sau va trebui să înveţe de la capăt, cu greșelile inerente pe 
parcurs? 

Cassie mai aţâţă focul, apoi mai scoase o pătură jerpelită dintr-un 
dulap. O întinse peste el și spuse: 

— Spre dimineaţă o să se facă frig. 

— Sunt obișnuit cu frigul. 

O prinse de mână chiar în momentul în care începuse să se 
întoarcă. Tocmai mi-am dat seama că nu ţi-am mulțumit pentru că m- 
ai salvat. 

Îi sărută mâna cu o recunoștință mai presus de cuvinte. O scânteie 
scăpără între ei. Femeia își trase mâna, ușor descumpănită. 

— Mi-am făcut datoria. Am avut noroc astăzi că a mers totul bine. 
Noapte bună, milord. 

Cu o lumânare în mână, dispăru pe un coridor care ducea către 
aripa dinspre răsărit a casei. Grey privi în urma ei, întrebându-se iarăși 
câți ani avea. Mâna îi era puternică și muncită, dar nu era deloc 
noduroasă, ca a bătrânilor. Poate nu era chiar atât de în vârstă încât să 
aibă motive să se simtă rușinat de gândurile lui pline de dorinţă. 

Închise ochii, adormi și avu un coșmar în care se făcea că era o 
muscă prinsă într-o pânză lipicioasă de păianjen, iar păianjenul se 
apropia de el, cu gândul să-l omoare. 


******ebook converter DEMO - www.ebook-converter.comY** 


******Created by ebook converter - www.ebook-converter.com** 


Durand năvăli în castelul său în timp ce blestema orbit de furie și 
trimise după intendent. O slujitoare care tremura ca varga îl chemă pe 
bărbat. Domnul Houdin apăru, cu chipul palid. 

În timp ce-și smulgea pelerina de pe umeri și-și scotea mănușile, 
Durand îl pironi pe intendent cu privirea. 

— Ce s-a întâmplat cu prizonierii mei, Houdin? Ai fost mituit ca să-i 
eliberezi? 

Intendentul se trase înapoi din faţa furiei stăpânului său. 

— Nu, domnule! Nimeni din acest castel nu v-a trădat. Cu toţii, cei 
de aici — cu toţii, inclusiv eu —, am fost doborâţi de o gripă necruțătoare 
care ne-a îmbolnăvit în asemenea hal, încât numai puţini dintre noi au 
mai putut sta pe picioare. Doi dintre servitorii mai în vârstă au murit. 
Se pare că în acele momente de slăbiciune câţiva oameni au pătruns 
în temniţă și i-au eliberat pe deţinut și pe preot. 

— Gaspard va da socoteală! spuse Durand cu răutate. 

— Gaspard este mort, îi replică intendentul pe un ton sec. A fost 
omorât în timpul atacului. Nu te-a trădat, citoyen. 

— Poate că nu, dar era un incompetent! Ce s-a ales de gardieni? 

— Brun zăcea bolnav în patul său și a scăpat de moarte ca prin 
urechile acului. Dupont era de gardă și a fost rănit în timpul atacului. 

Dupont era cel mai potrivit martor, presupuse Durand. 

— Unde este Dupont? 

Cum nu mai trebuia să păzească nimeni temnita, Dupont lucra 
acum la grajduri. Durand trimise după el. Bărbatul apăru în prag, livid 
din pricina fricii. 

— Au fost cel puţin trei sau patru călăreţi, citoyen Durand. Le-am 
auzit pașii, dar nu am văzut decât o bătrână, pe care au folosit-o pe 
post de momeală. Ea ducea mâncarea jos, de vreme ce erau atâţia 
oameni bolnavi. Am fost atacat în timp ce mâncam. M-au pocnit cu 
ceva în cap, și mi-am pierdut cunoștința, spuse Dupont și se frecă la 
ceafă. Când m-am trezit, eram legat ca un porc de înjunghiat, iar 
hainele-mi fuseseră smulse de pe mine. 

— Porc netrebnic! izbucni Durand. Meriţi să stai aici, să cureţi 
murdăria cailor. 

Se întoarse pe călcâie și se năpusti înapoi spre castel. Din fericire, 
adusese cu el un escadron întreg de gărzi special instruite, numai 
cavaleriști de primă mână. Avea să se gândească pe care dintre 
drumuri era cel mai probabil să o fi luat evadaţii, apoi avea să-și 

trimită oamenii pe urmele lor. 
Avea să pună mâna pe acel englez nenorocit, chiar dacă pentru 
asta trebuia să trimită toţi oamenii din Ministerul Poliţiei. 

capitolul 15 


Dormitul în scaun, lângă focul din bucătărie, îi oferise lui Grey 
avantajul libertăţii de alegere, dar avea dezavantajul că în bucătărie 
forfota începea de la primele ore ale dimineţii. Când Viole Boyer năvăli 
pe ușă fluierând, Grey tresări din somn, se scuză că îi stătuse în drum 
și se retrase în patul din paie aranjat în odaia lui Pere Laurent. 

Acolo se cufundă într-un somn adânc, din care se trezi aproape de 
amiază, la ora când razele soarelui se reflectau în zăpada care 
strălucea de-i lua ochii. Ferma se întindea de-a lungul unei văi mici și 
frumoase, înconjurată și protejată de dealuri, retrasă și înfloritoare. 
Laurent plecase din încăpere, iar hainele uscate ale lui Grey fuseseră 
împachetate frumos și așezate lângă el. 

Încântat de libertatea de care se putea bucura, se îmbrăcă și o 
porni spre bucătăria animată și zgomotoasă. Toţi cei din casă se aflau 
acolo, mâncau veseli, discutau și sărbătoreau miraculoasa întoarcere a 
unchiului Laurent. Inima lui Grey începu să bată cu putere, și ar fi vrut 
să fugă afară, unde era pustiu. 

— Doriţi să serviţi micul dejun sau dejunul, monsieur? strigă Viole 
înspre el, pe un ton vesel. 

— Cafea și pâine, să pot mânca afară, ar fi numai bine, îi răspunse 
el, reușind să-și stăpânească impulsul de-a o rupe la fugă. Cerul liber 
mă cheamă. 

Viole încuviinţă cu o mișcare a capului și-i pregăti o cană mare de 
cafea, cu miere și lapte fierbinte, și o jumătate de pâine ruptă în două 
și plină cu dulceaţă de zmeură. 

— O să mai primești când te întorci la căldură. 

Mulţumit de faptul că nu încercase să-l convingă să stea înăuntru, 
își puse pe elo haină și o căciulă oferite de băiatul în casă și ieși. Afară 
era pe cât de frumos, pe atât de frig, și rămase o bună bucată de vreme 
în curte, privind cu atenţie la culorile și la texturile dimprejurul său. 

Avea impresia că nu mai văzuse nicicând un cer de un albastru așa 
intens. Pe coasta dealului din stânga șurii se întindea o pădure de brazi 
graţioși, ale căror ace își schimbau culoarea din verde în ruginiu, după 
cum se unduiau în bătaia vântului. Fulgii de zăpadă dansau în tăcere 
peste întinderea albă de omăt care acoperea ţinutul. 

Și ce gusturi simţea! Cafeaua fierbinte cu lapte îl încălzea, iar urma 
dulceţei de zmeură pe limbă îi amintea de cât de gustoasă putea fi 

mâncarea. Niciodată nu avea să mai considere mâncarea sau băutura 
un bun mereu la îndemână. 

Cum purta încă cizmele gardianului, își croi cu ușurință drum prin 
zăpadă și ajunse lângă lac. Curăţă bușteanul care servea drept bancă, 
se așeză și savură mirosurile și sunetele din împrejurimi, odată cu 
cafeaua. 

Pe deasupra sa plană, ușor ca un fulg, un șoim. Deși se bucurase 
din plin de păsările micuţe, care-i vizitaseră celula, îi lipsise forța 
magnifică a zborului de șoim. 

Lumea întreagă era o sărbătoare, un tumult ameţitor de culori, 
sunete, mișcări și arome, iar el era asemenea unui cerșetor care nu 
știa ce să facă cu toate aceste bogății. Își termină pâinea și cafeaua, dar 
nu prea îi venea să se întoarcă în casă. 

Auzi scârțâitul zăpezii sub pași, în spatele său, și ghici cine era 
înainte ca femeia să se așeze lângă el pe buștean, la aproape un metru 
distanță. Se crispă, dar nu scoase nici un cuvânt, apoi, încetul cu 
încetul, se relaxă iar. Cassie era la fel de liniștitoare ca oglinda 
înghețată a lacului și ca troienele de zăpadă sculptate de vânt. 

Ea bea un ceai, iar aroma plantelor era divină. Încă un lucru pe 
care nu-l apreciase pe când ducea o viaţă e huzur. 

Prezenţa femeii îi aducea alinare și nu-l agita, precum exuberanţa 
celor din familia Boyer. În cele din urmă, Grey se simţi atât de 
înduioșat, încât spuse: 

— Ce straniu! Mi-am dorit să am pe cineva lângă mine, iar faptul că 
Pere Laurent a stat închis în celula de lângă a mea a fost cea mai mare 
binecuvântare pe care am cunoscut-o vreodată. Dar acum, că sunt 
liber, nu mă simt în apele mele în mijlocul unei mâini de oameni. 

— Suntem creaturi sociale. Condamnarea la singurătate e unul 
dintre cele mai mari chinuri care se pot imagina, spuse Cassie și sorbi 
din cana de ceai. Ca să supravieţuiești atâţia ani de unul singur, ai 
consumat resurse considerabile de voinţă și rezistență. O să-ţi ia ceva 
timp să-ți revii. 

— Resurse considerabile de voinţă și rezistență? îngână Grey, 
zâmbind amuzat. Nici unul din cei ce m-au cunoscut înainte nu ar fi 
zis că aș fi capabil de așa ceva. 

— Kirkland a avut ceva îndoieli, spuse Cassie cu jumătate de 
zâmbet. Dar asta nu înseamnă că i-a trecut prin cap să te abandoneze. 
Imaginează-ţi ce surpriză ai să le faci alor tăi când ai să te întorci în 

mijlocul lor și ai să-i uimești cu tăria ta de caracter. 

Grey izbucni într-un hohot de râs aspru. Purtase cu Laurent 
discuții pline de miez, însă nu prea râsese. 

— Sună binișor, spuse el. 

Își termină cafeaua; ar fi vrut să mai bea, însă nu voia să intre în 
casă. 

— Înţeleapta mea doamnă, continuă el, am să mai fiu vreodată cât 
de cât normal? Sau oare atâta amar de ani petrecuți în temniță m-au 
transformat într-o altă persoană, de nerecunoscut? 

Cassie scutură din cap. 

— Nu ne cunoaștem adevăratul potenţial până când viaţa nu ne 
pune în faţa unor provocări neașteptate. Într-o situaţie diferită, ar fi 
ieșit la iveală alte trăsături ale firii tale. 

— Mi-ar fi făcut mult mai multă plăcere să experimentez o situaţie 
diferită, spuse el pe un ton sec. 

— Fără îndoială, îi răspunse Cassie și se uită la el pentru prima 
oară. Dar, dacă ai fi continuat să duci o viaţă de huzur, ai mai fi reușit 
oare să apreciezi acum micile plăceri ale vieţii? Ţi s-ar mai fi părut 
cerul așa frumos sau zmeura atât de bună dacă le-ai fi avut mereu la 
îndemână? 

Grey își arcui sprâncenele. 

— Nu, dar am plătit scump ca să le pot aprecia. 

Pe buzele lui Cassie flutură un zâmbet. 

— Un preţ mai mare decât ar vrea vreun om să plătească. Dar 
măcar sunt ceva compensaţii pentru câte ai îndurat, spuse ea și mai 
luă o gură de ceai. Te pot ajuta să-ţi temperezi mânia. 

Grey se simți de parcă tocmai ar fi primit o lovitură. Toată euforia 
pe care o resimţise de când își recâștigase libertatea îl orbise și nici nu 
sesizase mânia care clocotea în el, dincolo de aparenta fericire. Iar 
acum, când Cassie adusese asta în discuţie, deveni conștient de mânia 
cumplită înfiptă adânc în sufletul său. O mânie atât de arzătoare, încât 
ar fi fost capabil de... orice dacă i-ar fi dat frâu liber. 

Furia îl stăpânise și atunci când sărise la gâtul lui Gaspard. Abia 
dacă-și mai amintea când o făcuse, cu excepţia plăcerii intense pe care 
o resimțise când îl omorâse pe nemernic. L-ar fi omorât și pe paznic 
dacă nu l-ar fi rugat Cassie să se controleze. 

Tonul calm pe care femeia îi ceruse să-și înfrâneze pornirea de a-l 
omori îl ajutase să-și limpezească mintea îndeajuns cât să-și 

amintească faptul că Pere Laurent se bucurase mereu de bunătate din 
partea gărzilor. Și, cum era foarte posibil ca acea bunătate să-i fi salvat 
viaţa lui Laurent, îl lăsase pe gardian în viață. 

După ce-și recunoscu mânia, își mai dădu seama de două lucruri. 
Primul era faptul că se simţea tare nelalocul său în preajma familiei 
Boyer, nu numai pentru că îl apuca panica în mijlocul atâtor oameni, 
ci și pentru că-i era teamă că și-ar putea pierde controlul și ar putea 
răni pe vreunul dintre ei. Sau mai rău. 

Iar cel de-al doilea lucru... 

— Şi tu ai fost cândva întemniţată, nu-i așa? izbucni el. 

Cassie rămase nemișcată, cu privirea aţintită asupra apei 
întunecate în care se îmbăiase el cu o seară în urmă. 

— Am stat mai puţin de doi ani acolo. Nici nu se compară cu 
regimul tău aspru de detenţie. 

— Dar e totuși ceva timp, spuse el pe un ton blând. Ai fost 
încarcerată de una singură? 

Cassie aprobă cu o mișcare a capului. 

— La început, m-am bucurat că nu m-au îngrămădit în vreo celulă 
atât de aglomerată, încât să nu poţi nici măcar să te întinzi. În mai 
puţin de o lună, aș fi dat orice, până și speranţa în Dumnezeu, să pot 
împărți celula cu cineva, chiar și cu o cotoroanţă împuțită și mânioasă. 

— Atunci nici nu mă mir că știi ce înseamnă să fii lipsit de 
compania cuiva. De atingere. 

Grey întinse mâna și îi acoperi palma stângă, pe care și-o ţinea pe 
buștean. Degetele femeii tresăriră, apoi le prinseră pe ale lui. 

— În cele din urmă ai fost eliberată? întrebă el. 

— Mi-am găsit drumul spre libertate, răspunse ea pe un ton care 
bloca orice altă întrebare. Asemenea ţie, am găsit în mine lucruri pe 
care nu mi le-aș fi putut imagina vreodată. Mâna ei o strânse cu putere 
pe a lui. Chiar și după atâţia ani, forța cu care tânjesc câteodată după 
atingere mă copleșește. 

Cum și Grey simţea același lucru, se trase lângă ea, pe buștean, și-și 
trecu un braţ pe după umerii femeii. Nu ca s-o încălzească, ci pentru că 
amândurora le era bine așa. Cassie se relaxă, se sprijini de el și-i 
cuprinse, la rându-i, talia cu brațul. Grey se întrebă încă o dată câţi ani 
avea femeia. I se făcu iarăși rușine de gândurile sale pline de pofte. 

Măcar știa că nu era cazul să ia seamă la gândurile acelea. Sau să 
întrebe o doamnă câţi ani avea. 

— Ce lucrezi pentru Kirkland? Dacă îţi petreci timpul călătorind 
prin Franţa înseamnă că ești tot singură. 

Cassie oftă, și respiraţia ei se contură în aerul rece precum un 
norișor alb. 

— Sunt curier. Culeg informaţii pe care i le duc lui Kirkland. 
Câteodată escortez oameni din Franţa, așa cum fac acum cu tine. 
Costumaţia mea de precupeaţă îmi permite să mă duc oriunde. 
Spionajul este o treabă pe care o fac de una singură, cât sunt în Franţa, 
dar mă întorc la Londra de două, poate de trei ori pe an. Acolo e, într- 
un fel, acasă. Acolo am prieteni. 

Cu toate că avea satisfacția de a lucra împotriva lui Napoleon, viaţa 
ei părea deprimantă. 

— Ai să te întorci cu mine în Anglia sau ai să mă dai pe mâna 
vreunuia dintre prietenii tăi contrabandiști? întrebă Grey, și mâna i se 
crispă involuntar. Ar fi vrut ca ea să-i rămână alături până acasă. 
Lângă ea se simţea relaxat, căci știa că l-ar putea pune la punct dacă 
mânia lui ar exploda. 

— Am să vin și eu. Mai am și alte treburi în Londra, răspunse 
Cassie. Trebuie să mă duc înăuntru, înainte să îngheţ de tot. Vrei să 
mai faci o baie? 

— Următoarea baie va fi într-o cadă cu apă fierbinte. Își luă braţul 
de după umerii femeii și-și trecu degetele îngheţate prin barbă. Vin și 
eu înăuntru. Sper să-mi împrumute Romain aparatul lui de ras. Vreau 
să văd cum arăt fără stufărișul ăsta. 

— Nu-ţi rade încă barba, spuse Cassie pe un ton categoric. Trebuie 
să călătorim fără să dăm de bănuit. Nimeni nu mă observă și nici nu-și 
aduce aminte de mine, și tu trebuie să ai o înfățișare la fel de ștearsă. 
Am vopsele cu care să-ţi schimbi culoarea părului, iar cu barbă o să 
semeni și mai mult cu un ţăran oarecare. 

Chipul lui Grey se strâmbă într-o grimasă. 

— Acum, că aș putea avea un chip proaspăt ras, îmi doresc asta 
mai mult decât oricând, însă am să mă supun raţiunii tale. Ai vorbit cu 
Romain despre cal? 

— Are un cal destul de bun, care nu iese cu nimic în evidenţă, și o 
să ni-l dea la schimb pentru căruţă, răspunse ea. Am discutat cu el și 
despre ruta de mers. E un drum forestier care trece peste dealuri. O să 
avem de urcat pieptiș, dar, odată ce reușim să ajungem pe cealaltă 
parte, nu cred că ne va mai găsi careva. 


******ebook converter DEMO - www.ebook-converter.comY** 


******Created by ebook converter - www.ebook-converter.com** 


— Chiar crezi că Durand o să trimită pe cineva pe urmele noastre? 
întrebă Grey, și i se făcu pielea de găină numai la acest gând. 

— Nu-l cunosc, dar eu aș zice că da. Cassie se ridică. Vulpile reușesc 
să supravieţuiască datorită șireteniei și instinctului. 

Grey bănui că își alesese numele de Fox la fel cum îl alesese și pe 
cel de Cassandra: pentru că i se potrivea. Se întrebă care era numele ei 
adevărat. 

— Pere Laurent va fi în siguranţă aici? 

Cassie se încruntă și răspunse: 

— Va fi destul de în siguranță. Ferma asta e departe de oraș și, cum 
doamna Boyer s-a măritat în alt sat decât cel natal, va fi greu să-și dea 
seama care e legătura cu el. Pere Laurent va sta aici sub pretextul că 
este un văr îndepărtat de-al lui Romain, rămas văduv de curând și 
mult prea slăbit ca să-și poarte singur de grijă. Nici el nu-și va rade 
barba. 

— E bine, fu de acord Grey. A stat atâta amar de vreme încuiat în 
celula aia, încât nu o să-l recunoască nimeni din prima. 

Avea să-i fie greu să-și părăsească prietenul de care se apropiase 
atât de mult în ultimii ani. Dar dorinţa lui Grey de a merge acasă era 
mai presus de orice prietenie. 


******ebook converter DEMO - www.ebook-converter.comY** 


Created by ebook converter - www.ebook-converter.com* 


capitolul 16 


După ce intră iar în rolul de ţărancă îndârjită, care călărea ca 
bărbaţii și nu lua seama la nimicuri, Cassie aşteptă răbdătoare ca Grey 
să-și ia rămas-bun de la Pere Laurent și de la familia Boyer. Cu toții 
ajunseseră să-l îndrăgească în zilele cât stătuseră la fermă și 
așteptaseră să se oprească ninsoarea pentru a putea porni la drum. 

Trecuse atâta timp de când Cassie adoptase înfățișarea asta banală, 
încât i se părea chiar firească. Grey, în schimb, era mult mai greu de 
trecut cu vederea. Chiar și în hainele sărăcăcioase de ţăran, cu părul 
aranjat cât mai șters cu putință și cu barba tăiată de Cassie în 
neorânduială, tot părea o persoană importantă. Nici cei zece ani de 
temniță nu reușiseră să-i șteargă firea de aristocrat. Trebuia să-i 
reamintească să meargă mai gârbovit și să pară mai obosit în prezenţa 
oamenilor. 

Grey îl îmbrăţișă pe Pere Laurent și îi spuse pe un ton răgușit: 

— Au revoir, mon pere!?, de parcă preotul ar fi fost, într-adevăr, 
părintele său. Dacă voi avea vreodată un fiu, am să-l numesc Laurent. 

Despărțirea fu dureroasă pentru amândoi, căci știau că nu erau 
mari șanse să se reîntâlnească. Preotul era bătrân și plăpând, iar 
drumul lui Grey înapoi spre casă nu era lipsit de primejdii. Cu toate că 
războiul avea să se sfârșească negreșit într-o bună zi, era imposibil de 
prezis când avea să li se permită englezilor să viziteze iarăși Franţa. Cu 
glasul îngroșat din pricina emoțţiei, Pere Laurent zise: 

— Mai bine spune-i Lawrence, căci va fi un nobil englez, așa cum 
ești și tu. După ce se desprinseră din îmbrăţișare, adăugă: Mergi cu 
Dumnezeu, fiule. Ești pe mâini bune, alături de domnișoara vulpe. 

— Știu, răspunse Grey și încălecă grăbit pe calul său, un cal jugănit 
și blajin, căruia-i ziceau Ahile. În ciuda numelui, calul nu avea nici pe 
departe spiritul unui mare luptător, așa că era o alegere bună pentru 
moment. Cassie nu mai fu deloc surprinsă să vadă că Grey, după atâţia 
ani în care nici nu mai atinsese vreun animal, se instală în șa ca un 
călăreț experimentat. 

Viole Boyer se apropie de el și-i spuse: 

— Dumnezeu să vă dea aripi să puteţi ajunge cu bine, monsieur 
Sommers. Am adresa dumitale din Anglia, iar dumneata o ai pe a 
noastră de aici. Când s-o sfârși războiul ăsta blestemat, poate ne mai 
cauţi sau ne spui cum o mai duci. 

— Așa am să fac, răspunse el. Când madame Boyer îi întinse mâna, 
Grey se aplecă și i-o sărută. Am să vă port recunoștință veșnică, 
madame. 

— Atunci suntem chit, spuse ea și roși ca o fetișcană. 

Fiindcă se lăsa o tăcere stânjenitoare, Cassie spuse pe un ton vioi: 

— Este timpul să pornim. Ne așteaptă un drum lung și periculos. 

Mai făcu o dată cu mâna înspre gazdele sale, apoi o porni pe o 
potecă îngustă care mergea înspre pădurea din spatele fermei, cu Grey 
în urma sa. Când ajunseră pe drumul pădurarilor, pe care i-l indicase 
Romain Boyer cu o zi în urmă, poteca se mai lărgise cât să poată 
merge umăr la umăr, printre copacii desfrunziţi. Pe jos se mai vedeau 
petice de zăpadă, însă în aer se simţea miros de primăvară. 

— Cât o să ne ia să traversăm dealurile? întrebă Grey. 

— Romain mi-a spus că există o colibă, aproape de vârf, unde ne- 
am putea petrece noaptea, îi răspunse Cassie. Ar trebui să ajungem la 
șoseaua aflată de cealaltă parte a dealurilor până mâine după-amiază, 
dacă nu se strică vremea. 

Grey privi înspre cer și trase aer în piept. 

— Nu se anunţă nici o furtună, spuse el. 

— Pari destul de convins. 

— Am studiat vremea din această parte a Franţei timp de zece ani. 
Trebuie reţinut că am făcut-o printr-o mică ferestruică, dar am avut 
destul timp la dispoziţie ca să pot observa îndeaproape regularitatea 
cu care se schimbă vremea, spuse el, apoi strâmbă din buze. O altă 
nebănuită binecuvântare a captivităţii. 

— Una cât de cât trebuincioasă, răspunse Cassie și bătu cu palma 
peste coburul prins în spatele șeii. În caz că ne prinde vreo furtună pe 
neașteptate, madame Boyer ne-a dat mâncare cât să ne ajungă de aici 
până la Canalul Mânecii. 

— Este o femeie cum rar întâlnești, spuse el cu convingere. Din 
păcate, este deja măritată. 

— Am avut noroc că familia Boyer ne-a primit în gazdă, se arătă 
Cassie de acord. Vorbiseră până atunci în engleză, iar acum Cassie 
continuă în franceză: Nu ar trebui să vorbim în engleză prin locurile în 
care am putea fi auziti. 

Grey îi răspunse în franceză: 

— Ne-ar putea băga în mari belele, dar aș dori să continui să-mi 
exersez limba engleză când suntem numai noi. În continuare gândesc 

în limba franceză. 

— Ai să te trezești că gândești în engleză după ce ajungem în 
Anglia. Eu însămi găsesc că e destul de ușor să schimb o limbă cu alta 
când o aud peste tot în jur. 

— Sper să ai dreptate. Ar fi rușinos să mă întorc acasă și să vorbesc 
limba mea natală asemenea unui străin, spuse el, apoi se încruntă, 
privind la dealurile dinaintea lor. Oare ce-o să facă Durand când o 
porni pe urmele noastre? 

— O să se folosească de sistemul rapid de curierat al guvernului ca 
să trimită vorbă către toate posturile de jandarmerie de pe șoselele din 
cele patru zări, spuse Cassie. Deţine puţine informaţii la dispoziţie, așa 
că nu prea are șanse să ne prindă. Dar asta nu înseamnă că e 
imposibil. 

Gândul acesta îl aduse cu picioarele pe pământ. 

— Atunci, va trebui să ne mișcăm rapid și să fim ușor de trecut cu 
vederea, spuse el. 

— Exact, răspunse Cassie cu un zâmbet fugar. 

Merseră în liniște o bună bucată de drum, acompaniaţi numai de 
tropăiturile copitelor cailor și, din când în când, de cântecele păsărilor. 
Când ajunseră pe la jumătatea dealului destul de înalt, Grey spuse 
dintr-odată: 

— M-am tot gândit la ce mi-ai spus zilele trecute, despre mânie. 
Nici nu-mi dădusem seama cât de mânios eram, până nu mi-ai spus-o 
tu. Acum îmi e frică de ce-aș fi în stare să fac dacă-mi pierd controlul. 
Așa că, dacă mă vezi făcând vreun gest criminal, azvârle cu o piatră în 
mine. Rupe-mi un braţ. Oprește-mi circulaţia sângelui către creier. Fă 
ce trebuie să faci, numai să mă împiedici să omor pe careva. 

— Foarte bine, așa am să și fac, spuse ea, după ce-și reveni din 
surpriză. Însă doar dacă nu rănești pe cineva care o și merită. Chiar și 
Pere Laurent s-a arătat de acord că sergentul Gaspard și-a meritat 
soarta. 

— Așa e. Dar, dacă nu mi-ai fi spus tu să nu-l omor pe gardian, i-aș 
fi frânt și lui gâtul, și nu sunt sigur dacă el ar fi meritat să fie omorât, 
spuse Grey pe un ton sec. 

Nu era de mirare că-și punea judecata la îndoială, însă se 
subestima. 

— Faptul că-ți pasă dacă ar fi meritat sau nu să fie executate o 
dovadă în plus a firii tale bune, îi spuse Cassie. 

— Acum îmi pasă cât de cât, spuse el pe un ton cât se poate de 
serios. Dar, când eram în culmea furiei, aș fi fost în stare să-l omor 
chiar dacă nu era corect ce făceam. Zece ani de iad mi-au distrus 
caracterul. 

Cassie își alese cu grijă cuvintele când îi răspunse: 

— Sigur că zece ani de temniţă te-au schimbat, însă mai trăiseși 
douăzeci de ani înainte de asta, dintre care primii ani au fost cei mai 
importanți. Atunci s-a format caracterul tău. Ilezuiţii spun că, dacă li se 
dă un copil pe mână în primii săi șapte ani din viaţă, rămâne al lor pe 
veci. Părinţii tăi au avut grijă să fii crescut cum se cuvine? Te-au 
învăţat ce sunt sinceritatea și responsabilitatea? 

— Da, la fel și bunătatea, spuse el încet. Sper să ai dreptate și 
caracterul meu să se fi format atunci, pentru că nu știu dacă mai am 
acele calităţi. De aceea te-am și rugat să mă oprești dacă-mi pierd 
controlul. 

— Aș prefera să te ocupi tu însuţi de mânia ta, îi spuse ea verde-n 
faţă. Cu tehnicile hinduse de luptă pe care le știi și cu puterea pe care o 
ai, sigur aș pierde în faţa ta, dacă nu te-aș lua prin surprindere. 

Grey ridică uimit din sprâncene. 

— Eu cred că tu ai mai multă experienţă de luptă decât mine și că 
știi o mulțime de trucuri mârșave. 

Cassie nu se putut abtine să nu râdă. 

— Ai dreptate. Știu o mulțime de trucuri mârșave. Dar mă ajută 
mult faptul că majoritatea bărbaţilor nu se așteaptă ca o femeie să știe 
să se lupte, cu atât mai puţin să lupte bine. 

— Sună de parcă te-ai luptat de multe ori. 

— Toată viaţa mea m-am luptat, replică ea pe un ton sec. 

După câteva minute de mers, Grey întrebă: 

— Ce vei face când va fi pace? 

Cassie ridică din umeri. 

— Nu prea m-am gândit la asta, de vreme ce n-am crezut că voi 
trăi așa mult încât să apuc pacea. Probabil mi-aș găsi o casă liniștită, la 
malul mării, și aș crește flori și pisici. 

— În Anglia sau în Franţa? 

— În Anglia, răspunse ea rapid, uimită de certitudinea cu care știa 
ce să spună despre o chestiune la care nu se gândise niciodată până 
atunci. Din Franţa am prea multe amintiri sumbre. 

Grey încuviință cu o mișcare a capului. Odată ajuns în Anglia, 

rămânea la latitudinea lui dacă să revină sau nu în Franţa. 

Cassie însă nu avea de ales, căci, în afară de războiul ei personal cu 
Napoleon, pentru ea viaţa avea sens. Urma să se întoarcă iar și iar, 
până când războiul avea să se sfârșească. 

Sau până când avea să-și găsească ea însăși sfârșitul. 


Până ajunseră la coliba din apropierea vârfului celui mai înalt deal, 
Grey aflase deja două lucruri. Primul era că nu uitase să călărească, în 
ciuda faptului că timp de zece ani nici nu se apropiase de cai. Corpul 
său își amintise cum se stă în șa și cum să controleze calul. 

Iar al doilea lucru era faptul că, pentru a călări, trebuia să-și 
folosească mușchi despre care nici nu mai știa că-i avea. Cu toate că se 
opriseră să se odihnească, până la lăsarea serii fiecare mușchi și 
încheietură din corpul său strigau după ajutor. 

Poteca se îngustase, iar Cassie fusese deschizătoare de drum în 
ultimele ore de mers. Femeia aia dată naibii părea să nu obosească 
niciodată. Dar avea o linie a spatelui foarte elegantă și călărea foarte 
frumos. Îi plăcea să se uite la ea. 

Deja nu se mai simţea vinovat că avea gânduri nepotrivite faţă de 
o femeie de două ori mai în vârstă decât el. Cassie era dovada vie că o 
femeie poate avea o siluetă graţioasă, indiferent de vârstă. Ce bine că 
era în stare să-l pună imediat la punct dacă se comporta necuviincios! 

Oare avea să știe cum să se poarte cu o femeie plină de dorinţă, la 
momentul potrivit? Presupuse că, dacă mai știa cum să călărească un 
cal, avea să se descurce și cu o femeie. Avea să afle negreșit, odată 
întors în Anglia. Deocamdată, el și ghidul său trebuiau să fie atenţi să 
călătorească rapid și fără a se face remarcați. 

Coliba se afla lângă niște stânci ascuţite, pe coasta dealului, 
întocmai cum spusese Romain Boyer. Cassie opri calul în dreptul 
intrării. Coliba era micuță cât să poată găzdui patru inși, cu condiţia să 
se placă foarte tare. Într-o parte fusese adăugat un adăpost improvizat 
din crengi, pentru cai, iar de cealaltă parte fusese înălțată o grămadă 
de lemne. 

— Ce mă bucur să văd că avem lemne de foc, spuse Cassie în timp 
ce descăleca. O să fie o noapte friguroasă. 

Grey încercă să nu se vaite când descălecă de pe spatele lat al lui 
Ahile. 

— Nu mă deranjează frigul, însă trupul meu plin de junghiuri cred 

că va înţepeni ca o scândură până dimineaţă. 

— Am o alifie bună pentru dureri musculare, spuse Cassie, apoi își 
duse poneiul în adăpostul din crengi și o pregăti pe Scaiete pentru 
noapte. 

— Eşti o femeie tare bună la casa omului, replică Grey în timp ce-i 
scotea frâul lui Ahile și-i dădea șaua jos. Îi plăcea din ce în ce mai tare 
de bătrânul său cal. 

— Naşa mea preaslăvea înzestrările practice, cum ar fi eficacitatea 
și rezistența, mai degrabă decât frumuseţea, farmecul personal sau 
părul auriu, spuse Cassie sec. 

Cum nu știu ce replică să dea, Grey se mulțumi să tacă. Se îndoia 
că femeii i-ar fi făcut plăcere să-i spună că avea un spate frumos. Chiar 
dacă așa era. 


Cassie era tovarășul perfect de călătorie, hotărî Grey în acea seară, 
în timp ce se învelea în pături și se pregătea de culcare. Se simțea 
relaxat în preajma ei, și-i împlinea dorinţa de a avea pe cineva lângă 
el, fără să-i ceară mai nimic în schimb. Ceea ce era bine, pentru că nu 
se pricepea deloc să facă un foc. În timp ce Cassie pregătise cina și un 
ceai cald, el nu avusese altceva de făcut decât să caute alte lemne de 
foc, ca să completeze ce luaseră din grămadă. 

De cealaltă parte a colibei, Cassie se înveli la rându-i în pătura sa. 
Era la numai un metru și ceva depărtare de el. 

— Noapte bună, șopti ea. Mâine o să fie o zi mai ușoară. 

— Fiecare zi e o nouă aventură, răspunse el. Mâine marea 
aventură va fi să aflu cât de tare mă doare fundul când mă urc în șa. 

Râsul femeii se transformă, încetul cu încetul, în respiraţia 
profundă a somnului. Grey era atât de obosit, încât crezuse că avea să 
adoarmă și el pe loc, însă mintea sa refuza să se oprească din gândit. 

O fi avut Cassie convingerea că nu era deloc frumoasă, dar în ochii 
lui devenea tot mai atrăgătoare. Cum nu găsea nimic să-i distragă 
atenţia, nu se putea gândi decât la ea. 

Se întoarse pe o parte, cu spatele la ea, dar era imposibil să-i ignore 
prezenţa. În timp ce se înnopita tot mai tare, Grey mai puse lemne pe 
focul din vatra primitivă. Abia dacă mai dezmorţea puţin aerul din 
încăpere, dar nici că mai conta. El se simţea destul de aprins. 

În ultimii ani de captivitate pierduse orice urmă de pasiune și se 
simţea asemenea unui eunuc. Nici nu se gândise la asta cât timp nu 

avusese nici o femeie în preajmă, cu excepţia celor din amintirile sale 
tot mai îndepărtate. Acum însă împărțea un spaţiu atât de strâmt cu o 
femeie care îl atrăgea și pe care o admira și nu se putea gândi decât la 
cât de tare își dorea să o atingă. 

Presupuse că avea să treacă mult timp până să-și poată potoli 
nevoia de atingere. Își aminti cu poftă de îmbrăţișarea pe care i-o 
îngăduise imediat după ce-l eliberase. Era o femeie în toată puterea 
cuvântului - moale la atingere și parfumată, dar puternică. Eficientă, 
dar bună la suflet. 

Nu se putu abţine să nu se întrebe cât de departe ar fi mers 
compasiunea ei. S-ar culca, oare, cu el doar de milă? Era înnebunit de 
dorinţă, așa că nu l-ar fi interesat motivele ei. Chiar și din milă ar fi fost 
în regulă, dacă s-ar fi ivit ocazia. 

Însă ultimele rămășițe de normalitate și de onoare nu-i permiseră 
să se rostogolească de-a latul colibei până în dreptul ei, să o trezească 
și să o implore să-i ofere dulcea consolare a trupului ei. Era cea mai 
curajoasă femeie pe care o întâlnise în viața lui, salvatoarea sa, și 
merita ceva mai mult decât să fie pipăită de un nebun ca el. Dacă ar fi 
încercat, probabil l-ar fi emasculat — și pe bună dreptate. 

Își trase pătura pe el și-i ordonă minţii să adoarmă. „Adormi!“ 


7 „La revedere, tată“ (în lb franceză, în original) 

capitolul 17 


O noapte friguroasă era mult mai ușor de suportat când aveai 
alături, în pat, un bărbat cu trupul cald. Mâna mare, care o alinta, o 
smulse pe Cassie din somnul profund și o aduse într-o stare de 
semiconștienţă, străfulgerată de un val de plăcere care o traversă cu 
blândeţe. Două buze moi îi atinseră beregata, și drept răspuns ea-și 
întinse gâtul pentru a primi sărutul. 

— Rob? murmură Cassie. Avea prea multe straturi de haine pe ea, 
din pricina frigului, dar se putea descurca și așa. În timp ce buzele 
bărbatului îi căutau cu înfrigurare lobul urechii, dorinţa și starea de 
trezie se accentuară. 

Își întoarse faţa către el, și gura lui o acoperi pe a ei, înfometată. 
Sărutul care urmă fu unul apăsat și pasional. Îi plăcea asprimea bărbii 
pe faţa ei. 

O barbă? Somnul îi sări brusc în clipa când înţelese că nu simţise o 
simplă adiere a nopţii, ci o barbă în adevăratul sens al cuvântului. 
Acela nu putea fi Rob. 

— La naiba! exclamă ea și împinse cu putere corpul care îl 
acoperise pe al ei, înainte să își dea seama că trebuia să fi fost al 
tovarășului ei de drum. 

Grey trase aer în piept, apoi scăpă o înjurătură. 

— Merde! exclamă el și se retrase cât putu de repede de lângă 
Cassie. Bunule Dumnezeu, ce-am făcut? Mi-am jurat că nu am să te 
ating nici c-un deget! Grey trase cu greutate aer în piept. Am crezut 
că... am crezut că visez. Focul din vatră făcea suficientă lumină cât să 
se poată vedea oroarea sinceră de pe chipul său. 

— Visul tău era unul cât se poate de activ, spuse ea cu 
încrâncenare. 

— Sunt o bestie! Avea vocea unui om în agonie. Te rog, iartă-mă. 
Nu am vrut să te insult. Am să mă duc să dorm afară, cât a mai rămas 
din noaptea asta. 

— Stai! spuse Cassie și-l prinse de braţ când dădu să se ridice. 
Gestul tău este regretabil, dar nu e chiar așa straniu, având în vedere 
că dormim împreună într-un spaţiu atât de strâmt, iar tu nu ai mai 
avut parte de compania unei femei de atâta amar de vreme. Orice 
femeie îți poate părea atrăgătoare. 

— Te subestimezi, spuse Grey pe un ton încordat. De la bun 

început mi s-a părut că ești foarte atrăgătoare. Da, râvnesc după 
îmbrăţișarea unei femei, dar acest lucru nu m-ar fi putut face să sar pe 
tine în somn. 

Luată pe nepregătite, Cassie întrebă: 

— Cum de poti fi interesat de o bătrână ca mine? 

— Mi-au plăcut întotdeauna femeile care au ceva de spus, iar ăsta e 
un lucru mult mai des întâlnit în rândul femeilor mai în vârstă. 
Scutură din cap. În calitate de conte moștenitor, cred că am pus botul 
la toate debutantele fără pic de creier, dar la modă. O femeie ca tine, 
plină de putere, curajoasă, puternică și inteligentă, este de o sută de ori 
mai atrăgătoare. 

Grey își așeză mâna peste cea cu care îl prinsese ea de braț și 
continuă: De-aia am făcut baie într-un iaz îngheţat în prima mea 
noapte de libertate și de-aia m-aș duce acum să dorm afară. Există un 
motiv întemeiat pentru care tinerele sunt urmărite îndeaproape de 
doamnele lor de companie. Dacă stai prea aproape de o femeie 
atrăgătoare, ca bărbat riști să-ţi pierzi uzul raţiunii. 

Cassie ezită, conștientă de faptul că l-ar fi putut lăsa să plece afară 
și nici măcar n-ar mai avea de ce să aducă vreodată în discuţie acest 
incident jenant. Dar voia cu adevărat ca el să plece? Sângele îi clocotea 
de dorinţă. La fel ca Grey, și ea jinduia după atingere și intimitate. 

Și dacă el o considera atrăgătoare, în ciuda faptului că păstra cu 
atâta grijă aparenţa unei bătrâne lipsite de farmec... ei bine, și ea îl 
găsea atrăgător, în ciuda urmelor lăsate de perioada de întemniţare. Îi 
spuse cu nesăbuinţă: 

— Nu pleca. 

Bratul lui Grey se încordă ca un arc sub palma ei, și aerul se 
electriză din pricina tensiunii. 

— Mi-ar plăcea nespus de mult să mă culc cu tine. Nu-mi pasă dacă 
o faci din milă, dar nu vreau să te simţi forțată de mine. 

— M-am culcat cu bărbaţi și din motive mai josnice decât plăcere 
sau confort, spuse ea, apoi se aplecă și-l sărută, plină de dorinţă. La 
naiba cu toată reținerea și cu bunul-simţ! 

Acum, că erau amândoi treji și înfierbântaţi, giugiulelile 
somnolente lăsară loc pasiunii. Gura lui Grey cerea mereu mai mult și 
ardea, încinsă de dorinţă, aprinzând și-n Cassie vâlvătăi. Nerăbdătoare, 
îl trase în jos, peste pătura ei boţită. 

— S-ar putea să fi uitat cum se face, spuse el cu glas aspru. 

Cassie izbucni în râs, în timp ce-și desfăcea cordonul hainei. 

— Mă îndoiesc, spuse ea. 

Grey era pe jumătate înnebunit de dorinţă, dar, așa cum se 
întâmplase și cu călăritul, își aminti rapid tehnicile amorului, chiar și 
după zece ani de abstinenţă. Cum haina lui Cassie se desfăcuse, Grey 
trase de bretea și-i eliberă un sân. Sfârcul i se încordă în aerul rece ca 
gheața, apoi și mai tare, la atingerea caldă a buzelor lui. 

Cassie își ţinu respiraţia și se arcui, răspunzând la sărutul lui, și își 
înfipse unghiile în mușchii încordați ai spatelui lui. Mâna bărbatului 
alunecă mai jos pe corpul ei, lăsând în urmă dâre aprinse ca de foc, în 
ciuda faptului că avea hainele pe ea. 

Grey îi mângâie șoldul și coapsa, apoi își strecură mâna sub rochia 
ei. Mâna lui caldă pe pielea ei contrastă într-un mod erotic cu aerul 
rece care plutea peste părțile ei intime. Apoi el făcu dintr-odată ca 
frigul să dispară sub degetele lui dibace și arzătoare. 

Trupul ei tresălta lângă al lui, căci reușise să o aducă rapid pe 
culmile dorinţei. Cu răsuflarea întretăiată, Grey își desfăcu pantalonii, 
își făcu loc între picioarele ei și o pătrunse cu un geamăt lung de 
plăcere. Rămase o clipă nemișcat, încordat până la ultima fibră din 
trup. 

— Nu pot... nu pot rezista prea mult. 

— Sigur că nu, șopti ea în timp ce-și lovea ritmic bazinul de al lui. 

Mișcările ei îi spulberară și ultima fărâmă de control, și se lăsă 
pradă convulsiilor, în timp ce se revărsa în ea în valuri interminabile 
de extaz. Cu respiraţia sacadată, se lăsă moale, cu obrazul lui acoperit 
de barbă lipit de fruntea ei, în timp ce blestema încetișor și fără noimă, 
în limba franceză. 

Cassie îi mângâie părul murdar, amuzată și un pic frustrată. Știuse 
dinainte că avea să fie ceva scurt. Dar nu se așteptase să fie atât de 
scurt. 

— Se pare că ţi-ai amintit ce era mai important, spuse ea. 

— A fost chiar mai bine decât îmi aminteam eu, spuse el pe un ton 
amuzat. A fost de-ajuns să te ating, și mi-am pierdut orice urmă de 
autocontrol. Se dădu la o parte și se așeză lângă ea, apoi îi trase poalele 
rochiei peste picioarele goale, după care își strecură o mână de-a 
lungul coapsei, pe sub material. Îmi mai aduc aminte, de asemenea, că 
lucrurile nu se termină aici. 

Cassie scoase un mic strigăt când degetele lui, care pornite să 

exploreze, dădură peste carnea moale și sensibilă. Surprinderea se 
prefăcu apoi într-o dorință pulsatilă. Era atât de excitată, încât din 
câteva mișcări dibace o făcu să explodeze. Cassie își îngropă faţa la 
pieptul lui ca să-și înăbușe strigătul, în timp ce valuri de plăcere îi 
zguduiau trupul. 

Se relaxă în braţele bărbatului și se lăsă cuprinsă de un sentiment 
de pace pe care-l savură cu plăcere. Era ciudat cum trupurile lor se 
armonizaseră atât de bine, cu toate că abia se cunoșteau. Poate că 
faptul că Grey urma să dispară din viața ei în mai puţin de două 
săptămâni făcuse posibilă această intimitate nemaiîntâlnită şi 
neașteptată. 

Grey o tinu strâns la pieptul său, în timp ce-i mângâia spatele. 

— Mă întreb dacă vom avea vreodată șansa să facem asta într-un 
loc îndeajuns de cald încât să ne putem da hainele jos. 

— La vârsta mea, nuditatea nu e întotdeauna cel mai de dorit 
lucru, spuse ea cu nesiguranţă în glas. A trecut ceva timp de când am 
împlinit optsprezece ani. 

— „Vârsta n-o veștejește, nici obișnuința/ Nu-i stinge veșnic 
schimbătorul farmec“, recită el. Timpul nu te afectează, Cassie. Acum 
îti sunt de două ori recunoscător. Mi-ai redat nu numai libertatea, ci și 
bărbăţia. 

— Unde plăcerea a fost de ambele părți, recunoștința nu-și are 
locul, spuse ea moleșită. Dacă ai impresia că-mi datorezi ceva, 
recompensează-te în viitor, când vei avea posibilitatea să-i ajuţi pe 
alții. Asta-i partea bună la a fi conte. Puterea de a-i ajuta pe cei mai 
puţin norocoși. 

— Parcă ai fi mama, spuse el în timp ce întindea mâna după pătura 
sa, pe care o adăugă învelitorilor cu care se acoperiseră deja. Ea a fost 
mereu bucuroasă să-i ajute pe cei nevoiași. 

— Şi tu nu? 

Grey ezită, apoi răspunse: 

— Am fost educat în spiritul acelui noblesse oblige, dar pentru 
mine erau numai vorbe goale. Cu toate că sunt sigur că aș fi procedat 
corect la momentul potrivit, nu prea m-am gândit ce însemna asta de 
fapt. Pe viitor, am să știu mai bine cât de crudă poate fi soarta și când 
aș putea fi de ajutor. 

— Alt orizont luminos ce se arată după o furtună așa puternică. 

— Presupun că ai dreptate, răspunse el și-i luă cu blândeţe chipul 

între palmele sale. Vreau să știu mai multe despre tine, Cassie. Ai 
familie? Sot, amant, copii, nepoți? 

— Dacă aș fi avut un soţ, nu m-aș mai fi culcat cu tine, spuse ea sec. 
Nu am nici din celelalte. 

— Nici măcar un iubit? Orice femeie așa frumoasă ca tine merită 
să aibă un amant. Sau poate mai mulţi, spuse el hotărât. 

— Am pe cineva în Londra, răspunse ea încet. E mai mult decât un 
prieten, dar mai puţin decât un iubit. Știm să nu cerem prea multe 
unul de la altul, adăugă ea. 

Nici unul din ei nu avea prea multe de dăruit. 

Braţul lui Grey se strânse în jurul ei. 

— Poate că, după ce se va termina războiul ăsta și ai să găsești 
căsuţa potrivită, ai să-ți găsești și un tovarăș pe măsură, spuse el. 
Cineva alături de care să-ţi petreci anii bătrâneţii. 

— Eşti un romantic incurabil, Lord Wyndham, spuse Cassie și 
zâmbi pe întuneric, gândindu-se că nu avea nici un motiv să nu-i 
dezvăluie adevărul. Câţi ani crezi că am? 

Grey se încruntă și răspunse: 

— Chiar nu știu. La început am zis că trebuie să ai cel puţin șaizeci 
de ani, dar ești puternică și în formă. Degetele lui Grey îi mângâiară 
fața. Ai o piele frumoasă și moale și, din câte am pipăit eu, ai o siluetă 
demnă de invidiat. Poate... ai trecut de patruzeci de ani și te tragi dintr- 
o familie în care toți au trăit până la adânci bătrâneţi? 

Cassie chicoti. 

— Am cam cu doi ani mai puţin decât tine. 

— Pe naiba! exclamă el și o privi cu atenţie în lumina slabă. M-ai 
ajutat să mă deghizez, așa că probabil ai procedat la fel și în cazul tău. 
Cu toate astea, nu aș fi zis că ești atât de tânără. 

— O prietenă de-a mea din Londra e o maestră în arta 
parfumurilor, îi explică ea. A creat un amestec căruia ea îi spune 
Antiqua. Aroma parfumului este esenţă de bătrânică lipsită de ajutor. 

Grey izbucni în râs. 

— Genial! Apoi se opri deodată din râs. Înseamnă că ești la vârsta 
la care poţi avea copii, și eu nu m-am retras înainte de a sfârși. 

— Nu trebuie să-ţi faci griji. Mă folosesc de un remediu vechi de 
când lumea și de încredere, ca să nu-mi fac griji de consecințe 
nedorite, spuse Cassie și ridică din umeri. Ori își fac treaba seminţele 
de morcovi sălbatici, ori sunt eu stearpă. Nu am avut niciodată ocazia 

să-mi fac griji din pricina asta. 

— Acum, că m-am lămurit cum stă treaba — spuse el în timp ce-și 
cuibări nasul lângă gâtul ei —, abia aștept să te adulmec când nu te dai 
cu Antiqua. Sunt sigur că miroși foarte apetisant. 

— Nu sunt foarte sigură de asta, dar știu că n-am să mai miros ca și 
cum aș avea de două ori vârsta mea. 

— A dispărut orice urmă de vinovăţie pe care am simtit-o din 
pricina faptului că am dorit o femeie mai în vârstă decât mama mea. 
Mirositul se transformă într-o dâră pe care Grey o desenă cu limba în 
jurul urechii lui Cassie. În timp ce ea-și ţinu respiraţia, Grey continuă 
să vorbească: Trebuie să cercetez mai în amănunt, ca să descopăr 
adevărata esenţă a Vulpii Cassie, cea mai delicioasă zgripțuroaică din 
toată Franţa. 

Faptul că-i dezvăluise vârsta ei reală schimbase în bună măsură 
relația lor. Nu o mai privea cu deferenţa cuvenită unei respectabile 
femei în vârstă. În schimb, devenise jucăuș într-un fel cu totul nou 
pentru Cassie. 

— Zgripţuroaicele mușcă, îl avertiză ea, înainte să-l apuce de 
ureche. 

Grey trase aer în piept, și Cassie simţi cum mădularul i se 
învârtoșează, lipit de coapsa ei, apoi îl auzi cum spune: 

— La fel și vulpile lor. 

Îi apucă sfârcul și o mușcă exact atât cât să o excite, nu să îi 
provoace durere. Cassie rămase șocată de forța cu care reveni valul 
pasiunii. Nu ar fi zis că era posibil atât de rapid. 

— Ai mult timp de recuperat, spuse ea cu glas răgusșit. 

— Într-adevăr. Mâna lui Grey se opri între coapsele ei și continuă 
să se miște încetișor, în cercuri, în timp ce el acorda o deosebită atenţie 
sânului ei. Și vreau să recuperez alături de tine tot timpul pierdut. 

Cassie pufni în râs și se simţi dintr-odată ca o fetișcană, așa cum nu 
avusese niciodată ocazia să fie. Zece ani nu puteau fi recuperati în 
două săptămâni. Dar totuși puteau încerca. 


Grey se trezi simțindu-se alt om. Sau, mai bine spus, un om 
renăscut. Aerul era aproape îngheţat, însă în colibă intra îndeajuns de 
multă lumină cât să poată studia cu atenţie trăsăturile lui Cassie, care 
încă dormea, la câţiva centimetri depărtare de el. 

Acum, că-i știa adevărata vârstă, era uluit de cât de bătrână o 

crezuse. Mici riduri i se conturau deja pe chip, însă de aproape putea 
observa cât de catifelat îi era tenul. Se purta de parcă ar fi fost o femeie 
șubrezită de atâţia ani de viaţă, când ea era, de fapt, cea mai puternică 
și mai echilibrată femeie pe care o întâlnise în viaţa lui. 

Se aplecă și-și apăsă cu drăgălășenie buzele peste ale ei. Cassie clipi 
și deschise ochii. 

— Sunt îndrăgostit, șopti el. Cu adevărat îndrăgostit, profund, 
nebunește, ametit de cea mai frumoasă femeie din lume. 

Ceva adânc și imposibil de descifrat se ivi în ochii ei albaștri, 
înainte de a-i răspunde cu vioiciune: 

— Eşti înnebunit după pasiune, nu după mine. Nu te teme, îţi vei 
reveni după infatuarea pe care s-ar putea să o resimți acum, Lord 
Wyndham. E timpul să ne sculăm și să mâncăm ceva, ca să putem 
porni. 

Grey clipi. Chiar și o declaraţie menită să tachineze ar trebui 
tratată cu un minimum de respect. 

— Pot fi îndrăgostit măcar un pic de tine? 

Cassie îi aruncă un zâmbet pieziș. 

— Pasiunea acaparează mintea și judecata omului. Eu sunt, 
absolut întâmplător, disponibilă și la îndemână. Nu e deloc același 
lucru cu dragostea. 

Grey nu prea părea de acord cu ea. Era adevărat că dragostea 
însemna ceva mai mult decât pasiunea, însă pasiunea pe care o 
experimentaseră ei era, cu siguranţă, un ingredient al dragostei. 

Își strecură mâna printre faldurile hainelor ei și-i cuprinse sânul, 
iar cu degetul mare începu să se joace cu sfârcul ei. 

— Disponibilitatea e o calitate extraordinară, ce nu trebuie 
nicicum risipită. Sunt sigur că putem amâna un pic micul dejun. 

Cassie trase aer în piept, și privirea i se înceţoșă. 

— Doar câteva minute. Ar trebui să fie mai mult decât suficient 
pentru tine. 

Grey izbucni într-un hohot de râs. 

— E o provocare, delicioasa mea vulpoaică. Am s-o consider ca 
atare, spuse el și-i cuprinse talia cu mâinile, apoi se rostogoli pe spate 
astfel încât ea ajunse deasupra lui, cu chipul ei viclean privindu-l de 
deasupra. Parfumul ei de bătrână se mai dusese, așa că îi putea 
adulmeca mireasma fermecătoare, de femeie. Unica și deosebita 
Cassie. 

Ea avea dreptate când spunea că el era îndrăgostit de amor. Însă 
nu vedea în ea o simplă femeie disponibilă și la îndemână. Chiar era 
un pic îndrăgostit de ea. Și, în clipa când sărutul ei îl azvârli pe culmile 
extazului, își spuse că avea să fie întotdeauna îndrăgostit. 


Cassie presupuse că zâmbea prostește când o porniră pe drumul 
desfundat care avea să-i scoată dincolo de dealuri, la o șosea ce ducea 
către miazănoapte. Cu toate că-i era greu să citească expresia de pe 
chipul lui Grey din pricina bărbii, presupuse că și el radia. Întârziaseră 
destul de mult cu micul dejun. 

Nu rămăsese insensibilă la faptul că recunoscuse, fie și în glumă, 
că era îndrăgostit de ea, chiar dacă își exprima de fapt plăcerea lui 
nebunească de a-și fi redescoperit sexualitatea. Probabil și ea era un 
pic îndrăgostită de Grey. Felul lui de a face amor avea ceva jucăuș cu 
totul nou pentru ea. Abia aștepta și celelalte interludii pasionale, în 
timpul rămas până când avea să i-l predea lui Kirkland, în Londra. 

Grey avea să se întoarcă în braţele iubitoare ale familiei și ale 
prietenilor săi și, peste o vreme, ale unei neveste tinere și potrivite. 
Cassie spera ca aceasta să fie capabilă să înțeleagă prin ce trecuse Grey. 

Iar Cassie avea să se întoarcă în Franţa cu amintiri vii, care aveau 
să o încălzească în căsuţa ei englezească, dacă avea să trăiască într-atât 
încât să se retragă undeva. Supravieţuise mai bine de doisprezece ani 
în branșa spionilor. Poate chiar avea să apuce să sărbătorească 
moartea lui Napoleon. 

Fusese drăguţ din partea lui Grey să-i ureze să-și găsească un 
tovarăș pentru anii bătrâneţii, dar asta dovedise totodată și cât de 
imatur era în unele privințe. Deși erau cam de aceeași vârstă, el își 
petrecuse anii de maturitate în captivitate. În timpul celor douăzeci și 
nouă de ani de viaţă, ea experimentase lucruri cât pentru mai multe 
existenţe, în vreme ce el retrăise la nesfârșit o singură experienţă, și 
aia nefastă, timp de zece ani. 

Asta o făcu să se simtă la fel de bătrână pe cât o făcea să pară părul 
său cenușiu. Însă nesfârșitele diferenţe dintre ei nu-i împiedicau să fie 
amanti, până când drumurile lor aveau să se despartă. 

Pacea dispăru când ieșiră dintre dealuri și o luară pe șoseaua ce 
mergea către miazănoapte. Cu toate că drumul nu era prea circulat, 


ceafa lui Grey se încorda ori de câte ori auzea zgomot de copite 
îndreptându-se în direcţia lor. Era, cu siguranţă, prea devreme pentru 

ca Durand să fi apucat să organizeze o urmărire, dar asta nu avea 
nimic de-a face cu teama lui primitivă. Nu avea să se simtă în 
siguranță până când nu ajungea în Anglia. 

Cu toate că nu putea alunga teama și nici mânia, se putea preface 
sănătos la cap și normal. Își dădu seama că îi venea mai ușor dacă se 
concentra asupra peisajului din jurul său. Iarna era pe sfârșite, dar 
priveliștea era mai frumoasă decât ar fi putut crede. Copacii aveau 
nuanţe nesfârșite de culori, care de care mai subtile, iar vântul ducea 
cu el ameţitoarele miresme ale vieţii. 

Și se putea delecta privind-o pe Cassie, în timp ce aștepta lăsarea 
întunericului. 


8 W. Shakespeare, Antoniu și Cleopatra, din Opere complete, vol. 7, Editura Univers, București, 
1990, trad. Leon Leviţchi (n.tr.) 

capitolul 18 


După ce-și blestemă îndeajuns slugile incompetente pentru că-i 
lăsaseră pe prizonieri să scape, Durand începu să urzească planuri 
pentru a-i captura iarăși. Preotul bătrân și șubred era ușor de prins. 
Probabil avea să rămână pe lângă ai lui, așa că urma să fie găsit cu 
ușurință, prin prietenii și rudele sale. 

Wyndham însă avea să fugă din ţară cât de repede posibil, așa că 
Durand trebuia să se grăbească. Spre norocul lui, avea la dispoziţie 
multiplele și variatele resurse ale poliţiei. Frau detașamente ale 
jandarmeriei în fiece oraș, cât de mic. Nu trebuia decât să declare că 
era pe urmele unor spioni englezi, și-i mobiliza pe toţi. 

Avea să tipărească anunţuri pe care avea să le trimită prin rapizii 
curieri militari. Jandarmii vor putea distribui anunţurile prin hanurile 
și satele de pe toate drumurile pe care ar fi putut-o apuca fugarii. Dacă 
adăuga o descriere a lor și o recompensă pentru cei care puteau oferi 
informaţii, sute de cetățeni aveau să fie atenţi la orice străin care le 
trecea prin faţa ochilor. 

Problema era cum să facă descrierea. Singura care fusese văzută 
era bătrâna, care nu lăsase nici o amintire clară, în mintea nimănui. 
Păr cărunt. Înălţime medie. Greutate medie. Nici o trăsătură 
caracteristică. În jur de șaizeci de ani. 

Nici în cazul lui Wyndham și al preotului lucrurile nu se 
simplificau. Durand știa cum arătaseră la început, însă anii petrecuţi în 
temniţă le emaciase corpurile, plus că le crescuseră bărbi de sălbatici. 
Hainele puteau fi căptușite, iar bărbile tunse, și astfel înfățișarea se 
schimba complet. 

Trebui să se mulțumească să aproximeze înălțimea medie a celor 
doi și să spună că unul dintre ei era un bătrân ca vai de el, iar celălalt — 
un tânăr cu părul deschis la culoare. Mai adăugă faptul că cei trei 
fugari căutaţi călătoreau fie împreună, fie separat sau chiar alături de 
alti oameni. Nu fu deloc mulţumit de rezultat. 

Apoi mai era și problema drumului pe care o luaseră. Înţelept din 
partea lor ar fi fost să o fi luat spre miazăzi, către Spania, sau spre 
răsărit, înspre Ţările de Jos sau Germania, dar se poate ca 
înțelepciunea să le fi fost umbrită de faptul că ruta către miazănoapte, 
spre Canalul Mânecii, era, de departe, cel mai rapid drum spre Anglia. 
Așa că Durand trimise informaţiile în toate direcţiile și se concentră cu 

precădere asupra drumurilor dinspre miazănoapte. 

El alese să meargă la Calais. Instinctul său de vânător îi spunea că 
acela era locul în care avea șanse să dea de urma prăzii. Când și dacă 
avea să-l prindă pe Wyndham, nu mai avea de gând să piardă vremea 
întemnițându-l. 

De data asta, avea să-l omoare, pur și simplu, pe nenorocit. 


Cassie se încruntă în timp ce urmau șoseaua îngustă care străbătea 
centrul unui mic oraș. Până acum trecuseră numai prin cătune și 
dormiseră prin șuri părăsite, dar nu puteau evita la nesfârșit oamenii. 

— Trebuie să fie zi de târg. Toată lumea din oraș s-a strâns în piaţa 
mare și e gata să vândă, să cumpere și să bârfească vrute și nevrute. 

Îl simţi pe Grey, încordat, alături de ea. Când împarţi așternutul cu 
un bărbat, devii extrem de sensibil la emoţiile lui. 

— Nu putem ocoli cumva? întrebă el. 

— Nu văd nici o stradă care să ducă spre ieșirea din oraș, și dacă 
încercăm să ocolim prin sate, o să întârziem jumătate de zi, dacă nu 
mai bine, rătăcind pe ulițele pline de noroi. 

— Cred că ai dreptate, răspunse el și privi încruntat la piaţa mare și 
aglomerată din faţa lor. 

— Ia-o ca pe un antrenament numai bun pentru Londra, spuse ea, 
pe un ton încurajator. În câteva minute traversăm piaţa, apoi o să fim 
iarăși în câmp deschis. 

Grey trase adânc aer în piept, după care opri calul și descălecă. 

— Ai dreptate, spuse el. N-am nici un motiv să o iau razna. 

Cassie descălecă la rându-i de pe Scaiete. Într-un loc așa aglomerat 
precum acela de care se apropiau, era mai bine să ţină caii de dârlogi. 

— Am să mă opresc să cumpăr pâine, dacă văd vreo tarabă de 
brutar. Dacă nu, traversăm direct. Dacă trebuie să-ți spun pe nume, 
am să te strig Grégoire. 

Grey dădu aprobator din cap, încordat, dar stăpân pe el. 

— Și eu cum să-ți spun? 

— Maman, răspunse ea rapid. Te rog, ţine ochii în pământ și prefă- 
te că nu ești foarte inteligent. Eu sunt bătrâna ta mamă și mă ocup de 
afaceri în numele amândurora. 

Grey încuviinţă cu o mișcare scurtă din cap, apoi porni la drum. 
Mulțumită, Cassie o îndemnă pe Scaiete către târgul din piaţa mare a 
orașului. Era primul test al lui Grey printre oameni străini, dar avea 

încredere că se va descurca. Noaptea, când erau numai ei doi, era 
amuzant și pasional. Era limpede de ce-l adoraseră toţi în tinereţe. 

Cu toate că încă fierbea sub calmul său aparent, mânia lui Grey 
începea să se mai atenueze, se gândi Cassie. Călătoria aceea liniștită 
avea darul de a-l aduce iarăși pe aceeași frecvenţă cu restul lumii. 
Până ajungeau la Londra, ar fi trebuit să fie un om aproape normal. Un 
nou fel de normalitate, un amestec între ce fusese și ce experimentase 
în ultimul deceniu. 

Era anotimpul în care la târg nu se aducea mare lucru, în afară de 
mere îmbătrânite și încreţite și de rădăcini zbârcite, dar se găseau 
produse de patiserie, brânzeturi și delicatese, pe lângă tarabele cu 
haine vechi și cu unelte. Dacă ar fi avut teleaga cu ea, și-ar fi instalat și 
ea o tarabă. 

În loc de asta, continuă să străbată mulțimea cât putea de repede, 
fără să împingă pe careva, ca nu cumva să atragă atenţia. Oamenii 
erau strânși mai toţi în jurul fântânii din centrul pieţei. Chiar și printre 
râsete și sporovăieli, Cassie auzea respiraţia grea a lui Grey, care își 
ținea privirea în jos și înainta hotărât. 

Nu intenţiona să se oprească chiar în mijlocul târgului, dar, când se 
apropiau de una dintre ieșirile laterale și mulțimea începuse să se mai 
subțţieze, văzu taraba unui brutar. 

— Ia stai o ţâră, măi băiete, și ţine acilea de dârlogi, spuse ea cu 
accent de ţărancă. Tre’ să cumpărăm o pâine. 

— Oui, maman, răspunse el și apucă frâiele lui Scaiete, să o lase pe 
Cassie să se apropie de tarabă. Cumpără pâine și câteva tarte din fructe 
uscate. Îi plăcea să-i ofere lui Grey noi și noi gusturi care să-i bucure 
cerul gurii, atât de mult timp neglijat. Apetitul lui nesfârșit era o 
adevărată provocare. 

Tocmai pusese monedele în palma brutarului, când în spatele său 
izbucniră ţipete. Se întoarse cât ai clipi și văzu un câine schilod 
alergând dinspre taraba alăturată cu un cârnat afumat între dinţi, în 
timp ce un negustor roșu la față de mânie alerga pe urmele lui. Un 
privitor strigă după ei, plin de veselie: 

— Se pare că-i mai iute ca tine căţeaua asta mică, Morlaix! 

— Ia mai tacă-ţi fleanca, fir-ai tu al naibii! exclamă Morlaix și, 
continuând să înjure, încolți câinele, îi smulse cârnatul și începu să-i 
care la picioare bietului animal, care rămăsese prins între un perete și 
o căruţă. 

Grey izbucni dintr-odată: 

— Domnule, cred nu ar trebui să daţi într-o biată sălbăticiune! 

Și, spunând acestea, îl apucă pe negustor de umăr, ca să-l 
îndepărteze de animal. Bărbatul se învârti pe călcâie și-și îndreptă 
pumnul grăsuţ către falca lui Grey. Acesta evită lovitura, însă 
instinctul îl făcu să reacționeze și-și luă avânt, gata să-i tragă una 
zdravănă. 

De teamă să nu-l rănească sau să-l omoare pe negustor, Cassie îl 
apucă de braţ mai înainte să apuce el să lovească. 

— Potolește-te, băiete! strigă ea. Nu care cumva să dai în domnu”! 

Îl apucă de undeva mai sus de cot și-i amorti brusc antebraţul 
drept. Grey se întoarse numaidecât către ea, cu o privire sălbatică și 
tremurând din tot corpul. 

— Potolește-te Grégoire! se răsti Cassie. Potolește-te! 

Preţ de o clipă, Cassie avu impresia că o să se repeadă și la ea și se 
pregăti să se ferească din calea loviturii lui. Dar furia lui Grey se 
domoli treptat, și-și lăsă pumnul jos, apoi dădu scurt din cap, să o 
asigure că și-a revenit și se poate stăpâni. 

Cassie se întoarse atunci către negustorul mânios, care mirosea a 
bere și a ceapă crudă. Dădu scurt din cap și spuse, pe un ton plin de 
căinţă: 

— Mii de scuze, monsieur Morlaix. Băiatului meu îi cam lipsește o 
doagă. Îi plac tare mult câinii și nu suferă să-i vadă stâlciţi în bătaie. 
Lasă-mă mai bine să plătesc eu pentru cârnat și dă drumul fiarei, 
spuse ea, apoi îndesă o sumă generoasă în palma cărnoasă a 
negustorului. Acușica îl scot pe Grégoire al meu din oraș, domnu” meu. 
Se pierde cu firea printre atâţia oameni. 

Morlaix acceptă banii cu un mormăit: 

— Ia animalele astea două din ochii mei! 

— Așa am să fac, domnu” meu, spuse ea pe un ton supus. Hai să ne 
urnim, băiete. 

— Cârnatu', spuse el greoi, lăsând impresia că îi lipsea, într-adevăr, 
o doagă. I-ai dat banii, așa c-acu'-i al nostru. 

Cassie luă cârnatul morfolit din mâna negustorului și i-l dădu lui 
Grey. Bărbatul îl dădu la rându-i câinelui cel slăbănog, care-l înfulecă 
numaidecât. 

Cassie luă repede pâinea și tartele, apoi ridică frâiele pe care le 
lăsase Grey din mână când începuse altercaţia. Noroc că amândoi caii 

erau niște animale liniștite, care nu o luaseră la sănătoasa atunci când 
se ivise ocazia. 

— Lasă câinele, Grégoire, tre să o luăm din loc. 

Grey se ridică și luă iar frâiele lui Ahile. 

— Oui, maman, spuse el pe un ton supus, în care Cassie citi însă 
furia care clocotea încă în el. 

Mulțimea care se strânsese în jurul lor să asiste la bătaie se risipi, 
dezamăgită că nu se lăsase cu vărsare de sânge. Cassie se îndepărtă de 
târg cu pași repezi, mânându-i de la spate pe Grey și pe calul său. 

După ce lăsară târgoveţii în urmă și ajunseră pe strada mare, de-a 
dreptul pustie, Cassie se opri să încalece și văzu câinele care venea 
după ei, plin de speranţă. 

— Ţi-ai făcut un prieten, Gregoire. 

Grey îngenunche și scărpină căţeaua pe gâtul răpănos. Era tânără, 
de mărime medie, și era așa de slabă, că i se vedeau coastele. Pe sub 
stratul de mizerie părea să aibă blana neagră cu roșcat, iar botul și 
picioarele îi erau albe. Urechile lăsate sugerau faptul că strămoșii ei se 
ocupaseră cu vânătoarea. 

Nu se sălbăticise de tot, căci se apucă să-i lingă mâna lui Grey. 

— Are nevoie de mângâiere la fel de mult ca de hrană, spuse el. 
Dar are nevoie de mai multă hrană. Un cârnăcior pe care ai plătit o 
groază nu e de ajuns pentru cineva care moare de foame. Ne putem 
lipsi de niște brânză? 

Cassie știa că nu era o idee prea bună să-i dea de mâncare căţelușei 
ăleia răpciugoase, dar nu putu rezista ochilor ei maronii care 
implorau. Scormoni prin coburi până găsi o bucată de brânză. O rupse 
pe jumătate și-i dădu lui Grey una din bucăți. 

— Acum n-o să mai scapi nicicum de ea. 

— Nici nu vreau, răspunse Grey și desfăcu felia de brânză în bucăţi 
mai mici, pe care i le dădu, rând pe rând, cățelușei. Am avut 
întotdeauna câini, și mi-au lipsit la fel de mult ca oamenii, adăugă el și 
o scărpină afectuos între urechi. Dacă Regine vrea să vină după noi, n- 
are decât. 

Cassie privi cu atenţie la cățelușa slăbănoagă. 

— Normal că i-ai spus Regina. Asta o să-i crească moralul până la 
cer. 

Grey îi aruncă și ultima bucăţică de brânză. Căţeaua o prinse din 
zbor. 

— Sper, spuse el. Numele sunt foarte importante. 

Dacă Regine avea să-l ajute pe Grey să se liniștească și să fie mai 
cooperant cu lumea din jurul său, Cassie se gândi că-și merita 
greutatea ei în cârnaţi. leșiră din sat umăr la umăr. După mai bine de 
un kilometru jumate, Cassie spuse: 

— Te-ai descurcat bine la târg. N-ai omorât pe nimeni. 

Grey își subţie buzele. 

— Dar aș fi fost în stare, dacă nu m-ai fi oprit tu. Nu mă descurc în 
lumea civilizată, Cassie. Dacă nu ești lângă mine data viitoare când oi 
lua-o razna, nu știu ce are să se întâmple. 

— Am să fiu lângă tine cât timp o să ai nevoie de mine. 

Grey se întoarse și o privi cu o sclipire în ochii lui cenușii. 

— Promiţi? 

Cassie ezită, căci își dădu seama că era pe cale să facă o promisiune 
măreaţă. Dar, deși acum el avea nevoie de ea, lucrurile nu aveau să 
rămână la fel prea mult timp. Odată ajunși înapoi în Anglia, aveau să 
apară alte persoane mai potrivite să-l ajute să-și înfrângă demonii. 

Dar deocamdată avea nevoie de ea. 

— Îţi promit, Grey. 

Bărbatul îi răspunse cu un zâmbet pieziș. 

— S-ar putea să ajungi să-ți regreţi cuvintele, dar îți mulțumesc 
oricum, Cassie. Deocamdată, ești stânca mea dintr-o lume confuză. 

— Mai curând are să-mi pară rău că ai adoptat câinele ăsta, 
remarcă ea. De acum înainte va trebui să dormim numai prin șuri. 

Grey o privi cu o poftă exagerată. 

— Mie îmi convine, atâta timp cât avem suficientă intimitate 
pentru a te seduce, draga mea zgripţuroaică. 

Cassie izbucni în râs, bucuroasă că Grey își recăpătase controlul 
asupra furiei care-l măcina. Își petrecuseră și noaptea dinainte tot într- 
o șură, și acolo avuseseră, într-adevăr, destulă intimitate pentru 
seducţie, cu toate că nu ar fi putut spune care dintre ei fusese cel 
sedus. 

Cassie privi în urmă și văzu că Régine îi urma. Căţeaua părea cât de 
cât dresată. Poate fusese a cuiva și se pierduse. Avea să fie un bun 
prieten pentru Grey. Și Cassie iubea animalele, dar nu le putea păstra, 
căci nu se potriveau cu viaţa ei nomadă. Încerca pe cât posibil să nu se 
atașeze nici de cai, pentru că uneori era nevoită să-i lase în urmă. La 
fel i se întâmpla și cu bărbații. 

Înaintau chiar bine și în câteva zile urmau să ajungă în zona de 
coastă. Ar fi trebuit să fie bucuroasă că avea să livreze cu bine 
încărcătura acasă, dar aveau să-i lipsească tare mult nopţile astea! 


După ce-și vându marfa, negustorul Morlaix se retrase în crâșma 
celui mai apropiat han. În timp ce-și aștepta băutura, comandantul 
postului local de jandarmi intră și prinse un anunţ pe peretele de lângă 
ușă. „RECOMPENSĂ!“ scria mare în partea de sus a foii. 

Cum lui Morlaix îi plăcea să-și exerseze știința de a citi, se apropie 
fără grabă de perete și citi anunţul. Se căutau niște fugari. O bătrână, 
un bătrân și un bărbat mai tânăr, cu părul bălai. La drum, cu toții, 
separat sau împreună cu alţii. 

— Auzi, Leroy, zise el către comandant, care-i era un vechi amic. 
Tocmai ce-am văzut doi din ăștia trei colo, la târg. Bătrâna cu un 
bărbat cu părul bălai. Numai că-i lipsea o doagă, iar bătrânul nu era cu 
ei. 

Leroy, un fost sergent al armatei, se arătă vag interesat de asta. 

— Erau de prin împrejurimi? 

— Nu, erau străini. Se îndreptau către miazănoapte. 

Interesul lui Leroy crescu. 

— În anunţ zice că s-ar putea să se îndrepte către miazănoapte. 
Cum arăta bătrâna? 

Morlaix ridică din umeri. 

— Nu avea nimic special. La înălțime era așa și-așa, rochia era ceva 
mai bună decât ultima zdreanţă și părul sur. Un bărbat ar trebui să fie 
de-a dreptul disperat ca să se culce cu ea. 

Din ce în ce mai interesat, sergentul continuă: 

— Era bătrână, dar încă în putere? 

Morlaix se încruntă. 

— Cred că da. L-a ţinut în loc pe bruta aia de fii-său, să nu sară la 
mine. 

— De ce a vrut să sară la tine? 

Negustorul reluă pe scurt povestea, de vreme ce nu-l punea într-o 
lumină prea bună. Ochii jandarmului se aprinseră. 

— Se poate să fi fost englez? Ei sunt înnebuniţi după câini! 

— Nu a vorbit el prea multe, dar părea francez. Un francez prost! 

Leroy bătu cu mâna peste anunţ. 

— Cel tânăr e un spion englez evadat din temniţă. Te cred și eu că 

vorbea bine franceza dacă-i spion. Cei doi s-ar putea să fie cei căutați. 
Cât a trecut de când au plecat din oraș? 

— Jum?’ de zi, răspunse Morlaix. Uite ce zice aici! Dacă sunt chiar 
ei, primesc o recompensă? 

— S-ar putea să primești o parte din recompensă, dar numai dacă 
ei sunt răufăcătorii și dacă reușim să-i prindem. O să trimit vorbă mai 
departe, prin poștalionul armatei, mai spuse comandantul, apoi se roti 
pe călcâie și o porni spre ușă. 

— Vezi să nu uiţi de recompensa mea, zise Morlaix. 

Îl aștepta băutura pe masă, așa că luă o dușcă. Al naibii jandarm, 
voia să păstreze recompensa pentru el. O fi fost Franţa imperiu și nu 
regat, dar încă existau unii care aveau puterea în mâini și alţii care nu 
aveau nimic. 

capitolul 19 


— Uite ce bine arată, zise Cassie când le apăru în drum un mic han, 
pe marginea drumului. Pe o plăcuţă ponosită scria mare: AUBERGE DU 
SOLEIL. Hanul soarelui. 

Dedesubt era pictat numele MME. GILBERT. Nu era un han care să 
forfotească de clienţi, ci mai degrabă o tavernă în care se serveau 
băutură și mâncare simplă și care avea și vreo două odăi pentru 
oaspeți. 

— Cu puţin noroc, facem rost de mâncare caldă și de o baie pentru 
Régine. 

— Dar oare pentru noi o fi rost de-o baie? se întrebă retoric Grey, 
în timp ce mângâie căţeaua pe spate. Se întinsese mulțumită în poala 
lui Grey, căci obosise să tot meargă în urma cailor. 

— Regine are nevoie de baie mai mult ca noi, sublinie Cassie cu un 
zâmbet pe chip. Dar, dacă suntem într-adevăr niște norocoși ai sorții, 
poate se găsește niște apă fierbinte și pentru noi. 

Intrară într-o curticică. Era plină de noroi, ca majoritatea ogrăzilor 
de prin partea de miazănoapte a Franţei acum că începuse să se 
topească zăpada. Cu toate că dăduseră deja primii muguri de 
primăvară, era încă mai mult noroi. 

Cassie descălecă, o priponi pe Scaiete și intră în han, făcând 
clopoţeii prinși de tocul ușii să sune. Îi ieși în întâmpinare o femeie 
robustă, cu un aer autoritar. 

— Eu sunt madame Gilbert, spuse ea pe un ton voios. Cu ce te pot 
ajuta? 

— Ziua bună, madame, zise Cassie cu accentul ei de ţărancă. Eu și 
feciorul meu am dori o masă, o odaie și poate o vană, în care să-și 
spele cățelul. Ce zici? 

— Căţelul? întrebă nedumerită femeia și privi pe fereastră, unde se 
vedeau Grey și Régine călare pe Ahile. Grey se străduise să arboreze o 
expresie nonșalantă, însă nu prea-i ieșea. Din fericire, barba deasă îi 
acoperea mai tot chipul. 

— A găsit o potaie murdară și lihnită de foame în târg, azi- 
dimineaţă, și vrea să o păstreze, spuse Cassie și oftă, ceva în genul „ce 
poate o mamă să facă?“ Lui Grégoire îi cam lipsește o doagă și se 
calmează când are un câine lângă el. 

— E dezertor din armată? o întrebă madame Gilbert pe șleau. 

— Nu, răspunse Cassie cu siguranţă în glas. Nu este în stare să fie 
soldat. 

Bătrâna ridică din umeri. 

— Mai bine nu-mi spune ceva ce m-ar putea face mai târziu să 
mint. Dar îţi zic așa, ca de la mamă la mamă, că jandarmii din district 
sunt mai mereu pe urmele dezertorilor și de multe ori trec chiar pe 
aici. Mulţi dintre ei sunt foști soldaţi, daţi afară din armată, așa că nu le 
place să-i vadă pe alții cum scapă de suferinţă. 

— Dar e adevărat ce spun, Grégoire nu a fost nicicând în armată, 
deși are vârstă potrivită. Lui Cassie nu-i plăcea deloc ce auzise. E vreun 
alt drum, pe care nu prea circulă jandarmii? 

Madame Gilbert se strâmbă, ca și cum Cassie tocmai i-ar fi 
confirmat faptul că „fiul“ ei era un soldat fugit din rândurile armatei. 

— Ba cum nu, și încă aproape. E o cărăruie îngustă și plină de noroi 
care duce dincolo de grajdurile mele. Nu pare cine știe ce, dar, dacă 
mergi pe ea, peste câmpuri, te scoate până la urmă pe un alt drum, 
care duce către miazănoapte. Îngustă și liniștită. 

Curioasă, Cassie observă: 

— Pari foarte înţelegătoare faţă de dezertori. 

Buzele bătrânei înțepeniră. 

— Războaiele lui Napoleon mi-au ucis soţul, fratele și cei doi 
feciori. Dar n-au să pună laba pe nepoţii mei și nici n-am să-i ajut pe 
jandarmi să dea de urma bieţilor nenorociţi care nu au chef să moară 
prin cine știe ce câmpuri străine, pline de noroi. 

— Nu-mi pasă cine câștigă, spuse Cassie. Ceea ce nu era adevărat. 
Napoleon trebuie distrus. Apoi, ceva mai sinceră, adăugă: Vreau doar 
să se termine războiul ăsta. 

— Amin. Ziceai că vrei să speli cățelul? 

— Da. Și aș mai vrea ceva cald de mâncare și permisiunea să 
putem dormi în grajd. Lui Gregoire îi va face mai mare plăcere să 
doarmă lângă cai. 

Hangiţa încuviinţă din cap, convinsă deja că Grey era dezertor. 

— Este mic, dar confortabil. O să dormiti bine acolo. Cât privește 
cățelul, e o magazie pentru spălat rufele chiar lângă grajd, și găsiți 
acolo pompă, vană, săpun și perii. În seara asta servim tocană de 
berbec. 

— Sună minunat, madame, spuse Cassie și scoase la iveală un 
portmoneu subțirel. Cât vă datorez pentru toate? Se referea, desigur, și 

la informaţii, care erau mai valoroase decât acoperișul de deasupra 
capetelor. 


Régine acceptă baia fără prea mult entuziasm, dar nici nu mușcă, 
nici nu încercă să fugă, în timp ce Grey o spălă bine în spălătoria din 
magazie. Cassie se tinu departe de stropii care săreau în toate părțile și 
admiră pieptul gol al lui Grey, dar și câinele care se făcea din ce în ce 
mai curat. Régine nu avea să fie niciodată o frumuseţe, dar era un 
animal fericit, care îl privea pe Grey cu adoraţie. Unul dintre strămoșii 
săi se prea poate să fi fost beagle. Cât despre ceilalţi, nu ar fi putut 
nimeni spune cu exactitate. 

După ce Régine fu spălată și uscată cu niște prosoape aspre, se 
retraseră în grajd, care era într-adevăr mic și confortabil. Madame 
Gilbert creștea doi cai blânzi, pentru înhămat la căruţă, dar mai era loc 
berechet pentru Scaiete și Ahile. 

Se gândi că era mai înţelept să-l ţină pe Grey departe de hangiţă, 
așa că duse cina direct în grajd, pe o tavă. Tocana de berbec era 
savuroasă și aromată, iar berea făcută în casă mergea de minune 
alături, plus că avură pâine din belșug, cu care să șteargă ultimele 
rămășițe din tocană. 

Se înserase deja când Cassie duse tava cu farfuriile murdare la 
bucătărie. Se întoarse și-l găsi pe Grey întins pe o pătură pe care o 
aruncase peste o grămadă de paie, cu Régine alături. În lumina difuză 
a unui singur felinar, Grey etala un corp lung, subţiratic și splendid. Cu 
toate că era neîngrijit și încă mult prea slab, mâncatul pe săturate îi 
mai atenuase din uscățimea corpului. 

— lată cum plăcerile triviale ale dormitului în natură se pot 
combina cu avantajul de a avea un acoperiș deasupra capului, o masă 
bună și caldă și o cale de acces la îndemână, în caz că trebuie să 
plecăm în grabă. Și, de vreme ce Régine se culcase la dreapta sa, Grey 
bătu cu palma peste locul gol din stânga. Vino și ia loc lângă mine. Mi- 
ai potolit o poftă, iar acum e timpul să-mi saturi alta. 

— Eşti un nerușinat, spuse ea și se conformă, fericită să se 
adăpostească lângă corpul său cald, în frigul serii care se lăsa. 

— Așa mi-a spus Lady Agnes Westerfield. Râdea ea, dar a vorbit 
serios. Și avea dreptate, adăugă Grey și se rostogoli înspre Cassie 
pentru a-i oferi un sărut lung. Am să reușesc oare să te seduc? 

— Cred că am câteva minute libere, spuse ea încercând să-l 

tachineze, în timp ce degetele de la mâna dreaptă se strecurară în 
părul lui încurcat. 

— Șireato! spuse el și-o sărută pe gât. Încerci să mă insulti, ca să-ţi 
demonstrez cât de rezistent pot fi. 

— Mi-ai deconspirat planul viclean! spuse ea printre hohote de râs. 
Când era în toane bune, Grey o făcea să râdă ca nici un alt bărbat din 
viaţa ei. 

Grey își îngropă faţa în ungherul dintre gâtul și umărul ei. 

— O, Cassie, Cassie! spuse el răgușit de emoție. Eşti cel mai bun 
lucru care mi s-a întâmplat vreodată. 

— Sunt doar un lucru? întrebă Cassie și-l apucă de lobul urechii, 
gândindu-se că aveau să-i lipsească râsul și voioșia. 

Grey izbucni în râs. 

— Cel mai bun lucru, spuse el și-i sărută tâmpla. Cel mai mare 
noroc, adăugă și-i sărută vârful nasului. Cea mai bună persoană, 
continuă și-i linse urechea. Și cea mai bună și mai minunată femeie, își 
încheie el litania, în timp ce-și cobori buzele peste ale ei. 

Sărutul pasional și lung aproape că-i dizolvă capacitatea de a 
raționa. După un timp îndelungat și delicios, îi spuse pe un glas șoptit: 

— Cel mai mare noroc a fost, probabil, faptul că ai fost coleg cu 
Kirkland. Nu-s mulți bărbaţi care să depună atâta efort ca să caute un 
prieten dispărut. 

— E adevărat, răspunse el în timp ce mâna-i alunecă peste spatele 
ei. Dar ia gândește-te ce puţin amuzant ar fi fost dacă și-ar fi trimis 
unul dintre agenţii lui masculini către castelul Durand. 

— Având în vedere perioada ta de abstinenţă, s-ar putea să nu-ţi 
mai fi păsat cine te salva, spuse ea și se arcui sub mâna lui. Orice corp 
viu și doritor ti-ar fi fost de ajuns. 

— Șireată și rea pe deasupra, cât de rea! Zece ani n-au fost de-ajuns 
ca să uit diferenţa dintre un bărbat și o femeie. Cu toate că poate ar 
trebui să-mi împrospătez memoria... 

Tocmai întindea mâna spre tivul rochiei, când auziră din curte 
strigăte și zornăit de hățuri. Rămaseră nemișcați. 

În liniștea nopţii, o voce aspră ceru îngăduinţa să intre în Auberge 
du Soleil, în numele împăratului, pentru ca fugarii și dezertorii să 
poată fi prinși. Madame Gilbert ripostă cu vehemenţă și le spuse 
jandarmilor că în hanul ei nu erau dezertori, și cu ce drept cochons? îi 
deranjau pe cetăţenii onești chiar în timpul cinei? 

Dorinţa și râsetele dispărură ca prin farmec. Cassie blestemă în 
barbă. 

— E timpul să o ștergem, spuse ea și se ridică din paie. Ce bine că 
nu am apucat se despachetăm! 

— Nenorociţii! exclamă Grey în timp ce sări în picioare și o porni 
către ușa grajdului. Ce mi-ar plăcea să-i... 

Cassie îl apucă de braţ. 

— Nu o să dăm buzna în curte, să ne luăm în piept cu o jumătate 
de duzină de oameni înarmaţi! O să încălecăm în liniște și o să pornim 
pe ușa din dos, pe poteca care duce departe de drum și de han. 

Braţul lui Grey se simţea încordat sub palma ei, dar, după ce trase 
adânc aer în piept, se întoarse din dreptul ușii și își luă șaua. 

— Îi vor face ceva lui madame Gilbert? 

— E o femeie de milioane și pare obișnuită cu asemenea vizite din 
partea jandarmilor, spuse Cassie și aruncă valtrapul pe spinarea lui 
Scaiete. Protestele ei îi vor mai ţine câteva minute în loc, înainte de a 
căuta prin grajd. Cel mai bun lucru pe care-l putem face pentru ea ar fi 
să dispărem până atunci, fără să lăsăm vreo urmă c-am fi trecut pe 
aici. Spune-i câinelui tău să nu latre. 

Cu o expresie de îndârjire pe chip, Grey își strânse pătura și o băgă 
în coburi. Când fură gata de plecare, Cassie scrută cu atenţie 
împrejurimile, în timp ce Grey deschise în liniște ușa din spatele 
grajdului. Studiase mai devreme poteca. Cu toate că era îngustă și 
plină de noroi, trecea printre niște boscheţi, așa că aveau să dispară 
rapid din câmpul vizual. 

Cassie stinse flacăra din lampă, și scoaseră caii din grajd. Régine 
veni în urma lor, nedumerită, dar cooperantă. Din fericire, nu era 
genul care să latre. 

Plecară la tanc. În spatele lor străluci lumina felinarelor și un ofiţer 
le ordonă oamenilor să cerceteze toate clădirile anexe. Mulţumind 
cerului că jandarmii făceau un adevărat vacarm, Cassie deschise 
drumul spre potecă. Ceaţa se prefăcea într-o ploaie măruntă, iar frigul 
și umezeala pătrundeau până la oase. Speră ca undeva mai încolo, pe 
potecă, să găsească adăpost. 

Măcar de data asta nu mai evadau în timpul unei furtuni. 


Se făcea că era gonit asemenea unui iepure, peste câmpuri, în timp 
ce câinii de vânătoare urlau amușinându-i sângele. Căzu și rămase la 

pământ, cu respiraţia tăiată, în timp ce gonacii și câinii se năpustiră 
asupra lui. Dar, în loc de un sfârșit rapid, în care să fi fost sfâșiat în 
bucăţi, îl capturară și-l legară de mâini și de picioare, îl duseră înapoi 
în temniţă și-l aruncară într-o groapă fără fund, unde se prăvăli într-o 
interminabilă noapte... 

Grey se trezi urlând în întuneric. Se repezi să lovească, dar, înainte 
ca groaza și panica să-i distrugă și ultimele rămășite de judecată, o 
pereche de braţe calde îl înconjurară, în timp ce vocea liniștitoare a 
unei femei îi spuse: 

— E totul bine, Grey. Suntem în siguranţă aici. Vocea ei blândă și 
corpul puternic erau ca un sanctuar într-o lume întunecată și sumbră. 
Am evadat, fără să-și dea seama jandarmii că am fost pe acolo, adăugă 
ea. 

Cu inima bătând să-i spargă pieptul și cu pumnii încleștaţi, se luptă 
din răsputeri să se stăpânească. Mintea câștiga teritoriu în faţa 
instinctului. Nu mai era prizonier și nu mai era prins în capcană într-o 
beznă eternă. 

— Scuze, reuși el să îngaime. Faptul că știu că sunt pe urmele 
noastre m-a făcut să visez urât. 

— E prima dată, de când ai evadat? 

Dădu să spună că da, dar nu o putea minţi pe Cassie, așa că zise: 

— Nu e prima dată, dar a fost cel mai rău acum. O luă în braţe și 
simţi cum panica scădea în intensitate. Când ești lângă mine, 
coșmarurile dispar rapid. Apoi se încruntă prin întuneric. Te-am lovit 
când m-am zbătut? 

— Nu, chiar dacă ai încercat, răspunse ea. Din fericire, știu să mă 
feresc. 

Grey se simţea recunoscător pentru asta. 

— Amintește-mi unde suntem, îi ceru el. 

— Într-un șopron construit să adăpostească nutreţul pentru 
animale, îi explică ea. De acum, mai tot nutreţul a fost folosit, așa că 
mai au loc să doarmă și călătorii osteniţi, ca noi. 

— De-aia e așa frig, mormăi el, în timp ce-și aminti cum găsiseră 
adăpostul după vreo două ore de mers pe o vreme mizerabilă. 
Fuseseră nevoiţi să țină caii de dârlogi, căci era prea întuneric să poată 
merge călare. 

Cerul începuse să se lumineze, așa că probabil zorii erau aproape. 
Grey își lipi obrazul de părul ei. Regine, își dădu el seama, era rotocolul 

călduros din cealaltă parte. 

— Cât mai avem până ajungem în zona de coastă? 

— Dacă tragem tare, putem fi acolo în patru zile. Ceea ce ar și 
trebui să facem, spuse ea cu seriozitate. Cred că Durand a trimis 
anunţuri în care ne categorisește drept spioni periculoși și că a anunţat 
că oferă și recompensă. Oricine se aseamănă cu fugarii pe care îi caută 
va fi imediat remarcat și reținut. 

— Să-mi rad barba? întrebă el și își frecă bărbia, întrebându-se ce 
se ascundea sub tot părul acela. Aș arăta altfel. 

— Nici nu prea știu ei cum arăţi, spuse Cassie, și un zâmbet i se 
strecură în glas. Cred că, dacă ești proaspăt ras, fiecare femeie din ţinut 
o să-și amintească de tine, și asta e fix ce nu ne dorim. 

Grey simţi cum se îmbujorează în întuneric. Când era tânăr, îl 
remarcau femeile de toate vârstele. Iar lui i se păruse normală toată 
atenţia pe care o primea, ca un tânăr naiv și vanitos ce era. Acum însă, 
acest gând îl făcea să se simtă nelalocul lui. 

— Dar orice descriere a ta ar trebui să fie, de fapt, a unei bătrâne, 
nu? Așa arătai când ai venit la castel. Nu-ţi poţi ascunde firele albe de 
păr? Atunci am putea călători drept soţ și soţie. 

— Este o idee foarte bună să ne schimbăm amândoi înfățișarea, se 
arătă ea de acord. Am niște vopsea castanie în cobur. 

— Nu mă mai miră nimic din ce scoţi din coburii ăia, spuse el și o 
masă pe toată lungimea șirei spinării, în dorinţa de a atinge cât mai 
mult din corpul ei. Aproape că mă aşteptam să scoţi un pat cu 
baldachin, când ne-am oprit aici. 

— Vorbești prostii. Adăpostul ăsta e prea mic ca să încapă 
baldachinul meu în el. 

Grey zâmbi, și ultimele rămășițe din tensiunea coșmarului său 
dispărură cu totul. 

— O să fiu foarte bucuros să te văd dându-te drept soția mea. Mă 
simțeam oarecum pervers când erai mama mea. 

— Asta nu te-a împiedicat să te porţi ca un pervers, punctă ea, în 
timp ce-și strecură încet o mână pe sub haina lui. 

Grey se încordă, la fel și acea parte a corpului său unde se opri 
mâna ei. 

— Sunt un nerușinat, ai uitat? spuse el cu răsuflarea pe jumătate 
tăiată. Cred că putem sărbători chiar acum noul nostru statut, de soț și 
soţie. 

— E și asta o modalitate de a ne încălzi, spuse ea dusă pe gânduri. 
Preţ de câteva minute. 

Bucuria și dorinţa începură să fiarbă în el, în ciuda condiţiilor 
precare. 

— Iar mă provoci, domniţa mea vulpe? întrebă el și-i cuprinse 
moliciunea delicioasă a sânului. Îţi promit că o să te încălzesc până la 
răsăritul soarelui. 

Și asta și făcu. 


9 „Porcii“ (în lb. franceză, în original) 

capitolul 20 


La castelul Durand începură să curgă informaţiile, după anunţurile 
trimise în toată ţara. Preotul nu fusese văzut nicăieri. Laurent Saville 
fie reușise să se bage-n gaură de șarpe, fie murise în timpul evadării. 
Dacă era așa, călătorie sprâncenată îi ura Durand, care continua totuși 
cercetările. Bătrânul putea fi de mare ajutor. 

Dar mulţi văzuseră ceea ce ar fi putut fi Wyndham și o bătrână. 
Filtrarea acestor informaţii era o muncă la care Durand se pricepea de 
minune. Avea instinctul de-a distinge adevărul, și tocmai acel instinct 
fu trezit când auzi de mica altercaţie dintr-un târg de provincie. O 
bătrână și un băiat care se purtase necuviincios din pricina unei potăi 
nenorocite. Părea un gest tipic englezesc. 

Se întrebă dacă bătrâna era într-adevăr femeie. După ce aflase 
toate întâmplările, care-i subliniau forța și viclenia, Durand nu s-ar fi 
mirat să afle că salvatoarea lui Wyndham era în fapt un bărbat mai 
scund, deghizat drept femeie. Deși era posibil ca forţa și viclenia să fi 
aparținut, de fapt, bărbaţilor alături de care călătoreau. Erau prea 
multe posibilități. Singurul lucru cât de cât sigur pe care se putea baza 
Durand era faptul că, foarte probabil, Wyndham o luase către 
miazănoapte. 

Cei doi protagoniști ai altercaţiei din târg se îndreptau în direcţia 
potrivită, dar lipseau alte mărturii convingătoare care să confirme 
prezenţa lor pe drumul pe care o apucaseră. Durand studie pe hartă 
rutele alternative. Un drumeag care ducea către răsărit părea o 
alternativă plauzibilă și o lua către Boulogne, apoi ieșea direct la 
Canalul Mânecii. 

Erau o mulțime de pescari de-a lungul coastei care jucau în două 
luntri și erau contrabandiști. Care grup era oare cel mai probabil să le 
sară în ajutor? Ministerul Poliţiei avea dosare despre mulţi dintre ei. 

Cu harta în mână, Durand comandă o trăsură și o porni spre 
miazănoapte. 


Următoarele patru zile fură marcate de frica permanentă de 
urmăritori. Fură, de asemenea, cele mai grele zile de mers călare din 
viața lui Grey. Dacă nu s-ar fi întărit cât de cât în cele câteva zile în care 
merseseră în ritm mai lejer, Cassie ar fi trebuit să-l lege ca să stea în șa. 

Ahile și Scaiete dispăruseră, căci fuseseră daţi la schimb pe alţi cai, 

mai odihniţi și mai puternici. Lui Grey i se păruse că citește regret în 
ochii lui Cassie când își vânduse poneiul, dar era o fire prea 
pragmatică ca să se plângă din pricina asta. Era o conducătoare 
neobosită, care-i împingea pe amândoi de la spate, cu o hotărâre de 
neclintit. 

În unele nopţi erau prea osteniţi chiar și pentru amor. Dar Grey nu 
era niciodată prea ostenit ca să nu-și dorească să o ţină în braţe în timp 
ce adormeau. Cât timp o avea aproape de el, coșmarurile încetau. 

Grey avea destulă mândrie în el cât să nu se plângă de ritmul de 
mers pe care Cassie îl impusese, deși, când ajunseră la hanul de la 
malul mării, la răsărit de Boulogne, se simţea de parcă ar fi fost bătut 
măr de niște boxeri profesioniști. Hanul apăruse la orizont la sfârșitul 
după-amiezii. 

— Destinația noastră, spuse Cassie. Cei de aici mă cunosc. Aproape 
am ajuns acasă. 

Grey privi dincolo de Canalul Mânecii, cu răsuflarea întretăiată. 

— Dincolo de ape este Anglia. Mai că nu-mi vine a crede. 

Poate că într-o bună zi avea să-și amintească de călătoria asta ca de 
un scurt interludiu, aproape ireal, din drumul său înapoi, către viața 
ce-i fusese hărăzită, dar deocamdată era lumea lui întreagă. Drumul, 
călătoria și Cassie. Nu avea să-i fie dor de teama nesfârșită sau de 
nesfârșitele ore petrecute călare și avea să-i priască întoarcerea la un 
trai civilizat, cu apă caldă la îndemână și cu haine curate. 

Dar nu-și putea imagina viaţa fără Cassie. 

Când ajunseră în dreptul hanului, Cassie descălecă. 

— Du caii în grajd, spuse ea. Merg să vorbesc cu prietena mea, 
Marie. Și ea e una dintre multele văduve de război ale Franţei. Cu 
puţin noroc, o să putem porni pe mare chiar în seara asta. Vremea 
pare să ţină cu noi. 

— O să-ţi fie dor să-mi tot ordoni ce să fac, spuse Grey în timp ce 
primea hăţurile calului. 

— Ai întru totul dreptate. Îmi place la nebunie să le spun bărbaţilor 
masivi și puternici ce să facă, se arătă ea de acord. O să trebuiască să 
mă întorc în Franţa și să mai salvez niște bieţi nenorociti, cărora să le 
dau ordine. 

Cuvintele ei erau menite să-l tachineze, dar se înfipseră ca niște 
cuțite în sufletul lui Grey, în timp ce mâna caii în grajd. Această 
călătorie, alături de Cassie, fusese cea mai fericită perioadă din viaţa 

lui. Îl durea sufletul când se gândea că pentru ea fusese o misiune ca 
oricare alta. 

„M-am culcat cu bărbaţi și din motive mai josnice decât plăcere 
sau confort“, își aminti el cuvintele ei. Oare se culcase cu toţi bărbaţii 
pe care îi salvase? Gândul ăsta nu-i dădea pace, însă nu avea nici un 
drept să o întrebe de trecutul ei sau de alți bărbaţi pe care-i cunoscuse. 

Grey își mușcă buza când descălecă. Régine îl simţi agitat și i se lipi 
de picior. Era cel puţin o femeie în toată această călătorie care-l credea 
buricul pământului. 

În timp ce pregăti caii pentru noapte, Grey își spuse că ar trebui să 
se poarte ca un bărbat matur și să accepte faptul că pentru el Cassie 
era o persoană specială, chiar dacă el nu avea să fie niciodată la fel de 
special în ochii ei. Dar nu era sigur că era un bărbat într-atât de matur. 


Cassie intră în taverna hanului. Încăperea plăcută avea mese și o 
tejghea simplă de bar, construită la capătul cel mai îndepărtat. La una 
dintre mese stătea un băiat tânăr, care studia, în tip ce o femeie trecută 
de prima tinereţe și destul de rotunjoară stătea în spatele tejghelei 
barului, cu poala plină cu gheme din care împletea. 

— Bonsoir, Marie, o salută Cassie. Mă bucur să te găsesc așa 
liniștită. 

— Cassandra! Ce bine-mi pare să te văd! spuse Marie și lăsă lucrul 
deoparte. Îţi amintești de nepotul meu, Antoine? 

— Îmi aduc aminte, da. Nu te opri din lecţii din pricina mea, 
Antoine. 

Băiatul se ridică și etală un zâmbet știrb, apoi se întoarse la cărţile 
lui. Marie continuă: 

— Eşti doar în trecere? 

— Da, și cu cât va fi mai scurtă vizita, cu atât mai bine, spuse Cassie 
și scoase o punguţă zornăitoare dintr-un buzunar ascuns, de sub fustă. 

— Eşti norocoasă, chiar diseară e programată o ieșire pe mare, la 
pescuit. 

Ce veşti nemaipomenite! Cu cât părăseau Franța mai repede, cu 
atât mai bine. 

— E destul loc pentru doi pasageri în plus? întrebă ea, iar când 
Marie răspunse aprobator cu o mișcare a capului, îi dădu punga. Uite 
plata. 

Marie făcu punga să dispară. 

— E mereu o încântare să fac afaceri cu tine, Cassie. Unde e 
tovarășul tău de drum? 

— Pregătește caii de noapte. Sunt doi cai de povară destul de buni, 
nimic ieșit din comun. Nu știu când am să mai trec pe aici, așa că poţi 
face ce poftești cu ei. 

Marie privi afară, pe fereastră. Toată ziua fusese cerul acoperit, și 
noaptea se instala rapid. 

— Aveţi timp să gustaţi ceva înainte să vă duceti în golf. O să-l 
trimit pe Antoine până la barcă, să le spună că au pasageri. 

În timp ce Antoine închise cartea, mai mulţi oameni călare se 
opriră în dreptul hanului. Cassie spuse încet: 

— Se poate ca eu și tovarășul meu de drum să fim urmăriţi. 

— Sau poate or fi ofițerii vameși, care vin mult prea des pe aici, 
spuse Marie încruntându-se. Antoine, fugi până în golf și spune-le 
bărbaţilor că s-ar putea să fie ceva necazuri. 

— Oui, tante, spuse băiatul și o luă sprinten din loc spre bucătărie, 
pe unde o tuli afară. 

— E timpul să ne prefacem că suntem două femei oarecare care 
stau la bârfă, spuse Marie și turnă vin alb în două pahare mari și grele, 
apoi făcu vânt unuia din ele de-a lungul barului, către Cassie. 
Tovarășul tău de drum știe că trebuie să stea ascuns? 

Era o întrebare bună. Grey era imprevizibil. 

— Sper că da, răspunse ea, apoi luă paharul cu vin și se așeză pe 
unul dintre scaunele aflate de cealaltă parte a barului, faţă în faţă cu 
Marie. 

Ușa din față se dădu de perete și înăuntru se năpustiră cinci 
jandarmi. Frau cu toţii înarmaţi, iar pe chip le era întipărită expresia 
specifică oamenilor care caută scandal. 

În calitatea sa de hangiţă unsă cu toate alifiile, Marie recunoscu 
imediat acea expresie, la fel și Cassie. În ochi i se citea îngrijorarea, dar 
spuse cu o voce calmă: 

— Cu ce vă pot ajuta, dragi citoyens? Am niște tocană delicioasă de 
pește și pâine proaspătă, în bucătărie, spuse ea. 

— O să servim și noi puţină, împreună cu o sticlă din cel mai bun 
coniac, spuse sergentul-șef. Dar, de fapt și de drept, am dori să 
prindem spionii evadați. 

Sergentul scoase din haină un anunţ împăturit. 

— Un bătrân, o bătrână, un tânăr englez cu părul bălai, posibil să 

călătorească alături de alți oameni. Aţi văzut pe aici pe cineva care să 
se potrivească? Fug cât îi tin picioarele spre Anglia. 

Marie așeză cinci pahare pe marginea tejghelei. 

— Nu-mi pare cunoscut. Singurele bătrâne care au trecut pe aici 
sunt din partea locului, spuse ea și întinse mâna sub tejgheaua barului, 
după sticla de coniac. Din câte îmi dau eu seama, nu am văzut picior 
de spion englez. 

— Dar ai văzut o mulţime de contrabandiști, spuse cu răutate unul 
dintre bărbaţi. Apoi îi smulse sticla din mână și sorbi hulpav din ea. Cât 
ne dai ca să mergem la următorul han de pe coastă, fără să 
percheziționăm pe aici? 

— Nu este ilegal să mituiești un jandarm? întrebă Marie pe un ton 
sigur. Nu are de ce să-mi fie teamă de percheziţie. Nu-i nici un 
contrabandist pe aici. Numai mâncare și băutură. 

— Și femei, spuse un bărbat înalt și lat în umeri, asemenea unui 
urs, în timp ce arătă cu degetul spre Cassie. Anunţul spune că bătrâna 
nu are nici o trăsătură ieșită din comun. Apăi nici asta nu are! spuse el 
privind-o cu ochi arzători, și tonul său ameninţător pluti în aerul 
încăperii. 

— Nu spui lucruri prea frumoase, citoyen, zise Cassie pe un ton 
blând și se foi pe scaun, ca să poată ajunge la cuțitul ascuns în dreptul 
coapsei. Spera însă să nu se ajungă la bătaie. Două femei nu prea 
aveau șanse în faţa a cinci brute înarmate. N-oi mai fi eu chiar o 
fetișcană, dar nici bătrână nu-s. 

— Da ești destul de trecută cât să zici mersi dacă un bărbat 
adevărat vrea să te tăvălească puţin, pufni bărbatul mare cât un urs. 
Nu că aș pune eu mâna pe una ca voi în mod normal, dar, în lipsă de 
altceva, să zicem că ai fi de-ajuns. 

În timp ce se apropia de ea, Cassie întinse rapid mâna după cutit. 
Mai înainte însă de a-l apuca, bărbatul se aruncă deodată asupra ei și o 
strivi între braţele sale cărnoase. Respirația îi mirosea de la o poștă a 
băutură ieftină. 

— Lasă-mă în pace! strigă ea în timp ce începu să se zbată cu furie. 

Bărbatul avea însă avantajul mărimii și al puterii. O puse la podea 
și se urcă pe ea. 

Șeful grupului se întinse peste bar, să o apuce pe Marie, care-l 
pocni cu o sticlă peste faţă. Bărbatul înjură și se dădu înapoi, 
împleticindu-se, dar un al treilea ocoli tejgheaua barului și o trase pe 

Marie în mijlocul încăperii. Tipătul ei fu brusc întrerupt. 

Dacă nu ar fi fost ţintuită la podea, Cassie l-ar fi putut imobiliza pe 
atacator, însă, cum toată greutatea corpului lui era asupra ei, era 
aproape lipsită de ajutor. Spera din tot sufletul ca Grey să nu fi auzit 
încăierarea și să nu-i atace. Cu toate că era un luptător bun, jandarmii 
erau înarmați, și mai degrabă ar fi împușcat un bărbat decât o femeie. 

În timp ce se ruga ca Antoine să vină cât mai degrabă cu bărbaţii 
din golf, Cassie îl mușcă pe atacator de ureche și simţi gustul metalic al 
sângelui. Bărbatul scoase un muget prelung, de furie, și se dădu înapoi 
să-și ai avânt să-i tragă o scatoalcă drept în moalele capului. 

Cassie își trase capul într-o parte, să se ferească de greutatea 
loviturii, în timp ce se căznea să-și elibereze un braţ. Dacă i-ar fi putut 
înfige degetele-n ochi... 

Un urlet îngrozitor tună zguduind pereţii tavernei când Grey se 
năpusti pe ușă și atacă, înnebunit de furie oarbă. Din doi pași, ajunse 
lângă Cassie și-l smulse pe cel care o ataca. Se auzi un pocnet 
îngrozitor când frânse gâtul bărbatului-urs. 

În spatele său, un alt jandarm trase numaidecât pistolul și tinti 
înspre Grey. 

— Păzea, Grey! ţipă Cassie, în timp ce se ridica de la podea. 

Grey se întoarse cu viteza unei tornade și se prăvăli asupra 
bărbatului. Pistolul detună, dar Grey nu schiţă nici un gest. Smulse 
pistolul gol din mâna jandarmului și se folosi de patul de lemn ca să-i 
dea una în cap, lăsându-l inconștient. 

De vreme ce Grey se descurca de unul singur, Cassie se întoarse 
către Marie. Prietena ei era ţintuită la podea de un bărbat care îi ţinea 
o palmă peste gură, în timp ce cu cealaltă îi umbla prin haine. Cassie se 
duse în spatele lui și-și înfipse cu sălbăticie degetele mari în puncte 
anume din ceafa lui, ceea ce-l făcu să-și piardă cunoștința în câteva 
clipe. 

Se prăvăli la podea, cu un suspin înăbușit. După ce-i trase corpul 
inert de pe Marie, care părea încă în stare de șoc, dar nu părea rănită, 
Cassie se întoarse către Grey. 

Se lupta asemenea unui dansator, cu mișcări rapide și foarte 
eficiente, în timp ce-i zdrobea și-i pocnea pe adversarii săi. Însă... 
Dumnezeule mare! Îi curgea sânge pe partea stângă a capului! 
Probabil fusese atins de alicea din pistol. Mai mult ca sigur nu era ceva 
serios, altfel cum de mai putea lupta cu atâta furie? Dar îi curgea așa 

mult sânge! 

Lui Cassie i se făcu inima cât un purice când îi văzu pe ultimii doi 
jandarmi care rămăseseră în picioare cum își scoaseră pistoalele și le 
îndreptară către Grey. Scoase cel mai abject blestem pe care-l știa și 
înfipse cu putere cutitul în cel mai apropiat dintre cei doi bărbaţi. Îl 
atinse fix în beregată, iar sângele ţâșni. 

În timp ce bărbatul se prăbuși la pământ cu un țipăt înecat în 
propriu-i sânge, tovarășul său întoarse pistolul către Cassie. 

— Nenorocito! 

Cassie se aruncă către stânga, dorindu-și să fi existat ceva care să o 
protejeze. Apoi umerii laţi ai lui Grey îi blocară vizibilitatea către 
ultimul jandarm în viață. Mârâind ca un lup, Grey se aruncă odată cu 
bufnitura pistolului din mâna jandarmului. 

Imposibil de învins, Grey își încleștă palmele late pe gâtul 
bărbatului. Se prăvăliră împreună la podea. 

Doamne, Dumnezeule, acum curgea și mai mult sânge, și de data 
asta din partea dreaptă a trupului lui Grey! Cu toate acestea, 
încleștarea lui nu slăbea deloc. Până să ajungă Cassie la ei, jandarmul 
era deja mort. Grey avea o expresie sălbatică întipărită pe chip, și nu 
păru să o audă când îl strigă pe nume. 

Cassie îl prinse de umăr și-și înfipse unghiile în carnea lui. 

— Grey, e totul în regulă, suntem în siguranţă. Dă-i drumul, să mă 
pot uita la rănile tale. Grey nu reacţionă, așa că repetă, pe un ton mai 
apăsat: Grey, dă-i drumul! 

Trecură câteva momente lungi până când Grey mai slăbi din 
strânsoare și se dădu în spate, pe călcâie. Furia oarbă i se topi din 
priviri, și se întoarse către ea. 

— Cassie? Eşti rănită? 

— Tu sângerezi de murdărești toată podeaua, spuse ea pe un ton 
încurcat. Trebuie să-ţi examinez rănile. 

— Mulţumesc cerului că ești bine! mai spuse el, apoi căzu pe spate. 

capitolul 21 


Cassie își mușcă limba, ca să nu izbucnească în istericale, apoi 
îngenunche lângă Grey și-l examină rapid. Rana de la cap sângera din 
abundență și năclăia părul și barba cu sânge, însă nu părea prea 
adâncă. 

A doua alică îl lovise într-o parte. Deși coastele păreau întregi, și de 
acolo curgea mult sânge. Oare cât sânge putea pierde un om până să 
moară? 

— Ţine aici, zise Marie și-i îndesă câteva prosoape împăturite în 
palmă. Sălbaticul ăsta de bărbat al tău este magnific, spuse ea pe un 
ton admirativ. N-are nici o teamă. Nu mi-a venit să cred când am văzut 
cum continuă să lupte după ce a încasat două gloanţe. 

— N-are teamă sau n-are minte, spuse Cassie pe un ton sumbru. 
Am nevoie de niște lichior, ca să-i curăţ rănile. 

Marie scoase repede o sticlă de tărie. Cassie apăsă cât putu pe rana 
de la cap, până când sângerarea se mai domoli, apoi turnă din sticla de 
tărie direct pe rana deschisă. 

Grey suspină și încercă să se ferească. 

— Stai pe loc, îi comandă ea, gândindu-se că era semn bun faptul 
că nu își pierduse cunoștința. Aproape am terminat. 

Grey tremura îngrozitor, însă stătu nemișcat cât timp Cassie îi 
bandajă capul cum se pricepu mai bine. Tocmai trecuse la rana din 
dreptul coastelor, când jumătate de duzină de marinari de prin partea 
locului năvăliră în încăpere, iar șeful lor strigă: 

— Marie! 

Cassie îl recunoscu pe Pierre Blanchard, fratele Mariei și capul 
contrabandiștilor. O ajutase pe Cassie în mai multe rânduri să 
traverseze Canalul. Se opri brusc și examină corpurile căzute la 
pământ. 

— Se pare că nu a fost nevoie de ajutorul nostru. 

— Prietenul lui madame Renard s-a luptat ca un posedat și ne-a 
salvat să nu fim violate sau poate chiar mai rău, spuse Marie și se uită 
încruntată către locul carnajului. O să fie nevoie de ceva curăţenie. 

— O să avem noi grijă de cadavre și de cai, îi promise Pierre. Acești 
cochons vor dispărea, pur și simplu, fără urmă. Madame Renard, 
prietenul dumitale poate porni pe mare în noaptea asta? 

— Ar fi mai bine decât să riște rămânând aici, spuse Cassie în timp 

ce-i bandaja coastele lui Grey. Avea nevoie de un medic adevărat, dar 
mai putea aștepta până ajungea în Anglia. Laţul lui Durand se strângea 
tot mai tare în jurul lor, îl simţea. Grey, crezi că poţi merge până la 
barcă? 

— Da, răspunse el și trase aer în piept cu un tremurat. Chipul îi 
părea și mai palid prin contrast cu sângele. Am... nevoie de ajutor. Se 
împinse în sus cu mâna dreaptă și scoase un șuierat de durere. Fără să 
spună ceva, Pierre îl ajută să se ridice în picioare. 

Cu toate petele de sânge care-i năclăiseră părul și hainele, Grey 
părea mai mult mort decât viu. Cassie i se strecură sub braţ, ca să-l 
susțină. 

— Avem niște coburi în grajd, îi spuse ea lui Pierre, căci nu voia să 
plece de lângă Grey. 

În timp ce căpitanul trimise un om să le aducă lucrurile, Grey 
spuse șoptit: 

— Régine. Nu uita de Régine! 

— Mai e cineva în grupul vostru? întrebă Pierre. 

— Régine e câinele pe care l-a adoptat Grey, îl lămuri Cassie. 

— Nu știam că spionii englezi colecţionează javre! spuse Pierre 
amuzat. 

— Monsieur Sommers nu este spion, zise Cassie pe un ton serios. A 
fost un tânăr englez care s-a culcat cu cine nu trebuia, drept pentru 
care a petrecut zece ani în temniţă, izolat de lume. 

Sprâncenele căpitanului se arcuiră a mirare. 

— Sper că a meritat. 

— Deloc, mormăi Grey. 

Pierre ridică atunci din umeri, ca un adevărat francez. 

— Oamenii nu se învață minte decât când este prea târziu, spuse 
el. Acum însă trebuie să ne grăbim, altfel trece mareea. 

Cassie abia dacă-l putea susţine pe Grey, în timp ce se îndreptau 
către ușă, așa că Pierre se apropie și-i luă locul. De îndată ce ieșiră, 
Régine veni în fugă către ei și începu să se gudure printre picioarele 
stăpânului ei, mai, mai să-l facă pe Grey să se împiedice. 

— Eşti sigur că poţi merge până la ponton? îl întrebă Cassie, 
îngrijorată. Dacă trebuie, poţi fi dus pe sus. 

— AȘ... merge... și... pe apă, șopti el printre suspine, ca să... mă 
întorc în Anglia. 

Cassie o trase pe Régine la distanță de Grey, ca să poată străbate 

poteca pietruită care ducea până în golf. Grey măcar avea acum ce să 
ducă acasă din Franţa. 


Tatăl tău e-n fund de mare 
Oasele îi sunt mărgean...1 


Versurile lui Shakespeare pluteau în mintea lui Grey, amestecate 
cu suferință. I-ar fi părut bine dacă s-ar fi înecat sau dacă s-ar fi 
preschimbat pe loc în mărgean. De obicei nu suferea din pricina răului 
de mare, însă nu traversase niciodată Canalul într-o barcă așa micuță, 
cu două găuri de glonţ în trup. Nici nu-și dădea seama de ce suferea cel 
mai rău: de durere, de rău de mare sau din pricina faptului că barca 
mirosea a pește de trăsnea. 

Stomacul îi fusese aproape gol de la bun început, dar asta nu 
fusese de-ajuns să-i oprească greaţa și răul de mare. Oscila între trezie 
și leșin. În momentele de conştientă, era destul de rău, pentru că nu 
mai fusese în viaţa lui așa vlăguit. 

Grey, Cassie și Regine stăteau claie peste grămadă la prova vasului, 
sub o bucată de mușama, care-i ferea de stropii de apă, dar nu-i proteja 
cine știe ce de frigul care le pătrundea în oase. Cândva, în timpul 
nopții, Grey izbucni, în culmea enervării: 

— Aruncă-mă peste bord, Cassie. Prefer să mor. 

— Vorbești prostii, răspunse ea pe un ton tăios, dar îl atinse cu 
blândeţe, ca să-i șteargă chipul ud cu o bucată de pânză. Va trebui să 
rămâi în viaţă până te dau pe mâinile lui Kirkland. După-aia, n-ai decât 
să te îneci singur, dacă vrei. 

Îl durea când râdea, dar o făcu oricum. 

— Vulpea mea șireată și pragmatică. Nu trebuie să-ți faci griji. N- 
am putere să mă arunc în valuri dacă nu mă ajută careva și, odată 
ajuns pe uscat, acest impuls va dispărea de la sine. 

— Nu mai e mult, spuse Cassie abia auzit. Îl trase mai aproape, 
astfel încât partea capului care nu fusese atinsă de glonţ se sprijinea 
acum pe sânii ei moi. Ce cald ești. Cred că ai febră, dar ești de folos într- 
o noapte friguroasă și umedă ca asta. 

— Nu-ţi face griji din pricina febrei, bâigui el. Îmi revin foarte 
repede, altfel nu aș fi rezistat atâta vreme. Îi veni brusc în minte ceva 
cu totul diferit și o întrebă: Care e numele tău adevărat? Înainte să 
devii Cassie Fox? 

După un moment lung de tăcere, Cassie răspunse: 

— Cândva m-am numit Catherine. 

Catherine. I se potrivea numele, dar cu totul altfel decât i se 
potrivea Cassie. Catherine era o doamnă blândă. Cassie Fox era ageră, 
isteaţă și periculoasă. Poate că, dacă nu ar fi izbucnit războiul și nu s-ar 
fi întâmplat dezastrul, Cassie ar fi fost, de fapt, Catherine. 

Grey o luă de mână, gândindu-se cât era de norocos să aibă alături 
femeia aceea extraordinară, chiar dacă numai pentru o vreme. 

Dar, Dumnezeule mare! Oare cum avea să poată renunţa vreodată 
la ea? 


Nu era cea mai confortabilă traversare a Canalului de care avusese 
Cassie parte în viaţa ei, dar fu una dintre cele mai rapide, căci un vânt 
puternic împingea bărcuţa pescarilor înspre miazănoapte. Pierre și 
echipajul său urmau să aibă o lungă călătorie înapoi acasă, împotriva 
vântului. Dar măcar ei erau căliţi cu viața pe mare și cu neajunsurile 
ei. Grey și Cassie erau mai degrabă oameni obișnuiți cu uscatul, și, cu 
cât aveau să ajungă mai curând la țărm, cu atât avea să le fie mai bine. 

După câteva ore chinuitoare, ce le părură o veșnicie, Cassie văzu o 
linie albă, subţire, care se contura la orizont. Așteptă să fie sigură, apoi 
spuse cu blândeţe: 

— Stâncile albe din Dover, Grey. Suntem acasă! 

Grey tresări din somn și se împinse în sus, ca să poată privi pe 
deasupra copastiei. 

— Acasă, spuse el pe un ton sec. N-am crezut că am să mai văd 
vreodată Anglia. 

Ochii lui Grey se scăldau în lacrimi pe care nici măcar nu încerca 
să le ascundă. Cassie clipi ca să și le reţină pe ale ei. Chiar și după atâţia 
ani, priveliștea asta o emoţiona. 

Se uitară împreună la ţărmul care se apropia, iar stâncile albe li se 
păreau o panglică a speranţei care flutura pentru ei. Tocmai se crăpa 
de ziuă, când Pierre trase barca într-un mic golf ferit de vânt, în 
dreptul unui ponton mâncat de valuri. Golful aparţinea unei familii de 
englezi pe nume Nash, ai cărei membri se îndeletniceau cu călătoriile 
pe mare, având cu Pierre o relaţie care dura de mulţi ani și aducea 
mult profit de ambele părţi. Cassie îi știa bine pe toti. 

Pierre trimise un om la cea mai apropiată familie Nash, să aducă 
ajutoare ca să descarce încărcătura ilegală. El o ajută pe Cassie să-l 
coboare pe Grey din barcă și să ajungă pe uscat. 

Grey abia se ţinea pe picioare, dar afișa o hotărâre de neclintit. 
Odată ajunși la țărm, se desprinse din mâinile celor care-l susțineau, 
apoi o băgă pe Cassie în sperieți când se trânti la pământ. 

Femeii îi stătu inima în loc până când își dădu seama ce făcea. Cum 
nu-i venea să-și creadă ochilor, întrebă: 

— Lord Wyndham, săruţi oare pământul? 

— Să fiu al naibii dacă nu chiar asta fac! răspunse el căznindu-se să 
se ridice. Pentru că e uscat care stă neclintit sub picioare și pentru că e 
Anglia. 

Căpitanul francez îl întrebă curios: 

— Ce gust are nisipul englezesc? 

— Cam la fel cu cel franțuzesc, presupun. Apoi se întoarse către 
Cassie, cu chipul luminat de un zâmbet strălucitor pe sub bandajul 
care-i înconjura capul. Nu mai plec în viața mea din Anglia! 

— Și n-o să vrei să călătorești la Roma, în Grecia sau în alte locuri 
în care s-a terminat deja războiul? îl întrebă ea. 

— Îmi rezerv dreptul de a nu-mi ţine promisiunea, spuse el, apoi 
își trecu un braţ în jurul umerilor lui Cassie și se lipi de ea. Acum ce 
urmează, doamna mea cea șireată? 

Mai mulţi membri ai familiei Nash se îndreptau grăbiţi spre golf, ca 
să ajute la descărcatul mărfurilor de contrabandă. 

— Mergem în casă și o întrebăm pe doamna Nash dacă nu are ceva 
de mâncare pentru tine, spuse Cassie. Apoi îl tocmim pe unul dintre fiii 
ei să ne ducă pe amândoi la Dover, unde o să căutăm un han și o să-ți 
chem un medic. 

— Te rog, spuse el abia șoptit. Du-mă acasă. 

Cassie se încruntă. 

— Casa familiei tale e în Dorsetshire, nu-i așa? E prea departe. Ai 
nevoie de îngrijiri medicale, cât mai curând cu putinţă. 

— Nu la Summerhill, spuse el făcând un efort vizibil să vorbească. 
La academia Westerfield. Nu este departe, e pe drumul care duce spre 
Londra. 

Cassie ezită un moment, gândindu-se că asta ar fi presupus câteva 
ore bune de mers și, cu cât îl ducea mai repede într-un pat curat și 
chema un medic, cu atât era mai bine. 

— Te rog, o imploră el cu voce hârșâită. 

Școala aceea fusese adevărata lui casă ani la rând, înţelese Cassie. 
Locul în care legase prietenii de-o viaţă și unde Lady Agnes îi primea 

cu braţele deschise pe toţi băieţii ei porniţi în aventuri, indiferent de 
buclucurile în care fuseseră implicaţi. 
— Foarte bine, spuse ea. Mergem la Westerfield. 


Trăsura pe care o închiriase Cassie din Dover opri cu un huruit de 
roţi pe aleea umedă din fața casei Westerfield. Grey nu scosese nici un 
sunet toată călătoria, îndurând cu stoicism durerile. În timp ce vizitiul 
deschise ușa trăsurii și lăsă în jos scările, Cassie îi spuse încetișor: 

— Am ajuns. Ești treaz? 

În timp ce Grey scoase un mormăit afirmativ, Régine sări din 
trăsură, gata pentru o nouă aventură. Se îngrășase mult mai repede 
decât Grey. 

Cassie cobori treptele și îl ajută pe Grey să iasă din trăsură, în 
noaptea ploioasă și tipic englezească. 

— Vă descurcati cu dânsul, doamnă? o întrebă vizitiul. 

— Suntem bine, mulțumim, bâigui Grey. 

În timp ce Cassie îl plătea pe vizitiu cu ultimii bani, Grey se duse 
țintă către ușa în spatele căreia locuia Lady Agnes. După cum îi 
spusese Grey, Lady Agnes folosea o întreagă aripă a măreţei case- 
transformate-în-școală drept apartamente personale, așa că trebuia să 
aibă loc pentru vizitatori sosiți pe neașteptate. 

Cu coburii petrecuţi peste un braţ, Cassie îl ajunse din urmă chiar 
când trase de ciocănelul masiv, de alamă, al ușii. 

Grey se clătină cât timp așteptară să li se deschidă ușa, așa că ea se 
apropie și-și trecu un braţ pe după talia lui. Ajunseseră la sfârșitul 
marii lor aventuri. 

Ușa fu deschisă de Lady Agnes în persoană. Era îmbrăcată într-o 
haină comodă, dar elegantă, care se potrivea perfect cu poziţia sa de 
directoare de școală de familie nobilă. 

Sprâncenele i se arcuiră când văzu doi zdrenţăroși plouaţi în 
pragul ușii sale. 

— Dacă ocoliţi casa până la ușa din dos, dinspre bucătărie, vă va da 
cineva de acolo de mâncare, spuse ea. 

— Cum adică, nu serviţi vitel umplut? spuse Grey cu nesiguranță 
în glas. Iar când lui Lady Agnes i se tăie răsuflarea, adăugă, cu un 
zâmbet ștrengăresc. Fiul risipitor s-a întors! 


Durand ajunse la Boulogne și îl găsi pe comandantul postului de 
jandarmi nedumerit de dispariția unui întreg escadron din 

departamentul său. Cinci oameni cu experienţă, cu toţii foști soldați, 
patrulaseră zona coastei în căutarea contrabandiștilor și a spionilor 
evadați pe urmele cărora se afla Durand. 

Patrula dispăruse fără urmă. Era greu de aflat cât de departe 
ajunseseră cei cinci, de vreme ce oamenii care trăiau de-a lungul 
coastei erau tăcuțţi cu toţii ca niște pești — și fermierii, și pescarii, și 
contrabandiștii. 

Poate că jandarmilor respectivi le veniseră contrabandiștii de hac 
și erau de mult mâncare pentru peștii din apele Canalului Mânecii. 
Însă instinctul lui Durand îi spunea că diavolul acela de Wyndham 
avea ceva de-a face cu dispariţia. Probabil ajunsese deja înapoi în 
Anglia, unde Durand nu-i putea face nimic. 

Dacă Wyndham avea să se mai întoarcă vreodată în Franţa, era un 
om mort. lar Durand zămisli un plan că sa-l ademenească pe 
nemernic înapoi în Franţa. 


10 W. Shakespeare, Furtuna, din Opere complete, vol. 8, Editura Univers, București, 1990, trad. 
Leon Leviţchi (n.tr.) 

capitolul 22 


— Dumnezeule mare! șopti Lady Agnes. Grey, tu ești! Ignorând 
hainele lui ude și năclăite de sânge, Lady Agnes îl strânse la pieptul 
său, mai-mai să-l strivească. 

Régine aşteptă politicoasă în pragul ușii, iar Cassie undeva mai în 
spate, în timp ce tensiunea și grijile acumulate în timpul ultimelor 
săptămâni dispăreau sub un val de ușurare. Grey ajunsese acasă, 
înapoi în braţele celor care-l iubeau. Cassie avea să mai stea vreo două 
săptămâni prin Londra, apoi avea să plece înapoi în Franţa. 

Spera ca următoarea misiune să nu fie tot o recuperare de 
persoane. Se simțea mult mai tensionată atunci când era responsabilă 
și pentru alţii, în afară de ea însăși. 

Cu lacrimile șiroindu-i pe obraji, Lady Agnes se dădu în spate și le 
făcu semn cu mâna să intre. Privind cu atenţie la fiul său rătăcitor, 
spuse: 

— Se pare că ai avut o călătorie dură, fiule, dar o să-mi poţi povesti 
despre toate astea mai târziu. Deocamdată, ai nevoie de o baie și de un 
pai. 

— Însă nu neapărat în ordinea asta, spuse Grey. Acum, că ajunsese 
la destinaţie, părea gata să se prăbușească. În ciuda sprijinului lui 
Cassie, tot se împiedică în clipa când trecu pragul casei. 

— Ăsta e unul dintre cei mai puţin atrăgători câini din câţi mi-a fost 
dat să văd, spuse Lady Agnes în timp ce Régine făcea ture în jurul ei. 

— În schimb, are o inimă de aur, spuse Cassie. Grey a salvat-o, în 
Franţa. 

— Nu-ţi face griji, nici prin cap nu mi-ar trece să separ un băiat de 
câinele său, zise Lady Agnes, apoi se încruntă în timp ce o privea atent 
pe Cassie. Ne-am mai întâlnit, dar nu mai știu unde. 

— V-am fost prezentată în treacăt, la nunta lui Damian Mackenzie 
cu Lady Kiri Lawford, spuse Cassie. Dar nu e nici un motiv pentru care 
v-aţi aminti de mine. 

— Cassie Fox, spuse Lady Agnes și trase de șnurul unui clopoțel, ca 
să cheme o slugă. Unul dintre asociaţii obscuri ai lui Kirkland. 

— Cât se poate de obscură, într-adevăr, se arătă Cassie de acord și-l 
așeză pe Grey pe un scaun aflat în colțul unui mic antreu. 

Sfârșită de oboseală, așeză coburii pe podea. 

— Scuze, nu intenționam să te insult, spuse directoarea, privind-o 

pe Cassie cu și mai mare atenţie. Asociaţii lui Kirkland dovedesc 
deseori calități excepționale, și cu siguranţă așa se face că Wyndham e 
acum aici. Îţi mulțumesc din tot sufletul, domnişoară Fox. 

— Era ţinut într-o temniţă privată, undeva în Franţa, o lămuri 
Cassie, gândindu-se că deocamdată erau îndeajuns explicaţiile astea. O 
să dispar curând din calea dumneavoastră, dar deocamdată adăugaţi și 
un chirurg pe lista nevoilor lui Lord Wyndham. A fost străpuns de 
două gloanţe și are nevoie de tratament înainte să i se infecteze rănile. 
Și trimiteţi-i un mesaj lui Lord Kirkland. Așteaptă de multă vreme 
aceste vești. 

Lady Agnes încuviinţă din cap. 

— Am să-i anunţ și pe cei din familia Wyndham. O să fie nespus de 
fericiți. 

— Nu... nu pe ai mei. Grey își sprijinea capul de perete și își ținea 
ochii închiși. O să năvălească aici și o să fie oripilați de starea în care 
sunt. Veștile despre miraculoasa mea supraviețuire mai pot aștepta 
până o să fiu într-o formă mai bună. 

— Cum dorești, spuse Lady Agnes pe un ton reţinut. Poţi urca 
treptele până la una dintre odăile de oaspeţi? 

Grey reflectă un moment, apoi răspunse: 

— Cu o balustradă solidă și cu ajutorul lui Cassie, da. 

În antreu apăru o slujitoare care părea foarte îndemânatică. Până 
îi ordonă Lady Agnes să ducă mâncare, băutură și apă caldă în 
dormitorul albastru, Grey urcase deja jumătate dintre trepte, ţinându- 
se cu înverșunare de balustradă ca să înainteze treaptă cu treaptă. 

Cassie îi păzea spatele în caz că s-ar fi împiedicat, dar reuși să 
ajungă fără ajutor în capul scărilor. Lady Agnes venea în urma lor, 
două trepte mai jos, cu o lampă în mână. 

— La stânga, spuse directoarea, și o luă înainte ca să le lumineze 
calea până la odaia din capătul coridorului. Deschise ușa. Vă rog să 
observați cuvertura de pat bogat ornamentată, pe care nu se văd nici 
petele de sânge și nici urmele de noroi. 

Dacă nu ar fi fost așa obosită, Cassie ar fi izbucnit în râs. 

— În mod evident, Lord Wyndham nu e primul fiu rătăcitor care 
apare rănit la ușa dumitale. Dar, chiar și așa, poate vreţi să așterneţi 
totuși o pătură mai închisă la culoare peste cuvertură. 

— Am mai avut elevi care s-au întors din morti, dar miracolele nu 
încetează niciodată să se întâmple. Lady Agnes scoase o pătură 

bleumarin dintr-un cufăr și o așternu pe pat. Dar ai dreptate când spui 
că Wyndham e incredibil de mizer. El nu a făcut niciodată lucrurile pe 
jumătate. 

Grey mai avea putin și leșina când Cassie îl conduse spre pat. În 
timp ce Régine sări în pat, lângă el, Cassie îi strânse ușor mâna. 

— Eşti în siguranță acum, domnul meu. A fost o aventură 
extraordinară, nu? 

Grey o strânse cu putere când ea încercă să-și tragă mâna. 

— Nu pleci acum, Cassie. Nu se poate! 

— Desigur că nu pleacă acum, spuse Lady Agnes cu promptitudine. 
Pare pe punctul de-a se prăbuși din clipă-n clipă, la fel ca tine, așa că o 
să stea și ea aici. O să aveţi timp berechet să vă luaţi rămas-bun cum se 
cuvine, după ce o să vă reveniţi după călătorie. 

Mai mulţi lachei năvăliră în încăpere cu canistre și tăvi aburinde. 
În fruntea lor se aflau un domn mai în vârstă, cu grad în armată, și o 
doamnă cam de aceeași vârstă cu Lady Agnes, numai că mai scundă și 
cu o înfățișare mai blândă. Cassie presupuse că aceștia erau generalul 
Rawlings și domnișoara Emily Cantwell, colegii lui Lady Agnes, 
împreună cu care conducea școala. 

Cu îngrijorarea afișată pe chip, generalul apucă mâna liberă a lui 
Grey și o strânse într-a lui. 

— Dumnezeule, băiete, dar știu că ţi-a luat ceva timp să scapi din 
încurcătura în care ai intrat! 

Grey scoase un hohot de râs. 

— Ar fi trebuit să vă ascult cu mai multă atenţie lecţiile de morală, 
domnule. A trebuit să fiu salvat de domniţa aici de față. 

Generalul se întoarse către Cassie și o privi cu ochii cenușii, 
sfredelitori. 

— Ceva mai mult decât o doamnă, presupun. Ești unul dintre 
oamenii lui Kirkland, nu? Aștept cu nerăbdare să aud povestea. 

— Mai târziu, spuse domnișoara Emily pe un ton categoric. Tinerii 
aceștia au nevoie mai întâi de odihnă și de o baie bună. Și vreau să văd 
ce este sub bandajele alea, adăugă ea, după care făcu un gest prin care 
o alungă pe Lady Agnes la o parte. Condu-o pe domnișoara Cassie în 
odaia dum neaei. O să avem noi grijă de Lord Wyndham. 

Cassie fu fericită să transfere responsabilitatea în mâinile acelea 
capabile, dar se simţi straniu de pustiită când traversă coridorul, 
condusă de Lady Agnes, și intră în odaia de vizavi. Doi lachei veniră în 

urma ei cu apă fierbinte și cu o tavă cu mâncare și băutură. 

Lady Agnes spuse: 

— Aș putea porunci să ţi se aducă o vană, dar presupun că vrei să 
te speli rapid și să mănânci și mai repede, apoi să te odihnești cum se 
cuvine. Ai să găsești o cămașă de noapte în dulap. Dacă lași ce porți 
acum la ușă, am să pun să-ţi fie curățate și călcate hainele. 

— Excelent, spuse Cassie și-și îngropă preţ de câteva clipe faţa între 
palme, ca să-și adune gândurile. Vopseaua din părul lui Lord 
Wyndham iese cu oțet. Rănile sunt vechi de-o zi. El zice că de obicei se 
vindecă repede, dar a făcut un pic de febră cât am traversat Canalul 
Mânecii. Rănile ar trebui curățate. 

— De-acum, orice poate aștepta până mâine. Acum odihnește-te, 
copilă, spuse Lady Agnes pe un ton blând. Ţi-ai terminat treaba, 
adăugă ea și mai puse în treacăt o mână pe umărul lui Cassie, înainte 
de a pleca. 

În timp ce-și lepăda hainele jegoase, Cassie înţelese cum de o 
iubeau așa mult lorzii decăzuțţi. Fără îndoială, toți din familia lui Grey 
îl iubeau din tot sufletul, dar genul acela de dragoste era însoţită de 
speranţe, de temeri și de așteptări. Lady Agnes le oferea băieţilor 
dragoste, căldură și înțelegere. Chiar și câinilor. 

Cu braţele grele ca plumbul și cu mintea amorţită, Cassie își 
împături hainele pline de noroi și le puse afară, lângă ușă, se spălă 
rapid în vasul cu apă, apoi își puse o cămașă de noapte moale, din 
bumbac. După ce gustă dintr-o bucată de brânză cu pâine și luă câteva 
înghiţituri de vin, se strecură sub pături. 

Salteaua era moale și confortabilă, însă patul era mult prea pustiu. 
Avu o strângere de inimă când își dădu seama că, atunci când îl ţinuse 
pe Grey în braţe, pe barca pescarilor, în timp ce traversau marea, 
fusese ultima noapte petrecută alături de el. Vicontele Wyndham, 
moștenitorul titlului de conte de Costain, fusese redat rangului său de 
drept. Nu era loc în viaţa lui de un spion anonim, lipsit de reputaţie. 

Trebuia să fie recunoscătoare pentru tot ce trăiseră împreună. Pe 
Cassie o așteptau de-acum și alte treburi. 


Se făcea că se sufocă și se prăbușește într-o noapte fără de sfărșit... 
Grey sări ca ars și se trezi, cu inima bătând să-i spargă pieptul. 

— Cassie, Cassie, unde ești? 

O limbă umedă îi linse obrazul. Tremurând în continuare, își 

reaminti că era din nou la Westerfield, în siguranță. Avuseseră grijă de 
el și fusese lăsat să doarmă, dar acum o voia pe Cassie. Nu era departe, 
însă nu știa exact unde și era prea lipsit de vlagă ca să cotrobăie prin 
casă până o găsea. 

Și apoi, merita și ea să se odihnească. Mai că-l dusese pe braţe în 
ultima parte a călătoriei lor. Trebuia neapărat să se mulțumească 
deocamdată cu Régine, care se culcușise sub braţul său. 

Se forță să se relaxeze, ceea ce nu era deloc ușor când tânjea după 
Cassie. Știuse că fusese ca un scut pentru el, un apărător, în vreme ce 
el se readapta la lumea din afara zidurilor temniţei, dar nu înţelesese 
câtă nevoie avea de puterea ei și de inteligenţa ei echilibrată. 

Era o slăbiciune și o greșeală din partea lui să fie atât de dependent 
de ea. Dar asta nu-l oprea să continue să o dorească. 

capitolul 23 


Grey fu trezit violent din somn de niște urlete. Îi luă câteva 
momente să-și amintească unde era și să-și dea seama că urletele 
respective erau, de fapt, strigătele băieţilor care se jucau afară, în 
curte. 

Se relaxă și-și aminti de vremurile în care strigase și el, de pe 
aceleași terenuri de joacă. Lady Agnes și generalul Rawlings credeau 
cu tărie că tinerilor le este mai bine când își descarcă energia pe 
terenul de sport. Era loc pentru toţi în câte-o echipă, chiar și pentru cei 
mai puţin atletici, și nimeni nu avea voie să jignească pe nimeni, 
niciodată, ceea ce făcea să fie mai bine ca în orice altă școală din toată 
Anglia. Acelea fuseseră niște zile fericite. 

Îl durea peste tot, iar rănile provocate de gloanţe la cap și într-o 
parte a corpului îi pulsau dureros, însă toate astea erau alinate de 
confortul dat de patul moale și de sentimentul de siguranță. Își 
permise să se desfete, chiar dacă greutatea caldă de lângă el era 
Régine, nu Cassie. Într-o lume perfectă, ar fi fost amândouă lângă el; 
patul era destul de încăpător. 

Îi fusese așa dor de animale, încât aproape uitase cât de plăcută era 
compania lor. Poate avea să cumpere o căsuţă, asemenea celei pe care 
și-o dorea Cassie, să trăiască acolo, alături de multe animale. Și de ea. 

Oftă, căci știa de pe acum că visul lui era imposibil. Într-o bună zi 
urma să aibă responsabilități importante, care nu vor putea fi 
ignorate. Dar, și mai rău, într-o bună zi ea avea să dispară iar în lumea 
ei plină de mistere și de pericole. Dar nu deocamdată. 

Régine scoase un sunet specific câinilor, prin care îi atrase atenţia 
că dorea să meargă afară și să mănânce, nu să se prostească în pat. 

— Cât de curând, mică mea regină blănoasă, spuse el și o scărpină 
între urechi. 

Era atât de obosit, încât abia se putea mișca. O parte din osteneală 
era probabil ușurarea de a fi sfârșit lunga sa călătorie. Asta fără să mai 
pomenească de tot sângele pierdut. Avea să-i ai ceva timp să-și revină 
după toate astea. Trebuia să mănânce multe fripturi de vită. 

Asemenea lui Régine, și el simțea nevoia să se dezmorțească și să 
mănânce, așa că se dădu jos din pat. Oglinda lungă de pe ușa dulapului 
reflectă imaginea unui sălbatic în toată regula. 

Își amintea ca prin ceaţă cum ajunsese la casa Westerfield, cum se 

chinuise să urce în odaie, apoi se prăbușise în negura inconștienţei. 
Niște mâini îndemânatice îl spălaseră și-i bandajaseră rănile, și câtă 
durere îndurase! După ce-i curățaseră sângele uscat și murdăria, 
reușiseră să-i pună niște indispensabili curați. 

Era gol, în afară bandajelor înfășurate cu grijă în jurul capului și-n 
zona coastelor. Părul și barba arătau dezastruos de încâlcite, iar pe sub 
pielea lui palidă, de englez, se vedeau mult prea multe oase. 

Mulţumind cerului că o lamă de ras și apa caldă erau la un clinchet 
de clopoțel distanţă, se prelinse până la masa pentru spălat aflată în 
stânga ușii. Tocmai își turna apă în vas, când ușa se deschise și o voce 
gravă, bărbătească, îl anunţă: 

— Micul dejun, Lord Wyndham. 

Vocea atât de cunoscută, dar neașteptată și surprinzătoare, îl șocă 
în asemenea hal, încât scăpă vasul de apă din mână. Când porțelanul 
se făcu țăndări, Grey sări instinctiv în spate și se feri de ușa care se 
deschidea. Se izbi de scaunul masiv, cu braţe, din spatele său și-și 
pierdu echilibrul. Când se prăbuși la pământ, scoase o înjurătură: 

— Merde! 

Bărbatul elegant îmbrăcat, cu părul cernit, care intră cărând o tavă 
plină cu vase acoperite și un ceainic din care ieșeau aburi, rosti la 
rându-i, abia șoptit, un blestem, în timp ce așeză tava pe o măsuţă. 

— Îmi cer scuze, nu am vrut să te sperii, Wyndham. Ești bine? 

— Nu sunt bine, normal că nu sunt bine! Grey își făcu vânt și se 
ridică în patru labe, tremurând. Crezuse că se obișnuise cu lumea 
normală, dar se părea că lucrurile nu stăteau tocmai așa. Cât de 
umilitor! Am două găuri de glonţ în mine și arăt aproape ca un 
sălbatic, spuse el apoi. Ai revenit cu picioarele pe pământ, Kirkland, 
dacă te-ai angajat pe post de lacheu, adăugă el, încercând să pară mai 
degajat. 

— M-am gândit că o să fiu mai bine primit dacă vin cu mâncare, 
spuse Kirkland și întinse mâna să-l ajute. Să mai încercăm o dată? 

Grey se trase îndărăt din calea ajutorului oferit până ajunse să se 
sprijine de scaunul cu braţe. 

— Nu sunt pregătit, spuse el dintr-odată, cu inima bătând să-i 
spargă pieptul. 

Kirkland nu primea mare lucru drept mulțumire pentru eforturile 
depuse și pentru timpul irosit ca să-l salveze pe Grey. 

Kirkland lăsă mâna în jos, cu chipul înnegurat. Arăta mult mai 

bătrân decât era. 

— Îmi cer scuze, repetă el. Apoi întinse mâna către mânerul ușii. 
Ar fi trebuit să știu că nu vei vrea să mă revezi. Îţi jur că nici nu va mai 
trebui. 

Grey se încruntă și spuse uimit: 

— De ce să nu vreau să te văd tocmai pe tine? Eu am probleme cu 
lumea întreagă! 

— Din cauza mea ai petrecut zece ani în iad, spuse Kirkland, cu 
privirea mohorâtă. Ai tot dreptul să mă dai afară. 

Grey clipi. 

— E cea mai mare prostie pe care am auzit-o în viaţa mea. Uitase 
cât de al naibii de scrupulos era Kirkland. Îl apăsau prea tare 
sentimentele de responsabilitate și de vină ale prezbiterienilor. Cei 
zece ani de chin au fost din pricina prostiei mele, continuă el. Nu te-am 
considerat niciodată pe tine vinovat. 

Rămăsese la podea, și îi era foarte bine acolo, căci se simţea slab ca 
un pisoi, dar faptul că vorbea de la nivelul genunchilor lui Kirkland îi 
accentua sentimentul de jenă. Se apucă de unul din braţele scaunului 
din spatele său și șuieră din pricina durerii care-l săgetă în locurile 
rănite. 

Când îl văzu cum se chinuiește, Kirkland îi mai oferi o dată mâna, 
și mai nesigur pe el. De data asta, Grey acceptă ajutorul, zdruncinat din 
pricina nervilor, a emoțiilor și a slăbiciunii fizice. 

În timp ce-l ajuta să se ridice, Kirkland spuse: 

— Doamne, Dumnezeule, ce bine-mi pare să te văd iar în viaţă! 

Clătinându-se, Grey își reluă echilibrul punând cealaltă mână pe 
umărul lui Kirkland, și se pomeniră deodată îmbrăţișaţi. Ceea ce nu 
era deloc în firea unui stimabil domn englez, își dădu Grey seama, însă 
el nu mai era de mult un domn stimabil, așa că aprecie căldura și 
puterea pe care i le dăruia tăcut Kirkland. Acesta fusese întotdeauna 
ironic, cerebral și înfiorător de inteligent, dar nu și-ar fi putut dori un 
prieten mai bun și mai loial. 

— Iartă-mi comportamentul straniu, spuse Grey eliberându-l din 
îmbrăţișare. Un halat de casă cald fusese lăsat pe spătarul scaunului, și 
Grey îl trase repede pe el, apoi se lăsă extenuat pe scaun. Mă supăr din 
orice în perioada asta, spuse el. 

Kirkland mută masa și tava în dreptul scaunului pe care se așezase 
Grey, apoi aduse scaunul de lemn din dreptul biroului și-l puse de 

cealaltă parte a mesei. În timp ce lua capacele de argint de pe vase, i se 
adresă lui Grey: 

— Mai să nu te recunosc, cu barba asta deasă. O s-o păstrezi? 

— Dumnezeule, nici gând! Aș fi tăiat-o de mult, însă Cassie a spus 
că e o modalitate bună de a mă deghiza, replică Grey, în timp ce 
descuraja încercările lui Regine de a-și pune labele pe masă. Dar n-o 
putea învinovăţi, căci costita englezească răspândea un miros divin. 
Cum de-ai ajuns așa rapid? întrebă el. 

— Am plecat din Londra de cum am primit mesajul de la Lady 
Agnes, răspunse Kirkland simplu. Apoi luă câteva felii de costiţă și, 
folosind ca suport o felie de pâine, le așeză pe podea, pentru Régine. Ia 
cât poftești. Este mâncare de-ajuns și pentru noi doi, și pentru un căţel 
lihnit. 

Kirkland călătorise jumătate din noapte, așa că nu era de mirare că 
arăta așa obosit. Grey mâncă din costiţă, şuncă, unt, cartofi prăjiți și 
ochiuri jumări cu brânză. 

Mâncatul era o chestie simplă, spre deosebire de discuţia cu un 
vechi prieten, care i se părea un lucru epuizant de dificil. Înainte de a fi 
întemnițat, se simţise întotdeauna în largul lui alături de oameni, dar 
acum nu mai era tânărul relaxat și încrezător în sine care fusese 
odată. Voise cu atâta disperare să se întoarcă la Westerfield pentru că 
Lady Agnes era ca o mătușă înțelegătoare și iubită. Era un refugiu. 

Dar cu prietenii vechi care trăiseră zece ani complicaţi lucrurile 
stăteau cu totul altfel. Așa că spuse doar atât: 

— Au trecut zece ani, puteai să mai dormi câteva ceasuri înainte să 
te năpustești într-aici. 

— Nu puteam crede dacă nu te vedeam cu ochii mei, spuse 
Kirkland și se uită la felia de pâine pe care o ungea cu unt. Trebuia să 
văd că ești, într-adevăr, în viaţă. 

Grey presupuse că, în plus de asta, dorise să afle și dacă îl ura. 

— Și de ce te-ai gândit că poate nu vreau să te văd? 

— Pentru că te-am rugat să fii pe fază și să aduci informaţii din 
Franţa, și asta te-a costat zece ani din viaţă. Chipul lui Kirkland era 
lipsit de expresie. Zece ani de coșmar, dacă e să mă iau după bandaje și 
după oasele care ţi se văd pe sub piele. Cum spuneai și tu, arăţi ca un 
sălbatic. 

— Doar pe jumătate sălbatic, mulțumită lui Cassie. M-a ajutat să 
mă reîmprietenesc, treptat, cu lumea. Și, cum dorea să afle cât mai 

multe despre ea, Grey continuă. E o femeie extraordinară. Unde ai 
găsit-o? 

— Cassie m-a găsit pe mine. E unul dintre cei mai de preţ agenţi ai 
mei, spuse Kirkland și turnă ceai fierbinte în două cești. Tot așa 
servești ceaiul, cu lapte și zahăr? 

Ce memorie avea omul ăsta! 

— Numai lapte, spuse el. Mi-am pierdut obiceiul de a pune și zahăr. 

Kirkland îi turnă lapte și îi dădu ceașca. 

— Îmi poţi spune ce s-a întâmplat? Sau mai bine nu? 

Grey privi ţintă la ceaiul amestecat cu lapte. 

— Nici nu știu de unde să încep, spuse el. Zece ani îngrozitori, 
lipsiţi de orice însemnătate. Nu-i doresc nimănui așa ceva. Și nici nu 
știu în ce direcţie să o apuc. 

— Ia-o încet, pas cu pas, spuse Kirkland. Am venit însoţit de valetul 
meu. El te poate rade și îți poate tunde părul. Și, dacă tot suntem cam 
de aceeași înălțime, ţi-am adus niște haine de-ale mele. O să-ţi vină 
cam largi, dar măcar ai să arăţi iar ca un domn englez. 

— Oare asta îmi doresc? 

Kirkland ezită. 

— Habar nu am. Ştii ce-ţi dorești? 

„Pe Cassie!“ Dar nu putea spune asta. Nu numai că drumurile lor 
urmau să se despartă, dar pentru ce motiv din lumea asta ar fi dorit o 
femeie puternică și independentă, precum Cassie, să rămână lângă un 
bărbat confuz și dornic de atenţie, precum Grey? 

— Îmi doresc libertate. Nu m-am gândit până acum la altceva, 
spuse el și zâmbi pieziș. Nu prea am de ales, nu? Calea mea mi-a fost 
aleasă încă din ziua în care m-am născut, urmaș al numelui Costain. 
Am moștenit averea și privilegiile cuvenite rangului, dar și imensele 
responsabilități. Mă pot folosi de toate acestea cu sau fără pricepere, 
dar nu le pot întoarce spatele. Reprezintă un alt gen de temniţă. 

— Mult mai confortabilă totuși decât temnița din pivnițele 
castelului Durand, punctă prietenul său. 

— Mult mai confortabilă, într-adevăr, dar și mult mai solicitantă. 
În temniţă, singurul lucru pe care trebuia să-l fac era să 
supraviețuiesc. 

Grey încercă iarăși să se înveselească, dar Kirkland nu se lăsă 
păcălit. 

— Nu trebuie să faci nimic din ce nu ești pregătit să faci, spuse el 

încet. Deși sper că ai să mă lași să-ți anunţ familia, cât de curând. 

— Am să te las, îi promise Grey. În curând. După ce-mi mai revin 
un pic. Mă simt slăbit ca un pisoi de lapte, după cât sânge am pierdut. 

— Am sângerat și eu cândva până la un pas de moarte, spuse 
Kirkland. În vreo două săptămâni ai să fii mult mai în putere. Între 
timp, am să trimit o cadă, pe valetul meu și hainele pe care le-am adus 
pentru tine. Spălat, bărbierit și îmbrăcat elegant ca un domn, ai să te 
simţi mai bine. 

Grey spera ca Kirkland să aibă dreptate. Avea nevoie de toată 
puterea din lume ca să facă faţă entuziasmului familiei sale. Și, odată 
ce aflau ei că e în viață, avea să afle lumea întreagă. Iar viața avea să 
devină extrem de complicată și de obositoare. 

Peste un an, va fi probabil atât de obișnuit cu noua sa viață de 
viconte, că nici nu-și va mai aminti de depresia în care stătea acum să 
cadă. Dar, în acest moment, se simţea pur și simplu copleșit. 

capitolul 24 


Soarele era deja sus, pe cer, când se trezi Cassie. Paturile din odăile 
oaspeţilor pregătite de Lady Agnes erau cât se poate de confortabile, 
cu toate că ar fi fost în stare să doarmă și pe saci cu bolovani. Se întinse 
cât putu și-și dori ca Grey să fi fost alături de ea. Dar de-acum Grey nu 
mai era iubitul ei; devenise Lord Wyndham, fiind readus la rangul său 
și în mijlocul celor care-l iubeau. 

De obicei, când se încheia cu bine câte o misiune, simţea un 
sentiment de satisfacţie. Chiar triumf, ar fi putut spune, căci însemna 
că-i reușise un alt mic atac împotriva tiraniei instaurate de Napoleon. 

De data asta însă, se simţea... pustiită. Făcu un mic efort, sortit încă 
de la bun început eșecului, de a se convinge că suferea numai de pe 
urma faptului că pierduse un minunat amant. 

Încruntată, se dădu jos din pat. La naiba cu toate gândurile! Nu ar 
fi putut supraviețui toți acei ani în branşa spionilor dacă s-ar fi lăsat 
vreodată pradă deznădejdii. Combinația lui Grey de farmec ascuns, 
vulnerabilitate și forță extraordinară îi atinsese corzile sensibile așa 
cum nici un bărbat nu mai reușise până atunci. Nu era sigură dacă ar fi 
trebuit să fie recunoscătoare sau deranjată. 

Smuci șnurul clopoţelului. Bănuiala ei că gospodăria condusă de 
Lady Agnes era extrem de bine pusă la punct fu confirmată de 
rapiditatea cu care apăru în pragul ușii o slujnică. Un sfert de oră mai 
târziu, Cassie bea o delicioasă ciocolată caldă, în timp ce stătea, 
cufundată până la gât, într-o cadă cu apă fierbinte. („Contesa ne-a spus 
să avem pregătită multă apă fierbinte, domniţă.“) Nu ieși decât după ce 
se răci apa, iar ciocolata se terminase de mult. 

Un mic dejun generos îi fu adus pe o tavă, alături de rochia ei 
ponosită, dar curată, de-acum. După ce mâncă, se îmbrăcă și-și prinse 
părul cât se poate de banal, porni în expediţie. 

Grey nu era în odaia lui, așa că se duse jos, la parter. Cum Lady 
Agnes era ocupată cu școala, Cassie o luă la întrebări pe una dintre 
slujnicele care îi ieși în cale: 

— Ştii cumva unde poate fi găsit Lord Wyndham? 

— S-ar putea să fie în seră, domniţă, îi răspunse slujnica. L-am 
văzut cum a luat-o în direcţia aia. 

— Serios? Nu știam că Lady Agnes are o seră, mărturisi Cassie. 

— Este destul de nouă, îi explică slujnica. Contesa a primit-o cadou 

din partea ducelui de Ashton, ca să-i aducă aminte de India. Să vă 
conduc? Este construită în spatele casei, după salon. 

— Îţi mulțumesc, am să o găsesc singură. 

Cassie o porni în direcția pe care i-o indicase slujnica. Odăile 
ocupate de Lady Agnes se aflau numai într-o aripă a întinsei 
proprietăţi, dar, chiar și așa, era o casă destul de drăguță și de 
încăpătoare. 

Ajunse în studio și observă că sera fusese proiectată într-un mod 
ingenios, să se deschidă printr-o ușă franțuzească din latura cea mai 
din dreapta, astfel încât să nu blocheze priveliștea din salon înspre 
sera bine întreţinută. Această latură a casei era orientată către miazăzi, 
așa că sera beneficia de soare și de căldură. 

Deschise ușa și păși într-un paradis tropical. Se opri preţ de o clipă, 
încântată de căldură, de aerul umed și aromele îmbătătoare care 
năpădeau dinspre flori și plante. Era antidotul perfect pentru o iarnă 
englezească. 

Erau așa multe flori și atâția copaci -— și oare tocmai îi trecuse pe 
dinaintea ochilor o pereche de păsări colorate încântător? —, încât era 
greu să-și dea seama cât era de mare sau dacă mai era cineva 
înăuntru. O porni pe o cărăruie din lespezi de piatră care șerpuia 
printre palmieri și tufișuri înflorite. Trecu pe lângă un luminiș în care 
se aflau câteva măsuţe, o canapea și mai multe scaune. Era un loc 
perfect pentru a bea un ceai sau a mânca. 

La un moment dat coti și ajunse în dreptul unui mic altar pe care 
era o statuetă din piatră ce întruchipa o ființă cu cap de elefant. Un zeu 
hindus, poate. Continuă să meargă și își propuse să ceară să i se facă 
un tur al serei. 

Mai făcu un ocol și dădu peste cel mai frumos bărbat pe care-l 
văzuse în viaţa ei. Avea părul auriu strălucitor, trăsături ca sculptate și 
purta o haină bleumarin, care-i venea ca turnată. Era întruchiparea 
perfectă a unui distins domn englez. Stătea lângă un tufiș presărat cu 
flori stacojii și ţinea ochii închiși în timp ce adulmeca vrăjit parfumul 
aromat al florii pe care o culesese. 

Cassie își tinu respiraţia, de parcă ar fi văzut o creatură rară, care 
și-ar fi putut lua zborul dacă era deranjată. Era unul dintre vechii elevi 
ai școlii sau poate tatăl unui viitor elev, venit să viziteze școala. 

Bărbatul se întoarse, și Cassie văzu un bandaj alb și curat în partea 
stângă a capului, aproape ascuns de părul auriu. „Grey!“ se gândi ea. 

Înlemni, străbătută până-n măduva oaselor de o undă de șoc. 
Știuse tot timpul că aventura lor avea să fie una scurtă, că nu aveau 
nici un viitor împreună. Dar când îl văzu în noua postură, 
inconfundabilul viconte Wyndham, moștenitorul mult iubit al titlului 
de viconte de Costain, diferenţele dintre ei doi deveniră dintr-odată 
clare ca lumina zilei. 

Avu numai o clipă la dispoziţie ca să-și ascundă șocul. De îndată ce 
o văzu, chipul său meditativ se însenină. 

— Cassie! Am vrut să te trezesc, dar am reușit să mă abtin. Ziua de 
ieri a fost foarte plină de emoţii, pentru amândoi. 

Grey se apropie de ea cu mișcări rapide și o învălui într-o 
îmbrăţișare. Dorinţa se aprinse în el de cum o atinse. Ar fi putut fi 
bănuit de orice Greydon Sommers, constată Cassie cu amărăciune, 
numai de snobism nu. Nici nu părea să fi observat că se transformase 
într-un aristocrat sclipitor, în timp ce ea rămăsese un spion de nebăgat 
în seamă, care îmbătrânea pe zi ce trecea. 

Când Cassie îi cuprinse trupul cu braţele, auzi un: 

— Auuu! 

— Scuze! spuse ea și se desprinse din îmbrăţișarea lui. Am uitat de 
coastele tale rănite. 

— Și eu la fel, îi spuse el cu un zâmbet jalnic. Mă vindec destul de 
repede, așa că aproape nu mai simt nici una dintre rănile de glonţ. 
Doar când le ating. Pipăi cu atenţie în jurul rănii de la cap. În câteva 
zile am să fiu ca nou. 

— Ce bine că ţi-ai păstrat barba până acum, domnul meu. Dacă te- 
ai fi ras cât eram în Franţa, toate femeile pe lângă care am trecut și-ar 
fi amintit de tine. 

Grey se strâmbă. 

— Ce ciudat e să mă uit în oglindă și să văd un bărbat care seamă 
atât de mult cu prostul care am fost odată, spus el și aranjă cu grijă 
floarea stacojie după urechea ei stângă, apoi îi cuprinse chipul între 
mâinile lui suple și puternice. Și acum, să văd ce pot face fără să mă 
doară coastele. 

Se aplecă să o sărute, iar buzele lui le mângâiară cu tandreţe pe ale 
ei. Deși chipul nu-i mai era cunoscut, gura i-o cunoștea foarte bine. În 
timp ce-n jurul ei adia parfumul florilor exotice, Cassie închise ochii și 
atunci își dădu seama cât de deschis era Grey. Poate că temnita îi luase 
armura în spatele căreia își îngropau sentimentele cei mai multi dintre 

englezi. 

Cassie îi atinse buzele cu limba. Așa de dulce era clipa aceea... Și 
atât de puţine clipe mai rămăseseră! 

Când își aminti că nu se cuvenea să se poarte așa cu el în casa 
condusă de Lady Agnes, Cassie se opri și se retrase. 

— Miroși a oţet, îi spuse ea ca să-l tachineze. Întocmai ca o 
minunată ceapă murată. 

Grey râse cu atâta dezinvoltură, încât Cassie își putu imagina cum 
arătase când era tânăr. 

— S-ar putea să am acum un iz de ceapă, dar oţetul a fost tare de 
folos pentru a îndepărta vopseaua aceea castanie din păr. I-am părut o 
provocare interesantă valetului lui Kirkland. 

Sprâncenele lui Cassie se arcuiră. 

— Kirkland e deja aici? 

— Se pare că a pornit spre Kent în toiul nopţii, de îndată ce a primit 
mesajul de la Lady Agnes. El mi-a pus la dispoziţie hainele și pe valetul 
său, îi explică Grey. la să vedem unde rămăsesem. 

Își reluă sărutul, iar de data aceasta dulceata se transformă în 
flacără arzătoare. Hotărârea ei de a se abţine dispăru. Și-ar fi dorit să-l 
tragă la pământ, printre florile tropicale, să-i smulgă hainele acelea 
perfect croite și să profite împreună de puţinul timp care le mai 
rămăsese. 

— Mă scuzati dacă v-am întrerupt, spuse Kirkland, pe un ton sec. 
Mă bucur să te văd teafără și nevătămată, Cassandra. 

Cassie sări cât colo, de parcă ar fi fost prinsă în mijlocul unui 
adulter și nu sărutându-se în taină, chiar dacă atât de indiscret, cu 
iubitul ei. Grey înlemni. 

— Copoiul meu loial mi-a luat urma? întrebă el și se aplecă să o 
mângâie pe cap pe Régine, care se îndepărtă de lângă piciorul lui 
Kirkland și începu să dea roată în jurul lui Cassie și al lui Grey. 

— Exact, deși nu m-aș aventura să pun rămășag cât din ea e copoi, 
răspunse Kirkland. Privirea sa ca de gheaţă o întâlni pe a lui Cassie. 
Mergem în zona cu canapele de lângă intrare, ca să stăm liniștiți și să 
discutăm despre ce urmează să facem? 

— Este și asta o modalitate de a distruge o zi foarte frumoasă, îi 
răspunse Grey cu un umor sarcastic. Apoi își puse palma pe spatele lui 
Cassie, în dreptul taliei, și o îndemnă să pornească înspre locul 
menţionat de Kirkland. Dar partea cu canapeaua e o idee bună, căci 

resimt iar extenuarea. 

— Ieri ai fost împușcat de două ori, sublinie Cassie. Ai dreptul să iei 
lucrurile încetișor, pentru o vreme. Dacă Lady Agnes a chemat un 
medic, acestea trebuie să-ţi fi prescris câteva zile de odihnă în pat. 

— Așa a spus, într-adevăr, ce pacoste de om! I-am ignorat sfaturile, 
desigur. Cum să-și refacă omul puterile dacă nu se mișcă? 

— Văd că disprețul tău natural față de autoritate a rămas neatins, 
observă Kirkland. 

— Dispreţul faţă de autoritate este temelia caracterului meu. 

Cu acestea, ajunseră la spaţiul cu canapele, amenajat printre 
palmieri și flori care cădeau în valuri. Grey se culcuși pe canapea și o 
trase pe Cassie cât putu de aproape de el. 

După ce se așeză ea, o apucă hotărât de mână și-și întrepătrunse 
degetele cu ale ei. Cassie nu știa dacă ar fi trebuit să se arate încântată 
sau iritată de gestul lui ostentativ ce arăta că sunt iubiţi. Nu că ar mai fi 
contat, de vreme ce Kirkland își dăduse deja seama. 

Încordarea lui Grey o făcu pe Cassie să se simtă nelalocul ei. Până 
să apară Kirkland, totul fusese cum nu se putea mai bine. Era oare 
furios pe vechiul lui prieten? Sau se simțea stingher în compania 
oricui, mai puţin a ei? 

Dornică să amâne discuţia despre viitorul lui Grey, Cassie spuse: 

— Sera aceasta a fost un cadou minunat. Înseamnă că lui Ashton i- 
au plăcut anii petrecuţi aici. 

— Așa este. Și nouă ne-au plăcut. Lady Agnes face mai mult decât 
să predea latina, retorica și matematica, spuse Kirkland. Îi ajută pe 
băieţi să se adapteze la propriile vieţi. 

Acela era un dar mult mai presus decât priceperea de a conjuga 
verbe în limba latină. Cassie se întrebă cum de ajunsese Kirkland la 
Westerfield. Nu știa motivul, deși lucrase mulţi ani alături de el. 
Reţinerea lui Kirkland nu lăsa loc de întrebări pe această temă. 

— Wyndham, te-ai răzgândit, vrei să mergi chiar acum la 
Summerhill? întrebă Kirkland. 

— Nici vorbă, se răsti Grey. Și nici nu știu cât o să-mi ia să-mi adun 
atâta curaj. Câteva săptămâni, pe puţin. Probabil chiar luni de zile. 

Cassie se uită fix la el. 

— Vrei să amâni întrevederea cu familia ta atât demult timp? Ea ar 
fi dat orice să fie alături de familia ei, chiar și pentru o oră. Credeam că 
te înţelegi bine cu ai tăi. 

— Așa și este, spuse el pe un ton categoric. Dar nu vreau să mă 
întorc la Summerhill până când nu o să semăn mai mult cu Greydon 
Sommers de care-și amintesc ei. 

Cassie îi înțelegea reținerea, deși era de părere că mama lui ar fi 
dorit să-l aibă aproape de ea chiar în acel moment, indiferent de starea 
în care se afla. Îi citi însă agitatia, așa că avu grijă să-și păstreze un ton 
cât mai natural când întrebă: 

— Și te-ai gândit cum să faci asta? 

— Absolut deloc. Mâna lui Grey o strânse pe a lui Cassie. Dar o să- 
mi dau seama. Cu timpul. 

— Vrei să stai într-o căsuţă dintr-un sătuc retras până te obișnuiești 
iarăși cu Anglia? întrebă Kirkland încruntat, în vreme ce se străduia să 
găsească o soluţie. 

Grey îi zâmbi pieziș. 

— Sună minunat, dar probabil n-aș mai pleca nicicând de acolo. 
Poate ar trebui să rămân aici, la Westerfield. Nu cred că aș deranja-o 
pe Lady Agnes. 

— Ba ar fi încântată, spuse Kirkland, dar te-ai expune riscului de a 
fi văzut și identificat mai înainte de a fi tu pregătit. Crezi că ai putea 
face față Londrei? Casa mea e destul de confortabilă, și ești bine-venit 
acolo. 

Grey dădu dezaprobator din cap. 

— Casa ta se află într-un cartier la modă, spuse el. De câte ori aș ieși 
pe afară, aș risca să fiu recunoscut de verișoara de rangul doi a mamei 
mele, sau de nașul meu, sau de cine știe cine altcineva care mă 
cunoaște de când eram de-o șchioapă. 

— Asta este valabil oriunde în Mayfair, se arătă de acord celălalt 
bărbat. Presupun că nu vrei să stai închis în casă. 

— Și nici în vreun alt loc, cât oi mai trăi, spuse Grey pe un ton care 
îi trăda încordarea. 

Cuvintele lui Grey îi dezvăluiră lui Cassie adevăratul motiv pentru 
care amâna cât putea întoarcerea în lumea căreia îi aparținea. În 
calitate de moștenitor al titlului de conte, urma să aibă avere și multă 
libertate, dar avea totodată să fie închis ca într-o colivie aurită de 
responsabilități și așteptări. Pe când era mai tânăr, nu-i recunoscuse 
gratiile. Dar, dacă nu putea face faţă unei întoarceri imediate în sânul 
familiei sale, care ar fi fost alternativa potrivită? 

— Ti-ar fi mult mai bine dacă ai locui în Londra, în pielea unui 

personaj anonim. Te poţi obișnui iar cu oamenii și ai avea și unde să te 
retragi în siguranță când simţi nevoia de liniște. N-ar da nimeni 
târcoale pe la ușa ta ori de câte ori ai vrea să stai ascuns. Atunci când ai 
fi pregătit, prietenii ar putea trece, rând pe rând, pe la tine. 

— Pe Exeter Street, spuse Kirkland pe dată. Genial, Cassie! Casa 
aceea a fost menită să ofere intimitatea unui sanctuar, și exact de asta 
e nevoie acum. 

— Ce e pe Exeter Street? întrebă Grey obosit. 

— Acolo se află o casă de-a lui Kirkland, în apropiere de Covent 
Garden. În ea sunt găzduiţi agenţii, când stau în Londra, îi explică 
Cassie. E singurul loc pe care îl pot considera acasă. În cartier e forfotă 
mai mereu, dar nu sunt oameni pretenţioși, așa că nu riști să te 
întâlnești cu nimeni din fostele tale cercuri de cunoștințe. 

Grey oftă ușurat. 

— Dacă vei fi și tu acolo, e perfect. 

Cassie își mușcă buza, căci se gândise că ar fi fost mai înțelept să 
dispară, acum, că-l dăduse pe Grey pe mâna lui Kirkland. Trebuia să 
înveţe să se descurce și fără ea — iar ea, la rândul ei, avea nevoie să-l 
dea uitării, ca să-și poată continua munca fără să mai fie distrasă de 
gândul la nopţile pline de pasiune. Era tare nedrept că el era așa 
atrăgător încât o făcuse să se topească după el! 

Dar se părea că nu era încă timpul ca ea să meargă mai departe. Și 
nu ar fi deranjat-o să mai petreacă puţin timp alături de el. Nicidecum. 

— Eu o să mai stau vreo două săptămâni în casa din Exeter Street. 

Grey se relaxă. 

— Bun. M-am obișnuit să te am în preajmă, spuse el, apoi îi dădu 
drumul la mână și se ridică. Astăzi am obosit foarte repede, dar mâine 
am să fiu gata de călătoria până în Londra. Urci și tu acum, Cassie? 

Înainte să apuce să răspundă, Kirkland i se adresă: 

— Dacă ai câteva minute la dispoziţie, Cassie, aș vrea să discutăm 
puţin despre ce ai mai aflat la Paris, înainte să te duci la castelul 
Durand. 

Asemenea întâlniri erau absolut normale după o misiune, însă de 
data asta întrebările aveau să fie ceva mai complicate. 

— Cum să nu. Am un mesaj pentru tine, de la unul dintre agenţii 
tăi din Paris. 

— Atunci ne vedem mai târziu, spuse Grey pe un ton ușor înțepat. 
Puteţi vorbi fără rețineri despre mine. Știu că așa veti face, oricum, de 

îndată ce nu vă voi mai auzi. 

Kirkland păru stânjenit de remarcă, însă Cassie îi răspunse pe un 
ton sarcastic: 

— Sigur că vom vorbi despre tine. Doar ești absolut fascinant. 

— Sunt mai mult enervant decât fascinant, răspunse el, cu un 
zâmbet strâmb. Ar fi fost mai înțelept din partea ta să mă fi lăsat să-mi 
putrezească oasele în Franţa. 

capitolul 25 


Grey se întoarse și o porni cu pași mari, cu Régine urmându-l 
îndeaproape. Cassie părea puţin tulburată, iar Kirkland părea la fel de 
stânjenit de situaţie. 

Când Grey era la o distanță considerabilă ca să nu-i poată auzi, 
Cassie spuse pe cel mai sec ton cu putinţă: 

— Nu ar fi fost foarte înţelept din partea mea să-l las în Franţa, dar 
are dreptate, vom vorbi despre el. 

— Desigur. El e motivul pentru care ne aflăm amândoi aici, spuse 
Kirkland și se aplecă spre ea, cu o expresie de îngrijorare pe chip. Îmi 
poţi spune mai multe despre... starea minţii lui? 

Înţelegând întrebarea din spatele cuvintelor, Cassie răspunse pe 
un ton încurajator: 

— Wyndham nu a luat-o razna, cu toate că el se teme că e posibil 
să se fi întâmplat asta. Starea emoţională e destul de instabilă, 
nervozitatea lui poate deveni periculoasă și, în plus, îl deranjează 
foarte tare mulțimile de oameni. Dar nu e nimic de nereparai. Are 
nevoie de timp. Pradă curiozităţii, Cassie adăugă: Ce părere ai? E chiar 
așa diferit fată de cum era înainte? 

— Nu. Da. Kirkland își trecu degetele încordate prin părul său 
negru. Am tot încercat să-mi închipui cum o fi să stai zece ani închis 
într-o celulă rece, însă... îmi întrece puterea imaginaţiei. Vreau să-l 
ajut, dar nu știu cum. 

— Pur și simplu are nevoie de timp, îi repetă Cassie. E puternic, 
Kirkland. Mult mai puternic decât crezi tu, decât crede el sau restul 
lumii. 

— Așa trebuie să fie, altfel chiar ar fi luat-o razna de mult. Kirkland 
se încruntă. Îţi sunt foarte recunoscător pentru tot ce faci pentru el, 
Cassie. Dar sunt, de asemenea, îngrijorat. 

— Din pricina serviciilor mele care îmi întrec atribuţiile și 
misiunea? întrebă ea pe un ton încordat. Ai știut dintotdeauna că sunt 
o târfă. 

Ochii lui Kirkland sclipiră, aprinși de o mânie care nu-l caracteriza. 

— Ştii cât se poate de bine că nu ţi-am dat nicicând motive să crezi 
o asemenea tâmpenie. Nu am cunoscut în viața mea vreo femeie pe 
care să o respect mai mult decât te respect pe tine. 

— Pentru calitățile mele de spion, poate, i-o întoarse ea. Te pricepi 

să-ți ascunzi adevăratele gânduri, dar știu că nu sunt deloc pe gustul 
moralității tale pedante, de scoţian. 

Expresia de pe chipul lui Kirkland îngheţă. 

— Adu-mi aminte să nu mă mai cuprindă niciodată febra și 
halucinaţiile în preajma ta. 

Cassie tresări. 

— Îmi cer scuze, nu ar fi trebuit să amintesc de așa ceva. Dar nu 
am nici un chef să-mi ţii tu morală despre cât de nepotrivit e faptul că 
mă culc cu Wyndham. Nu ai de ce să-ţi faci griji. Odată ce va fi pregătit 
să înfrunte societatea, am să dispar fără nici un cuvânt, așa cum 
trebuie să dispară o femeie lipsită de reputaţie, ca mine. Nu îl voi pune 
pe favoritul tuturor într-o situaţie jenantă. 

Se ridică și se întoarse cu spatele la el, gata să plece, dar Kirkland o 
apucă de încheietura mâinii. 

— Nu mi-e teamă că l-ai face de rușine, Cassie! Este evident că 
Wyndham are nevoie de tine. Tu l-ai eliberat, tu știi cum arăta temniţa 
lui, și are încredere în tine. Tu îl poţi ajuta mai bine ca oricine să-și 
revină după tot răul pe care i l-a pricinuit captivitatea. 

Cassie își eliberă mâna dintr-o smucitură. 

— Atunci pentru ce-ţi faci griji? Majoritatea bărbaţilor sunt fericiți 
să aibă în patul lor corpul cald al unei femei care nu le cere nimic în 
schimb, iar eu îmi joc bine rolul. 

— Mă tem că ai să fii rănită. Sau mai rău. Devastată, pentru că ai 
pierdut deja mai multe în viaţa asta decât poate cineva îndura. 
Kirkland se ridică, punând-o brusc în umbră. Mereu uita cât de înalt 
era. Oamenii s-au îndrăgostit de Grey de când era bebeluș. Chiar și 
acum, când e mânios și suferind ca urmare a întemniţării, tot are 
farmecul ăla magnetic. Dar voi doi nu puteţi avea un viitor împreună. 

— Crezi că eu nu știu asta? izbucni ea, săgetându-l cu privirea. Nu- 
ți mai face atâtea griji, James. Am supravieţuit eu unor chestii mai rele 
de-atât. Cassie se întoarse cu spatele și o porni cu pași mari, enervată la 
culme de cuvintele lui Kirkland, chiar dacă era purul adevăr. E drept 
că supraviețuise unor lucruri mai greu de suportat decât pierderea 
unui amant. 

Dar nu suferise niciodată o pierdere ca asta. 

Fierbând de furie, Cassie ieși valvârtej din seră și urcă în odaia sa. 
Nu se mai certase niciodată până atunci cu Kirkland. Și asta numai din 
cauză că el avea întru totul dreptate! Chiar dacă era încă foarte afectat 

și-și revenea după zece ani de iad, Greydon Sommers era mult prea 
ușor de iubit — iar ea nu avea ce căuta în viaţa lui! 

Dacă tatăl ei ar fi ascultat-o când îl implorase să aducă familia 
înapoi în Anglia! Dar era pe atunci doar o copilă, și el a luat în râs 
avertizările ei înverșunate, care-i anunțau dezastrul iminent. La 
momentul respectiv, nu înțelesese cum de fusese atât de convinsă că 
se apropia sfârșitul. Știuse doar că trebuiau să plece numaidecât din 
Franţa. 

În anii care trecuseră, își dăduse seama că avea un instinct ieșit din 
comun de a simţi pericolul. Asta o ajutase să rămână în viaţă -— deși 
sorții nu erau de partea ei — în cei doisprezece ani de muncă 
periculoasă. În tot acest timp, se transformase din Catherine, o fată 
bine educată și bine-crescută, în Cassandra, o profetesă ignorată și 
hăituită, un instrument al răzbunării împotriva revoluţiei care-i 
distrusese familia. 

Viaţa ei ar fi fost cu totul alta dacă ar fi părăsit Franţa la timp. L-ar 
fi putut întâlni pe Grey când amândoi ar fi fost tineri și întregi. Și 
poate... 

Se opri deodată în capătul scărilor, înfiorată de gândul că Grey n-ar 
fi băgat-o niciodată în seamă dacă ar fi cunoscut-o în tinereţe. 
Catherine nu avea nimic special care să atragă atenţia unui moștenitor 
preţios al unui titlu de conte, care împărțea bucuros jurăminte de 
iubire în stânga și-n dreapta. Ea era cel mult drăguță, fără vreun 
farmec aparte sau vreun talent special. Singurul lucru care o făcea 
deosebită acum era abilitatea ei îndârjită, și lipsită de orice farmec, de 
a strânge informaţii și de a supravieţui. 

În mod bizar, această descoperire avu menirea să o calmeze. Nu i- 
ar fi fost de folos lui Grey pe când avea șaptesprezece ani, dar femeia 
în care se transformase acum fusese în stare să-l elibereze și să-l scoată 
cu bine din Franţa. 

Tot ea era cea mai în măsură să-l ajute să-și revină din 
experienţele oribile prin care trecuse. Mult mai folositoare decât ar fi 
fost dacă ar fi rămas o fată ca oricare alta, îndrăgostită până peste 
urechi de tânărul Lord Wyndham. 

Așa că, în loc să se ducă în iatacul ei, bătu la ușa lui. Nu-i răspunse. 
Răsuci de mâner și descoperi că ușa era descuiată. Probabil nu-i făcea 
plăcere să stea în spatele unei uși încuiate. Sau poate nici nu era 
înăuntru, ci pornise nervos la o plimbare de-a lungul domeniului. 

Intră fără zgomot în odaie și-i văzu trupul alungit întins în tot 
patul, colțuros și sfrijit, dar totuși plin de vigoare. Era întins pe o parte, 
și nici măcar nu-și scosese pantofii. 

Régine dormea lângă el, însă ridică repede capul când se deschise 
ușa. Căţeaua părea acum rotofeie și bine hrănită. 

Régine sări din pat și veni vioaie la picioarele ei ca să o scarpine 
între urechi, apoi ieși din odaie. Se ducea probabil la bucătărie să mai 
cerșească de mâncare sau poate era nerăbdătoare să iasă afară. Se 
adaptase repede la noul stil de viaţă, după ce o adoptase Grey în 
Franţa. 

Cassie se apropie de pat. Grey arăta ca un înger devastat, iar pe 
chip i se citea epuizarea. Nu doar oboseala fizică și efectele secundare 
ale rănilor pe care le suferise, ci și slăbiciunea minții și a sufletului de 
când se întorsese într-o lume în care oamenii aveau așteptări de la el, 
în calitate de Greydon Sommers, moștenitor al titlului de conte de 
Costain. Se străduise să-și ascundă aceste frământări chiar și de ea, dar 
acum i se impregnaseră în trăsăturile statuare ale feţei. 

Încuie ușa, ca să nu intre nimeni, apoi aprinse focul, căci în odaie 
se făcuse răcoare. La fel ca în iatacul ei, și în dulapul de aici găsi o 
pătură mai veche, dar curată și cu miros de lavandă. Îl înveli cu ea, 
apoi se strecură dedesubt și se întinse lângă el, curbându-și trupul 
pentru a se lipi de al lui, apoi își trecu un braţ peste talia lui subțire. 

Grey nu se trezi, dar oftă ușor. Își mută palma peste mâna pe care 
ea și-o pusese pe pieptul lui. 

Tensiunea acumulată în timpul discuţiei dificile purtate în seră se 
dizolvă, încetul cu încetul, iar lumea se îngustă tot mai tare, până când 
ajunse să se rezume la bărbatul acela, la patul acela și la clipa de faţă. 
Și ea era obosită. 

Și nimic nu o putea liniști mai tare decât să doarmă alături de 
Grey. 

capitolul 26 


Grey se trezi încetișor, încă obosit și deloc vesel după scena cu 
Kirkland. Deocamdată se simțea relaxat. Era în siguranţă, în Anglia, cu 
Cassie în braţele sale. Era pace. 

O pace de scurtă durată. După unghiul din care bătea soarele, 
părea să fie după-amiază târziu. În curând trebuia să se scoale și să se 
pregătească pentru cina alături de Lady Agnes și de prietenii ei, iar a 
doua zi avea să pornească la drum către Londra. Un gând care-l 
intimida peste măsură. 

Se întoarse pe spate și o trase pe Cassie mai aproape de el. Aceasta 
clipi somnoroasă, apoi deschise ochii și îi aruncă o privire de azur, 
înceţoșată și profund înţelegătoare. Îi zâmbi. 

— Stătea Régine aici, așa că am făcut schimb de locuri cu ea. 

— O mișcare inspirată, îi răspunse el și o strânse mai tare în braţe, 
bucuros că venise lângă el. Se pare că ești singura persoană în 
compania căreia mă simt în largul meu. Tu, Régine și s-ar putea și 
Lady Agnes. În ordinea asta. 

— Ce listă interesantă. Singurul lucru care ne leagă e faptul că 
suntem femei. 

— Şi știu și care-i motivul. Femeile au tendinţa să ierte mai ușor. 

— Cu siguranţă îi iartă mai ușor pe bărbaţii frumoși, replică ea și-și 
strecură degetele în părul lui. Dar nu-l uita pe Pere Laurent. 

Grey își aminti de toleranța fără margini a prietenului său, care 
semăna foarte tare cu cea de care dădea și Cassie dovadă, dacă se 
gândea mai bine. Iar Grey avea nevoie de tare multă înţelegere. 

— E un lucru tare bun că ești o fire iertătoare, doamna mea vulpe. 
Îţi cer să faci mult prea multe pentru mine, îi spuse el. 

— Nu-mi ceri niciodată prea mult, îi răspunse ea încet. Londra și 
vechea ta viaţă îți pot părea copleșitoare acum, dar nu are să mai 
dureze mult până să-ți deschizi aripile și să-ţi iei iar zborul. 

Grey și-ar fi dorit să aibă siguranţa ei. Era mai înţelept să reintre în 
lume pas cu pas. Iar primul pas era să trateze cum se cuvine femeia 
din braţele sale. 

— Am tot vrut să văd cum arăţi dezbrăcată pe lumină, spuse el cu 
un aer meditativ. Și iată-ne aici, unde nu ne deranjează nimeni, în 
timp ce soarele după-amiezii târzii se revarsă pe fereastră. Trebuie să 
profit de asemenea ocazie. Zicând acestea, desfăcu panglica de la gât 

cu care era prinsă rochia ei absolut îngrozitoare și lipsită de orice 
formă. Cămașa se deschidea în faţă și era menită să fie purtată de 
țărănci, care trebuiau să fie în stare să se dezbrace fără ajutor din 
partea nimănui. 

— Nu de ocazie profiți tu acum, spuse ea pe un ton aspru, în timp 
ce-i dădu mâna la o parte, ci de mine. Îmi place mai mult să fiu 
adăpostită de întuneric. Noaptea mă ajută să-mi ascund defectele. 

Grey îi scoase acele din păr și își trecu degetele prin buclele ei dese 
în jos, peste umeri. Oare ce culoare avea părul ei, sub nuanţa ternă de 
cenușiu cu maro? Presupuse că era un castaniu lucitor și frumos, în a 
cărui strălucire se citeau vârsta și starea sănătăţii ei robuste. Își 
ștersese ridurile de pe faţă, lăsând să i se vadă tenul ce amintea de 
candoarea diafană a porţelanului. 

— Îţi subestimezi calităţile, Cassandra, spuse el. Chiar dacă nu te- 
am putut vedea, am atins cât am reușit din trupul tău delicios, și nu 
am nici un motiv să mă plâng. Începu să descheie primii nasturi ai 
pieptarului. Pielea ta goală va fi mult mai adorabilă decât cămașa asta 
gri îngrozitoare. N-am văzut în viaţa mea o haină mai hidoasă ca asta. 

Cassie pufni în râs. 

— Asta este și ideea, spuse ea. Nici un bărbat nu s-ar uita de două 
ori la mine. Nici măcar o dată, dacă are de ales. 

— Cu toate asta, arăţi minunat, chiar și așa, reflectă el. E un mare 
mister. 

Cassie strâmbă din nas și răspunse: 

— Foarte bine, dar atunci va trebui să te dezbraci și tu. Și trase cât 
putu de cravata sa boţită. Singura dată când te-am văzut dezbrăcat 
tremurai, într-un iaz îngheţat, în toiul noptii. Mi-era mult prea teamă 
că ai să mori degerat ca să mai stau să-ţi admir farmecele masculine. 

— Nu cred că vrei să mă vezi fără straie pe mine, o asigură el. Cu 
toate că ai făcut mari eforturi să mă hrănești, tot arăt mai mult ca o 
sperietoare decât ca un om normal. 

Cassie rânji cu viclenie. 

— Acum știi cum mă simt eu din cauza defectelor mele. Eşti dispus 
să ne lipsim de momentul de nuditate reciprocă? 

— Nicidecum, spuse el cu convingere. Merită să-mi dezvelesc 
scheletul dacă astfel pot vedea silueta ta, mult mai apetisantă. 

— Ei, ce să-i faci! spuse ea pe un ton filosofic. Dacă numai oamenii 
frumoși și-ar găsi perechea, rasa umană ar fi dispărut de mult până 

acum. Trebuie să ne acceptăm reciproc defectele. 

Cassie îi descheia cămașa, când Grey reuși să-i desfacă pieptarul și 
bluza, descoperindu-i minunaţii ei sâni. Îmbărbătat de acest moment, 
îi dezmierdă cu limba unul dintre sfârcuri. 

Cassie trase aer în piept și deschise ochii larg. 

— Ai de gând să faci și altceva decât să te uiţi? întrebă ea. 

— Nu știu exact ce, admise el. S-ar putea să nu-mi fi revenit încă pe 
deplin pentru ce mi-ar plăcea la nebunie să fac. Îi prinse celălalt sfârc 
între degetul mare și arătător. Hai să vedem cât de departe pot merge. 
Promit să nu rămâi nesatisfăcută. 

— Te rog, ești liber să continui, spuse ea cu respiraţia întretăiată. 
Dar ar fi mai ușor să ne dezbrăcăm dacă am sta în picioare. 

— Eşti o conducătoare înnăscută, care are întotdeauna idei 
excelente. Grey se lăsă să alunece jos din pat și se folosi de prilej ca să 
mai pună lemne pe foc și să-și arunce pantofii la o parte. Apoi întinse 
mâna către Cassie, într-un gest de curtoazie. Mi te alături, domniţă, în 
acest preludiu de amor? 

Cassie îi apucă mâna și se ridică din pat cu un zâmbet care o 
întinerea pe puţin cu zece ani de zile și o făcea să pară mai tânără 
decât o știa el. 

— Abia aştept să-ți înlătur veșmintele, unul câte unul, Lord 
Wyndham. 

Începu cu haina, apoi trecu la cămașă. Grey știa că i se vedeau 
oasele, dar în ochii ei se citea admiraţia, iar în atingere se simţea 
senzualitate, în vreme ce-și trecea palma peste pieptul lui gol. 

— Acum e rândul meu, spuse el cu răsuflarea tăiată de atingerea 
buzelor ei în căușul format la baza gâtului. Bluza asta cenușie trebuie 
să dispară. 

— Ai grijă și rezistă tentaţiei de a o arde, îl preveni ea. E tot ce am 
până ajungem în Londra. 

Grey îi trecu bluza aspră peste cap și promise în sinea lui să-i 
cumpere ceva de mătase, din oraș. Cassie apăru de sub faldurile 
cenușii veselă și savuroasă, numai în corset și în furou. Cu cât îi scotea 
mai multe haine, cu atât se făcea mai frumoasă. 

Unul câte unul, își dădură unul altuia jos toate veșmintele, printre 
râsete și săruturi. Când îi îndepărtă furoul alb și ponosit, iar Cassie 
rămase goală și aurie, în lumina după-amiezii târzii, Grey îi spuse pe 
un ton sugrumat de emoție: 

— Eşti și mai frumoasă decât mi-am închipuit. 

Cassie îi trase cu putere indispensabilii în jos, peste șolduri, cu o 
mângâiere care-i paraliză preţ de o clipă creierul său simplu, de 
bărbat. 

— Dorinţa ţi-a întunecat minţile, îi spuse ea, apoi adăugă, pe un ton 
melancolic: Dar e o minciună plăcută urechilor. 

— Nu pot spune că nu te doresc, dar pofta trupească nu mi-a 
întunecat minţile, spuse el și-și dădu jos cu totul indispensabilii. Cel 
puţin atâta lucru mai știu, că ești foarte atrăgătoare. 

— Sunt plictisitor de banală, îl contrazise ea. 

— Nu ești deloc banală. Eşti chintesența, îi spuse el și-i cuprinse 
sânul în palmă, dezmierdând greutatea caldă. Grey începu să-și miște 
mâna în cerc, cu lentoare, simțind cum sfârcurile i se întăreau sub 
atingerea palmei lui. Fiecare părticică din tine e întocmai cum ar 
trebui să fie. Sânii tăi nu-s nici prea mari, nici prea mici, ci încap 
perfect în palmă. Grey sărută despicătura înnegurată dintre sâni. Și 
pielea ta e nemaipomenită, continuă el. E moale și aproape 
luminescentă, precum statuile de marmură ale lui Michelangelo, în 
lumina soarelui. 

— Și tu... arăţi... mult mai bine decât susţii. Eşti cam slab, dar ei 
niște umeri minunati! exclamă ea și-și trecu palmele peste umerii lui, 
demonstrativ. 

Era amabilă. Grey știa că i se vedeau coastele și că avea niște 
cicatrice destul de urâte, de când fusese capturat, la Paris. I-ar fi plăcut 
să o fi întâlnit când era tânăr și arăta bine, dar, așa cum spusese și ea, 
nu trebuiau să fie perfecţi ca să fie împreună. Din fericire. 

— Eşti cu adevărat perfectă, mai spuse el, în timp ce-și trecu 
palmele peste șoldurile și coapsele ei. Precum Venus a lui Boticelli, 
născută din spuma mării, corpul ţi-e proporţionat cum nu se poate 
mai armonios. Suplu, dar cu rotunjimi exact acolo unde e nevoie de 
ele. Zvelt și puternic. O sărută tot mai jos, până la curbura delicată din 
dreptul buricului, în timp ce dorinţa creștea în el mai mult decât și-ar 
fi putut imagina că era posibil. Cassie era de o feminitate delicioasă și 
apetisantă. 

Cassie icni ușor când Grey își învârti limba în buricul ei. 

— E timpul să trecem din nou la orizontală, spuse el pe un ton 
gutural. O luă pe Cassie în braţe și o așeză pe pat, apoi se întinse alături 
de ea și-și reluă săruturile care-l duceau tot mai jos, către misterele 

ispititoare dintre coapsele ei. 

Cassie scoase un strigăt și unghiile i se înfipseră în umerii lui cu 
asemenea tărie, încât îi dădu sângele în clipa când limba lui atinse 
locurile cele mai sensibile și cele mai ascunse ale trupului ei. Reacţia ei 
era ameţitoare și-i făcea sângele lui Grey să clocotească. 

Cassie se cutremură în braţele lui, iar extazul ei îl aduse pe culmea 
nerăbdării. Se plasă între picioarele ei și o pătrunse, unindu-și 
corpurile cât de mult o puteau face un bărbat și-o femeie. Cassie icni. 

— Bag seamă că ţi-ai revenit pe deplin, domnul meu, spuse ea. 

— Eşti mai pricepută la vindecat decât toți medicii din lume, 
scumpa mea vulpe, spuse Grey cu respiraţia întretăiată în timp ce se 
mișca înăuntrul ei. 

Cassie râse și-l trase înspre ea, în timp ce se apropiau împreună de 
extaz. Acum era chiar mai bine decât la prima lor acuplare, 
înverșunată, când era înnebunit după consolarea pe care i-o putea 
oferi carnea ei. Acum își uneau și trupurile, și spiritul, mai presus de 
orice experimentase el până atunci. 

— Cassandra, gâfâi el. Catherine... 

Perfectiunea. 


Deşi cina din seara aceea fu servită în micul salon, folosit de regulă 
de cei ai casei, se dovedi cina cu cele mai multe schimburi de priviri 
din tot ce experimentase Cassie până atunci. 

Lady Agnes, generalul Rawlings și domnișoara Emily erau cu ochii 
pe Wyndham, cele două femei erau, de asemenea, cu ochii pe Cassie, 
iar Kirkland era cu ochii pe toată lumea. Grey merita să fie privit. Cu 
părul lui auriu și cu abilitatea înnăscută de a face straiele de căpătat să 
pară ca turnate, era modelul perfect al distinsului domn englez. Vorbi 
puţin, dar emana fără efort o atracţie magnetică. 

Nimeni nu era însă cu ochii pe Régine, care se strecurase în salon 
și acum se odihnea sub masă, cu botul pe piciorul lui Grey. Câtă vreme 
nu observa nimeni prezența câinelui în încăpere, nu trebuia dată 
afară. Se îngrășase considerabil de când o găsiseră ei. 

Ochii mijiţi ai Grey exprimau limpede ca lumina zilei faptul că nu-i 
făcea plăcere atenţia de care avea parte, dar se ţinea tare. Cassie era de 
părere că-și adusese și ea contribuţia și-l ajutase în acea după-amiază 
să se relaxeze. La gândul acesta, își cobori privirea la friptura de vită 
înăbușită. Ea îl ajutase să se relaxeze, iar el o făcuse să se simtă dorită. 

La sfârșitul cinei, Lady Agnes se ridică. 

— Domnișoară Fox, Emily, haideţi să ne retragem în salonul de zi 
și să-i lăsăm pe domni să-și vadă de-ale lor. 

Văzând expresia de pe chipul lui Cassie, Lady Agnes o întrebă: Ești 
surprinsă de faptul că mă port atât de convenţional? 

— Da, recunoscu Cassie în timp ce se ridica de pe scaun. Credeam 
că respectaţi convenienţele numai atunci când vă convine. 

Lady Agnes zâmbi larg. 

— Eşti foarte perspicace, spuse ea. Câteodată îmi convine să mă 
retrag, și, pentru acele momente, am pregătită, în salonul de zi, o 
carafă cu același incredibil vin de Porto. 

Cassie îi aruncă o privire lui Grey. Părea circumspect, dar se 
resemnă cu gândul că avea să fie lăsat în compania generalului și a lui 
Kirkland. După ce-i făcu un semn aprobator din cap, Cassie plecă 
împreună cu cele două femei. În timp ce închidea ușa salonului de zi, 
spuse: 

— Aș dori un pic din vinul acela de Porto, vă rog, ca să-mi fac curaj 
pentru interogatoriul ce va urma. 

Lady Agnes turnă din vinul maroniu-roșcat în trei pahare și îi dădu 
fiecăreia câte unul. 

— Aș vrea să aflu mai multe detalii despre anii de temniţă și despre 
evadarea lui Wyndham. Dacă-l întreb pe el, direct, o să se îmbăţoșeze 
și o să facă pe stoicul, zicând că-i totul bine. 

— S-ar putea, zise Emily Cantwell pe un ton meditativ. Dar el s-a 
priceput întotdeauna mai bine decât ceilalți băieţi să spună ce are pe 
suflet. 

— Pe vremuri, așa era, se arătă Lady Agnes de acord. Dar în seara 
aceasta a jucat rolul domnului englez, manierat și rezervat. O sfredeli 
pe Cassie cu privirea. Nu-ţi cer să-i încalci intimitatea, dar — și aici tonul 
ei se înăspri — o să mai fie vreodată... el însuși? 

— Dar este el însuși, deși acest fel al lui de-a fi s-a dezvoltat după ce 
a luat-o pe căi neașteptate, spuse Cassie pe un ton blând. Sunt sigură că 
va deveni tot mai dezinvolt în societate. Dar nu va mai fi niciodată 
băiatul adorat de toată lumea și lipsit de griji. 

Lady Agnes răsuflă. 

— Ştiam asta, desigur, dar îmi e de ajutor să o aud din gura femeii 
care-l cunoaște cel mai bine. Sigur că experienţele prin care a trecut l- 
au marcat. Dar mă rog ca, în timp, să fie întreg și fericit. 

— Întotdeauna am fost de părere că va fi un tată formidabil, spuse 
domnișoara Emily. Era așa răbdător cu băieţii mai tineri! 

Amândouă femeile se întoarseră și o măsurară pe Cassie din 
priviri. 

— Aveţi de gând să-mi ţineţi un discurs despre cât de în van ar fi 
să-mi fac speranţe în ce-l privește pe Wyndham? întrebă ea cu o voce 
mieroasă, dar acidă. Nu este nevoie, a făcut-o deja Kirkland. 

Lady Agnes tresări. 

— Nu intentionez să-ţi ţin nici un discurs, spuse ea. Eşti o femeie cu 
picioarele pe pământ, care înţelege situaţia în care se află. Dar aș vrea 
să-ți mulțumesc pentru tot ce-ai făcut. Pentru faptul că l-ai salvat și 
pentru că ești alături de el până își revine după toate câte a îndurat. 
Presupun că asta te costă scump. 

— Așa cum bine aţi spus, sunt o femeie cu picioarele pe pământ. 
Nu-mi fac iluzii, spuse Cassie și sorbi din excelentul vin de Porto, în 
timp ce-și dădea seama că remarca aruncată de Lady Agnes făcea 
referire la acea calitate a lui Grey de a fi iubit de toată lumea. De 
vreme ce ne învârtim în jurul subiectului legat de viitorul lui 
Wyndham, am să vă spun părerea mea. Nu m-ar mira dacă nu s-ar 
însura niciodată. Sau, dacă o va face totuși, va fi cândva în viitorul 
îndepărtat. 

Sprâncenele domnișoarei Emily se arcuiră în semn de mirare. 

— Nu pot crede că și-a pierdut apetitul pentru femei, spuse ea. 

Nimeni nu știa mai bine decât Cassie cât de tare îi plăceau femeile 
lui Grey, însă în timpul discuţiei acesteia se conturase o idee în mintea 
sa. 

— Îi plac foarte tare femeile, replică ea, dar, după zece ani de 
temniţă, urăște să fie prins în capcana societăţii, a responsabilităţilor și 
a așteptărilor celorlalți. Nu se va eschiva din calea acestor 
responsabilităţi, însă cred că va vedea căsătoria ca pe o capcană pe 
care o poate evita. 

După un lung moment de tăcere, Lady Agnes spuse: 

— Ai un mod de a vedea lucrurile de-a dreptul remarcabil, 
domnișoară Fox. Și, în calitatea mea de femeie care a evitat acest gen 
de capcană, pricep perfect ce vrei să spui. 

— Dar ce tată bun ar fi fost! oftă domnișoara Emily. 


Grey și Cassie conveniră, în acea după-amiază, să doarmă separat, 

fiecare în odaia lui, ca să nu bată la ochi. Dar, în orele de după miezul 
nopții, hotărârea lui Grey fu zdruncinată de un coșmar întunecat și 
devastator, care îl trezi brusc. 

Tremurând, traversă holul până la odaia lui Cassie. Aceasta se trezi 
imediat, așa cum se cuvenea din partea unui spion, și-l recunoscu pe 
dată pe vizitatorul său. Întinse o mână fără să scoată vreun cuvânt. 
Grey o acceptă, recunoscător, și se strecură în pat, alături de Cassie. 

În braţele ei, adormi. 

capitolul 27 


Grey se ridică în pat, cu un mârâit. 

— Zorii sunt aproape. Ar fi mai bine să mă strecor înapoi în odaia 
mea. 

Cassie își trecu un braţ în jurul taliei lui și-i răspunse: 

— Nu pare genul de locuinţă în care oamenii să fie șocați de orice 
chestie. 

— Așa o fi, dar nu vreau s-o pun pe Lady Agnes într-o situaţie 
dificilă, zise Grey. Dar nu te plânge. Tu poţi rămâne în patul ăsta cald și 
confortabil. 

— Tocmai s-a răcit, spuse Cassie cu un oftat, în timp ce Grey se 
ridica în picioare. 

— Ne așteaptă o călătorie încântătoare către Londra. Până 
ajungem acolo, o să fii deja plictisită de prezenţa mea, mai spuse Grey, 
apoi deschise ușa de la odaia lui Cassie, verifică să nu fie văzut de 
careva și se strecură în odaia lui, gândindu-se că exista un motiv 
întemeiat pentru care se căsătoreau oamenii. Să împarţi legal un pat 
cu cineva era, probabil, mult mai plăcut decât să te furișezi în vârful 
picioarelor, pe coridoare reci ca gheaţa. 

Nu mai avea de gând să se culce la loc, așa că se îmbrăcă și se duse 
jos, în speranța că va căpăta o ceașcă de ceai, de vreme ce tot 
personalul începea devreme activitatea. Descoperi nu numai ceai și o 
bucătăreasă prietenoasă, dar și pâine prăjită cu miere. Pe când savura 
o a doua felie, în pragul ușii apăru Lady Agnes, cu o privire veselă. 

— Bună dimineaţa tuturor! 

În timp ce Grey mormăi un răspuns, bucătăreasa turnă ceai într-o 
ceașcă, adăugă lapte și miere și-i dădu ceașca doamnei directoare. 
După ce luă o gură zdravănă, Lady Agnes spuse: 

— S-au ivit unele complicaţii, Wyndham. Vino cu mine și-am să-ți 
arăt. 

— Da, doamnă, spuse Grey, reluând cu ușurință obiceiurile de pe 
vremea când era elev. 

Cu toate că Lady Agnes nu părea deloc supărată, Grey deveni 
curios, așa că înghiţi ultima îmbucătură de pâine prăjită cu miere și o 
luă în sus pe scări, pe urmele ei. Spre marea lui mirare, îl conduse 
către apartamentele ei personale și deschise ușa care dădea spre 
încăperea pentru îmbrăcat. 

— Iată complicațiile! exclamă Lady Agnes râzând. 

Acolo, pe o manta scumpă, de catifea, stăteau făcuţi covrig Régine 
și cei trei cățeluși care sugeau, cu ochii încă lipiti. 

— Dumnezeule mare! exclamă la rândul său Grey și se lăsă în 
genunchi, să se uite mai de-aproape la puii nou-născuţi. Ce mândră 
pari de tine, Régine! În afară de faptul că ai mâncat cât trei cai la un 
loc, ţi-ai păstrat bine secretul. Mă întreb cum o fi arătat tatăl. Puii par 
chiar mai corciţi decât mama lor. 

— Sunt adorabili, spuse Lady Agnes cu fermitate. Ce mai contează 
descendența?! 

Grey zâmbi cu gura până la urechi. 

— Auzi ce zice femeia cu cel mai albastru sânge din toată Marea 
Britanie! îi spuse el. 

— La fel cum puii ăștia nu și-au ales tatăl, nici eu nu mi-am ales 
singură strămoșii, spuse Lady Agnes și mai luă o gură de ceai. Îmi plac 
rasele amestecate. Oferă noi și noi surprize. 

Régine se opri o clipă din linsul puilor și-și înălță botul, apoi reluă 
spălatul. Grey se ridică. 

— Habar nu am cum a ajuns aici, Lady Agnes, spuse el. Am să 
înlocuiesc mantaua de îndată ce voi avea bani la dispoziţie. 

Lady Agnes făcu un gest de nepăsare. 

— Nu trebuie să-ţi faci griji din pricina asta, spuse ea. Dar nu poţi 
lua o lăuză, cu pui cu tot, cu trăsura, până în Londra. 

Grey izbucni în râs când văzu expresia de pe chipul femeii. 

— Iar ţie nu-ţi pare câtuși de puţin rău din pricina asta, așa-i? 

Lady Agnes zâmbi cu gura până la urechi. 

— Am o slăbiciune pentru fiinţele tinere, spuse ea, indiferent că-i 
vorba despre copii, căţei sau pisoi. Câinele meu cel bătrân a murit 
acum câteva săptămâni, și m-am gândit că ar fi timpul să-mi găsesc un 
pui. Mai sunt pe aici băieţi cărora le-ar plăcea să aibă un căţeluș. Lady 
Agnes părea să se gândească. Știu eu un tânăr anume care ar avea 
mare nevoie de un căţeluș numai al lui. 

— Poţi da căţeii cui dorești, dar după Régine am să mă întorc după 
ce puii vor crește cât să se descurce și fără ea, spuse Grey și întinse o 
mână, iar când Régine păru că nu mai dă să muște, o scărpină pe cap. 
Are să-mi fie dor de ea, adăugă el. 

— Înseamnă că va trebui să o ţii pe domnișoara Fox cât mai 
aproape de tine, spuse Lady Agnes cu blândeţe în glas. 

Exact asta intenţiona și Grey. 


După o călătorie rapidă până în Londra, trăsura luxoasă se opri în 
faţa rezidenţei Kirkland. În timp ce vizitiul cobora scara, Kirkland 
întinse mâna către Grey. 

— Am să trec mâine prin Exeter Street. Dacă ai nevoie de ceva, să- 
mi trimiti vorbă. 

— O să-mi fie bine, spuse Grey și strânse mâna prietenului său. 
Când am să mă simt gata să mă reîntorc în sânul familiei mele, vei fi 
primul care află. 

— Sau mai degrabă al doilea, spuse Kirkland și-și plecă ușor capul 
înspre Cassie, apoi cobori din trăsură. 

După ce ușa se închise și trăsura își reluă traseul prin oraș, Grey se 
așeză la loc pe banchetă și o luă pe Cassie de mână. 

— Londra a fost dintotdeauna așa aglomerată, urât mirositoare și 
zgomotoasă? 

— Da, și probabil că de aceea ai îngropat adânc în tine amintirile 
despre ea, spuse Cassie și-și strecură degetele printre ale lui. Londra te 
face să vrei să o rupi la fugă, urlând cât te ţin bojocii? 

— Într-o oarecare măsură, spuse Grey și zâmbi șui. Mă descurc 
mai bine decât m-aș fi descurcat acum nu mai puţin de-o săptămână. 
Dar mă bucur nespus că mergem spre o vizuină în care mă pot 
ascunde pentru tot restul zilei, cât să-mi revin după călătorie. 

— Te poţi relaxa pentru tot restul zilei de azi. Dar te avertizez că de 
mâine am să te scot pe străzile Londrei, să guști deliciile orașului, 
spuse Cassie. O să începem cu piaţa din Covent Garden. E așa aproape 
de casă, încât, dacă o să-ţi vină să o iei la sănătoasa urlând în gura 
mare, nici nu o să apuci să-ți pierzi glasul până ajungi înapoi, în 
vizuină. 

— Eşti foarte drăguță. Dar cred că, dacă te am alături, am să 
reușesc să mă controlez în aproape orice condiţii. Grey îi dădu un 
sărut scurt, direct pe frunte. Nu știu cum de găsesc prezenţa ta atât de 
agreabilă, dar mă bucur că e așa. 

— S-ar putea să fie mai ușor pentru că nu te-am cunoscut înainte 
de întâmplarea de la castelul Durand, spuse ea cu un aer meditativ. Nu 
mă aștept să fii cum erai la douăzeci de ani. Și, cum sunt sigură că nu 
ești atât de afectat încât să nu-ţi revii, nu mă dau de ceasul morții, nici 
nu-mi fac griji și nici nu mi-e dor de strălucitorul Lord Wyndham din 

vremurile de altădată. Mi-e de ajuns să te văd fericit, în postura în care 
ești acum. 

Grey ridică din sprâncene. 

— Nu iei deloc în seamă și faptul că sunt un amant incredibil? 

Cassie izbucni în râs. 

— Asta face parte din altă scară de valori, domnul meu, spuse ea. 

— O scară cu trepte din aur masiv, fără îndoială. Zâmbetul lui Grey 
păli când privi afară, pe fereastra trăsurii. Părinții mei s-ar putea să fie 
în Londra, așteptând parlamentul. 

— Se prea poate. Dar, și așa, nu trebuie să-i vezi până când n-ai să-ți 
dorești asta. 

— Aș vrea să-i văd, dar... nu acum. Grey făcu un efort să vorbească 
pe un ton mai încrezător: Aș dori mai degrabă să vizitez circul Ashton 
sau ceva amuzant. Presupun că Teatrul Regal e tot în Covent Garden, 
nu? 

— Da, cu toate că teatrul pe care îl știai tu a ars acum câţiva ani. A 
fost construit unul nou, pe același loc, așa că spectacolele continuă, îi 
răspunse Cassie. Putem trece mâine pe la teatru să ne uităm pe afiș, să 
vedem ce se joacă. 

Grey ezită. 

— Îmi place la teatru, dar nu sunt pregătit să mă amestec în 
mulțimea spectatorilor gălăgioși și nu pot sta în lojă, căci risc să fiu 
recunoscut. 

— Poate peste vreo săptămână, două, spuse ea pe un ton 
împăciuitor. 

Nici unul din ei nu mai adăugă nimic, dar mâinile le rămaseră 
prinse una de alta. Grey își aţinti privirea asupra orașului din faţa sa, 
inima întregii Britanii. Cassie era de părere că făcea destul de bine faţă 
mulțimii de oameni și sentimentului de confuzie. Cu fiecare zi, 
devenea tot mai puternic. Se descurca tot mai bine. 

Ajunseră pe Exeter Street, la numărul unsprezece, aproape la 
asfintit. 

— E mai mare decât mă aşteptam, spuse Grey în timp ce o ajuta pe 
Cassie să coboare. 

— Cartierul acesta a fost cândva, demult, unul select, iar casele 
mari au rămas de pe atunci. Cassie scoase cheile și urcă scările de la 
intrare. Sunt mai multe case de oaspeti în cartier, astfel că nu o să 
observe nimeni când venim sau când plecăm. 

Cassie deschise ușa care dădea într-un mic foaier și intră alături de 
Grey, care-și trecuse un braţ în jurul umerilor ei. Înăuntru se afla un 
bărbat înalt și uscăţiv, care tocmai se pregătea de plecare. 

Când o văzu pe Cassie, bărbatul se lumină la faţă. 

— Cassie! Mâine plec spre Scoţia, și m-am oprit pe aici, în speranţa 
că te-ai întors. 

Era Rob Carmichael. Cassie încremeni când îl văzu apropiindu-se 
de ea. Apoi Rob rămase în loc împietrit, iar privirea i se mută de la 
Cassie la Grey. 

— Dumnezeule mare, Wyndham, te-ai întors din morți! îi spuse 
Rob, plăcut surprins. Dar expresia de pe chip i se preschimbă pe dată 
când văzu și interpretă corect gestul de intimitate dintre Grey și Cassie. 
Tonul i se înăspri. Se pare că te-ai întors din Franţa pe un pat de roze, 
Wyndham. 

— Ba dimpotrivă, îi răspunse Grey uitându-se chiorâș când la el, 
când la Cassie. 

— Credeam că ai mai multă minte-n cap și că n-ai să cazi pradă 
farmecelor de doi bani, îi spuse Rob lui Cassie pe un ton ca de gheaţă. 
Sau l-ai ales din pricina banilor? Wyndham are, cu siguranţă, mult mai 
mulți decât mine, și-n plus toată lumea știe că obișnuia să fie generos 
cu amantele. 

— Ai grijă ce spui, Carmichael! izbucni Grey, apoi își luă braţul de 
pe umerii lui Cassie și făcu un pas înainte, cu pumnii încleștaţi. Cere-ţi 
scuze de la ea! 

— Pentru că am spus adevărul? Nici prin gând nu-mi trece! 
răspunse Rob și luă la rându-i poziţia de luptă, scrâșnind din dinţi de 
furie. 

— Încetaţi, amândoi! exclamă Cassie pe un ton tăios. Vă purtaţi 
amândoi ca niște copii! 

Doamna Powell, care ţinea casa împreună cu soţul său, intră în 
foaier, atrasă de zgomotul vocilor. 

— Doamnă Powell, îi spuse Cassie, acesta este domnul Sommers și 
va locui o vreme aici. Vă rog să-l conduceţi în odaia dumnealui. 

Când Grey deschise gura cu intenţia de a se împotrivi, Cassie îi 
aruncă o privire prin care-l îndemna să plece. Grey nu păru deloc 
mulțumit, însă o urmă pe doamna Powell sus, pe scări. 

— Nu trebuia să-l alungi, spuse Rob pe un ton aspru. Plec eu. Mă 
îndoiesc că drumurile noastre se vor mai intersecta de acum încolo, 

Cassandra. 

— Nu pleci nicăieri până nu stăm de vorbă, Robert, răspunse Cassie 
pe un ton ferm. În salonul de primire, adăugă ea și-l prinse de braţ 
astfel încât să nu poată pleca. 

După un moment în care se încăpăţână să nu se urnească din loc, 
asemenea unui catâr, Rob o urmă în odaia alăturată. Aici lumina era 
mai bună, și Cassie văzu durerea din ochii lui Rob. Enervarea ei se 
evaporă pe dată. 

— Îmi cer scuze, Rob. Nu am vrut să afli în felul ăsta. 

— Nu cred să existe vreun fel potrivit în care să poţi renunţa la un 
iubit, spuse bărbatul pe un ton apăsat. 

— Noi doi nu am fost iubiţi, Rob. Am fost prieteni și, din când în 
când, când ne-a venit la îndemână, ne-am culcat împreună. Nu ne-am 
jurat nici iubire și nici credinţă. 

— Intenţionai măcar să-mi spui că ești cu Wyndham? Sau ai sperat 
că n-am să aflu? 

Cassie oftă. 

— Noi doi nu am vorbit niciodată despre alți amanti, chiar dacă, de 
vreme ce petrec atâta timp în Franţa, am presupus că nu dormi 
întotdeauna singur când nu sunt eu aici. 

— Oricât ti-ar părea de ciudat, așa am făcut. Chipul lui Rob se 
schimonosi. Credeam că suntem ceva mai mult decât simpli parteneri 
ocazionali de pat. 

— Da, dar adevărata noastră legătură e prietenia, nu iubirea 
romantică. Cassie îl privi drept în ochi, încercând să-l facă să o creadă. 
Prietenia, grija și încrederea au fost reale, Rob. Nu aș vrea să le 
pierdem. 

Robert strânse și mai tare din dinți. 

— De ce chiar Wyndham, Cassie? Din pricina farmecului lui 
legendar? Îmi venea greu să-l urăsc chiar și atunci când mi-aș fi dorit 
să o pot face. 

Cassie se încruntă. 

— De ce ţi-ai dorit să-l urăști? 

Rob ridică din umeri. 

— În special din pricină că eram gelos pe felul în care totul îi era la 
îndemână. 

Lui Rob, în schimb, nimic nu-i fusese la îndemână. 

— Poate o să te simţi ceva mai bine dacă afli că Grey a petrecut 

zece ani de unul singur, întemnițat într-un castel, spuse Cassie pe un 
ton dur. Te asigur că nu i-a fost deloc la îndemână să supravieţuiască. 

— Zece ani de unul singur?! exclamă Rob, îngrozit. Sărman 
nenorocit! Tu l-ai ajutat să evadeze? 

Cassie încuviinţă din cap. 

— Tocmai ne-am întors în Anglia, adăugă ea, apoi își desfăcu, 
ostenită, haina. Abia așteptam să petrec o seară liniștită. 

— Împreună cu Wyndham. Rob scutură din cap. Nu prea mite pot 
imagina alături de el. Faci asta fiindcă el are nevoie de tine în aceste 
momente, iar tu te simţi datoare să-l ajuţi? 

„De ce tocmai Wyndham, într-adevăr?“ 

— S-ar putea, spuse ea cu voce tare, căzută pe gânduri. Nu-ţi 
îngădui niciodată să ai nevoie de cineva sau de ceva, Rob. Și eu sunt la 
fel. Ne pricepem amândoi de minune să nu cerem absolut nimic. 
Suntem atât de autosuficienţi, încât nu putem avea o legătură 
profundă cu o altă fiinţă. Dar, când sunt cu Grey, devin o altă 
persoană. 

Privirea lui Rob o iscodea. 

— Eşti îndrăgostită de el? 

— Cred că da, un pic. Cassie ezită un moment înainte să continue, 
căci nu-și dădea seama cât de sinceră își putea îngădui să fie. Însă Rob 
merita să fie sinceră cu el. Când sunt cu el, simt din nou. Doare, dar... 
îmi aduce satisfacţii. 

— Cassie, habar n-aveam că e vreo urmă de romantism în tine. 
Rob o trase la pieptul său, într-o îmbrăţișare rapidă și strânsă. Dacă-ţi 
dorești mai mult decât ce ai avut alături de mine, sper să găsești. Dar 
nu cred că vei reuși alături de Wyndham. Nu o să te ia nicicând de 
nevastă. 

Cassie își dădu seama că era o îmbrăţișare prietenească, așa că se 
relaxă și se sprijini de trupul său puternic, pe care-l cunoștea atât de 
bine, în timp ce lacrimile stăteau să-i ţâșnească din ochi. Cu toate că-și 
salvaseră prietenia, pierduseră orice șansă de a avea mai mult de atât. 

— Nu știu dacă am apucat să-mi fac asemenea iluzii, dar mi-au fost 
deja spulberate de mai mulţi oameni, nerăbdători să-mi spună că așa 
ceva nu se va întâmpla niciodată. Când eu și Wyndham o vom apuca 
pe drumuri diferite, nu voi fi nici surprinsă, nici devastată. 

Se pricepea de minune să meargă mai departe de una singură. 

Furia lui Rob dispăruse, dar glasul său trăda melancolia când 

spuse: 

— Am crezut că, într-o bună zi, o să ne retragem împreună într-un 
sătuc liniștit, să ne plictisim unul pe altul cu poveștile noastre vechi, de 
pe vremea războiului. Dar nu o să se întâmple asta, nu-i așa? 

— E foarte puţin probabil, se arătă ea de acord. Dar... putem fi iar 
prieteni? Te rog, Rob. 

— Putem, spuse el și puse capăt îmbrăţișării. Dar mă bucur că plec 
în Scoţia. O să fiu suficient de ocupat cât să nu mă apuce dorul de tine. 

— Nu o să te apuce dorul de mine, replică ea ușor amuzată. Am 
fost doar o obișnuinţă pentru tine. 

— Poate, dar una foarte plăcută, spuse el încet. Ai grijă de tine, fata 
mea dragă. 

Cassie îl urmări cu privirea cum părăsea încăperea, încordat și 
mereu gata să înfrunte răul, și-și dori să se fi putut iubi unul pe altul. 


Pregătită pentru o altă discuţie dificilă, Cassie urcă la etaj. Se întâlni 
cu doamna Powell în capătul scărilor. 

— L-am instalat pe domnul Sommers în odaia din fundul casei, 
unde e mai liniște, spuse femeia mai în vârstă. Și, cu toate că era o 
femeie de vârstă mijlocie, recunoscută pentru bunul său simț și 
discreţia de care dăduse dovadă de-a lungul anilor, izbucni într-un 
chicotit de fetiță. Este un domn foarte chipeș, ce să mai! Cât timp o să 
stea? 

„Farmecul lui Grey își revine, odată cu starea lui generală“, gândi 
Cassie, cu o notă de sarcasm. 

— Câteva săptămâni, cel mai probabil. E un vechi prieten de-al lui 
Lord Kirkland. 

— E și el tot lord, pun rămășag, spuse doamna Powell în timp ce se 
întoarse să coboare scările. O să mă asigur că are parte de tot 
confortul. 

Cassie traversă coridorul lung, până la odaia albastră. După ce bătu 
la ușă, în semn de avertisment, intră înainte ca Grey să apuce să-i 
spună să plece. 

Îl găsi în dreptul ferestrei, privind cum se lăsa noaptea peste 
Londra, în timp ce forma domului catedralei Sfântul Petru se profila la 
orizont. Era rece, distant și părea un adevărat Lord Wyndham. 

— Îmi cer scuze pentru scena de mai devreme, spuse Cassie fără 
nici o introducere. A fost pur și simplu un ghinion faptul că Rob 

Carmichael s-a nimerit să treacă în vizită tocmai când am ajuns noi. 

— Un ghinion, într-adevăr, spuse Grey, fără să-și întoarcă fața 
dinspre fereastră. 

— Ştiai că nu sunt o fecioară imaculată, spuse ea, cu un aer 
exasperat. 

— Nici eu n-am fost ușă de biserică, dar cochetăriile mele datează 
de acum vreo zece ani. După un lung moment de tăcere, continuă, 
poticnindu-se: În plus... este o diferenţă între cunoașterea abstractă și 
conștientizarea faptului că ai fost împreună cu un bărbat pe care-l 
cunosc și care mi s-a părut întotdeauna intimidant. Apoi adăugă, pe un 
ton mai cald: Un bărbat care pare pe gustul tău. 

— Să te intimideze un poliţist e ceva normal, se arătă ea de acord, 
curioasă să afle cum se vedeau cei doi bărbaţi unul pe celălalt. Vrei, te 
rog, să nu te mai uiţi pe fereastră? 

Grey se întoarse cu fața spre ea, dar Cassie nu reuși să-i 
deslușească expresia în semiîntunericul din odaie. 

— Îţi datorez scuze pentru că ţi-am stricat legătura cu Carmichael. 
Deși știam că ai o viaţă a ta, nu mi-am dat seama că ai un iubit care te 
așteaptă în Londra. 

— Tocmai am avut și cu Rob această conversaţie, spuse ea pe un 
ton sec. Am fost prieteni și parteneri și am înfruntat pericole, unul 
alături de celălalt. Și, cu toate că de multe ori am împărțit și patul, nu 
ăsta a fost elementul de bază al prietenei noastre. 

Ochii lui Grey se îngustară. 

— Patul e elementul de bază al prieteniei noastre? întrebă el. Sau 
face parte din serviciile de dădăcire pe care le oferi fraierilor pe care-i 
eliberezi din captivitate? 

Cassie rezistă tentaţiei de a azvârli cu ceva în el. 

— Ar fi trebuit să vă las pe amândoi să vă frângeți gâturile! 
explodă Cassie, apoi se întoarse pe călcâie și se îndreptă spre ușă, 
gândindu-se că Grey se transformase prea repede într-un domn cu un 
aer degajat și ironic. 

Grey trase o înjurătură și o prinse din urmă înainte ca ea să ajungă 
la ușă. Își petrecu braţele în jurul ei și o strânse la pieptul său. 

— Îmi pare rău, Cassie, spuse el, pe un ton apăsat. Nu știam că sunt 
posesiv, dar, alături de tine, mă port cu totul altfel. 

— Situaţia e de așa natură, replică ea, străduindu-se să nu se lase 
moale în braţele lui. Fii fără grijă, o să-ţi revii cât de curând din pasa 

aceasta pseudoposesivă și ai să te poţi întoarce la relațiile lipsite de 
griji sau de angajamente, în care nu mai contează cu cine altcineva se 
mai întreține partenera. 

Braţele lui Grey înteţiră strânsoarea din jurului taliei lui Cassie. 

— Nu-mi doresc o relaţie lipsită de griji sau de angajamente, Cassie. 

— Atunci ce-ţi dorești? 

— Vreau să fiu ceva special pentru tine, Cassandra, spuse el pe un 
ton hotărât. La început nu mi-a păsat dacă te-ai culcat cu mine din 
milă sau din datorie, dar acum îmi pasă. Vreau să... să fiu mai mult 
decât o însărcinare oarecare. 

Cassie înghiţi cu greutate. 

— Eşti mai mult de-atât, Grey. În ciuda a ceea ce crezi, nu m-am 
culcat niciodată cu bărbaţi din pură întâmplare. Cu atât mai puţin cu 
bărbaţi pe care i-am escortat până au fost în siguranţă. 

— Mă bucur să aud asta. Grey o sărută pe vâriul urechii. Dar... 
prima dată când am fost împreună ai spus că te-ai culcat cu bărbaţi din 
motive mai josnice decât plăcere sau confort. Nu am înţeles prea bine 
ce însemna asta. 

Grey nu rostise cuvintele ca o întrebare, însă Cassie înţelese că așa 
se voiau. 

— N-am povestit nimănui trecutul meu, spuse ea șoptit. N-am spus 
toată povestea sordidă. 

— Poate că, dacă ai să povestești cuiva, o să-ţi ușurezi povara. 
Căldura trupului său alunga răcoarea înserării. Cassie, tu știi toate 
aspectele importante din viaţa mea, iar eu știu atât de puţine despre 
tine. Mâna sa alunecă în jos, peste braţul ei drept. Știu doar că ești 
bună la suflet, senzuală, periculoasă și incredibil de pricepută. 

Pe Cassie mai că o apucă râsul când auzi înșiruirea lui, dar 
zâmbetul îi dispăru încetul cu încetul de pe chip. Ţinuse trecutul la 
distanţă atâta amar de vreme, încât nu se putea imagina povestindu-l. 
Cu toate acestea, Grey avea dreptate. El nu știa mai nimic despre ea, în 
timp ce ea-i văzuse punctele slabe, pe care nimeni nu avea să le mai 
vadă vreodată. 

Grăise adevărul când îi spusese lui Rob că ei doi erau prea 
autosuficienţi, prea puţin dispuși să aibă nevoie de cineva sau să lase 
pe cineva să aibă nevoie de ei. Relaţia ei cu Grey era diferită, în mare 
parte datorită faptului că el îi permisese să-i vadă durerea, temerile și 
slăbiciunile. Îi datora același lucru. 

— Foarte bine, spuse ea cu oboseală în glas, în timp ce se desprinse 
din îmbrăţișarea lui. Dar o să dureze ceva. Dacă ai să deschizi ușa din 
stânga a dulapului, ai să găsești acolo diferite feluri de băutură care să- 
i aline pe bieţii agenți. 

Când deschise ușa dulapului și văzu rafturile cu băuturi și cu 
pahare, Grey scăpă un fluierat. 

— Kirkland știe cum să-și facă oaspeţii să se simtă bine-veniţi. Ce 
dorești? 

Dacă se apuca să bea coniac, ar fi adormit înainte să termine 
povestea. 

— Porto, răspunse ea. 

— Porto am să-ţi servesc. 

În timp ce Grey scotea sticla din dulap, Cassie se instală într-un 
fotoliu și se întrebă dacă era într-adevăr în stare să dezvăluie tenebrele 
trecutului său. 

Dar, dacă ar fi fost să le destăinuie cuiva, acela era Grey. Și el 
trecuse prin focurile iadului. 

capitolul 28 


Când Grey îi înmână lui Cassie paharul de vin, aceasta întrebă: 

— Cu ce să încep? 

— Cu începutul, desigur, răspunse el, apoi îngenunche și aprinse 
focul, din lemnele ce fuseseră pregătite în vatra șemineului, după care 
se așeză în fotoliul din faţa ei, destul de aproape de ea încât să o poată 
atinge. Lumina focului îi juca în părul strălucitor și dădea relief 
trăsăturilor bine conturate ale chipului său sobru și răbdător. 

Cassie se uita țintă la paharul din mâna sa, pe care-l tot învârtea. 

— Tatăl meu era englez, iar mama franțuzoaică, începu ea. 
Făceam vizite lungi în Franţa și stăteam cu familia ei. Dădaca mea era 
franțuzoaică, pentru că mama voia ca odraslele ei să vorbească 
franceza la fel de bine ca engleza. 

Când tăcerea ei se prelungi, Grey întrebă: 

— Odraslele? 

— Un frate și o soră mai mari. Eu eram mezina cea răsfăţată, spuse 
Cassie și închise ochii, amintindu-și de îmbrăţișările calde ale tatălui 
său și de disciplina fermă, dar plină de duioșie a mamei sale. De 
tachinările fratelui mai mare și de frumuseţea surorii mai mari, care 
plănuiseră cu atâta entuziasm debutul ei în societate. Tocmai eram în 
vizită în Franța, când s-a instaurat Regimul Terorii. Adulții erau 
preocupaţi de această problemă, iar rudele din Franţa se întrebau dacă 
să părăsească ţara. Dar agitația cea mare era în Paris, în timp ce moșia 
Montclair se afla în apropiere de Remis, la o bună distanţă de drum. 
Era timp berechet să decidă calea cea mai sigură. 

— Dar tu știai mai bine, tânără profetesă, spuse el când ea tăcu iar. 

— Am avut o senzaţie acută că se apropia sfârșitul, spuse Cassie și 
luă o gură de vin, simțind nevoia de ceva dulce și arzător. Eu mă 
jucam cu copiii de prin partea locului și auzeam discuţiile dintre 
părinții lor. Am văzut vorbitori din Paris, care îi criticau cu 
înverșunare pe cei bogaţi. Am auzit cum familia mamei mele era 
acuzată de niște presupuse „crime împotriva libertăţii“. Am încercat să 
le explic toate astea părinţilor mei, dar, cum aveam numai zece ani, 
nu m-au ascultat. Nu m-au ascultat! 

Chiar și după atâţia ani, furia și durerea îi sfârtecau inima. 

— E o tragedie că nu te-au ascultat, spuse Grey încetișor. Dar nu ai 
provocat tu acea tragedie. 

Poate că nu, dar se întrebase mereu dacă nu cumva s-ar fi făcut 
auzită dacă le-ar fi vorbit altfel sau dacă le-ar fi prezentat mai explicit 
avertizările ei. 

— Tatăl meu râdea și-mi spunea cuvinte de alinare și mă asigura 
că peste o lună de zile aveam să fim iarăși acasă. Dar a fost prea târziu. 
Regimul Terorii ne-a ajuns și ne-a distrus. 

Când ea rămase tăcută, Grey o convinse să continue povestea 
întrebând-o scurt: 

— Cum? 

— Am aflat abia mai târziu că o ceată de sans-culottes +#din Paris, 
care dorea să se alăture armatei, a trecut prin sat. Aveau un butoi de 
băutură ieftină, pe care o împărțeau pe degeaba în stânga și-n dreapta. 
Rezultatul a fost o răscoală stârnită de toți matosiţii, o nebunie în care 
acești sans-culottes au atras pe toată lumea. Iar când furia lor le-a 
aprins setea de sânge, au mărșăluit cu toţii la casa familiei mamei 
mele. Cassie închise ochii și-i strânse cu putere. Au înconjurat casa și i- 
au dat foc. 

Grey își tinu respiraţia. 

— Tu erai înăuntru? 

Cassie scutură din cap. 

— Josette Maupin, o tânără dădacă din reședința Montclair, mă 
ducea adesea în vizită la nepoata ei, care era de-o seamă cu mine și cu 
care mă înţelegeam bine. În timp ce eu mă jucam cu prietena mea, 
Josette flirta cu tânărul ei bărbat. Toate astea nu se întâmplau în sat, ci 
la o fermă din direcţia opusă. Mai luă o gură de vin, cu privirea 
concentrată asupra amintirilor. În ziua aia am mers la fermă și am stat 
mai mult decât de obicei. La întoarcere, nu am știut ce se întâmpla 
până nu am văzut fumul care se ridica dinspre casă. Am rupt-o 
amândouă la fugă. Când am ajuns la marginea peluzei, am văzut casa 
în flăcări, înconjurată de bărbaţi furioși care urlau insulte la adresa 
nenorociţilor de aristocrați. Oricine încerca să iasă din casă era 
împușcat. Cassie înghiți cu greutate și abia dacă mai reușea să 
vorbească. Unchiul meu a încercat să iasă. Ducea în braţe un copil. 
Vărul meu cel mic, cred. Au fost omorâţi amândoi. O mătușă mai 
vârstnică, din familia Montclair, a sărit de la o fereastră de la unul 
dintre etaje, ca să scape din calea flăcărilor. Nu știu dacă a supravieţuit 
căzăturii, dar cu siguranţă nu avea cum să supravieţuiască bătăii care 
a urmat. 

Chipul lui Grey reflecta ororile poveștii. 

— Toată familia ta era înăuntru? 

— Oui, șopti ea, reluând franceza pe care o vorbea pe când era 
copilă. Am rupt-o la fugă înspre casă, tot într-un țipăt, dar Josette m-a 
oprit. Avea prieteni în casă și plângea la fel de tare ca mine. Am rămas 
amândouă printre tufele ornamentale de la marginea peluzei și ne-am 
ținut în braţe în timp ce casa ardea. Ea a spus că ar trebui să plecăm, 
dar nici una din noi nu se putea mișca. Am rămas locului și ne-am 
uitat la casa care ardea și ardea, și ardea. Ore în șir a luminat cerul 
nopții. 

— Ca un rug, spuse Grey pe un ton blând. Cu puţin noroc, cei 
dinăuntru au murit rapid din pricina fumului mai degrabă decât 
mistuiţi de flăcări. 

Așa spera și ea. O, Doamne, cât spera să fie așa. 

— În cele din urmă, casa s-a năruit, iar noi ne-am îndepărtat tiptil. 
Josette m-a dus în casa alor ei și mi-a promis că acolo voi fi în 
siguranţă. Hainele mele scumpe au fost arse și mi-au dat în schimb o 
rochie simplă, care fusese a unei nepoate de-a lor. Familia ei a fost atât 
de... bună. 

Aceea fusese prima ei experienţă cu deghizarea, căci nu numai căi 
se dăduse o rochie de ţărancă, dar Josette folosise și un decolorant 
pentru păr, pentru a atenua nuanța ei roșcată, care o scotea în 
evidenţă. 

— Josette s-a măritat cu iubitul ei și s-a mutat la ferma familiei lui, 
care era și mai departe. M-am dus și eu cu ea, sub numele de Caroline 
Maupin, și am fost prezentată drept o verișoară orfană. Catherine St. 
Ives era deja moartă. 

— Cât timp ai trăit drept Caroline? 

— Aproape șase ani. Nu am uitat nici o clipă că eram de fapt 
englezoaică, și plănuiam ca într-o bună zi să mă întorc în Anglia, după 
ce s-ar fi terminat luptele, dar în cea mai mare parte a timpului eram o 
fată simplă, ocupată cu viaţa de zi cu zi de la o fermă ce semăna tare 
mult cu cea a familiei Boyer. Mă tratau ca pe un membru al familiei, 
căci se găsea întotdeauna de lucru pentru o pereche de braţe în putere. 

Cassie își termină vinul și puse paharul deoparte, ca să-și poată 
freca mâinile reci. 

Fără un cuvânt, Grey se dădu mai în faţă și îi apucă mâinile într-ale 
sale, într-o strânsoare caldă. 

— Ce s-a întâmplat mai apoi? 

Cassie trase cu dificultate aer în piept. 

— Erau unii oameni pe acolo care știau că eu sunt Catherine St. 
Ives, dar nu m-au denunţat pentru că eram o copilă. Numai că această 
protecţie a dispărut atunci când am crescut. Nu știu ce s-a întâmplat. 
Poate primeau recompensă dacă ofereau informaţii despre inamici ai 
Franţei. Poate am disprețuit vreun posibil petitor. Nu știu de ce, dar 
cert e că am fost denunţată la postul local de jandarmerie ca fiind 
spion britanic. Izbucni într-un hohot aproape isteric de râs. Aveam 
cincisprezece ani! Locuiam la o fermă, unde mulgeam vacile și făceam 
brânză. Ce puteam eu ști despre spionaj? 

— Ce mai contează faptele acolo unde s-au instalat frica și ura? 
replică Grey și spori strânsoarea mâinilor sale. Ai fost arestată? 

— În piaţa satului, în ziua de târg. Vindeam brânză și ouă. Cassie 
trase aer în piept cu un tremurat și abia dacă mai putea vorbi, apoi 
eliberă cuvintele ca într-un torent: Am fost dusă la Reims, judecată și 
condamnată, violată de cele două gărzi și aruncată într-o celulă, să 
putrezesc acolo. 

— Dumnezeule mare! Grey înjură în ambele limbi, în timp ce o 
ridică pe Cassie din fotoliul ei și-i cuibări trupul tremurând în poalele 
sale, devenind singura sursă de căldură în lumea rece și sumbră a 
amintirilor. Cum ai evadat? 

Cassie își îngropă faţa în curbura umărului lui, străduindu-se să nu 
se dizolve într-un râu de lacrimi. Dacă începea să plângă, îi era teamă 
că nu avea să se mai oprească. 

— Un an și ceva mai târziu, a venit un temnicer nou, care mă 
plăcea. Îmi vorbea prin grilajul ușii. Când era treaz, îmi promitea 
tratament special dacă eram bună cu el. Când era beat, ceea ce se 
întâmpla mult mai des, mă ameninţa că avea să-și ia singur ceea ce eu 
nu voiam să-i dau. 

Respirația lui puturoasă părea să umple întreaga celulă, în timp ce- 
i descria lucrurile pe care ar fi vrut să i le facă. 

— Îi spuneam că aveam să fiu dulce precum marţipanul dacă mă 
lăsa să ies din celulă, continuă ea. Mă lua în râs. Știam că-și pierdea 
răbdarea, așa că într-o bună zi i-am acceptat oferta. A așteptat să treacă 
de miezul nopții, apoi a intrat în celula mea. L-am lăsat să-și facă 
mendrele cu mine. Cassie înghiţi cu greutate, amintindu-și de toate 
acele întâmplări, și termină de povestit șoptind pe un ton răgușit: 

După ce a terminat și era transpirat și pe jumătate adormit, l-am 
omorât cu propriul lui cutit și am evadat. 

Încărcată până la refuz de amintirile atât de greu de îndurat, se 
dizolvă în suspine sfâșietoare și de nestăpânit. Abia dacă-și dădu 
seama când Grey o ridică din poala sa și o așeză pe pat. Se întinse 
alături de ea și-i cuprinse membrele reci și tremurătoare cu trupul său 
cald, în timp ce-i ţinea spatele lipit la pieptul său și-i șoptea la ureche 
cuvinte de alinare. 

Plânse până ce-i secară lacrimile și se simți uscată ca praful. Dar, 
când se cufundă, în cele din urmă, într-un somn de epuizare, își dădu 
seama că în braţele lui Grey se simţea în siguranţă, pentru prima dată 
de când murise tatăl ei. 


Grey o ţinu pe Cassie la pieptul său până păliră și ultimele raze de 
lumină, iar din foc nu mai rămase decât jarul. Mușchii îi înţepeniseră 
din pricina nemișcării, dar nu voia să o deranjeze. Nu mai voia să-i dea 
drumul niciodată. 

Nu-și pusese până atunci problema de unde venea puterea ei, dar 
se bizuise pe ea ca și cum rezervele sale ar fi fost nesfârșite. Nu se 
gândise nici o secundă că acea forţă fusese acumulată prin încercări 
chinuitoare. Era un nătâng egoist. 

În cele din urmă, Cassie se răsuci în braţele lui. 

— Cum te simţi? întrebă el cu blândeţe. 

— Apă, ceru ea cu o voce abia auzită. 

Grey se ridică și cotrobăi prin încăpere. După ce aprinse o lampă, 
umplu un pahar cu apă din urcior și îl duse lângă pat, apoi o ridică în 
șezut, ca să poată bea. După ce goli paharul, Cassie se lăsă din nou pe 
perne, iar sub ochii trişti se vedeau umbre adânci. 

Cum în odaie se făcuse rece, Grey aprinse iarăși focul. Apoi 
descoperi în dulap o pătură, pe care o întinse peste Cassie. Se așeză pe 
marginea patului și o mângâie pe spate. Părea un copil făcut ghem, 
nicidecum o femeie incredibil de capabilă. 

— Îmi cer scuze că te-am forțat să vorbești despre trecutul tău. 

— Mie nu-mi pare rău, spuse ea pe neașteptate. Pentru că am 
vorbit despre ce-a fost, o parte din durere s-a mai dus. Trecutul s-a mai 
îndepărtat puţin de prezent. 

— Atunci mă bucur că mi-ai spus, spuse el, cu toate că amintirile ei 
aveau să-i dea coșmaruri. Câteodată mi-e rușine de sexul meu. Ai fost 

tratată îngrozitor de bărbați. 

— Așa este, dar alţi bărbaţi m-au tratat foarte frumos. Kirkland a 
fost o combinaţie de prieten și frate, aproape un tată chiar, câteodată. 
Au mai fost și alţii. Oftă. Și femeile se pot purta rău uneori. 

— Sunt uimit de faptul că mai permiti să te atingă vreun bărbat. 
Mâna lui Grey se opri pe curbura șoldului ei. Îţi sunt recunoscător, dar 
totuși uimit. 

— Și eu am tânjit după atingere, la fel ca tine, spuse ea și-și așeză 
mâna peste a lui. A durat mult, dar am descoperit că alături de bărbaţii 
în care aveam încredere puteam tolera intimitatea, pentru că aveam 
nevoie de căldură. Cu timpul și cu multă bunătate, am ajuns chiar să 
savurez intimitatea. 

Grey privi la ochii ei obosiţi și-și dădu seama că trecutul ei 
ascundea mistere pe care nu avea să le afle vreodată. Pe care nu avea 
nici nevoie și nici dreptul să le afle. Îi spuse cu voce blândă: 

— Eşti cea mai remarcabilă femeie pe care am cunoscut-o 
vreodată. 

— Abia de reușesc să supraviețuiesc, răspunse ea, iar buzele ei 
schițară un zâmbet slab. Odată mi s-a spus că nu am nici urmă din 
delicateţea unei femei. 

Grey izbucni în râs, surprins: 

— Sper că ai luat-o ca pe un compliment. Cum de ai dat peste 
Kirkland? 

— Am vrut să mă întorc în Anglia, dar, de vreme ce nu puteam 
traversa Canalul Mânecii în mod legal, am căutat o bandă de 
contrabandiști, îi explică ea. Mi-a luat ceva timp. Am avut diferite 
slujbe, de-a lungul coastei, în special ca hangiţă, până când am dat 
peste Marie. Și, când am ajuns să avem încredere una în alta, i-am 
spus că voiam să ajung în Anglia și să învăţ să spionez împotriva lui 
Napoleon. După ce a discutat despre mine cu fratele ei, Pierre m-a dus 
la familia Nash, în Anglia, cu următorul transport. Ei m-au trimis la 
Kirkland, și trei zile mai târziu eram în Londra și-i spuneam că are 
nevoie de mine, pe post de agent. 

— Iar el a fost îndeajuns de istet cât să te primească. 

Grey se uită cu atenţie la chipul ei obosit. Prima dată când o 
văzuse, i se păruse ștearsă, dar încetase de mult să o mai judece după 
aparenţe. Era pur și simplu Cassie, unică și de neuitat. Femeia care-l 
făcea să simtă și dorinţă, și blândeţe. 

— Ţi-e foame? o întrebă el. 

Cassie se încruntă. 

— Cred că da. 

Grey se ridică de pe pat. 

— O să mă duc până jos la bucătărie, să fur niște mâncare. 

— Nu trebuie să furi. O să găsești supă pe plita cuptorului, și în 
dulap carne rece, brânzeturi și pâine. Dacă e și doamna Powell acolo, o 
să flirteze cu tine. 

— Sper din tot sufletul că o va face. Grey își permise să zâmbească. 
Nu aș vrea să cred că mi-am ieșit din mână. O să aduc tava sus, o să 
mâncăm, o să dormim cum se cuvine -— adică nu atât de îmbrăcaţi —, 
iar mâine vom hotări cum să ne distrăm prin Londra. 

— Mi-ar plăcea. Îl prinse de mână și-l privi fix în ochi. Dar, înainte 
să adormim, vreau să mă faci să uit, chiar dacă pentru puţină vreme. 

Nu avusese parte în viața lui de o mai mare onoare. Bănuia că nici 
nu avea să mai aibă vreodată. 

— Va fi așa cum îţi dorești, doamna mea cea șireată. În seara asta 
ne vom oferi unul altuia darul uitării. Îi sărută mâna înainte de a-i da, 
cu greu, drumul. Iar mâine vom fi amândoi la încă o zi depărtare de 
demonii noștri. 


11 Revoluţionari din mișcarea populară în timpul Revoluţiei Franceze (n.red.) 

capitolul 29 


Cassie se trezi a doua zi dimineaţă cu un zâmbet pe chip, cu părul 
auriu al lui Grey pe pieptul său și cu mâna lui în jurul taliei. Făcuse tot 
ce-i stătuse în putinţă, cu generozitate și pasiune, să o îndepărteze de 
amintirile ei chinuitoare, și reușise. Se simţea mai liberă și mai ușoară 
cum nu se mai simţise de pe vremea când era copilă. Nu putea 
schimba trecutul, dar acum i se părea mult mai... trecut. 

Nu dormiseră ei cine știe ce în noaptea precedentă, dar erau 
amândoi într-o dispoziție numai bună pentru hoinărit prin Londra. 
Până și soarele le ieșise în întâmpinare, ceea ce Cassie îl luă ca pe un 
semn bun. 

O porniră devreme către piaţa de la Covent Garden, aproape de 
unde locuiau. Acolo băură câte un ceai fierbinte și mâncară brioșe 
cumpărate de la una dintre tarabe, în timp ce se uitară la cărucioarele 
cu mâncăruri proaspete care o porneau hurducăindu-se spre oraș, să 
hrănească oamenii de acolo. Zarva și agitația erau pline de veselie, iar 
mirosul legumelor și al primelor flori creau un contrast plăcut cu 
mirosurile obișnuite ale orașului. Venea primăvara, iar piața devenea 
din ce în ce mai zumzăitoare și mai colorată. 

După ce se săturară de cele văzute prin piaţă, se urcară în trăsura 
simplă pusă la dispoziţie de Kirkland. Vizitiul îi duse către partea 
dinspre apus a orașului, pe un traseu întortocheat care îi purtă pe 
lângă multe dintre simbolurile Londrei, pe lângă biserici și palate, 
până în pieţele liniștite ale înstăritului cartier Mayfair. 

În timp ce privea la clădirile aliniate pe Strand Street, Grey spuse: 

— Am trecut pe aici de nenumărate ori, și călare, și pe jos, dar 
totuși mi se pare un loc la fel de proaspăt și minunat ca prima oară. 
Strada asta îmi amintește că am ajuns acasă. Am iubit întotdeauna 
Londra. 

— Atunci ai nimerit la locul potrivit, spuse Cassie, zâmbitoare. Știu 
o cârciumă foarte drăguță, pe malul apei, în Chelsea. Mă gândeam să 
dăm drumul trăsurii și să mâncăm cât se poate de englezește la 
cârciumă, apoi să tocmim un barcagiu să ne ducă înapoi pe râu în jos. 

— Îmi surâde ideea. Apoi rămase o clipă pe gânduri. Cred că am să- 
l rog mai întâi pe vizitiu să trecem prin dreptul reședinței Costain, să 
văd dacă e ridicat ciocănelul de la intrare și dacă sunt ai mei în oraș. 

— Dacă sunt acasă, nu vrei să urci treptele și să baţi la ușă? îl 

întrebă ea. Întoarcerea fiului rătăcitor? 

Chipul lui Grey se înnoură. 

— Încă nu. 

Ciocănelul de la ușa familiei Costain nu era ridicat, ceea ce-l scuti 
pe Grey de alte gânduri, însă Cassie își zise că era semn bun faptul că 
se arătă interesat pe unde umblau cei din familia sa. După ce se 
plimbară prin Mayfair, o luară înspre Chelsea, unde băură bere blondă 
englezească de calitate și mâncară plăcinte fierbinţi cu carne, în aluat 
crocant. 

când termină cea de-a treia plăcintă, Grey spuse: 

— Dacă mai aveam vreo urmă de-ndoială, plăcinta asta cu carne 
de vită și ceapă mi-a dovedit că am ajuns înapoi acasă. Își scutură 
dintr-o mișcare firmiturile din poală. Abia aștept să văd orașul de pe 
apă. 

— Dacă dorești, putem merge mâine către răsărit, la Turnul 
Londrei și la marile docuri de ambarcaţiuni. Cassie se ridică, sătulă și 
plină de mulțumire. Ce părere ai de schiful ăla de acolo? Cel vopsit în 
galben. 

— Barcagiul pare treaz, şi-mi place culoarea veselă, răspunse Grey. 
Hai să vedem ce sumă exorbitantă ne va cere. 

Suma propusă era, într-adevăr, una exorbitantă, dar nu le luă mult 
până se tocmiră la o sumă care mulţumi pe toată lumea. În timp ce 
barca aluneca în jos pe râu, Grey spuse: 

— E mult mai bine decât la ultimul nostru drum cu barca. 

— Într-adevăr, îi răspunse Cassie și se cutremură la amintirea 
călătoriei lor primejdioase, de-a latul Canalului Mânecii. Uite, vine o 
barcă plină cu pui! 

Trecură pe lângă o mică barcă, plină ochi cu cuști de pui care 
piuiau de mama focului, cuprinși de indignare. Un fulg mic, roșu, 
zbură și se prinse în părul lui Cassie. Grey îl luă și îl băgă în buzunarul 
lui, spunând, pe un ton jucăuș: 

— Un semn de la doamna mea! Am să preţuiesc acest fulg de pui 
pe vecie. 

Comentariul său avu darul de a strica un pic dispoziţia lui Cassie, 
care se întrebă dacă Grey chiar avea de gând să păstreze fulgul acel 
caraghios. Probabil că nu. Cassie nu credea că ea avea să-și pună prea 
mult amprenta asupra vieţii lui. Nu conta. Deocamdată se bucurau de 
această zi minunată. 

După ce barcagiul îi duse la mal, merseră restul drumului pe jos, 
până pe Exeter Street. În timp ce Cassie scotea cheia de la intrare, Grey 
spuse: 

— Sunt obosit și abia aștept cina și o seară liniștită. 

Cassie presupuse că oboseala era dată de faptul că petrecuse atâta 
timp în mijlocul oamenilor. 

— Te-ai descurcat de minune, îi spuse ea în timp ce băga cheia în 
broască. Nu ai rupt-o la fugă, urlând cât te ţin bojocii, nici măcar o 
dată. 

— Mândria masculină, îi explică el. Dorinţa de-a o rupe la fugă, 
urlând cât mă ţin bojocii, este surclasată de dorinţa mea de a nu arăta 
ca un adevărat laş în faţa unei femei frumoase. 

Cassie își dădu ochii peste cap. 

— Limba ta dulce ca mierea și-a revenit, în schimb, pe deplin. 

Chicoteau amândoi când intrară în antreu. Ușa care dădea către 
salonul de primire, din dreapta, era deschisă, și Cassie auzi din acea 
direcție o voce feminină, cunoscută. Plăcut surprinsă, o strigă: 

— Kiri, tu ești? 

— Cassie! Cu părul său negru ca pana corbului și de o rară 
frumuseţe, Lady Kiri Lawford apăru din salonul de primire și o învălui 
pe Cassie într-o îmbrăţișare. Ne duceam la teatru și, dacă tot eram în 
zonă, m-am hotărât să-ți las niște parfumuri noi, pentru când ai să te 
întorci, dar nu mă așteptam nicidecum să te văd. Ce bucuroasă sunt că 
te-ai întors cu bine acasă! 

Cassie pufni în râs și-și strânse cu grijă în braţe prietena, căci Kiri 
era îmbrăcată într-o minunată rochie de seară, verde. 

— Sunt o femeie misterioasă, mișcările mele nu pot fi niciodată 
anticipate, spuse ea, apoi își dădu seama că Kiri folosise pluralul. 

— Mă bucur să văd că ai păcălit iarăși diavolul, Cassie, spuse o voce 
puternică. 

Cassie aruncă o privire peste umărul lui Kiri, în timp ce un bărbat 
înalt și bine făcut intră în antreu dinspre salonul de primire. Damian 
Mackenzie zâmbea și arăta mai mult decât bine în tinuta sa de seară. 

Prima reacţie a lui Cassie fu una de încântare. Întotdeauna îi 
plăcuse de Mackenzie, și nu i se părea surprinzător să-l vadă alături de 
proaspăta sa soţie. 

În secunda următoare însă, gândi „La naiba!“ Dar era prea târziu 
să dea înapoi. Privirea lui Mac se prelinse în spatele ei, și rămase ca 

trăsnit. 

— Pe toţi dracii, tu ești, Wyndham?! pufni el. Sau am halucinaţii? 

Deși nu îl vedea, Cassie simţi cum Grey se încordează, însă acesta 
vorbi cu voce fermă, făcând un pas înainte: 

— Este o oră prea cuminte ca să ai halucinaţii, Mac. Întinse mâna 
către el. Așadar, cred că sunt aici, în carne și oase. 

Chipul lui Mackenzie se lumină pe dată. 

— Kirkland nu a vrut nici în ruptul capului să accepte că ai fi mort, 
și să fiu al naibii dacă n-a avut dreptate! Plin de entuziasm, prinse 
mâna lui Grey între ale sale. Crede-mă că n-am mai fost nicicând atât 
de bucuros că m-am înșelat! 

Când îl văzu pe Grey alături de Mackenzie, cu trupul său lat și 
atletic, Cassie își dădu seama cât de slab era Grey. Dar acesta zâmbi cu 
o plăcere sinceră când dădu mâna cu Mac. 

— Şi eu sunt destul de încântat, spuse el, apoi făcu o plecăciune 
către Kiri. Sunt sigur că această minunată creatură îţi este soţie, sora 
lui Ashton, nu-i așa? 

— Eşti la fel de priceput ca Mackenzie la lingușeli, Lord Wyndham. 
Privirea perspicace a lui Kiri se mută de la Grey la Cassie. Cred că 
sunteţi obosiţi, așa că nu vă mai reținem cu întrebări despre ce s-a 
întâmplat. Aruncă o privire către soțul ei. Trebuie să pornim către 
teatru. Cassie, te pot căuta mâine, să-mi mai spui ultimele bârfe? 

— Mi-ar face mare plăcere să ne vedem, dar nu înainte de amiază, 
căci până atunci cred că o să fim plecaţi. Cassie se uită către prietena 
sa. Să nu spui nimănui că ne-am întors. 

— Să înţeleg că nu ai revenit oficial, Wyndham? comentă 
Mackenzie. Îmi imaginez că-ţi ia ceva timp să te reobișnuiești cu 
Londra, după ce ai fost zece ani plecat. 

— Mai ales după zece ani de temniţă, spuse Grey fără ocolișuri. 
Discutase cu Cassie despre ce să spună în legătură cu îndelungata sa 
absenţă și hotărâse să dea o explicaţie cât mai simplă. Kiri și Mac 
făceau parte din cercul de prieteni, așa că le putea spune mai multe, 
dar detaliile puteau aștepta. 

— Atunci nu vom sufla o vorbă până când miracolul nu devine 
oficial, spuse Mac, apoi ezită. Îmi poţi rezuma totul într-o frază, cât să- 
mi astâmperi curiozitatea? 

Grey strâmbă din nas. 

— Am fost un prost, și asta m-a costat zece ani din viaţă, spuse el. 

— A fost și o femeie la mijloc? Când Grey încuviinţă cu o mișcare a 
capului, Mackenzie continuă: Într-o noapte, când om fi îndeajuns de 
beţi amândoi, am să-ţi povestesc cum mi-am pierdut și eu capul din 
cauza unei femei și am ajuns să fiu biciuit, la un pas de-a fi spânzurat 
și dat afară din rândurile armatei. 

Grey zâmbi din tot sufletul. 

— Mă bucur să aflu că nu sunt singur în prostia mea. 

Kiri aruncă o privire plină de curiozitate către soțul său. Cassie era 
mai mult ca sigură că Kiri știa povestea, dar era surprinsă de faptul că 
Mac se arăta dispus să vorbească despre ea. Probabil Mackenzie 
ghicise faptul că, dacă îi împărtășea din necazurile sale, vechiul său 
prieten avea să se simtă mai bine. 

Mac puse mâna pe spatele cel mic al lui Kiri, ca să o îndemne să 
lasă: 

— Dacă pot face ceva care să-ţi ușureze reîntoarcerea, Wyndham, 
știe Cassie unde mă găsiți. 

După ce plecară, Grey își trecu braţele pe după umerii lui Cassie și 
o trase aproape de el. 

— În mod evident, casa asta nu e așa de retrasă pe cât credea 
Kirkland. Mă întreb ce vechi coleg de școală urmează să mai apară. 

— Nu prea m-am gândit la faptul că aici este un fel de centru al 
celor care lucrează pentru Kirkland, spuse Cassie pe post de scuze. Nu- 
mi vine în minte nici un alt coleg care ar putea să apară din senin, dar 
s-ar putea să nu am eu destulă imaginaţie. 

— Crezi că Mackenzie sau Lady Kiri vor spune cuiva că m-am 
reîntors din morți? 

Cassie clătină din cap cu vehemenţă. 

— În nici un caz. Primul lucru pe care îl învaţă agenţii lui Kirkland 
este discreţia. 

— Femeia aceea superbă cu care s-a însurat Mackenzie e tot agent? 
întrebă Grey uimit, în timp ce urcau împreună scările, umăr la umăr. 
Că tot veni vorba, habar nu aveam că Mackenzie cochetează și el cu 
lumea obscură a spionajului. 

— A fost o dovadă de indiscreţie din partea mea să-ți dezvălui acest 
lucru, spuse Cassie cu tristeţe în glas. Deși ţi-ai fi dat și singur seama, 
destul de repede. 

— Lady Kiri e un vizitator neașteptat într-o casă de spioni, se arătă 
Grey de acord. 

Arăta istovit după întâmplările din timpul zilei. 

— Ce păcat că te-a plăcut atâta lume, spuse ea în timp ce deschise 
ușa. Asta face ca revenirea ta la viaţă să fie primită cu mult entuziasm. 

Chipul lui Grey se destinse. 

— Mackenzie a fost întotdeauna un exuberant. Seamănă cu un 
cățeluș imens și adorabil. Acum, că l-am revăzut pe Mac, îmi dau 
seama că ascundea sub aparente mult mai multe lucruri decât mi-am 
dat eu seama pe vremea când eram un flăcău neisprăvit. 

— Nu e ceva valabil pentru toată lumea? Cassie își desfăcu haina. 
Nu ascundem cu toţii mai multe decât lăsăm să se vadă? 

— Nu a fost cazul meu. Eu mă expuneam întru totul. Grey puse 
hainele amândurora în dulap. Nu aveam mai multe de ascuns decât o 
vrabie. 

— Nu, nu o vrabie. Un sticlete auriu scânteietor. 

Grey izbucni în râs. 

— Am fost clasificat cum se cuvine. Îţi mulţumesc, Catherine. 
Sprâncenele lui Grey se uniră sub frunte când o văzu cum tresare la 
auzul adevăratului ei nume. Nu am să-ți mai spun Catherine dacă te 
deranjează. Întotdeauna mi s-a părut un nume minunat, care ţi se 
potrivește. Dar, dacă îţi stârnește amintiri dureroase... 

— Numele îmi trezește sentimente profunde, ce-i drept, dar nu 
sunt toate dureroase. Cassie rămase pe gânduri. Nu aș vrea să mă 
strige toată lumea Catherine, dar nu mă deranjează să-mi spui tu așa, 
câteodată. 

— Foarte bine atunci, Catherine, spuse el și o sărută în creștetul 
capului. Cassandra. Cassie. Numele se potrivesc cu diferite părți ale 
personalităţii tale. 

Cassie închise ochii pe jumătate și spuse pe un ton misterios: 

— Sunt spion, o femeie care poate lua o mie de înfățișări. Cu care 
dintre ele vrei să dormi în seara asta? 

Grey râse și o trase în braţele sale. 

— Cu toate! 

capitolul 30 


Cassie și Grey tocmai stabileau detaliile unei călătorii cu barca 
până la Greenwich, când apăru Kirkland, să le strice micul dejun. 

— Ce s-a întâmplat? întrebă Cassie, de cum îl văzu. 

— E chiar atât de evident? replică el obosit. 

„Da“-ul rostit de Cassie se suprapuse cu „Nu“-ul scos de Grey. 

— Mă bucur că încă-i mai pot păcăli pe unii, spuse Kirkland și 
acceptă ceașca de ceai fierbinte pe care-o umpluse Cassie pentru el. 
Mai întâi luă o gură zdravănă, apoi continuă: Mi-e teamă că nu aduc 
vești prea bune, Wyndham. Tocmai am aflat că tatăl tău e grav bolnav. 

Grey păli. 

— La Summerhill? întrebă el scurt. 

Kirkland încuviinţă cu o mișcare a capului. 

— Nu cunosc mai multe amănunte, dar... Mi s-a spus numai că e pe 
moarte. Poate vrei să îți schimbi hotărârea de-a amâna revederea cu 
familia ta. 

— Am să mă duc chiar mâine. Îmi poţi aranja o trăsură? 

— Am să trimit una la scară, mâine dis-de-dimineaţă. 

Grey se întoarse către Cassie și o fixă cu privirea. 

— Vrei să vii cu mine? Nu mă pot descurca singur. 

Cassie suspină. 

— Nu pot veni cu tine la reședința părinţilor tăi! 

Grey o luă de mână și continuă: 

— Te rog, Cassie! Am nevoie de tine. 

— Dacă ai nevoie de cineva, ia-l pe Kirkland, spuse Cassie și-l 
săgetă pe celălalt bărbat cu privirea. 

Wyndham era proiectul lui Kirkland, nu al ei! 

— Nu de mine are nevoie, Cassie. Deși ai făcut deja mult mai mult 
decât era necesar. Kirkland se ridică de la masă. Trebuie să vorbesc cu 
familia Powell, așa că am să vă las să vă înţelegeți. 

— Cât tact pe Kirkland să ne lase să ne certăm între patru ochi, 
spus Cassie după ce se închise ușa. Dar răspunsul rămâne același. Să-ţi 
duci ibovnica în casa familiei tale e un gest scandalos, indiferent de 
situație, cu atât mai mult acum, când tatăl tău s-ar putea să fie pe 
moarte. Cassie strânse din buze. Oricum, nimeni nu va lua în serios o 
relaţie dintre un bărbat ca tine și o femeie ca mine. 

Grey păru șocat. 

— De ce nu? 

— Uită-te un pic la noi! Domnul și vagaboanda! Cassie se ridică, 
furioasă, și-l apucă de braţ, ridicându-l de la masă, ca să se poată vedea 
amândoi în oglinda de deasupra bufetului. Grey nu numai că era 
incredibil de frumos, ci avea și un aer aristocratic, în vreme ce Cassie 
părea o ţărancă îmbătrânită, ce nici servitoare nu s-ar fi cuvenit să-i 
fie. Bărbaţii urâţi, dar cu bani, își pot găsi cu ușurință femei frumoase, 
dar bărbaţii frumoși și cu bani nu aleg în nici un caz femei șterse și 
bătrâne. 

Grey studie imaginea lor din oglindă. 

— Straniu, spuse el. Eu văd un bărbat frânt, care abia se târăște de 
pe o zi pe alta, alături de o femeie cu suflet de leoaică, mult mai 
frumoasă decât vrea să se arate lumii. 

Cassie își mușcă buza și-și înfrânse dorinţa de a izbucni în lacrimi. 

— Tu poate crezi asta, dar nimeni n-o să mai aibă asemenea 
impresie despre noi. 

Grey se întoarse cu faţa către ea și-i spuse: 

— De acord, nu poţi merge în calitate de ibovnică. Ar fi total 
nepotrivit. Trebuie să vii ca logodnică. 

Cassie crezuse că nu o mai poate șoca nimic, dar, la auzul acelor 
vorbe, rămase perplexă. 

— I-am spus lui Kirkland că nu ţi-ai pierdut minţile, dar se pare că 
m-am înșelat! 

Grey zâmbi. 

— Când ai să te îmbraci frumos, nu o să se mai îndoiască nimeni că 
suntem un cuplu. 

— Dar nu am timp să-mi iau haine noi! exclamă ea exasperată, cu 
gândul la hainele ei din dulap. 

Nu avea nici o haină potrivită pentru o vizită la reședința de la ţară 
a unei familii de viță nobilă. Hainele obișnuite și închise la culoare pe 
care le avea cu ea în Londra se potriveau mai degrabă unei văduve de 
vârsta a doua, cu venituri modeste. Nici o haină de-a ei nu se putea 
numi la modă sau măcar drăguță. 

— Rochiile mele jerpelite, luate din prăvălii pline de zdrenţe, nu 
mă pot transforma într-o logodnică credibilă, și nu e timp pentru 
nimic altceva. 

Grey ignoră comentariul ei și spuse cât se putea de sincer: 

— Nu trebuie să te măriţi cu mine. De ce ai vrea așa ceva? Prefă-te 

doar că vrei să fii mireasa mea, o săptămână, două, până mă înţeleg cu 
cei din familia mea. Apoi poţi pune capăt logodnei și te poţi întoarce la 
Londra. 

— Habar nu ai ce-mi ceri. Cassie scutură din cap, cu gâtul încordat. 
Familia mea nu avea rangul familiei tale, dar am fost crescută să devin 
o doamnă. Eram o copilă când viaţa aceea a luat sfârșit. Am trăit ca o 
fată de la ţară, prizonieră, precupeaţă, spion, zeci de alte lucruri. Aș fi 
mai nelalocul meu în casa familiei tale decât o spălătoreasă. 

— Nu cred așa ceva, replică el. Ai jucat așa de multe roluri în care 
ai fost convingătoare, însă pentru ăsta ai fost născută. Nu va fi decât 
pentru câteva zile, cel mult două săptămâni. Nu-mi place ideea de a te 
simţi inconfortabil, dar știu că o poti face. 

Probabil avea dreptate. Dar ideea de a juca rolul unei doamne o 
înspăim ânta, iar rolul de logodnică a lui Grey i se părea și mai și. 

— E prea mare riscul pentru tine, îl contrazise ea. Ce-ai să te faci 
dacă mi se năzare să devin contesă și pretind că logodna e reală? Ori 
rămâi cu mine pe cap, ori te pomenești în mijlocul unui ditamai 
scandalul. 

— Nu ai face tu așa ceva. Grey rămase cu privirea în gol, căzut pe 
gânduri. Cu toate că nu m-aș plânge dacă ai face-o. Numai că nu cred 
că ţi-ai dori. 

Ea nu voia să se căsătorească cu el? Doamne, Dumnezeule, numai 
gândul la asta o zăpăcea de tot. Faptul că avea atâta nevoie de ea, încât 
era în stare să sugereze, indirect, ideea căsătoriei, era cea mai grozavă 
tentaţie pe care o trăise vreodată. 

Dar, dacă profita de slăbiciunea lui de moment, aveau să o regrete 
amândoi. 

— Ar fi mult mai ușor dacă ai avea încredere în familia ta, Grey, 
zise ea, încercând să păstreze un ton calm și rațional. Nu e nevoie de 
un străin la Summerhill, mai ales în asemenea momente dificile. 

— Nu am nevoie de un străin, ci am nevoie de tine, Cassie, spuse el 
încet. Și ai promis că nu ai să mă părăsești atâta timp cât am nevoie de 
tine. Îţi jur că n-am să-ţi mai cer niciodată nimic, dar te rog să vii cu 
mine. Ai dreptate, va fi dificil, câtă vreme viaţa tatălui meu e în pericol. 
Dacă... dacă se va întâmpla ce-i mai rău, îmi va reveni o mare 
responsabilitate. Și cred că riscul să cedez în fața presiunilor va fi mai 
mic dacă vei fi alături de mine. 

Cassie blestemă în sinea sa, căci își dădu seama ce greșeală fusese 

să-i facă o asemenea promisiune. Dar îi dăduse cuvântul ei. Și, chiar 
dacă nu ar fi făcut-o, nu-l putea abandona chiar acum. 

— Bine, dar va trebui să-mi găsesc niște haine moderne, cât mai 
curând cu putinţă. 

Cineva bătu la ușa salonului. 

— Se poate intra? întrebă Kirkland. 

— Intră. Favoritul tuturor a câștigat încă o rundă, spuse Cassie pe 
un ton aspru. Am să merg împreună cu Wyndham la Summerhill. 

— Mă bucur că ești de acord, spuse Kirkland, ușurat. Mâine, nu 
astăzi? 

Grey încuviinţă cu o mișcare a capului. 

— Avem nevoie de timp să ne pregătim. În plus, acest răstimp de o 
zi ne permite să-i trimitem mamei un mesaj, ca să știe că vin. Va 
decide ea dacă să-i spună și tatei sau nu. Nu vreau să moară din pricina 
șocului. 

— Am să mă ocup eu de asta, îi spuse Kirkland. Cu ce altceva vă 
mai pot fi de folos? 

— O să am nevoie de alte rânduri de haine de-ale tale, zise Grey. 
Negre. Pentru orice eventualitate. 

Kirkland încuviinţă din cap. 

— Cassie, tu ai nevoie de ceva? 

— Mă poţi duce acasă la Kiri Mackenzie, când pleci de aici? întrebă 
ea. Ea e cea mai modernă femeie pe care o cunosc, și mă rog cerului să 
mă poată transforma într-o femeie respectabilă, până mâine. 

— Sigur că da. Altceva? 

Grey clătină din cap. 

— Eu mă duc să fac o plimbare lungă, ca să-mi adun gândurile. 

Cassie se încruntă. 

— Să vin cu tine? întrebă ea. 

În privirea lui Grey nu se putea citi mai nimic. 

— Nu, tu ai nevoie de haine, iar eu... am nevoie să fiu singur. 

Era logic, de vreme ce stătuseră împreună zi și noapte, de când 
plecaseră de la castelul Durand, dar se simţea straniu să nu fie nevoită 
să aibă grijă de Grey. Kirkland, mai pragmatic din fire, scoase un 
pistolet de sub haină și i-l dădu lui Grey. 

— Cred că-ţi mai amintești cum se folosește, nu? 

— Îmi amintesc, răspunse Grey, privind arma fără entuziasm. 
Presupun că l-aș putea folosi, la nevoie, dar ideea e să te simţi tu mai 

ușurat știindu-mă înarmat. 

— Corect, răspunse Kirkland. Ţi-aș sugera, de asemenea, să porţi o 
haină și o pălărie mai sărăcăcioase. 

— Trebuie să mă deghizez și-n propria-mi ţară, bombăni Grey. O 
sărută pe Cassie în fugă, pe obraz. Nu-ţi face griji. O să fie bine. 

Cassie îl întrebă cu un aer degajat: 

— Pot să-mi fac griji măcar un pic? 

— Dacă ţi se pare amuzant, n-ai decât, răspunse el. 

Cassie privi în urma lui, și-i trecu prin minte gândul că, dacă se 
întâmpla să-l omoare cineva cât se plimba pe stradă, măcar nu mai 
trebuia să plece la Summerhill. 


Neliniștit, Grey își luă o haină banală, pe care o împrumută de la 
domnul Powell, își mai puse și o pălărie fără nici o formă concretă, 
apoi o apucă înspre răsărit. Voia să-și dezmorțească picioarele și să 
mai vadă ce era de văzut din Londra. Să-și adune rămășițele de 
gânduri, ca să poată deveni fiul așteptat de cei de la Summerhill. 

Și, printre toate cele, își dorea să nimerească în mijlocul unei bătăi 
pe cinste. 


Cassie nu mai vizitase niciodată casa lui Mackenzie, care se dovedi 
a fi o clădire arătoasă, aflată chiar lângă clubul său, La Damian. Cât 
așteptă ca valetul să-i anunţe lui Kiri vizita ei, privi cu atenţie 
mobilierul și decoraţiunile, printre care zări minunate accente 
indiene, despre care presupuse că fuseseră adăugate de noua stăpână 
a casei. 

— Cassie, ce plăcere! Lady Kiri intră în vestibul și-și îmbrăţișă 
oaspetele. Tocmai scriam niște scrisori, o treabă foarte plictisitoare. O 
să fie mult mai interesant să ascult poveștile despre aventurile tale! 

Cassie plasă haina și boneta în braţele valetului și o urmă pe Kiri în 
încântătorul salon de dimineaţă, în care erau și un birou, pe care zări 
coli de hârtie și un stilou. 

— Despre aventuri îți pot povesti și mai târziu, spuse Cassie. Mai 
întâi trebuie să te rog să-mi sari în ajutor, căci am nespusă nevoie. 

— Parfumuri? Sigur că da. Kiri se așeză cu graţie pe scaunul din 
dreptul biroului și făcu un gest prin care o invită pe Cassie să ia loc pe 
scaunul aflat de cealaltă parte. 

— Am nevoie de mai mult decât de parfumuri, spuse Cassie 
îngândurată, în timp ce se așeza pe scaun. Mâine va trebui să-l însoțesc 

pe Wyndham la reședința familiei sale și să trec drept logodnica sa, așa 
că trebuie să mă transform în cineva cu care el chiar ar putea să se 
însoare. 

Kiri făcu ochii mari. 

— Ai să te prefaci că ești logodnica lui? De ce? 

Cassie îi povesti pe scurt. Când termină de vorbit, Kiri spuse: 

— E o misiune dificilă din mai multe motive, așa-i? De data asta, e 
ceva mai mult decât un rol. 

— Ai punctat cu precizie chestiunea care mă stingherește, spuse 
Cassie încetișor. Sunt prea implicată în relația cu Wyndham ca să-mi 
fie ușor să fac asta. De asemenea... 

Cassie privi în jos, la degetele sale întrepătrunse, și-și dădu seama 
că anxietatea pe care o resimțea acum era cu mult diferită de teama, 
cât se poate de pregnantă, de moarte sau de temniţă, care o însoțea 
când mergea în Franţa. 

— De asemenea ce? întrebă Kiri cu blândeţe. 

— Pentru prima dată în viaţa mea, trebuie să intru iar în lumea în 
care m-am născut, dar pe care am pierdut-o, spuse Cassie, poticnindu- 
se în propriile-i cuvinte. Am supraviețuit datorită faptului că am 
acceptat că acea lume e pierdută pentru mine, iar eu trebuie să merg 
mai departe, mereu mai depate. Însă acum va trebui să mă prefac că 
aparțin acelei lumi pierdute, iar gândul acesta... mă îngrozește. 

Rămase fără glas. 

— Încerc să mă pun în locul tău, dar nu pot. Însă îmi dau seama 
cât de tulburător poate fi. Kiri miji ochii. Poate ti-ar veni mai ușor dacă, 
atunci când te-ai uita în oglindă, ai vedea o străină, și nu pe tine însăţi? 
Ar semăna mai mult cu un rol. 

— Poate că da. Cassie își mușcă buzele când își dădu seama că mai 
exista și o altă posibilitate. Nu vreau să-i mint pe cei din familia lui 
Grey, de vreme ce va trebui apoi să trăiască alături de ei, așa că aș 
putea să mă folosesc de numele meu adevărat. În acest fel, dacă vreo 
mătușă mai în vârstă mă întreabă despre familia mea, aș putea să dau 
un răspuns cinstit, ca să nu trebuiască să inventez ceva ce ar putea fi 
apoi descoperit. 

Kiri observă că folosise numele mic al lui Grey, dar nu făcu nici un 
comentariu. 

— Îţi pot comanda chiar azi niște cărţi de vizită pe care le poţi 
folosi ca să-ți susţii rolul. 

— Se pot face cărți de vizită într-o singură zi? întrebă Cassie, fără a- 
i veni a crede. 

— Ai multe avantaje atunci când ești fiica și sora unui duce, îi 
explică Kiri. Uite un creion și o coală de hârtie. Scrie tu ce să apară pe 
cărţile de vizită. 

Cassie își scrise numele cu care fusese botezată, pentru prima oară 
după aproape douăzeci de ani. 

— Doamne, știi ce ciudat mă simt? Nu mai sunt Catherine St. Ives. 

— O parte din tine este, în ciuda a tot ce s-a întâmplat. Poate nu-i 
un lucru atât de rău să te obișnuiești cu Catherine. Sprâncenele lui Kiri 
se arcuiră când văzu ce scrisese Cassie. Acum punctul următor, felul în 
care arăţi. Vopseaua aia de păr poate fi îndepărtată? Nu numai că e o 
nuanţă urâtă, dar îți văduvește părul de orice strălucire. 

— Vopseaua se poate curăța cu oţet, dar nu vreau să mă întorc la 
culoarea mea naturală. Chipul lui Cassie se strâmbă într-o grimasă. E 
un roșu aprins, și mi-a pricinuit tot soiul de năpaste, pe când eram 
copilă. Am fost bucuroasă când am avut un motiv să-l vopsesc 
castaniu. Nu am mai văzut culoarea aia de când am fost mică, și cu 
asta, basta! 

Culoarea se mai estompase cât fusese întemniţată. După ce 
evadase, purtase o eșarfă pe cap și evitase a se mai uita în vreo 
oglindă, până când reușise să-și facă și să-și aplice o altă nuanţă. 

— Dacă vrei să construiești un personaj care să nu fie ca tine, cel 
mai potrivit ar fi să începi fix cu părul lui Catherine St. Ives. Cred că 
nuanţa s-a mai închis de-a lungul anilor, așa că acum va fi un roșu mai 
puţin ţipător. Kiri notă ceva pe lista ei. Haine. Vei avea nevoie de cel 
puţin două rochii bune, de zi, o alta pentru seară și un costum de 
călărie. Plus desuuri, pantofi, cape și alte accesorii. 

Cassie oftă. 

— Ceea ce va fi imposibil de găsit până mâine. În orice caz, nu 
unele de calitate, cum cere uzanţa. Chiar și niște haine mai de 
Doamne-ajută ar fi greu de procurat până mâine. 

— Prostii! Sora mea, Lucia, poartă aproape aceeași mărime ca tine. 
Am să-i cer să-mi trimită mai multe rochii de care se poate lipsi și care 
să ţi se asorteze cu culoarea. Am să o chem și pe splendida madame 
Helier, modista tuturor femeilor din familia mea. S-ar putea să aibă 
deja haine aproape gata, pe măsura ta, și are cusătorese care pot lucra 
în asemenea situaţii de urgenţă. Kiri zâmbi cu gura până la urechi. Ce 

distractiv o să fie! 

— Să înţeleg că ţie-ţi plăcea să te joci cu păpușile când erai mică, 
spuse Cassie pe un ton sec. 

— Să știi că da. Le transformam pe toate în niște minunate prințese 
războinice. 

Cassie parcă o și vedea. 

— Asemenea ţie? Dar eu nu sunt nici frumoasă, nici prințesă 
războinică. 

În ochii lui Kiri apăru o sclipire. 

— Dar ai să fii, când am să termin eu tot ce am de făcut. 

Cassie își dădu ochii peste cap și spuse: 

— Încep să cred că a fost o greșeală din partea mea să vin aici. 

— Îţi promit că ai să-mi mulțumești mai târziu. Kiri își miji ochii. 
Ești oare gata să porţi parfumul pe care l-am creat pentru tine? întrebă 
ea. 

Cassie avu o strângere de inimă când își aminti de trandafiri și 
tămâie, vise rătăcite și nopţi întunecate. Era oare pregătită pentru 
atâta adevăr? 

— Poate că... da. 

— Fii sigură că nu vei regreta, spuse prietena ei încetișor. Acum 
permite-mi să trimit aceste bilete, să chem artileria grea, apoi mergem 
să ne ocupăm de părul tău! 


******ebook converter DEMO - www.ebook-converter.comY** 


******Created by ebook converter - www.ebook-converter.com** 


capitolul 31 


Grey străbătu Londra către răsărit într-un ritm alert. Trebuia să-și 
consume cumva anxietatea care clocotea în el la gândul iminentei 
reîntoarceri în casa familiei sale. 

După atâţia ani de captivitate și după săptămâni bune în care 
călătorise călare, cu barca sau cu trăsura, îi făcea plăcere să-și pună 
picioarele la treabă. Descoperi, de asemenea, un nou fel de libertate, 
dată de faptul că nu exista nimeni care să știe unde se afla cu 
exactitate. 

Spre surprinderea sa, se simţea chiar bine de unul singur. După 
zece ani de stat singur în temniţă, tânjise după contactul cu oamenii, 
dar descoperise că aglomerațţiile îi induceau o stare accentuată de 
panică. Numai alături de Cassie se simțea cu adevărat în largul lui, cu 
toate că se descurca și cu unii prieteni, precum Pere Laurent, Lady 
Agnes sau Kirkland. 

Spera să o poată lua înapoi pe Régine cât de curând. Urma să aibă 
mare nevoie de compania ei, căci în curând avea să o piardă pe Cassie. 
Gândul că va trebui să trăiască fără ea îi pricinuia o durere atât de 
adâncă, încât nu găsea cuvintele potrivite să o poată descrie. Dar, cu 
toată bunătatea ei minunată, tot nu putea ascunde nerăbdarea de a se 
elibera de angajamentul de a-i fi soră medicală și dădacă, pentru a se 
putea întoarce la munca ei adevărată. 

Se simțea oarecum rușinat de faptul că adusese în discuţie 
promisiunea pe care i-o făcuse ea, să-i stea alături atâta timp cât 
simţea el că va avea nevoie, pentru a o determina să îl însoțească la 
Summerhill. Cu toate acestea, nu era într-atât de rușinat încât să-i pară 
rău că o făcuse. 

Tatăl său era grav bolnav, așa că nu putea amâna întoarcerea 
acasă. Gândul reîntoarcerii îi paralizase simțurile încă mai înainte de a 
afla de boala tatălui său. Acum era chiar mai rău. 

Nu se îndoia de faptul că avea să fie primit cu braţele deschise. 
Problema cea mare era să dea ochii cu ei. Spre deosebire de prietenii 
lui de-o viaţă, cei din familia sa aveau așteptări din partea lui și 
amintiri despre el. Pe ei îi rănise cel mai tare. Nu putea suporta gândul 
că avea să-i rănească și mai tare prin simplul fapt că era atât de diferit 
de cel pe care și-l aminteau ei. 

Iar situaţia era chiar mai dificilă din pricina stării precare a tatălui 

său. Dacă Lord Costain murea... 

Grey se cutremură și refuză să se mai gândească la așa ceva. 

Își imagina că, odată ce șocul iniţial avea să treacă și după ce avea 
să le ofere toate explicaţiile necesare, avea să se poată descurca, cu 
ajutorul lui Cassie. Apoi avea să se pregătească pentru provocarea și 
mai dureroasă, aceea de a-și lua rămas-bun de la ea. 

Lăsă la o parte grijile legate de întoarcerea acasă și se concentră 
asupra Londrei. Ajunsese în partea aglomerată de pe cheiurile 
Tamisei, cunoscută sub numele de Pool of London, care se întindea la 
răsărit de Podul Londrei. Acolo era o adevărată pădure de catarge ale 
bărcilor cu pânze, amarate câte două sau trei de cheiurile publice. Pe 
străzi se plimbau marinari de toate naţiile și, pe deasupra mirosurilor 
obișnuite ale Londrei, pluteau arome și accente exotice. 

Constată că mulțimile nu-l mai deranjau așa tare dacă rămânea 
deoparte. Se pare că teama sa de aglomeratie se diminuase. 

Merse de-a lungul cheiurilor, privind cu atenţie la nave. Odată, 
demult, visase să se îmbarce la bordul unei asemenea nave și să 
călătorească spre ţinuturi îndepărtate. Franţa fusese primul loc în care 
se aventurase, părăsind malurile Angliei. Și lucrurile luaseră o 
întorsătură neplăcută. 

Se întrebă dacă avea să-i revină vreodată dorinţa de a călători. 
Deocamdată, gândul de a nu mai părăsi în veci Marea Britanie i se 
părea cât se poate de ademenitor. 

Se plimbă ore în șir și inspectă împrejurimile. Trecuse o bună 
parte din după-amiază când își dădu seama că trebuia să mănânce. 
Tocmai trecea prin dreptul unei taverne numite Three Ships, care 
părea un loc numai bun de mâncat. Grey intră și trase adânc în piept 
aroma de hamei și bere englezească bună, amestecată cu mirosul de 
pește, carne și produse de patiserie. Anglia. Acasă. 

Opt sau zece bărbaţi stăteau strânși în grupuri mici în sala de 
mese. Erau hamali, după cum arătau. Kirkland îi dăduse bani cât să-i 
ajungă până avea să se pună pe picioare. Într-o dispoziţie cum nu se 
putea mai bună, Grey strigă înspre hangiu: 

— Tocmai m-am întors în Londra, după prea mulţi ani petrecuţi 
peste hotare, așa că am să dau la toţi de aici câte ceva de băut. Chiar și 
dumitale, domnule. 

Puse monedele pe tejghea. 

Acordul celorlalți se auzi ca un murmur general. Un bătrân 

grizonant ridică halba proaspăt umplută: 

— În cinstea dumitale, domnule, bine ai revenit acasă! 

Cei mai mulți dintre clienţi își luară băutura și-i mulțumiră, însă 
nu toţi se arătară la fel de binevoitori. Un hamal extrem de robust îl 
întrebă cu dispreţ: 

— Ce caută un tip ferchezuit, ca tine, în taverna noastră? 

Și uite așa dispăru pe dată efectul deghizării cu o haină și o pălărie 
banale. 

— Le dau o bere prietenilor mei englezi, spuse Grey pe un ton 
blând. Vrei și dumneata un rând? 

Bărbatul scuipă și-i răspunse: 

— N-am nevoie nici de-o ceapă degerată de la un așa-zis domn ca 
tine. 

— Eşti nebun, Ned, cum să nu vrei bere pe gratis? îl întrebă cu 
indignare bărbatul grizonant. Eu beau cu bucurie în sănătatea acestui 
domn. 

Privirea plină de subînţeles pe care o aruncă omul înspre halba sa 
îl făcu pe Grey să mai pună niște monede pe tejghea. 

— Dau eu și-al doilea rând pentru cine mai vrea. 

Toţi primiră cu bucurie, mai puţin Ned. Se clătină până în dreptul 
lui Grey, răspândind un miros acru, de gin. 

— N-avem noi nevoie de tine, să-ţi dai aere p'aicea. 

Tărăgănând cuvintele, Grey i se adresă pe tonul cel mai arogant cu 
putinţă: 

— Cred că dumneata cauţi motiv de bătaie. Ce zici, am dreptate? 

— Ba bine că nu! răspunse Ned și-și roti ameninţător pumnul. 

Pe Grey îl străbătu un fior de reală bucurie. Își dorea de atâta timp 
să-și strivească pumnii în carnea cuiva, și iată că acum i se ivise ocazia. 

Se feri într-o parte, ca să nu-l poată pironi de bar. Ned era mai înalt 
decât el și cântărea cu vreo zece, cinsprezece kilograme mai mult, dar 
în luptă se baza pe forţă, nu pe îndemânare. Grey îi pară sau îi evită cu 
ușurință atacul pumnilor și aplică, la rândul lui, câteva lovituri demne 
de toată lauda. 

Când își făcu vânt să tragă un pumn cu toată forța, Ned își pierdu 
echilibrul, și Grey îl prinse de încheietura mâinii și-l împinse pe spate. 
Ned ateriză pe podea și scoase un vaiet de durere. 

— Ia ieșiţi voi afară, lătră hangiul către ei. 

Grey rămase în echilibru pe vârfurile picioarelor, pregătit să o ia în 

orice direcție. 

— Ţi-ajunge? 

— Nu, Dumnezeule! exclamă hamalul și sări în picioare. Nu 
permit unui slăbănog ca tine să-l pună la pământ pe Ned Brown! 

— Atunci să mergem afară, răspunse Grey și făcu o plecăciune, 
conștient că astfel avea să-l irite la culme pe hamal, după care ieși 
înainte ca Ned să apuce să-și reia atacul. 

Își continuară lupta afară, în bătaia vântului. Clienţii tavernei ieșiră 
în urma lor, cu berile în mână, făcând pariuri pe câștigător. Se părea că 
Ned era un bătăuș cu reputaţie, așa că fu preferat de toţi la început, în 
favoarea „slăbănogului“. 

Dar Grey fusese antrenat cum se cuvine la academia Westerfield, 
unde hârjonelile dintre băieţi erau sportul preferat. Mai târziu, luase 
chiar lecții de box, în barul Jackson, înainte de a pleca în Franţa. 
Mușchii lui își aminteau toate fentele, loviturile și șuturile. 

Își reaminti că nu se lupta pentru viaţa sa, ci era doar o ceartă într- 
o cârciumă, un fel de eliberare a sentimentelor strânse în sufletul său. 
Cu toate că avea grijă să nu-l rănească prea tare pe Ned, era 
recunoscător pentru descărcarea aceea fizică. 

Ned reuși să-i aplice câteva lovituri care aveau să-i provoace 
vânătăi, dintre care una chiar pe obraz, dar Grey era mai rapid și mai 
agil. Când Ned începu să se clatine serios, Grey decise să pună capăt 
răfuielii. 

Îl aruncă pe Ned pe burtă, își înfipse un genunchi în spatele 
hamalului și-i întoarse braţul la spate. 

— Ai luptat cu dibăcie, domnule, spuse el gâfâind. Să-ţi rup mâna 
sau să-ţi comand ceva de băut? 

După o pauză provocată de uimire, Ned hohoti zgomotos: 

— Eşti un tip dat naibii, da’ știu că te pricepi să te baţi. Hai că accept 
berea! Când matahala de Ned se ridică, cei doi conduseră alaiul înapoi 
în cârciumă. 

Bărbatul mai vârstnic întrebă: 

— Unde zici c-ai fost prin ţări străine? 

— În Franţa. Grey se așeză, mai luă un gât de bere și testă să vadă 
cum se simţea dacă dezvăluia mai multe. Cum oamenii aceia erau 
niște străini, decise să continue. Am stat zece ani într-o nenorocită de 
temniţă din Franţa. 

Bărbatul grizonant scoase un fluierat ușurel. 

— Acum pricep cum de ești așa vesel că te-ai întors acasă! Pentru 
un viitor frumos aici, în Anglia! 

Până și Ned bău pentru asta. Grey mai făcu cinste cu câteva 
rânduri și dădu pe gât partea sa. Se pricepuse întotdeauna să stea de 
vorbă cu oameni din orice categorie socială și-și dădu seama că nu 
pierduse acea abilitate. 

Când simți că mintea i se detașează de corp, își dădu seama că era 
timpul să plece. Se făcea seară, și voia să se întoarcă la Cassie. Goli 
halba, apoi spuse tare: 

— Vă mulțumesc, domnilor, că m-aţi ajutat să sărbătoresc 
întoarcerea acasă. 

Ieși din cârciumă, acompaniat de un cor de invitaţii de a reveni 
acolo oricând dorea. Poate avea s-o facă. Totul fusese simplu, ca o 
binecuvântare. 

În Summerhill, în schimb, nu avea să fie la fel de simplu. 


Grey o luă pe drumul cel mai scurt către casă, dar aproape se 
întunecase când ajunse pe Exeter Street. Cu toate că-l dureau 
picioarele, fluiera și se simțea împăcat cu viața. Judecând după 
aparente, fusese o zi pierdută — însă acum se simţea mai capabil să dea 
ochii cu cei de la Summerhill. 

Mări pasul când urcă scările până la ușă. Cu siguranţă Cassie se 
întorsese deja. Era absurd să tânjească în halul acela după prezenţa ei, 
când trecuseră numai câteva ore, dar lumea părea un loc mai bun 
când o avea pe ea în preajmă. 

Scotoci prin buzunar până găsi cheia de la intrare. Probabil ar fi 
trebuit să plece cu o halbă sau două mai devreme. În cele din urmă, 
reuși să descuie ușa și păși în antreul luminat de o lampă. 

Grey tocmai își scotea haina, când auzi pași ușori care coborau 
scările. Pașii îi răsunară în urechi precum cei ai lui Cassie, dar, când se 
uită în sus, plin de speranţă, zări o străină. 

E drept că arăta nemaipomenit, cu părul roșcat strălucitor și o 
siluetă minunată. Cu toate că Grey nu mai era la curent cu ultima 
modă, își dădu seama că rochia aceea elegantă, verde-albăstrie, 
provenea de la una dintre cele mai pricepute modiste din Londra. Îţi 
trebuia talent să faci o femeie să arate ca o doamnă, dar să fie în 
același timp atât de provocatoare. 

Trebuia să fie unul dintre spionii lui Kirkland. Și, dacă era așa, 

decolteul acela spunea totul despre felul în care făcea rost de 
informaţii de la inamici. Grey se strădui să nu se holbeze prea tare în 
decolteul ei și făcu o plecăciune cum se pricepu mai bine, străduindu- 
se să nu se dea de-a dura. 

— Seară bună, mademoiselle. 

Femeia se opri cu trei trepte înainte de a ajunge la parter și întrebă 
pe un ton glacial, aristocratic: 

— Îmi cer scuze, domnule, vă cunosc de undeva? 

Vocea aceea... 

Grey rămase cu respiraţia tăiată. Înălțimea aceea perfectă, corpul 
bine proporţionat, trăsăturile delicate și vulnerabile, ochii albaștri, cu 
nebănuite adâncimi. 

— Cassie? întrebă el, fără să-i vină a-și crede ochilor. 

— Mă mir că m-ai recunoscut, având în vedere unde te uitai, 
răspunse ea, amuzată. 

— Cassie! Mai înaintă câţiva pași și o cuprinse în braţe. Cum Cassie 
rămăsese pe a treia treaptă, Grey își trecu braţele în jurul taliei ei și-și 
sprijini capul pe moliciunea încântătoare a sânilor femeii. Mirosea a 
flori de liliac și a trandafir, plus alte câteva arome pe care nu le putea 
identifica, strânse cu toate într-un buchet care o făceau să miroasă și 
mai tare a Cassie. Mi-a fost dor de tine, continuă el. 

Cassie zâmbi și-i înconjură gâtul cu braţele. 

— Nu au trecut decât câteva ore. 

— Prea multe ore. 

Își trecu o mână peste curbura perfectă a spatelui ei. Totul era 
exact așa cum trebuia. 

— Ce părere ai de dichiseala mea? întrebă ea. 

Grey se dădu înapoi și o studie din capul strălucitor până-n 
picioarele încălțate în balerini, fără să-i scape nici un amănunt. 

— Am o nemaipomenită dorință de a face dragoste cu tine, 
nebunește și pasional, spuse el cu sinceritate. 

— Asta vrei chiar și când arăt ca o spălătoreasă. Cassie se încruntă. 
Vorbesc serios, arăt potrivit pentru a-ţi fi logodnică? 

Grey își dădu seama că ea își făcea într-adevăr griji, așa că se 
strădui să se concentreze. Poate că unii nu ar fi considerat-o o 
frumuseţe, pentru că nu avea trăsăturile clasice perfecte, iar părul ei 
roșcat aducea o notă de obrăznicie. Dar i se întrezăreau și puterea, și 
căldura, și inteligenţa, iar pentru el ea era cea mai frumoasă femeie pe 

care o văzuse vreodată. 

Era frumoasă și mai avea ceva. 

— Respiri rafinament prin toţi porii, spuse el serios. Întotdeauna ai 
fost frumoasă. Faptul că arăţi lumii întregi cât ești de frumoasă cred că 
te face și mai încrezătoare în propriile tale puteri și îți sporește 
frumuseţea. Dar eu sunt un pic gelos, pentru că acum toată lumea te 
va vedea așa cum te văd eu. 

— Mă bucur că aduc mulţumitor de mult cu o doamnă. Își trecu 
degetele prin părul lui, precum Cassie pe care o știa, cu toate că acum 
arăta atât de diferit. Deși vorbești cam aiurea și miroși a bere. Ești 
beat? 

— Da, spuse el cu sfială. 

Cassie îi atinse obrazul lovit. 

— Te-ai bătut? 

— Da. Dar am câștigat. 

— Ce-ai câștigat? 

— Dreptul de a-i da tipului un rând de bere. 

— Cred că asta e ceva logic în lumea bărbaţilor. Râsul ei era blând. 
Ești fericit? 

Grey oftă și o trase mai aproape de el. Ce decolteu drăguţ avea! Și 
ce rochie! Voia să i-o dea jos. 

— Da. Mai ales acum, că ești aici. Nu vrei să mergem sus, să facem 
dragoste nebunește și pasional? 

— Poate mai târziu, deocamdată însă aș dori să-mi potolesc altă 
poftă, spuse ea. Familia Powell servește cina rezidenţilor acestei case, 
iar Kirkland a spus că va trece pe aici, dacă va mai avea timp. Vino cu 
mine, căci ai nevoie de puţină mâncare și de o cafea tare. 

— Poate că ai dreptate. Cred că am uitat să mănânc. 

— Este bine că ești vesel la beţie și nu le transformi într-un 
monstru. Cassie cobori ultimele câteva trepte. Domnul meu, îmi dai 
braţul, ca să mă conduci la cină? 

— Ia să vedem dacă-mi mai amintesc cum să mă port ca un 
adevărat domn. Făcu o plecăciune adâncă, fără să vină de-a dura, apoi 
se îndreptă de spate și-i oferi brațul lui Cassie. Acordaţi-mi această 
onoare... 

În timp ce Cassie se îndrepta spre el, îi mângâie părul, bucurându- 
se de atingerea fină și jucăușă. Roșul acela strălucitor trebuia să fie 
culoarea ei naturală, căci se potrivea mult mai bine cu tenul decât 

castaniul ăla searbăd. 

— Cum de-ai reușit să te transformi atât de repede? 

— Kiri a făcut totul. Eu doar m-am supus ordinelor ei. Sora lui Kiri 
poartă aproape aceeași măsură cu mine și a contribuit și ea cu câteva 
rochii splendide. Modista personală a lui Kiri a venit și ea, cu câteva 
haine aproape gata, cu tot cu cusătoresele, care au făcut ultimele 
retușuri. Kiri a reușit chiar să-mi tipărească niște cărți de vizită. 
Spunând acestea, Cassie scoase o carte de vizită din mica ei poșetă 
delicată și i-o dădu lui Grey. Nu s-a uscat încă cerneala, dar arată foarte 
bine, adăugă ea. 

— Mă mir să te văd cu o geantă atât de mică încât nu încape o 
armă în ea, remarcă el luând cartea de vizită din mâna ei. 

— Am arme ascunse în alte locuri, îl asigură ea, cu o sclipire 
amuzată în priviri. 

Grey aruncă o privire la cartea de vizită, apoi o mai citi o dată, 
uimit. 

— Onorabilă doamnă St. Ives. Tatăl tău a fost de viţă nobilă? Mereu 
ai lăsat de înţeles că provii dintr-o familie de ordin inferior. De fapt, ai 
spus chiar tu că familia ta nu avea același rang cu a mea. 

Cassie ridică din umeri. 

— Tatăl meu a fost un simplu baron, cel de-al treilea lord din 
familia St. Ives. Este un titlu oarecare, fără vechime, prestigiu sau 
avere, spre deosebire de titlul de conte al familiei Costain. 

— Oricum, destul de aproape. Ești descendenta unei familii de 
nobili. 

Iată o altă piesă din acest puzzle care era Cassie Fox. Sau, mai bine 
zis, Catherine St. Ives. Faptul că se reîntorcea la stadiul copilăriei, după 
ce petrecuse o viaţă întreagă în pielea unei țărănci sau a unei 
precupeţe, trebuia să fie... extrem de derutant. 

— Toate astea nu însemnau nimic pe când curățam coteţul 
găinilor, în Franţa, spuse ea pe un ton sec. Iar acum au cu atât mai 
puţină însemnătate. 

— Fratele tău ar fi trebuit să fie moștenitorul rangului, spuse el. 
Cine l-a moștenit, în locul lui? Sau poate nu au mai fost moștenitori, și 
titlul a fost suspendat? 

— Tatăl meu avea un frate mai tânăr, care avea trei fii. Cei doi mai 
mari erau cam de vârsta mea. Cassie făcu un gest de lehamite. Încă nu 
s-a terminat linia moștenitorilor. 

— Nu le-ai scris niciodată verilor tăi? o întrebă el. Sunt sigur că s-ar 
bucura să afle că ai supravieţuit. 

— Catherine St. Ives a murit, spuse ea ușor enervată. Și ar fi rămas 
moartă, doar că, dacă reînvie un pic, în următoarele câteva săptămâni, 
eu am să par o logodnică mai pe măsura ta. Când am să plec de la 
Summerhill, ea se va întoarce în mormântul ei din Franţa, de data asta 
pentru totdeauna. Se răsuci pe călcâie. Ajunge cu prostiile, spuse ea. 
Mi-e foame. 

În timp ce se îndreptau spre salon, Grey strecură cartea de vizită în 
buzunar. N-o fi fost ea interesată de familia ei, dar el era. Avea de gând 
să discute cu Kirkland despre asta. 

O prinse din urmă și-i oferi încă o dată braţul. Ea își puse ușor 
mâna pe antebraţul lui, și se îndreptară împreună spre salon, de parcă 
ar fi intrat într-o mare sală de bal. Kirkland, domnul și doamna Powell 
și o altă tânără, pe care Grey nu o mai văzuse până atunci, mâncau 
după obiceiul casei, adunaţi în jurul mesei. 

Când intrară Cassie și Grey, ridicară cu toţii ochii din farfurie. Se 
lăsă o tăcere adâncă în timp ce toate privirile, în special ale bărbaților, 
rămaseră aţintite asupra lui Cassie. 

Kirkland fu primul care se ridică. 

— Domnișoară Fox, spuse el și-și plecă ușor capul, apoi își îngădui 
să schițeze un zâmbet. Am știut dintotdeauna că te pricepi de minune 
să te deghizezi, dar nu mi-am dat seama că cel mai bine îţi disimulezi 
propria-ţi frumuseţe. 

— Lingușitorule, spuse ea fără entuziasm. Tot meritul îl au Lady 
Kiri și ajutoarele pe care le-a chemat ca să mă transforme astfel. În 
timp ce Grey îi trăgea un scaun, Cassie continuă să vorbească: În 
momentul de față nu sunt Cassandra Fox. Am hotărât că numele ce 
mi-a fost dat la naștere e cel mai potrivit pentru această mică șaradă. Îi 
înmână o carte de vizită lui Kirkland. 

Chipul lui îm pietri. 

— Tatăl tău a fost ce-l de-al treilea lord de St. Ives? 

Cassie încuviinţă din cap, în timp ce expresia de pe chipul său 
rămase în continuare opacă. Cum ea nu mai spuse nimic, Kirkland 
continuă: 

— De vreme ce mergi la Dorset în calitate de doamnă, o să ai 
nevoie de o slujnică, așa că una dintre asociatele mele va prelua acest 
rol. Făcu un gest către fata de lângă el. Domnișoară St. Ives, v-o prezint 


******ebook converter DEMO - www.ebook-converter.comY** 


******Created by ebook converter - www.ebook-converter.com** 


pe domnișoara Hazel Wilson. Veţi descoperi că are calitățile întâlnite la 
slujnica oricărei doamne, plus câteva pe deasupra. 

— Încântată de cunoștință, domnișoară Wilson, spuse Cassie pe un 
ton formal. Vă mulțumesc mult că aţi acceptat această poziţie fără a fi 
anunţată în prealabil. 

— Spuneti-mi Hazel, domniţă, zise fata, cu accent englezesc. Se 
ridică și făcu o reverență. Avea părul castaniu și un chip plăcut, chiar 
dacă aproape de neremarcat. Ochii ei albaștri trădau umor și 
inteligenţă. 

— Acesta trebuie să fie Lord Wyndham, presupun. 

Grey se înclină în faţa ei, arătându-i respectul cuvenit unui agent 
de-al lui Kirkland. 

— Chiar eu sunt, Hazel. Îţi mulţumesc că ai acceptat să părăsești 
Londra pentru sălbăticia din ţinutul Dorsetshire. 

Hazel dădu din cap drept răspuns. 

— Abia aştept să vă coafez minunatul păr, domniţă! 

Cassie roși. 

— Îmi uram părul meu roșu pe când eram copilă. Mă strigau cu 
toții Morcoveaţă. 

— Toate fetele care te-au tachinat atunci ar fi acum geloase, iar 
băieţii tânjesc după un surâs de-al tău, îi spuse Grey în timp ce se așeză 
la locul său. 

— Limba ta lingușitoare văd că își face bine treaba, spuse ea 
amuzată. 

— Da” are dreptate, domniţă, interveni imediat domnul Powell. 

— Cred că domniţa ar servi mai degrabă o bucată de plăcintă decât 
lingușelile tale, spuse doamna Powell, aruncând o privire placidă către 
soțul său. Dacă-mi daţi farfuriile, vă servesc eu. 

Grey și Cassie făcură întocmai. În timp ce mirosea plăcinta 
aburindă, Grey își dădu seama că-i plăcea mai mult felul acesta simplu 
decât mâncărurile elaborate care se serveau în casa părinţilor săi. 

Cu toate că arăta iarăși ca un adevărat domn, se îndepărtase 
grozav de tare de tânărul Lord Wyndham care plecase de la 
Summerhill cu zece ani în urmă. 

capitolul 32 


Londra era încă învăluită în întuneric când porniră la drum, a 
doua zi dimineaţă. Călătoria de la Londra la Summerhill putea fi făcută 
într-o zi dacă drumurile erau uscate, însă era o zi lungă, în care se 
înlocuiau de multe ori caii. Cassie și Hazel mai schimbau din când în 
când câte o vorbă, dar Grey rămase mai tot timpul cu privirea aţțintită 
pe fereastră și nu părea deloc dornic de conversaţie, în timp ce 
urmărea bine cunoscutul peisaj trecând prin faţa ochilor săi. 

Oare cât de des făcuse această călătorie? Foarte des. Știa fiecare 
oraș și sat, fiecare loc de popas în care se schimbau caii și mai știa și 
câţiva cârciumari de treabă, tot pe ruta asta. 

Îi plăcea să vadă locuri familiare, precum vârful clopotniţei 
catedralei Salisbury, dar totuși încordarea lui creștea cu fiecare 
kilometru parcurs. Dacă tatăl său murise, iar Grey i-ar fi putut fi alături 
în ultima clipă dacă nu ar fi petrecut o zi întreagă ca să se pregătească 
mental pentru călătorie... 

Dar și el, și Cassie avuseseră nevoie de acea zi, fiecare din alte 
motive, iar familia lui se putea bucura de avantajul de a fi fost 
anunţată dinainte de întoarcerea din morţi a lui Grey. Cu toate că era 
posibil ca mama lui să nu-i fi împărtășit vestea și tatălui său, mai mult 
ca sigur le spusese lui Peter și lui Elizabeth. Erau deja mari acum, dar 
în mintea lui rămăseseră tot copii. 

Familia sa avea să-l primească acasă cu braţele deschise, chiar 
dacă fuseseră dezamăgiţi de el. După câteva zile, totul avea să fie bine. 
Continua să își repete acest lucru în sinea sa. Printre rugăciunile ca 
tatăl său să fi supravieţuit. 

Se făcuse iar întuneric până când reușiră să ajungă la reședință. În 
timp ce trăsura trecu de poartă, inima-i bătea să-i spargă pieptul, și-și 
dădu seama că strângea mâna lui Cassie cu putere. „Summerhill! 
Summerhill! Summerhill!“ repeta în sinea lui. 

Aleea lungă, străjuită de copaci, care ducea la intrarea în casă era o 
mărturie mută a îndelungatei istorii a averii și a puterii familiei 
Costain. Grey se simţi mai bine când se gândi că era numai o verigă 
mai slabă și mai strâmbă dintr-o descendență altfel foarte viguroasă. 

În timp ce trăsura trase sub porticul de pe partea dinspre răsărit a 
casei, Grey anunţă scurt: 

— Casa aceasta e relativ nouă, are mai puţin de o sută de ani 

vechime. E mult mai confortabilă decât clădirea originală, care 
tremura din toate încheieturile. 

— Am să aleg întotdeauna confortul în defavoarea lucrurilor 
istorice, spuse ea degajată când Grey îi întinse mâna să o ajute să 
coboare din trăsură. 

Îi simţi tensiunea din mâna înmănușată, dar și-o ţinea cu dibăcie 
în frâu. 

Acum, că își dorea să arate cât mai la modă, avea acel extraordinar 
simţ franțuzesc în ce privește bunul-gust. Semăna leit cu acele femei 
aristocrate neasemuit de frumoase cu care era de așteptat ca un 
bărbat ca el să se căsătorească. Cu toate astea, ea era mult mai mult de 
atât. 

— Courage, mon enfant, șopti ea abia auzit, în franceză. 

— Și ţie, mon petit chou, îi șopti Grey la rândul său. Măcar aici 
viețile noastre nu vor fi în pericol. Numai mândria și judecata 
sănătoasă. 

Chipul lui Cassie fu luminat de un surâs reținut. 

— Dacă zici așa... 

Apoi îl apucă de braţ și merseră până în dreptul ușii, unde Grey 
acţionă ciocănelul masiv, de alamă. Avea forma unui delfin, un simbol 
al mării care se întindea de cealaltă parte a dealului. 

Așteptară un răstimp, apoi Grey mai bătu o dată, și-și dădură 
seama că numai moartea stăpânului casei putea cauza o asemenea 
lipsă de răspuns din partea personalului. În cele din urmă, ușa fu 
deschisă de o slujnică tinerică și îmbujorată. Se uită la oaspeţi, dar nu 
recunoscu pe nimeni, ci doar își dădu seama că erau de familie bună. 
Înclină capul, într-un fel de reverență strâmbă. 

— Sunteţi așteptați, domnule? Doamnă? 

— Suntem, răspunse Grey. Lady Costain a fost anunţată că o vom 
vizita. Te rog spune-i că am ajuns. 

— În regulă, domnule. Dacă veti aștepta în salonașul de colo, am să 
o anunţ îndată pe Domnia Sa. 

Fata mai înclină o dată capul într-o reverență rapidă, apoi ţâșni, 
fără să-l mai întrebe cum se numea. 

În salon era rece, și nu se vedea mai nimic. Prea agitat ca să poată 
sta locului, Grey luă cutia cu iască de pe poliţa de deasupra șemineului 
și aprinse focul. 

— Calitatea serviciilor a scăzut, spuse el. Copila aia nu a fost 

pregătită cum se cuvine. 

— În mod evident, nu e obligaţia ei curentă să primească oaspeţii. 

Cu o mină ce-i trăda încrederea, Cassie se așeză într-un fotoliu 
tapiţat cu brocart. Grey se ridică în momentul în care focul se aprinse 
și începură să se înalțe flăcări. 

— Crezi că asta înseamnă că tatăl meu a... 

Își simţi gâtul uscat și nu mai putu continua. 

— Nu ai nici un motiv să crezi că a trecut în neființă, spuse ea pe 
un ton blând. Și nu are nici un sens să-ţi faci griji. Vom afla, cât de 
curând. 

O nouă rundă de așteptare. Grey fu tentat să pornească în căutarea 
mamei sale, dar, înainte să-i dispară și ultimele fărâme de răbdare, ușa 
se deschise și îi auzi vocea: 

— Trebuia să le ceri numele, copilă. 

Lady Costain intră în odaie, urmată de slujnică. Era tot înaltă, 
blondă și frumoasă, cu toate că părea încordată, de parcă ar fi cărat o 
povară prea mare. Grey crezuse că nu avea să o mai revadă vreodată, 
iar faptul că acum se afla în faţa lui, îl lăsă stană de piatră. Pe jumătate 
înfricoșat că ar putea fi doar un vis și că va dispărea, reuși să îngaime: 

— Mamă? 

Femeia răspunse brusc: 

— Scuzele mele pentru... Apoi privirea îi rămase asupra lui Grey, și 
amuți. Culoarea îi dispăru din obraji. Nu, nu e posibil! șopti ea. Apoi se 
prăvăli la podea și își pierdu cunoștința. 

— Mamă! Îngrozit, Grey se repezi lângă ea și se lăsă în genunchi, 
prinzând-o în braţe. Mamă, eu sunt, nu este o stafie! 

— Adu săruri aromate, repede, îi ordonă Cassie slujnicei. Mai sunt 
și alți membri ai familiei prin preajmă? 

— Lord Wyndham e aici, îi răspunse fata. 

Lord Wyndham?! Peter își asumase probabil rangul, atunci când 
Grey fusese crezut mort. Grey o repezi: 

— Trimite-l numaidecât aici. Spune-i că mama lui nu se simte bine. 

Calm, o ridică pe mama sa cu grijă și o așeză pe sofa, apoi o înveli 
cu o pelerină croșetată. Părea obosită, iar chipul îi era brăzdat de riduri 
care nu fuseseră acolo cu zece ani în urmă. Dar ea era, într-adevăr. 
Mama lui ironică, răbdătoare și iubitoare. Clipi ca să-și rețină lacrimile. 

Lady Costain deschise ochii și-l văzu pe Grey aplecat deasupra ei. 
Scoase un sunet înecat de emoție, apoi ridică mâna care încă-i tremura 

și-i atinse obrazul. 

— Eşti... ești tu, de-adevăratelea? 

Grey îi apucă mâna și o tinu într-a sa. 

— Eu sunt. I se puse un nod în gât. Nu ai primit mesajul pe care ţi l- 
a trimis ieri Lord Kirkland? Nu am vrut să șochez pe toată lumea în 
halul ăsta. 

Privirea ei îi cercetă chipul, cu aceeași poftă nesătulă ca a lui. 

— Am primit într-adevăr un mesaj, dar nu m-am mai obosit să-l 
deschid. Îmi scrie, când și când, și-mi spune că nu a găsit nici o 
informaţie despre tine, dar că cercetările continuă. Și, de când tatăl tău 
e bolnav, nu mai pot să citesc așa ceva. 

— S-au dus pe apa sâmbetei bunele mele intenţii, spuse el cu 
tristeţe, în timp ce o ajută să se ridice. Îmi cer scuze. Am vrut să te 
scutesc de toate astea. 

— Când te-am văzut aici... mi-a trecut prin minte o superstiție 
teribilă și am crezut că ești un duh care a venit să-l conducă pe tatăl 
tău la ceruri. Îl trase la pieptul său și-l îmbrăţișă, în timp ce lacrimile 
începură să-i curgă pe obraji. Din toate mesajele lumii, tocmai pe ăsta 
să-l ignor! Of, Grey, Grey! 

Se auziră pași apăsaţi, apoi un tânăr înnegurat năvăli în odaie. 

— Mamă, ești bine? 

Grey se îndreptă de spate și... se văzu pe el la douăzeci de ani. Sau o 
imagine tare asemănătoare. Peter avea cam aceeași înălțime ca el, era 
blond și incredibil de frumos. Chipul său părea anume făcut pentru a 
râde - fusese întotdeauna un copil plin de veselie —, numai că era tras 
la faţă și îngrijorat acum și pentru mama sa, și pentru tatăl său. 

Peter se opri brusc, alunecând un pic, iar privirea lui plină de 
uimire trecu de la mama sa la fratele lui de mult pierdut. 

— Grey? întrebă el, nevenindu-i să-și creadă ochilor. Se apropie 
încetișor de el, în timp ce neîncrederea i se citea pe chip, și-l cerceta 
din priviri. Trebuie să fii un impostor! Fratele meu e mort de zece ani! 

— Îmi pare rău să te dezamăgesc, Peter, spuse Grey cu un zâmbet 
pieziș. Mi-aș fi dorit să-ţi scriu, ca să-ți îndepărtez acest gând, dar 
temnita în care am avut domiciliul stătea tare prost la capitolul dotări, 
precum hârtie sau stilou. 

— Dumnezeule mare, spuse Peter cu respiraţia tăiată, în timp ce 
privea cu atenţie chipul lui Grey. Cicatricea aceea de la sprânceana 
stângă, de când ai căzut atunci pe bucăţile de piatră și te-ai tăiat. Chiar 

tu ești! 

Grey atinse semnul abia vizibil. 

— Cicatrice pe care am căpătat-o când m-ai împins tu, acolo jos, la 
iaz, dacă-mi aduc bine aminte. 

Se jucaseră lângă apă, într-o zi toridă de vară, iar Peter fusese 
nespus de bucuros să-l prindă pe fratele său pe picior greșit, dar apoi 
se îngrozise când văzuse că din tăietura pe care o căpătase Grey 
sângele țâșnea întruna. Privind acum în urmă, era o amintire fericită 
și jucăușă. Grey îi întinse mâna, cu o ezitare. 

— Ţi-ai cerut scuze zile în șir. 

— Şi-o să-mi mai cer o dată, dacă vrei. 

Peter apucă între palme mâna fratelui său și începu să-l 
interogheze: 

— Temniţă, zici? 

Grey începuse să-i explice, apoi nu mai reuși. Reîntoarcerea acasă 
îi stârnise un val de emoții violente. Dacă ar fi încercat măcar să le 
explice cum fusese la castelul Durand, și-ar fi pierdut de tot stăpânirea 
de sine. Reuși să spună numai atât: 

— Timp de zece ani. Dar asta mai târziu. Am să-ţi spun mai multe, 
dar nu în seara asta. Te rog, spune-mi ce-i cu tata! Ce s-a întâmplat? Cât 
de bolnav e? 

Mama lor li se alătură când își reveni după leșin. 

— Costain a căzut în timpul unei partide de vânătoare, când calul s- 
a speriat de un gard prea înalt. Și-a rupt câteva oase, dar problema cea 
mai mare e o rană la cap. Nu și-a venit în simțţiri de când a avut 
accidentul. 

Trecuseră deci câteva zile. Asta era grav, foarte grav. Grey închise 
ochii și se luptă cu sentimentul de disperare pe care-l avu când își 
dădu seama că poate ajunsese prea târziu. 

— Pot să-l văd? 

— Sigur că da. Sora ta e chiar acum cu el. Am făcut cu schimbul să 
veghem la căpătâiul lui. Lady Costain miji ochii, căci remarcă pentru 
prima dată prezenţa lui Cassie. Prezintă-mi-o, te rog, pe prietena ta, 
Grey. 

Grey se întoarse către Cassie, care rămăsese undeva în spate. O luă 
de mână și o conduse mai aproape de ei. 

— Permiteţi-mi să v-o prezint pe logodnica mea, viitoare soţie, 
domnișoara Catherine St. Ives, zise el și șopti un „mulțumesc“ pe care 

cei din familia sa nu-l sesizară. Cassie, aceștia sunt mama mea, Lady 
Costain, și fratele meu, Peter Sommers. 

Privirea mamei lui se aprinse în timp ce o studie pe Cassie. 

— St. Ives. Tu ești descendenta familiei St. Ives din Norfolk? 

Degetele lui Cassie se încleștară, dar răspunse cu calmul nonșalant 
al unei aristocrate înnăscute: 

— Într-adevăr, Lady Costain. Dar l-am întâlnit pe Lord Wyndham 
în Franţa. 

— Unde mi-a salvat viaţa. 

În timp ce vorbi, Grey văzu o umbră care traversă chipul lui Peter. 
Se bucurase să afle că fratele său era încă în viaţă, dar acum își dădea 
seama că titlul și moștenirea pe care le crezuse ale sale îi erau acum 
înșfăcate chiar de sub nas. Era o complicaţie pe care Grey nu o luase în 
calcul, deși ar fi trebuit să o facă. Peter nu mai era un copil, ci un 
bărbat. Nu avea să-i placă faptul că urma să fie înlocuit. 

Grey îndepărtă acest gând pentru moment, avea să-l înfrunte mai 
târziu, fiindcă deocamdată nu mai putea face faţă și altor anxietăţi. Nu 
în seara aceea. Luă mâna lui Cassie și spuse: 

— Presupun că Lord Costain e în apartamentele sale de altădată? 

Când mama sa aprobă cu o mișcare a capului, porni, recunoscător 
că o avea pe Cassie alături, ca să-l calmeze. Nu era îndeajuns de rău că 
ai lui îl fixau cu privirea, dar mai erau și servitorii care trăgeau cu 
ochiul de după uși și pe la colțuri. Atenţia asta îndreptată asupra lui îi 
provoca spasme, dar nu se putea trăda. Era acasă. Trebuia să lase 
impresia că era stăpân pe el, oricât de greu îi venea. 

Părea de-a dreptul ireal să pășească pe coridoarele familiare, să 
urce treptele de marmură, ținând o mână pe balustrada lustruită, pe 
care obișnuia să se lase să alunece. Cu toate acestea, Summerhill părea 
un loc etern, iar cei zece ani din Franţa - nu mai mult decât un 
coșmar. Acest sentiment de dezorientare era probabil unul dintre 
principalele motive pentru care nu dorise să se întoarcă. Dacă nu ar fi 
fost Cassie, s-ar fi cufundat rapid în tenebrele minţii sale. 

Părinţii săi ocupau mai multe apartamente, în centrul casei. Grey 
intră în dormitorul tatălui său, cu Cassie urmându-l îndeaproape. 
Lămpile aprinse aruncau o lumină blândă pe trupul nemișcat al tatălui 
său. Contele părea pierdut în patul imens, iar trupul său puternic 
părea micut. 

Valetul de pe vremuri al tatălui său, Baker, era așezat pe marginea 

patului. Își ridică ochii și abia dacă-l remarcă pe Grey, căci privirea lui 
admirativă se opri asupra lui Cassie. Apoi îl văzu pe Peter intrând și 
rămase stană de piatră când privirea îi trecu de la Peter la Grey și 
înapoi. 

Grey îl salută dintr-o mișcare a capului, apoi se întoarse către locul 
unde stătea o minunată tânără blondă, cu capul plecat și cu părul prins 
la spate. Lady Elizabeth Sommers. Micuta lui Beth. 

Dădu ocol patului, apoi se opri. Elizabeth alăpta un bebeluș. Era 
rândul lui Grey să fie șocat. Sora lui cea mică era mamă? Și totuși, avea 
deja douăzeci și trei de ani. Era vârsta potrivită pentru a avea un soţ și 
un copil. Se strădui să-și păstreze stăpânirea de sine, căci nimic de 
până atunci nu-l făcuse să conștientizeze cât de mult timp trecuse. 

Sora lui își ridică ochii de la copil, și privirea ei străbătu același 
traseu, de la Grey la Peter și înapoi. În semiobscuritatea dormitorului, 
ar fi fost posibil să crezi că Grey era de fapt Peter, care se întorcea în 
odaia bolnavului, dar, de vreme ce erau amândoi în încăpere, 
concluzia era evidentă. 

Gura lui Elizabeth desenă un „o“, din pricina uimirii. I se tăie 
respirația. 

— Grey? 

— Chiar eu. M-am întors, așa, pe nepusă masă. 

Se simțea mândru de el, pentru că reușise să păstreze un ton 
degajat. Îi plasă un sărut pe frunte. 

Bebelușul era blond și avea o înfățișare angelică. Grey nu prea se 
pricepea la bebeluși, dar era sigur că părinţii care-și iubesc nebunește 
copiii se dau în vânt după complimente. 

— Cine e creatura asta minunată? 

— Fiica mea. Nepoata ta. Chipul lui Elizabeth se lumină de 
entuziasm. Am numit-o în cinstea ta. Grace. 

Era emoţionat și simţi un soi de venerație în faţa micii făpturi 
perfecte. 

— Un nume mult mai potrivit pentru o fiică decât Greydon. Cine e 
soțul tău? Cineva demn de mâna surorii mele? 

Elizabeth zâmbi. 

— Johnny Langtry, răspunse ea. 

Domeniul familiei Langtry se învecina cu Summerhill. Cum 
acestea erau familiile cu cel mai înalt rang din tot comitatul, cele două 
reședințe comunicaseră dintotdeauna cu lejeritate. 

John Langtry era cu câţiva ani mai tânăr ca Grey și era 
moștenitorul tatălui său. Bine făcut și cu un zâmbet contagios agăţat în 
permanență pe chip, era un tip pe cinste, în adevăratul sens al 
cuvântului. Era mult mai de încredere decât Grey. 

— Măi să fie! Ai pus ochii pe el de când erai de-o șchioapă. 

Elizabeth rânji. 

— Johnny n-a avut nici o șansă, zise ea. Nu că s-ar plânge! 

Grey privi cu atenţie la sora sa și la fiica acesteia, imaginea perfectă 
a unei madone blonde, din regiunea de miazănoapte, cu pruncul său. 

— E un om deosebit de norocos, spuse Grey. 

— Așa este, se arătă mama lor de acord în timp ce li se alătură și 
puse o mână pe braţul lui Grey, de teamă parcă să nu dispară. Cred că 
ești obosit, dacă ai bătut drumul de la Londra, Grey. Să ne strângem cu 
toţii în salonul de zi, pentru o gustare. Poate rămâne Baker cu tatăl tău. 
Cu toții vrem să aflăm ce ţi s-a întâmplat în toţi acești ani. Privirea 
contesei se mută asupra lui Cassie. Și vreau să o cunosc mai bine pe 
viitoarea mea noră. 

Grey o și văzu pe Cassie făcând-se, în sinea ei, mică de tot când auzi 
asemenea cuvinte, însă expresia de pe chip îi rămase calmă. Era 
normal ca familia lui să moară de curiozitate, dar nu le putea 
răspunde la întrebări. Nu în seara aceea. La unele întrebări nu avea să 
răspundă niciodată. Privirea lu Grey se mută pe chipul împietrit al 
contelui. 

— Vreau să rămân alături de tata. Am niște lucruri să-i spun, zise el 
și zâmbi amuzat. Chiar dacă nu mă poate auzi. 

— Poate e mai bine că nu-ţi poate răspunde, spuse Peter cu o voce 
care făcu ca vorbele sale să nu pară chiar o glumă. 

Cassie îl întrebă încet: 

— Vrei să rămân și eu? 

— Îţi mulțumesc, dar nu, răspunse Grey și trase adânc aer în piept. 
Unele lucruri trebuiesc făcute pe cont propriu. 

capitolul 33 


— Vă rog să sunațţi dacă vă lipsește ceva din cameră, domnişoară 
St. Ives, spuse Lady Costain în timp ce o însoțea pe Cassie într-una 
dintre odăile pentru oaspeţi. Îmi pare rău că nu am citit ieri mesajul 
lui Kirkland. Aș fi avut timp să pregătesc totul cum trebuie, pentru 
dumneata. 

— Nu trebuie să vă faceţi griji, Lady Costain. 

Cassie se scuzase și se ridicase de la cină cât putuse de repede, 
pentru a evita orice întrebări. Avusese o zi obositoare, iar faptul că 
fusese nevoită să facă faţă celor din familia Costain fără Grey alături de 
ea o secătuise de-a dreptul. 

Intră în odaia ei, impecabilă și încălzită de un foc ce trosnea 
molcom în șemineu. Stofele care cădeau în falduri și draperiile cu 
imprimeu de trandafiri ale baldachinului străluceau în lumina 
lămpilor, iar pe birou era așezată o vază cu flori uscate. 

— Este minunat! Am locuit și în condiţii mult mai modeste, făcu 
Cassie o remarcă doar pe jumătate adevărată. Grey știe unde este 
odaia sa — sau mai are la dispoziţie vechile încăperi? 

Contesa se încruntă. 

— Am uitat de asta, răspunse ea. Peter s-a mutat în odăile acelea 
când am renunţat să sperăm că Grey se va mai întoarce vreodată. Am 
să pregătesc o altă odaie în care să poată dormi în seara asta. E prea 
târziu ca să mai mut lucrurile lui Peter. 

— Chiar e necesar ca Peter să se mute? întrebă Cassie, surprinsă. 

Doamna mai în vârstă rămase nedumerită. 

— Peter a stat în dormitorul fiului moștenitor, spuse ea. Acum, că 
s-a întors Grey, e al lui. 

Cassie ezită un moment, apoi spuse: 

— Mai mult ca sigur că într-o casă splendidă, precum aceasta, mai 
sunt și alte apartamente pe măsura rangului. Chiar și cele mai fericite 
vești pot tulbura liniștea cuiva. De vreme ce Peter va trebui să se 
obișnuiască și cu alte schimbări importante, poate că mutatul nu este 
o prioritate. 

Contesa se încruntă. 

— Am priceput la ce te referi. Am să discut cu Grey înainte de a 
pune lucrurile la punct. Cercetările minuţioase ale lui Lady Costain se 
îndreptară acum către Cassie. Nu am vrut să port această discuţie de 

față cu Peter sau cu Elizabeth, dar am unele nelămuriri în legătură cu 
familia dumitale. Familia St. Ives nu prea ia parte la lumea mondenă, 
însă rămăsesem cu impresia că sunt numai băieţi în familie, mă înșel 
oare? 

Cu un ton la fel de calm, Cassie îi răspunse: 

— Adevărata întrebare pe care mi-o adresaţi este dacă nu cumva 
alerg după averea fiului dumitale și profit de pe urma stării 
vulnerabile în care se află momentan Lord Wyndham. O durea capul, 
așa că începu să-și scoată acele din păr. Sunt, într-adevăr, cine am spus 
că sunt. Nu sunt o femeie ușoară, care urzește planuri să-și înfigă 
ghearele avide în fiul dumitale. 

Lady Costain trase adânc aer în piept și continuă: 

— Ești o persoană directă. 

— Atunci când se cade, răspunse Cassie, apoi strâmbă din buze. 
Dar mă pricep și să mint, atunci când e cazul. 

— Și nu am de unde să știu ce faci acum, de fapt. Lady Costain oftă. 
Îmi cer scuze că sunt așa directă, dar sunt sigură că înţelegi că-mi fac 
griji pentru bunăstarea fiului meu. Nu m-am gândit niciodată că... Își 
mușcă buzele. Nu-mi ușurezi deloc încercarea de a-ţi vorbi. Ai fost 
foarte evazivă în timpul discuţiei din timpul cinei. Este ceva ce vrei să- 
mi mărturisești, care să-mi aline grijile mele de mamă? 

Cassie se mută în dreptul măsuţei de toaletă. Imaginea din oglindă 
îi dezvăluia o femeie ispititoare, cu părul roșu ca focul. O femeie 
obișnuită cu viața, sofisticată și neîndurătoare. Nu era de mirare că 
Lady Costain era îngrijorată. Dacă ar fi avut, la rândul ei, un fiu, Cassie 
ar fi vrut să-l ţină departe de ghearele unei femei ca ea. 

— Grey trebuie să povestească singur toate prin câte a trecut, și am 
să-l las pe el să decidă cât de mult vrea să dezvăluie. Ridică peria de păr 
cu mâner argintat și începu să-și pieptene părul. Actualul Lord Ives 
este fratele mai tânăr al tatălui meu și, într-adevăr, dânsul are numai 
fii. Mama mea a fost franțuzoaică. Toată familia mea, mai puţin eu, a 
murit în timpul unui masacru din perioada Regimului Terorii. S-a 
întâmplat cu multi ani în urmă, așa că nu e de mirare că nu sunteţi la 
curent cu situaţia. 

Contesa scoase un suspin. 

— Toată familia ta a fost ucisă? Cât de oribil! Cum se face că ai 
supravieţuit? 

Cassie continuă să se perie. Culoarea naturală a părului ei era 

scandaloasă, dar totodată strălucitoare și frumoasă, în felul ei. 

— Doica mea mă scosese la o plimbare în după-amiaza respectivă. 
Desigur, aș putea minţi, poate că adevărata Catherine St. Ives a murit, 
de fapt, împreună cu restul familiei sale. Dar, din întâmplare, spun 
adevărul. Dorea să alunge grijile contesei, așa că adăugă. O să avem o 
logodnă lungă. Nu am să-l oblig pe Grey să-și țină promisiunea faţă de 
mine dacă nu va dori. 

După o lungă tăcere, cealaltă femeie spuse încetișor: 

— Te cred. Ce-ai făcut în toţi acești ani? 

— Am supraviețuit. Cassie privi ţintă la reflexia ei din oglindă și-și 
văzu cearcănele de sub ochi. Știuse că șederea la Summerhill avea să 
fie solicitantă, dar urma să stea numai câteva zile. Faptul că dezvăluia 
membrilor familiei lui Grey câteva lucruri adevărate despre ea 
însemna doar că aveau să-i spună fericiţi adio la momentul potrivit. 

— Ești ibovnica lui Grey? o întrebă Lady Costain. 

Ibovnică. Un cuvânt atât de simplu pentru o relaţie atât de 
complicată! 

— Da, răspunse Cassie și-și scoase micii cercei de aur din urechi. 

— Nu i-a luat mult să-și găsească o ibovnică, spuse mama lui, pe un 
ton dezaprobator. Am sperat că s-a lepădat între timp de obiceiul de a 
se ţine după fuste. 

Cassie se înfurie dintr-odată și plecă din dreptul oglinzii. 

— Imaginaţi-vă că aţi sta zece ani întemniţată de una singură, Lady 
Costain. Că timp de zece ani nu ați vedea și nici nu aţi atinge altă fiinţă 
omenească. Fără îmbrăţișări, fără săruturi din partea copiilor sau a 
nepoatei și fără mângâierile jucăușe ale soțului când nu-i nimeni 
atent. Nici măcar mirosul unei alte persoane, nici urmă de chip 
omenesc. Imaginaţi-vă toate astea — și nu îndrăzniți să vă criticati fiul! 

Pentru o clipă, expresia de pe chipul contesei trădă faptul că era pe 
punctul de a exploda. Apoi se schimbă brusc. 

— Eşti îndrăgostită de Grey, spuse ea. 

Cu un nod în gât, Cassie se întoarse cu spatele și trase sfoara 
clopoţelului pentru a o chema pe Hazel, care avea să pună capăt 
acestei discuţii dureroase. 

— Asta e între mine și Grey. Dar vă asigur că nu am venit să fac 
probleme familiei Sommers. 

— Am să te cred pe cuvânt, spuse contesa și se întoarse, gata să 
plece. Și... mulțumesc că mi-ai adus fiul înapoi. 


******ebook converter DEMO - www.ebook-converter.comY** 


******Created by ebook converter - www.ebook-converter.com** 


Cassie închise ochii, exasperată. Nu avea nevoie de mulțumirile lui 
Lady Costain. Tot ce făcuse fusese pentru Grey. 


După ce plecară cei din familie și valetul tatălui său, Grey se așeză 
pe scaunul pe care stătuse sora lui. Pe chipul împietrit al tatălui său se 
vedeau acum mai multe riduri în jurul ochilor și al gurii, iar părul 
auriu, caracteristic familiei Sommers, îi era presărat cu fire albe. Dar 
trăsăturile dominante nu se schimbaseră. Lord Costain părea pe 
punctul de a se trezi în orice moment. Grey apucă mâna tatălui său. 
Era lipsită de vlagă și nici caldă, nici rece. 

— M-am întors, tată, îi vorbi el pe un ton plin de blândeţe. Îmi cer 
scuze pentru toate grijile pe care a trebuit să ţi le faci din pricina mea. 
Te-ai străduit cât ai putut să mă înveţi să fiu un conte puternic și milos, 
priceput într-ale agriculturii, cunoscător al legilor și al tuturor 
lucrurilor pe care trebuie să le știe cineva care face parte dintr-o 
asemenea familie. Ai fost un învăţător bun, așa că totul a curs de la 
sine, dar știu că eu sunt răspunzător pentru multe dintre firele astea 
albe. 

I se păru că simte o strângere delicată a mâinii tatălui său, deși 
probabil se întâmplase numai în imaginaţia lui. 

— Hai să-ţi povestesc cum am ajuns să fiu întemnițat în Franţa, 
continuă el. Dacă aș fi avut un strop de minte-n cap, m-aș fi întors 
acasă înainte să se pună capăt armistiţiului de la Amiens. Dar nu! Eu 
eram răsfăţatul sortii, căruia nu i se putea întâmpla nimic rău. 

Continuă să vorbească, iar cuvintele îi deveniră șovăitoare și 
dureroase când descrise anii de temniţă, când îi vorbi despre 
momentele în care fusese la un pas să-și piardă minţile și despre 
compania binecuvântată a lui Pere Laurent. Tot ce nu le putuse spune 
celorlalţi din familie. 

— Pere Laurent mi-a fost ca un al doilea tată. Sunt sigur că v-aţi 
plăcea reciproc dacă v-aţi întâlni. Grey zâmbi în timp ce încerca să-și 
imagineze o astfel de întâlnire. Cu toate că e catolic, nu părea deloc 
dispus să invadeze Anglia și să ne convertească pe toţi, prin puterea 
sabiei. 

Acea ambiţie era a lui Napoleon și nu avea de-a face cu nimic 
religios. De mai multe ori își întrerupse șirul vorbelor, ca să-și reia 
stăpânirea de sine, dar trebuia să-i spună toate acele lucruri tatălui 
său, chiar dacă era prea târziu pentru o conversaţie adevărată. Când 

rămase fără cuvinte, spuse încet: 

— Îmi doresc din tot sufletul să nu mori, tată. Nu sunt încă pregătit 
să devin următorul Lord Costain. Am mare nevoie de tine. Cu toții 
avem nevoie. I se puse un nod în gât când rosti aceste cuvinte. Apoi 
adăugă, pe un ton mai degajat: Măcar un lucru tot am reușit să fac și 
eu cum trebuie. Ai vrut să mă însor, ca să asigur descendența familiei, 
așa că mi-am adus logodnica la Summerhill. 

— E drăguță? 

Șoapta fu atât de stinsă, încât Grey se gândi că i se păruse. Se 
aplecă deasupra tatălui său și întrebă, încet de tot: 

— Ai spus ceva? 

Pleoapele palide clipiră și ochii se deschiseră. 

— E drăguță? 

Uimit, Grey se înecă. 

— E frumoasă foc. E roșcată. 

— Nepoti roșcaţi? spuse contele pe un ton ce păru dezaprobator. 
Spune... mai multe. 

— Tatăl ei a fost Lord St. Ives. Este cea mai incredibilă femeie pe 
care am întâlnit-o vreodată, și mi-a salvat în repetate rânduri viaţa. 

Tatăl său clipi și spuse: 

— Pare... prea bună pentru nasul tău. 

— Așa și e. Lui Grey îi venea să se ridice și să strige în gura mare, 
fericit că tatăl său își revenise, însă nu părea deloc un gest potrivit 
pentru iatacul unui bolnav. O să ai ocazia să o cunoști pe Cassie, spuse 
el, dar acum ar trebui să te odihnești. 

— Am obosit de atâta odihnit. Contele închise ochii. Puteam auzi 
oamenii cum vorbeau, dar nu puteam răspunde. Până ai venit tu. 
Trebuia să-ți spun că ești un tânăr tare nesăbuit. 

— Da, tată. Așa am fost. Am să încerc să fiu mai bun. Lacrimile 
curgeau în tăcere pe obrajii lui Grey. Mă duc să o chem pe mama. O să 
vrea să vorbească cu tine. 

Un zâmbet abia schiţat îndulci trăsăturile contelui. 

— Am nevoie de Janey a mea. 

Jubilând, Grey strânse mâna tatălui lui. 

— O să apară imediat, spuse el. 

Când ieși din odaie, nu fu deloc surprins că-l găsi pe Baker 
așteptând în liniște să se întoarcă la căpătâiul stăpânului său. 

— Veşti bune! S-a trezit și mi-a vorbit. Și e și coerent. Grey zâmbi 

cu gura până la urechi. Mi-a zis că-s un tânăr tare nesăbuit. 

— Se pare că-i în toate mințile, replică valetul, cu o urmă de umor. 
Să intru? 

Grey dădu aprobator din cap. 

— Vrea să o vadă pe doamna casei. O anunţ eu. 

În ciuda orei înaintate, o găsi pe mama sa în salonul de dimineaţă. 
Stătea lângă foc, cu acul și cu lucrul în poală, privind fix la flăcările din 
șemineu. Își ridică ochii înspre Grey când acesta intră în salon și-l 
întrebă: 

— Te-ai împăcat cu tatăl tău? 

— Sper că da, dar, dacă nu am reușit, o să mai am și alte ocazii. 
Mamă, s-a trezit! E slăbit, dar a vorbit cât se poate de clar. Vrea să te 
vadă. Cred că o să se facă bine. 

Contesa se ridică, cu chipul luminat, iar lucrul îi căzu pe podea. 

— Mulţumesc Domnului! exclamă ea și-l îmbrăţișă pe Grey, 
agățându-se de el în vreme ce încerca să-și controleze emoția. Ce zi 
plină de miracole! 

— Într-adevăr. O mai tinu o clipă în braţe, amintindu-și cum îl 
ținea ea și-i cânta cântece de leagăn, pe vremea când era foarte mic. 
Renunţase la speranţa de a o mai ţine astfel în braţe. Îmi pare rău 
pentru tot necazul și durerea pe care ţi le-am pricinuit. 

— Copiii există pe lumea asta ca să le pricinuiască părinţilor 
necazuri și dureri, spuse ea cu sfârșeală în glas. După ce-i dădu drumul 
din îmbrăţișare, adăugă: Dar tot ei aduc și cele mai mari bucurii ale 
vieții. Ai fost de multe ori cam necumpătat, însă nu ai urmă de răutate 
în tine. Faptul că ai fost capturat în Franţa când s-a încheiat tratatul... 
Lady Costain ridică din umeri. A fost un incredibil ghinion, dar nu ai 
comis nici un păcat. 

Grey nu era de acord, dar era prea obosit ca să mai discute despre 
așa ceva. 

— Spune-mi, ce ţi-a spus Cassie despre timpul petrecut în Franța? 

— Foarte puţine. A zis că e treaba ta să povestești. 

O recunoscu pe Cassie a lui. Discreţia întruchipată. Nu știa nici el 
prea bine cât de multe era dispus să povestească, însă era sigur că avea 
să ocolească detaliile. Spera să nu și le amintească nici tatăl său. 

— De ce i-ai spus Cassie? întrebă mama lui. Este o poreclă pentru 
Catherine? 

Grey încuviinţă din cap, de vreme ce adevăratul motiv era mult 

prea personal pentru a putea fi dezvăluit. 

— Cred că i se potrivește. 

— Ce tânără extraordinară e. Vocea mamei sale părea neutră. 
Chiar formidabilă. 

Formidabilă. I se părea o descriere perfectă. 

— Așa este, nu? se arătă Grey întru totul de acord. Și acum, du-te la 
tata. O să te caute, dacă nu cumva a adormit la loc. 

— Zici că era în toate minţile? îl întrebă ea, și arăta deja mai tânără 
decât atunci când o revăzuse el. 

— Da. Cred că era pe cale să se trezească și singur, dar, când a auzit 
vocea mea, a devenit curios. 

— Prefer să numesc asta un miracol. Lady Costain îi aruncă un 
zâmbet radios. Mă cam aştept să mă trezesc mâine-dimineaţă și să 
descopăr că doar te-am visat. 

— Dacă ar fi fost să-ţi apar în vis, mă îndoiesc că aș fi fost așa slab și 
excentric, spuse el pe un ton glumet. 

Lady Costain îl studie cu și mai mare atenţie. 

— Cu siguranţă ai slăbit, dar ești la fel de elegant ca întotdeauna, 
spuse ea. 

— Mulţumirile pentru eleganța mea le merită numai Kirkland, 
care mi-a împrumutat niște haine decente. 

— Sper că nu-l lași pe croitorul lui să-ți scape din mână! Apoi 
continuă, dintr-odată serioasă: Ai devenit într-adevăr excentric, Grey? 

— S-ar putea să nu fie ăsta cuvântul potrivit. Grey privi cu atenţie 
la chipul drag al mamei sale și-și dădu seama că nu avea să poată 
înțelege vreodată. Doar că... am nevoie de timp să mă adaptez la viaţa 
normală. Am nevoie de mai multă liniște și pace decât pe vremea când 
eram mai tânăr. 

Lady Costain râse și-l bătu cu mâna pe braţ. 

— Cu toţii simțim asta când mai îmbătrânim. Noapte bună, dragul 
meu. Mâine te poţi trezi cât de târziu dorești. 

— Așa am să și fac. O urmări cu privirea, în timp ce se întreba în 
care dintre încăperi era Cassie. Ar fi putut-o întreba pe mama sa, dar i 
se părea o întrebare prea grosolană. 

Începu să se gândească. În calitate de logodnică a lui Grey, trebuie 
să i se fi dat una dintre cele mai bune odăi pentru oaspeţi. Cel mai 
probabil Camera Trandafirilor, care se afla la o distanţă bună de 
apartamentul lui Grey. 

O porni către Camera Trandafirilor, disperat să-și găsească spinul 
printre florile de acolo. 

capitolul 34 


Ora era înaintată, trecuse de miezul nopții, așa că Grey nu întâlni 
pe nimeni când urcă scările, în căutarea lui Cassie. De sub ușa de la 
odaia tatălui său se vedea lumină, și auzi murmurul potolit al vocii 
mamei sale. Trecu mai departe și merse în jos, pe coridor. Reședința 
Summerhill avea forma unui U nu foarte adânc, iar aripile laterale 
veneau în prelungirea clădirii principale. O luă la dreapta, printr-o 
mică pasarelă de la capătul dinspre răsărit. 

Într-adevăr, zări o rază subţiratică de lumină pe sub ușa Camerei 
Trandafirilor. Cel mai probabil o lampă de noapte care rămăsese 
aprinsă. Răsuci mânerul ușii, bucuros că nu fusese încuiată, și păși în 
liniște înăuntru. Lumina semiobscură a lămpii dezvăluia silueta 
adormită a lui Cassie. Era întinsă pe o parte, și părul împletit într-o 
coadă groasă îi atârna peste umăr, asemenea unei sfori de culoarea 
cuprului topit. 

Era atât de frumoasă, că-l săgetă inima. Închise în liniște ușa în 
urma sa. 

Înainte să apuce să-și facă simțită prezenţa, Cassie se trezi și se 
răsuci dintr-o mișcare până pe partea mai îndepărtată a saltelei, cu o 
viteză uluitoare. În mână-i apăru un cutit, în timp ce se adăposti în 
spatele baldachinului imens și cântări din priviri ameninţarea ce-o 
păștea. 

Grey rămase împietrii. 

— Scuze. Trebuia să mă gândesc înainte să te sperii. După ce Cassie 
se relaxă, iar cuțitul din mâna ei dispăru, Grey continuă: După reacţia 
ta, cred că Summerhill ţi se pare un loc periculos, spuse el. 

— Se pare că da, răspunse ea cu tristeţe în glas, în timp ce dădu 
roată patului. Cămașa de noapte cu care era îmbrăcată era groasă și 
călduroasă, însă nu putea ascunde graţia mișcărilor ei. Mă simțeam 
cam... singură și vulnerabilă. 

Grey tresări. 

— Îmi cer scuze, ar fi trebuit să stau cu tine, în loc să te las să 
înfrunţi singură povara de a le ţine piept rudelor mele curioase. 

Cassie dădu dezaprobator din cap. 

— Ar fi fost drăguţ să le înfruntăm împreună curiozitatea, dar 
trebuia să stai de vorbă cu tatăl tău, cât mai e în viaţă. 

Reamintindu-și de miracolul ce tocmai se întâmplase, Grey 

exclamă: 

— S-a trezit! Mi-a vorbit destul de coerent. Cred că o să se facă bine. 
Mama mea e chiar acum cu el. 

— Ce vești minunate! Cassie îi luă mâinile într-ale ei, entuziasmată. 
Și nu o spun doar pentru că asta înseamnă că nu va trebui să 
moștenești titlul în viitorul apropiat. 

— Sper ca tatăl meu să mai reziste cel puţin încă douăzeci de ani, 
spuse el cu înflăcărare și o cuprinse pe Cassie în braţe. 

Ea se lăsă moale în îmbrăţișarea lui, cu un oftat. 

— Ce mă bucur că ai trecut pe aici. Am să dorm mai bine, acum că 
te-am văzut și m-ai strâns în braţe. 

— Am nevoie de mult mai mult decât o îmbrăţișare. Grey se aplecă 
flămând după gura ei, vrând să absoarbă în el esenţa făpturii ei. Cassie, 
Cassie... Îi dădu cămașa de noapte jos și o duse înapoi înspre pat. 

— Crezi c-ar trebui să facem asta sub acoperișul mamei tale? 
întrebă ea nesigură, în timp ce-i trăgea de haină. 

— E și acoperișul meu. O trase pe pat, apoi își smulse hainele de pe 
el, fără să se mai gândească la croitorul cel scump al lui Kirkland. Am 
nevoie de tine mult mai mult decât am nevoie de proprietăți. 

Cassie rămase întinsă pe o parte și-l privi cum se dezbrăca, 
asemenea unei zeițe din frișcă și cupru, cu ochii ei albaștri și speriați la 
fel de flămânzi precum ai lui. Când rămase la pielea goală, cu oasele 
care-i ieșeau în evidenţă, Cassie îl trase în pat și-i spuse, cu o voce 
sugrumată: 

— Pentru mine ești un drog la fel de puternic ca opiul, domnul 
meu. 

Apoi nu mai spuseră nimic. 

Nevoii lui îi răspunseră forța ei, dar și o vulnerabilitate pe care nu 
o mai simţise până atunci la ea. Turnă în ea tot ce avea, dornic să-i 
întoarcă neprețuitele daruri pe care i le oferise la rândul său. Și 
împreună își găsiră împlinirea. 

După apogeul care-i scutură zdravăn pe amândoi, rămaseră 
nemișcaţi, unul în braţele celuilalt. Coada lui Cassie se desfăcuse, și 
acum părul îi cădea în valuri strălucitoare peste pieptul lui. 

— Catherine, murmură el în timp ce-și răsuci o șuviță de păr pe un 
deget. Ai cel mai frumos păr pe care l-am văzut în viața mea. O fi fost 
esenţial pentru munca ta să-i schimbi culoarea, dar e o adevărată 
crimă să lipsești umanitate de asemenea minunăţie. 

— Nici o morcoveaţă din lumea asta nu te-ar crede. Iar pentru o 
femeie în toată firea, culoarea asta e considerată vulgară. Potrivită 
femeilor de moravuri ușoare. Apoi continuă ușor crispată: Nu că nu 
mi s-ar potrivi, de vreme ce sunt o femeie de mo... 

— Încetează! spuse el pe un ton tăios. Să nu mai spui niciodată asta 
despre tine! Ești cea mai rafinată femeie pe care am cunoscut-o în 
viaţa mea, sinceră, generoasă și puternică. Nu te mai privi așa cum te- 
ar privi niște neghiobi. 

— Îmi vine greu să nu mă consider astfel, mai ales aici, sublinie ea. 
Mama și sora ta sunt femei de calitate, în toate sensurile cuvântului. 
Pe când eu... nu. 

— Ţi-au vorbit urât? întrebă el. Să știi că n-am să permit așa ceva! 

— Îţi reiei cu rapiditate rolul de lord, spuse ea amuzată. Sora ta a 
fost fermecătoare și încântată de cunoștință, pentru că presupune că 
vom fi vecini și vrea să fim prietene. lar mama ta... Cassie ezită un 
moment înainte de a continua: Nu mi-a vorbit urât, dar își face griji 
pentru tine, ca orice mamă, și a vrut să se asigure că nu ai căzut în 
plasa unei scorpii hrăpăreţe și avide după avere. 

— Cum îndrăznește? izbucni el furios. Am să discut cu ea. 

— În nici un caz, spuse Cassie pe un ton ferm. Grijile pe care și le 
face mama ta sunt absolut normale. Nu par nici pe departe mireasa 
virgină și inocentă. 

— Pe toţi dracii, cum mi-aş putea dori așa ceva? replică el. Sună al 
naibii de plictisitor. 

— Mulţi bărbaţi preţuiesc puritatea inocenţei. Ce bine că nu te 
numeri printre ei, spuse Cassie printre hohote de râs. Dar orice mamă 
și-ar face griji dacă și-ar vedea fiul dispărut atâţia ani fără urmă 
apărând în prag însoţit de o femeie ciudată. 

— Nu ești ciudată, ripostă el și-i cuprinse un sân cu mâna. Eşti 
nemaipomenită. 

Cassie îi adresă un zâmbet intim, răutăcios. 

— Reîntoarcerea ta a mers mult mai bine decât era de așteptat, nu- 
i așa? Tatăl tău și-a revenit, așa că poţi s-o iei încetișor și nu trebuie să- 
ți asumi cine știe ce responsabilităţi atâta timp cât nu te simţi pregătit. 
Își trecu buzele peste obrazul lui, într-un sărut ca o mângâiere de 
pană. Nu mai e nevoie de mine aici, aşa că mă pot întoarce 
numaidecât la Londra. 

Cuvintele ei căzură ca o perdea de apă rece ca gheaţa. 

— Nu! Nu se poate să pleci, abia ai venit. Grey trase adânc aer în 
piept și se luptă să-și ţină în frâu reacţia de panică. Sigur că dorești să 
te întorci la adevărata ta viaţă, dar nu te așteaptă nici o misiune 
urgentă. Mai stai o săptămână sau două. Relaxează-te, călărește câţiva 
cai buni, lasă-te dezmierdată și tratată precum o floare rară. O meriţi 
din plin. 

Își tinu respiraţia și aşteptă răspunsul ei. Ştia că avea să plece, dar 
se ruga să nu se întâmple atât de curând. 

— Bine, spuse ea. Am să stau o săptămână. Mâna ei alunecă în jos, 
peste corpul lui. O să-mi fie dor de asta. 

Îl prinse cu mâna, și Grey simţi flăcări trecându-i prin vene. 

— Și mie, reuși el să mai articuleze. În timp ce se apleca pentru a 
se hrăni cu buzele ei cărnoase, se întrebă dacă avea să supravieţuiască 
fără dulceata și ardoarea ei. 


În ciuda oboselii, Cassie rămase trează mult timp după ce Grey 
adormi în braţele ei. Voia să se bucure de fiecare clipă petrecută 
alături de el. Fusese prea slabă pentru a refuza să mai stea, dar numai 
o săptămână, nu se putea mai mult. Lady Elizabeth fusese așa 
prietenoasă și primitoare, încât lui Cassie i se făcuse rușine că se afla la 
Summerhill sub false motive. 

La toate astea se mai adăuga și faptul că, cu cât rămânea mai mult 
alături de Grey, cu atât avea să-i fie mai greu să plece. Nu se mai 
simţise în viaţa ei atât de apropiată de un bărbat. Era dispus să se 
deschidă în faţa ei așa cum nimeni altul nu o mai făcuse. 

În timp ce rememoră partida intensă de amor, își dădu seama că 
între ei se schimbase balanța. La început, el avusese nevoie de o 
femeie, de orice femeie, iar ea acceptase asta în schimbul plăcerilor 
simple ale pasiunii. 

Dar acest lucru se schimbase după ce se cunoscuseră mai bine. Ea 
devenise specială pentru el, iar el devenise special — și cât de special! — 
pentru ea. În trecut, ea îi oferise o intimitate tămăduitoare și primise 
în schimb plăcere. În seara aceea, el îi oferise tămăduire și împlinire. 
Era timpul să plece. Cât mai putea. 


Oricât ar fi vrut Grey să doarmă până la amiază alături de Cassie, 
își revenise îndeajuns la vechile maniere și la discretia demnă de un 
adevărat domn, încât, atunci când se trezi și văzu primele raze ale 
zorilor, scoase un mormăit și se ridică din pat. 

— E timpul să plec. 

Se aplecă și o sărută pe Cassie pe umărul gol. Își dădu seama, 
amuzat, că era atât de relaxată acum, încât nu scoase decât un sunet 
somnoros, în semn de răspuns, nu un cutit cu care să se repeadă din 
pai. 

Trase pătura peste umărul ei gol, apoi își luă pe el câteva haine, cât 
să arate decent. Cu cizmele în mână, se strecură afară din odaie. În 
casă era încă foarte întuneric, dar nu mai era mult până când 
slujnicele aveau să înceapă să robotească. 

Acum, că se întorsese la Summerhill, reținerea lui de-a reveni 
acolo dispăruse aproape cu totul. Până nu demult, i se părea o barieră 
de netrecut faptul că trebuia să facă față solicitărilor și tulburărilor 
determinate de întoarcerea lui din morți. 

Avusese dreptate în legătură cu tulburările. Reîntoarcerea sa ar fi 
fost mult mai ușoară dacă mama lui ar fi citit mesajul de la Kirkland și 
ar fi fost pregătită să-l vadă. Dar acum trecuseră toate, și se simţea... el 
însuși. 

Și nu mai semăna defel cu imberbul Lord Wyndham care o 
ștersese la Paris din pur amuzament, ci era mai în vârstă, uns cu ceva 
alifii și, spera el, mai înțelept. Un bărbat al cărui loc era acolo, la 
Summerhill. Casa aceea, pământurile acelea, oamenii aceia îi 
aparțineau. Se simţea asemenea unei flori care fusese smulsă din 
pământul său și se ofilise, ani de-a rândul, pe o grămadă de gunoi. 
Acum fusese, în sfârșit, replantat acolo unde îi era locul. 

Se simţea pentru prima dată în putere și îndrăznea să se întrebe 
dacă exista vreo șansă s-o înduplece pe Cassie să rămână. Avea de 
gând să aștepte câteva zile, să o lase să deguste din frumuseţea și din 
pacea de care avea parte la Summerhill. 

Abia apoi aveau să discute. Nu intenţiona s-o lase să plece fără să 
încerce să o facă să se răzgândească. 


******ebook converter DEMO - www.ebook-converter.comY** 


******Created by ebook converter - www.ebook-converter.com** 


capitolul 35 


Odăile lui Grey erau la celălalt capăt al vastei locuinţe, dar reuși să 
ajungă la ele fără să fie zărit de careva. Fericit de hotărârea pe care-o 
luase în ce-o privea pe Cassie, deschise ușa și rămase împietrit când îl 
văzu pe fratele său în dreptul focului. 

Îmbrăcat pe de-a-ntregul, cu excepţia hainei, pe care o înlocuise cu 
un simplu halat de casă, Peter stătea tolănit într-un fotoliu cu braţe, cu 
o băutură în mână, și privea fix la flăcările din șemineu. Semăna cu 
Grey de acum mai bine de zece ani, beat și lipsit de orice griji. 

— Peter? întrebă Grey surprins. Aruncă o privire rapidă prin jurul 
său și observă că unele mobile și decoraţii fuseseră schimbate. 

— Tânărul stăpân și lord a venit să-și revendice proprietatea! spuse 
Peter și se ridică și făcu o plecăciune adâncă, în timpul căreia își vărsă 
băutura din pahar și fu cât pe ce să cadă. Mă mir că nu m-ai alungat 
mai devreme, dar presupun că ai fost preocupat să i-o tragi fleșturii 
ăleia. 

Pe Grey îl străfulgeră un val de mânie. 

— Să nu îndrăznești să vorbești astfel despre Cassie! 

— De ce nu? întrebă Peter, în timp ce deschise un dulap plin cu 
sticle de băutură și cu pahare. A naibii modalitate de a-ţi aduce 
ibovnica în casa părinţilor, dar ţie nu ţi-a păsat niciodată de nimeni, în 
afară de tine. Scoase o sticlă de coniac din dulap și bău direct din ea, 
fără să mai toarne în pahar. Cât îţi cere? Pare costisitoare, dar în toţi 
anii ăștia de locţiitor de fiu moștenitor, am avut o alocaţie substanţială. 
Cred că mi-aș permite o noapte, două. 

Grey se aruncă asupra lui Peter, cuprins de un asemenea acces de 
furie, încât nici nu-și mai dădu seama când îi trase doi pumni și-l 
azvârli cât colo pe fratele său, pentru ca apoi să-l imobilizeze la podea. 
Nu mai conta nimic pentru el, nu dorea decât să-l distrugă pe cel care 
spusese asemenea cuvinte dezgustătoare. O șoaptă abia rostită îl 
readuse cu picioarele pe pământ: 

— Grey ! Pentru numele lui Dumnezeu, oprește-te! 

Trezit din pornirea criminală, Grey își dădu seama că-l ţintuise pe 
Peter la podea și-l sugruma. Chipul fratelui său se făcuse smead, și abia 
dacă mai avusese aer cât să-i ceară să înceteze. 

Grey se răsuci într-o parte și-și îngropă faţa între palme, trăgând cu 
lăcomie aer în piept. Crezuse că-și putea stăpâni accesele de furie. Și, 

când colo, mai că-și omorâse fratele. O crimă de neiertat - mai degrabă 
ar fi vrut să moară el decât să o comită. 

La câțiva metri de el, Peter rămăsese întins la podea și-și vărsa 
matele pe nepreţuitul covor chinezesc. Erau, fără îndoială, efectele 
coniacului amestecat cu faptul că fusese strâns de gât. 

În timp ce Peter se trase în fund și se sprijini de un fotoliu, Grey se 
ridică, înmuie un prosop în apa din urcior, apoi i-l dădu fratelui său. 
Peter se șterse la gură și pe faţă, fără nici un cuvânt, apoi bău paharul 
de apă pe care i-l turnase Grey. 

— Dumnezeule mare! Îmi cer scuze, Peter, spuse Grey, dezgustat 
de sine însuși. Nu ar fi trebuit să vorbești așa despre Cassie, dar nimic 
nu poate scuza faptul că era să te omor. 

— Nu ar fi trebuit să rostesc vorbele acelea dezgustătoare la adresa 
musafirei tale, îi răspunse Peter, care părea deja mai treaz. Împături 
prosopul și-l puse pe ochiul care i se învineţea cu repeziciune. Unde 
naiba ai învăţat să te baţi așa? 

— La academia Westerfield. 

Cutremurat încă de întâmplarea care tocmai avusese loc, Grey își 
turnă două degete de coniac, apoi se lăsă pe covor, la aproape un 
metru distanță de fratele său, și se sprijini de sofa. Ashton e pe 
jumătate hindus, și le-a predat elevilor săi o tehnică de luptă învățată 
în India. A devenit un fel de tradiţie a școlii. 

— AT fi trebuit să mă duc acolo, în loc de blestematul de Eton, 
murmură Peter. 

— Tu creai mai puţine griji, așa că nu s-a considerat necesar. Grey 
scoase un oftat adânc. Despre mine poţi spune ce vrei, dar nu vreau să 
aud nici o vorbă împotriva lui Cassie. Este cea mai grozavă femeie pe 
care am cunoscut-o vreodată. 

— Atunci păcat că arată exact ca o fătucă de primă clasă de pe 
Bond Streeti2. Când văzu expresia mânioasă de pe chipul lui Grey, 
continuă grăbit: Te cred că nu-i o femeie de moravuri ușoare, dar... nu 
e deloc așa cum ne-am aștepta să fie mireasa ta. De ce ai adus-o la 
Summerhill acum, când tata e pe moarte, iar tu tocmai te-ai întors din 
morţi? Nu e cel mai inspirat moment în care să introduci un nou 
membru al familiei. 

— Veștile bune sunt că tata nu e pe moarte, replică Grey. S-a trezit 
și mi-a vorbit. Mama e chiar acum cu el. 

Chipul lui Peter se însenină. 

— Minunat! 

Grey luă o gură din paharul de coniac. Îl tenta să se îmbete, dar știa 
că nu s-ar fi bătut cu Peter dacă acesta nu și-ar fi pierdut judecata din 
pricina băuturii. Sau poate fusese din pricina temperamentului său. 
Era evident faptul că Peter nu era deloc fericit să vadă năruindu-i-se 
toate așteptările. 

— Cassie este aici ca să-mi pierd eu minţile. Grey pufni într-un râs 
amar. Am crezut că am făcut ceva progrese în acest sens, dar se pare 
că nu-i chiar așa. Dacă ar fi fost și ea aici, n-aș fi ajuns așa aproape de a 
comite un fratricid. 

— Ea te poate opri când o iei razna, ca mai devreme? întrebă Peter 
cu scepticism. 

Grey zâmbi, mândru. 

— Cu siguranţă. 

— Pari în toate minţile și acum, spuse Peter, cu o mică ezitare în 
glas. 

Grey își dădu seama că trebuia să-i explice mai în amănunt. 

— Cassie a intrat de una singură în castelul în care eram întemnițat 
și ne-a eliberat, pe mine și pe preotul din celula de alături, care 
devenise singura mea legătură cu realitatea. Ea ne-a dus într-un loc 
sigur și mi-a călăuzit drumul peste graniţă, dăruindu-mi în același 
timp forţă și rațiune, când ale mele păreau pierdute. Crede-mă că 
acum sunt mult mai bine decât eram. Îi datorez mai mult decât am să- 
i pot vreodată oferi. 

Peter se încruntă. 

— Pare o femeie admirabilă, dar e ăsta un motiv destul de serios să 
o iei de soție? 

Grey își alese cu grijă cuvintele și spuse: 

— Vreau să o iau de soţie pe Cassie, dar ea nu a acceptat încă. Vrea 
să aștepte, să vadă cum vor decurge lucrurile. Grey trase cu greu aer 
în piept. Are să plece în curând. S-ar putea să nu o mai revăd niciodată. 

Faptul că spunea aceste lucruri cu voce tare era de-a dreptul 
chinuitor. 

Când auzi durerea ce răzbea din vorbele fratelui său, Peter zise, 
încurcat: 

— Îmi pare rău. Te poţi... descurca fără ea? 

— Va trebui să o fac, nu-i așa? replică Grey. Dar ce-i cu tine, Peter? 
Am crezut că vei fi bucuros că sunt în viaţă, dar, de când am venit, te 

porți de parcă aș fi cel mai mare dușman al tău. 

— Sunt fericit că te-ai întors. Chiar sunt. Și-mi place și de Cassie, din 
câte am apucat să o văd. Doar că... Peter se întrerupse și-și trecu 
degetele încordate prin părul său bălai și încurcat. Te admiram așa 
tare. Când ai dispărut, a fost ceva... a fost cel mai rău lucru care mi s-a 
întâmplat vreodată. Ani de zile am așteptat și am sperat. Cu toții, de 
altfel. 

Grey se înfioră. 

— Dacă aș fi avut și-un grăunte de minte-n cap, m-aș fi întors în 
Anglia când am fost avertizat că ar trebui să o fac! 

— Asta ne-ar fi ușurat tuturor vieţile, dar nu aveai cum să prevezi 
toate consecinţele. Dacă ai fi avut domiciliu forțat acolo, am fi aflat și 
ne-am fi liniștit cu toţii, așteptând să te poţi întoarce. Orice ar fi 
însemnat asta... Peter ridică din umeri. Cum e și normal, noi am pus 
răul înainte. 

— Din ce mi-a povestit Cassie, nu era așa rău să ai domiciliu forțat. 
Era foarte plictisitor, dar duceai o viață aproape normală. „Și nu o luai 
razna din cauza izolării“, își spuse el în gând. Desigur, continuă cu 
voce tare, dacă aș fi avut domiciliu forțat, aș fi încă în Franţa, 
așteptând și întrebându-mă când oare are să se sfârșească acest 
nenorocit de război. 

— Dar am fi știut că ești în viaţă, spuse Peter și pufni într-un oftat. 
În loc de asta, cu toate că nimeni nu voia să admită că ai fi mort, 
oamenii au început să mă privească drept moștenitor al familiei. La 
șapte ani după presupusa ta moarte, contele a spus că era timpul să 
mă port precum Lord Wyndham. Mama mi-a mutat lucrurile aici, cât 
eu eram încă plecat la universitate. Am început să mă cred succesorul 
contelui de Costain. Am învăţat să administrez proprietatea, să fiu 
atent la mișcările din Parlament. Și acum - rostind acestea, Peter făcu 
un gest cu mâna prin care-și exprimă deznădejdea -— te-ai întors, și au 
dispărut toate, chiar de sub nasul meu. Și toate planurile și eforturile 
alea au fost în zadar. 

Grey aruncă o privire prin odaie, care era pe puţin de zece ori mai 
mare decât celula lui din Franţa. Pe deasupra, apartamentul mai avea 
și un iatac și o odaie specială pentru garderobă. 

— Poţi păstra încăperile astea. Eu nu am nevoie de ele și nici nu mi 
se pare corect să te dau afară din ele. Dar nu te pot lăsa să moștenești 
titlul și proprietăţile ce mi se cuvin. Legea nu permite așa ceva. Câtă 

vreme sunt în viaţă, eu sunt fiul moștenitor. 

— Știu. Peter se căzni să se ridice și-și mai turnă niște apă, înainte 
de a se lăsa iar pe covor, ostenit peste măsură. Am băut toată noaptea 
și m-am întrebat ce să fac cu viaţa mea. Nu am nici un chef să devin 
un pierde-vară. 

— Ocupațiile tradiționale pentru care optează, de regulă, fiii mai 
mici sunt legate de biserică, politică sau armată. Nu te interesează nici 
una dintre astea? Când văzu grimasa de pe chipul lui Peter, Grey îi 
puse o altă întrebare: E oare ceva mai puţin tradiţional ce ti-ar plăcea 
să faci? 

Peter ezită să-i răspundă, chinuit de îndoieli. 

— Teatru. Vreau să fiu actor. 

— Actor?! întrebă Grey, fără a-i veni să-și creadă urechilor. 

Chipul fratelui său deveni opac. 

— Înţelegi, deci, de ce nu vorbesc despre asta. Nu că am crezut 
vreodată că ar fi posibil să fac teatru. Până să vii tu, soarta mea era să 
rămân la Summerhill. 

Grey privi cu atenţie chipul frumos și tânăr al lui Peter. Prima dată 
când își revăzuse fratele, în ziua precedentă, se gândise cât de mult 
semănau unul cu altul. Într-adevăr, aveau aceeași înălțime, constituţie 
și culoare a tenului, a părului, și a ochilor și oricine i-ar fi văzut 
împreună și-ar fi dat seama imediat că sunt rude. 

Dar avuseseră dintotdeauna firi diferite. Grey era sociabil, 
interesat de oamenii din jurul său și-i plăcea să rezolve probleme. 
Peter fusese dintotdeauna un visător, interesat de artă, muzică și, într- 
adevăr, de piesele de teatru care se jucau când și când la petrecerile 
din casă. Spuse încetișor: 

— Îmi amintesc că și atunci când erai mic îţi plăcea să joci în piese 
de teatru. Adulţilor li se părea fermecător felul în care-ţi luai rolul în 
serios. Dar, chiar și la vârsta aceea, interesul tău era unul real, așa-i? 

Peter încuviinţă cu o mișcare a capului. 

— M-am îndrăgostit de actorie încă de prima dată când am pășit pe 
o scenă improvizată. Iubesc limbajul acela și spectacolul, personajele 
atât de impresionante. E ceva... Peter își întrerupse șirul vorbelor și se 
sprijini la loc, de fotoliul din spatele său. Imposibil, termină el. 

— Ai mai avut ocazia să joci, în ultimii ani? 

— Nu atât de des pe cât mi-aş fi dorit, recunoscu fratele său. Vara 
trecută însă, am locuit la un prieten, în Yorkshire. Au un teatru destul 

de mare acolo, iar directorul companiei de teatru a montat o producţie 
specială a spectacolului Cum vă place, cu localnici în multe din roluri. 
E piesa aia cu celebra replică: „Lumea întreagă este o scenă“. Ideea era 
ca fiecare să-și convingă prietenii și vecinii să cumpere bilete și să vină 
la spectacol. Am fost și eu la audiții, și mi-au dat rolul lui Orlando. 

Orlando era personajul principal al poveștii de dragoste, dacă-și 
amintea Grey corect din cunoștințele sale despre Shakespeare. La cât 
de bine arăta Peter, s-ar fi potrivit perfect pentru asemenea roluri. 

— A avut succes piesa? întrebă el. 

— Majoritatea au jucat destul de prost, dar directorul, Burke, a 
câștigat saci întregi de bani. Peter făcu o mică pauză, apoi continuă 
rușinat: După ultima reprezentaţie, Burke m-a luat deoparte și mi-a 
spus că, dacă o să vreau vreodată să joc ca actor profesionist, o să 
găsească un loc pentru mine în trupa lui. Știa că sunt un bărbat cu 
poziţie socială, dar mă prezentasem la audiții sub numele de Peter 
Sommers, așa că nu și-a dat seama că eram fiul moștenitor al unui 
conte. Spunând acestea, strâmbă din buze. Cel puţin așa eram pe 
atunci. 

— Și ce-ai alege, dacă ai putea? îl întrebă Grey. Titlul de conte sau 
să fii un actor de succes? 

— Actoria, răspunse Peter pe loc. Nici măcar nu trebuie să fiu 
foarte cunoscut. O carieră de actor ambulant, cu roluri constante, e 
mai presus de cele mai nebunești fantezii. 

— Atunci fă-o, spuse Grey pe un ton egal. Părinţii nu vor fi foarte 
încântați, dar ai tot sprijinul meu. Și, dacă-ţi vor tăia alocaţia, am să am 
eu grijă să nu mori de foame. 

Fratele său rămase perplex. 

— Ai face asta pentru mine? Nu ti-ar fi rușine de faptul că fratele 
tău ar fi un actor de rând? 

— Eu cred că nu ai fi defel un actor de rând. Grey zâmbi, plin de 
amărăciune. Zece ani petrecuţi într-o temniţă curăţă mintea de multe 
idei preconcepute despre ce se cuvine. Te-ai arătat dispus să-ţi faci 
datoria de fiu moștenitor al titlului de conte când acest lucru a fost 
necesar. Acum, că nu mai este, cred că ar trebui să faci ce-ţi place cu 
adevărat. Și, chiar de-ar fi să dai greș, e mai bine să încerci și să nu 
răzbești decât să-ţi petreci o viaţă întreagă dorind din tot sufletul să fi 
încercat. 

— Nu am să dau greș, spuse Peter cu înflăcărare. Sunt bun, Grey. Și 

am să fac tot ce-mi stă în putinţă ca să reușesc. 

Grey zâmbi cu gura până la urechi. 

— Înseamnă că m-ai iertat pentru că am supravieţuit? 

— Acum am și mai multe motive să fiu recunoscător pentru faptul 
că ești în viață! exclamă Peter, plin de entuziasm. Am să-i scriu 
domnului Burke, să-i spun că îi accept oferta. O să-mi dea roluri mici, 
sunt sigur de asta, dar măcar e un început. 

— Mă bucur. Azi Yorkshire, mâine Londra! Grey lăsă deoparte 
paharul cu băutură, de vreme ce se făcuse deja dimineaţă, iar coniacul 
era un mic dejun cel puţin bizar. Îţi sugerez să mai aștepți câteva zile, 
până-și revine tata pe de-a-ntregul, ca să-ţi anunţi planurile. 

— Am să aștept răspunsul domnului Burke și abia apoi am să le 
vorbesc. Iar dacă el nu mai e interesat, atunci am să găsesc alt director 
de teatru cu care să stau de vorbă. Peter își lăsă capul într-o parte. Dar 
tu, Grey? Ai avut vreodată dorinţe pe care le-ai ţinut ascunse? 

Grey nu se mai gândise până atunci la asemenea întrebare, dar 
răspunse fără întârziere: 

— Asta, spuse el și făcu un gest larg, cu mâna. Summerhill. De 
când mă știu, am știut că reprezint Summerhill, și el pe mine. 
Pământurile, oamenii, responsabilităţile ce vin odată cu titlul de conte. 
Abia aştept să fac parte din Parlament și să ajut la strunirea hățurilor 
acestei ţări. Nu mi-am dorit niciodată altceva. 

„În afară de Cassie“, adăugă el, în sinea sa. 

— Atunci e-al naibii de bine că te-ai întors din morți, spuse Peter cu 
un zâmbet până la urechi. Pentru că tu ai să fii un conte mult mai 
priceput decât aș fi fost eu. 

Poate că da, poate că nu. Dar, la fel ca Peter, Grey era dispus să facă 
tot ce era omenește posibil ca să reușească. 


12 Stradă din Londra recunoscută pentru cele mai scumpe magazine (n.tr.) 

capitolul 36 


Cassie fu trezită de o slujitoare care-i aduse un mic urcior cu 
ciocolată fierbinte și un bilet de la Grey, în care scria: „Vrei să mergem 
să călărim după micul dejun? E o zi cum nu se poate mai potrivită 
pentru o plimbare prin Summerhill.“ 

Cassie aruncă o privire pe geam și văzu lumina palidă, dar limpede 
a soarelui de primăvară. Scrise în grabă răspunsul: „Da, chiar te rog!“ 
și o trimise pe slujnică să i-l ducă. Ce bine că Kiri îi găsise și un costum 
de călărie, auriu cu maro-închis pe margine, pe care-l adăugase în 
garderoba alcătuită în grabă a lui Cassie. 

După ce se dichisi, Cassie cobori, pentru un mic dejun în 
adevăratul sens al cuvântului. Veștile despre însănătoșirea contelui 
luminaseră atmosfera casei. Lady Elizabeth locuise la Summerhill de 
când se îmbolnăvise tatăl său, iar acum abia aștepta să plece înapoi 
acasă. Peter radia, iar Grey o întâmpină politicos, cum se cuvenea, în 
timp ce ochii lui îi făcură aluzii lipsite de pudoare. 

Lady Costain stătuse alături de soţul ei, dar cobori în salonul în 
care se servea micul dejun și anunţă: 

— Costain vrea să vă cunoască, domnișoară St. Ives. 

— E destul de întremat pentru a primi vizitatori din afara familiei? 
întrebă Cassie, în speranţa că nu va trebui să-l întâlnească. 

— Se simte mult mai întremat și e destul de hotărât să vă 
cunoască, îi răspunse contesa. 

Nu avea cum să scape. 

— Atunci, cu mare plăcere, murmură Cassie. 

Când ea se ridică, Grey spuse: 

— Vin și eu cu tine. Nu l-am văzut în dimineața asta. 

Cassie se îndreptă către scară, recunoscătoare pentru faptul că 
Grey o însoțea. În timp ce urcau alături treptele late, el îi spuse: 

— Arăţi minunat în costumul ăsta auriu. 

— Sora lui Lady Kiri are destul roșu în păr ca să pot purta și eu 
aceleași culori ca ea, îi explică Cassie. Apoi, cu o voce scăzută, întrebă: 
Cum să mă port cu tatăl tău? 

Grey îi zâmbi cu căldură. 

— Fii tu însăţi, Catherine, ești încântătoare. 

Cassie presupuse că faptul că-i spusese Catherine era un pont. 
Intrară în dormitorul stăpânului casei. Pentru un om care tocmai 

jucase șah cu moartea, contele de Costain arăta cât se putea de bine. 
Stătea în șezut în pat, sprijinit pe perne, și-i dicta ordine secretarului 
său. 

Pe lângă asta, era un bărbat extrem de atrăgător, și moștenise 
trăsăturile celor din familia sa, sculptate de ani în șir de autoritate. 
Cassie zări o umbră de umor și o sclipire de inteligență când bărbatul îi 
ceru secretarului să plece pentru a-și putea muta atenţia asupra 
vizitatorilor. Într-o bună zi, Grey avea să arate exact ca tatăl său. 

— Apropie-te de pat, ceru Lord Costain. Tu ești, băiete, în carne și 
oase. Mă întrebam dacă nu cumva aseară am avut vedenii. 

— Nicidecum. Grey prinse mâna tatălui său fără alte cuvinte, 
emoţionat peste poate. Am fost și eu surprins de tenacitatea mea. 

— Nu-mi amintesc chiar tot ce mi-ai spus aseară, așa că am să aflu 
mai târziu amănunte despre ce s-a întâmplat. În ochii contelui sclipi 
umezeala lacrimilor în vreme ce ţinea mâna fiului său într-a lui. 
Privirea i se mută apoi asupra lui Cassie. Dar acum vreau să o cunosc 
pe viitoarea ta contesă. Ai dreptate, e frumoasă în ciuda părului roșu, 
dar nu mi-ai spus cum o cheamă. Fă-ne cunoștință. 

— Sir, permite-mi s-o prezint pe domnișoara Catherine St. Ives. 
Grey zâmbi către Cassie. Cassie, presupun că ţi-ai dat seama că acesta 
este contele de Costain. 

Până să apuce să răspundă, Costain exclamă: 

— Dumnezeule mare, trebuie să fii fiica lui Tom St. Ives! 

Cassie trase aer în piept cu dificultate. 

— L-aţi cunoscut pe tatăl meu? 

— Într-adevăr. Ne-am împrietenit la Eton și am rămas prieteni 
până la moartea sa timpurie. Contele scutură din cap. Am fost cu el în 
seara în care a întâlnit-o pe mama ta. Ce frumoasă era! Eram cu toţii 
îndrăgostiţi de ea până peste urechi. Îl cuprinse pentru o clipă 
nostalgia, înainte de a continua: Desigur, toate astea s-au întâmplat 
mai înainte de a o cunoaște pe soţia mea, care a alungat toate celelalte 
femei din mintea mea. 

Cassie își apăsă palma pe piept, căci aproape că nu mai putea 
respira. Nu se așteptase ca trecutul ei, atât de îndepărtat și pe jumătate 
dat uitării, să revină brusc la viaţă. 

— Aţi auzit ce s-a întâmplat cu părinţii mei și cu restul familiei 
mele? 

Contele încuviinţă cu o mișcare a capului, cuprins de tristeţe. 

— O mare tragedie, spuse el. Ai naibii de revoluționari francezi! Îi 
cunoșteam și pe unii apropiaţi ai familiei Montclair. Frau oameni 
cumsecade, cu toate că erau francezi. Prin ce miracol ai supravieţuit? 

— Eram plecată cu o dădacă atunci când a fost arsă casa, îi explică 
ea. Dar aș putea fi o impostoare, să știți. 

Costain izbucni în râs. 

— Prostii! spuse el. Ai părul roșu al celor din familia St. Ives și arăţi 
la fel de bine precum mama ta. Întinse mâna către ea. Bună alegere, 
Grey. Sunt onorat să văd că sângele familiei St. Ives se va înrudi cu 
familia Sommers. Mă pot chiar împăca și cu ideea de a avea nepoți cu 
părul roșcat. 

Cassie luă mâna bărbatului într-a ei, în timp ce se lupta să-și reţină 
lacrimile. Abia reuși să îngaime: 

— Vă mulţumesc, domnule. 

— Fi, poftim, am reușit să te fac să plângi. Costain îi dădu drumul la 
mână și se sprijini iarăși de perne, cu chipul tras de oboseală. Grey, ia- 
o de aici și readu-i zâmbetul pe buze. Și trimite-o pe mama ta. Mi-e dor 
de ea. 

Cu o privire îngrijorată, Grey îi oferi brațul său lui Cassie și o 
conduse afară din încăpere. După ce ieșiră, îi ordonă secretarului să 
trimită după mama sa. Apoi o conduse pe Cassie jos, în salonul de- 
acum pustiu. De îndată ce ușile fură închise, își trecu braţul pe după 
umerii lui Cassie. 

— La naiba, Cassie! Îmi pare rău că te-ai supărat așa tare. Habar nu 
am avut că tatăl meu i-a cunoscut pe părinții tăi. 

— A fost... un șoc, spuse ea încă zdruncinată, în timp ce-și îngropă 
faţa în umărul lui. Mă simt de parcă... Își căută cuvintele. De parcă mi- 
ar fi amputat un braţ și acum mi l-a prins la loc. Doar că e vorba 
despre viața mea, nu despre un brat. 

— Ca un picior care a fost amortit și acum își revine în simţiri, șopti 
el în timp ce o mângâia pe spate. E zdravăn, dar nu îţi dă o senzaţie 
foarte plăcută. 

— Exact. Cassie închise ochii și se strădui să-și reia stăpânirea de 
sine. Familia mea a dispărut cu atât de mult timp în urmă, încât nu mi- 
am dat seama că mai există și alți oameni care-și amintesc de ea. 

— Poate nu e un lucru așa rău să ţi se aducă aminte că aceasta este 
lumea în care te-ai născut, spuse el pe un ton blând. Tatăl tău a fost la 
Eton, mama ta a fost o femeie fermecătoare, care a sucit minţile 

tinerilor englezi. Aparţii lumii bune, la fel de mult ca mine, cu toate că 
am petrecut amândoi ani buni în exil. 

— Nu e rău să-mi aduc aminte, dar nu e deloc plăcut. Oftă. M-am 
simţit ca o adevărată impostoare când tatăl tău a pomenit despre 
nepoți cu părul roșcat. 

— Am putea transforma gândul lui în realitate, spuse Grey pe un 
ton nesigur. Sau măcar să încercăm. 

Cassie se trase de lângă el, mai șocată încă decât de amintirile 
tatălui lui Grey. 

— Ce Dumnezeului vrei să spui cu asta? 

Grey se uita la ea cu ochii săi cenușii și misterioși. 

— Eşti aici în calitate de logodnică a mea, spuse el, așa că putem 
duce totul la bun sfârșit și ne putem căsători. Ne înțelegem, și m-ai 
scuti de efortul de a mă aventura pe piaţa burlacilor. 

Cassie își dădu ochii peste cap, simțind nevoia să ia totul în glumă: 

— E cel mai neserios motiv pentru care s-ar căsători doi oameni. 
Hai să mergem să călărim. Vremea este minunată, și mi-ar prinde bine 
o gură de aer curat. 

Grey zâmbi fără a se arăta deranjant de refuzul cererii sale. 

— Și eu abia aştept să pornim prin Summerhill. Nici nu-ți pot 
spune câte ore am petrecut vizitând domeniul cu ochii minţii. 

— Iar eu abia aștept să călăresc unul dintre caii aceia buni pe care 
mi i-ai promis, răspunse ea. 

Cassie prinse marginile fustei lungi a costumului său de călărie și o 
porni prima către ușă. Viaţa era complicată. Călăritul era o chestie 
simplă. 

Ea prefera lucrurile simple. 

— Vrei să facem întrecere până în vârful dealului? strigă Grey. 

Cassie și calul pe care-l călărea o porniră în galop cu iuţeala 
fulgerului, lăsând în urma ei hohote de râs. Grey se străduia din 
răsputeri să ţină pasul. Cassie se pricepea să călărească pe o parte la fel 
cum se pricepea să călărească și bărbătește și arăta mult mai bine în 
costumul ei auriu care-i cădea în valuri decât în straie de precupeaţă, 
pe spinarea unui ponei. 

Ajunseră pe vârful dealului în același timp, râzând amândoi, și 
traseră hăţurile. 

— Am lăsat la urmă ce era mai frumos, spuse Grey. Aceasta este 
casa lăsată moștenire de generații. Ferma de la malul mării. Făcu un 

gest către valea de sub ei, în care se afla o casă încăpătoare cu vedere 
spre mare. 

Cassie rămase cu răsuflarea tăiată. 

— Ia uite ce râu de narcise curge în jos, pe deal! exclamă ea. Abia 
încep să înflorească și împânzesc locul. 

— Întotdeauna înfloresc mai întâi aici, căci casa este orientată 
către miazăzi și e protejată din trei părți. Își îmboldi calul să coboare 
coasta dealului. Celelalte flori înfloresc mai târziu, continuă el, dar 
nimic nu se compară cu explozia narciselor primăvara. 

Cassie o luă pe urmele lui. 

— Dar casa asta pare mai veche decât Summerhill, spuse ea. 

— Așa și e, cu câteva secole, răspunse Grey. La început a fost o 
fermă. Grey privi cu încântare la pereţii munciti de vreme ai casei. Nu 
cred că a mai locuit cineva aici de trei ani, de când a murit bunica mea, 
văduvă moștenitoare a titlului. Mi-aș dori să o mai pot vedea. 

— Ce păcat că o asemenea casă stă nefolosită! 

— Întotdeauna mi-am imaginat că, atunci când am să mă 
căsătoresc, am să locuiesc aici până moștenesc titlul, spuse Grey. E la 
doar câteva minute de casa principală, dar mult mai intimă. Ce să mai 
zic de priveliște! 

— Ar fi o mutare înţeleaptă să existe o oarecare distanţă între 
conte și fiul său moștenitor, se arătă ea de acord. Proprietatea pare pe 
cât de frumoasă, pe atât de bine întreţinută. Nici nu-i de mirare că-ți 
place atât de tare. 

— M-am gândit la Summerhill în fiecare clipă a captivităţii mele, 
dar, cu toate acesta, aproape am uitat cât de... legat sunt de locul ăsta. 
Grey se strădui să găsească cuvintele potrivite pentru a-i explica. 
Acum, că mă aflu aici, câteva dintre rănile sufletului meu răvășit s-au 
vindecat. 

Cassie îl privi cu un zâmbet intim și plin de căldură. 

— Se simte diferenţa. Devii tot mai încrezător, pe ceas ce trece. 

— Numai dacă mi-aş recăpăta și mintea în același ritm, spuse el pe 
un ton glumeţ. Mai că l-am omorât pe Peter, azi-dimineaţă. A fost 
îngrozitor, pentru amândoi. 

Cassie icni. 

— Ce s-a întâmplat? întrebă ea. 

— Am să-ți explic în timp ce luăm dejunul. Am rugat la bucătărie 
să ne dea mâncare și ceva de băut. Nu am cheia de la intrarea în casă, 

dar în capătul celălalt este o terasă unde putem mânca. 

Cassie încuviinţă din cap și nu-i mai puse nici o altă întrebare până 
nu priponiră caii, iar Grey aduse mâncarea de picnic pe terasa din 
lateralul casei. Erau acolo o masă imensă, de piatră, și bănci, scăldate 
de lumina soarelui, cu o priveliște încântătoare către mare. 

Cassie oftă de plăcere în timp ce curăţă praful și câteva frunze de 
pe bancă, apoi se așeză ca într-un norișor de fuste aurii. 

— Îmi place tare mult faptul că marea e așa aproape. Te plimbai cu 
barca pe când erai copil? Visai să ajungi căpitan de corabie și să vezi 
lumea? 

Grey râse și-i dădu un pahar de vin. 

— Toate visurile mele erau legate de pământ, replică el. 

— Spune-mi ce s-a întâmplat cu Peter. 

Amintirea încă îi rănea sufletul, așa că îi povesti pe scurt. Cassie îl 
ascultă cât mâncă un sendviș cu șuncă, brânză și sos condimentat. 
Când termină Grey de povestit, spuse, pe un ton meditativ: 

— Așadar, o să încerce să-și facă o carieră ca actor. Sper că ai tăi n-o 
să-l dezmoștenească, nu? 

— Nu, cu toate că nu vor fi deloc încântați. Dar mă au pe mine pe 
post de fiu moștenitor și-și doresc din suflet ca odraslele lor să fie 
fericite. Elizabeth, la rândul ei, s-ar fi putut căsători mult mai bine 
decât cu Johnny Langtry, dar ea pe el și l-a dorit. Dacă Peter reușește 
să-și facă un nume ca actor, probabil au să-i cumpere propriul lui 
teatru. 

Cassie râse. 

— Îmi și imaginez pe cineva făcând o remarcă tăioasă la adresa 
talentului de actor al lui Peter și pe tatăl tău pironindu-l cu o privire de 
genul „Eu sunt Costain“! spuse ea. 

Grey rânji. 

— Te-ai prins cum stă treaba cu el. Noi, cei din familia Sommers, 
suntem mândri, de felul nostru. Casa Hanovra, în comparaţie cu noi, e 
o colecţie de parveniţi. 

— Mândri, dar nu și aroganti, spuse ea. O să fii un conte minunat, 
Grey. 

— Sper din tot sufletul. E singurul lucru pe care mi l-am dorit 
vreodată cu adevărat. 

Cu excepţia lui Cassie, dar știa că nu era cazul să spună așa ceva cu 
voce tare. Nu după felul în care dăduse ea înapoi când îi sugerase că ar 

fi putut transforma logodna lor într-un mariaj adevărat. 

Privi sclipirile razelor de soare în părul ei intens colorat și-și dori să 
o păstreze alături pentru totdeauna. Trebuia să o facă să se 
răzgândească. Însă nu prea mai avea timp. 


După ce luară masa în tihnă, în lumina soarelui, o porniră înapoi 
către casa familiei. Cassie era încântată de partida de călărie, de cal și 
de vremea frumoasă de primăvară. Dar, mai presus de orice, era 
încântată de sentimentul de împlinire pe care îl simțea la Grey. 

Cu toate că avusese parte de niște ani înfiorători în captivitate, lui 
Cassie i se părea că unele dintre schimbările pe care le provocaseră în 
el erau de bun augur. În orice caz, dacă avusese vreodată vreo 
înclinație cât de mică de a fi arogant, aceasta îi fusese scuturată până la 
ultima fărâmiţă. 

Avea să dureze mult timp până când sufletul lui avea să-și revină 
pe de-a-ntregul după cele petrecute. Cassie își închipuia că grupurile 
mari de oameni aveau să-i producă multă vreme un sentiment 
neplăcut, iar incidentul cu Peter demonstra faptul că mânia încă mai 
clocotea în el, periculos de aproape de suprafață. 

Însă caracterul lui fusese remodelat din temelii, și avea acum o 
structură solidă, așa că ea nu mai avea motive să-și facă griji din 
pricina lui. Nu pentru multă vreme, în orice caz. 

Ieșiră din pădure și văzură o mulțime de oameni adunaţi în curte, 
la intrarea în casă. 

— Aceia sunt lucrători și vecini, exclamă Grey. Doamne, 
Dumnezeule, tata! 

capitolul 37 


Grey dădu pinteni calului și o porni către casă într-un galop 
nebunesc. Cassie era în urma lui și știa că avea motive întemeiate să se 
teamă. Loviturile la cap erau imprevizibile, și, deși contele părea să-și 
revină, era posibil ca starea lui să ia o întorsătură și să se deterioreze în 
mod fatal. Genul ăla de adunări aveau loc de regulă când se ducea 
vorba prin vecini că se stinsese un om important și iubit. 

Se strânseseră treizeci sau patruzeci de oameni, dar, pe măsură ce 
se apropiau, Cassie își dădu seama că erau într-o dispoziţie mai 
degrabă festivă decât solemnă. Într-adevăr, era o festivitate stârnită 
din senin, iar pe verandă fuseseră așezate mese cu gustări. Doi bărbaţi, 
dintre care unul era Peter, împărțeau halbe cu băutură din butoi. 

— Iată-l că vine! Se auzi un țipăt când îl văzură pe Grey cum venea 
galopând către ei. Ura! Ura! Ura! 

Cassie și Grey își dădură seama în același moment că era o 
petrecere de bun venit în cinstea moștenitorului, de atâta vreme 
dispărut, al titlului de conte de Costain. Făcând semne cu mâna, Grey 
încetini calul până ajunse să meargă la pas. Când Cassie ajunse în 
dreptul lui, spuse încetișor: 

— Veștile cu privire la miraculoasa mea reîntoarcere par să se fi 
răspândit cu repeziciune. O bună parte dintre lucrători și localnici sunt 
adunaţi aici. 

Grey strânse din dinţi, iar Cassie bănui că simțea iarăși panica 
aceea de mulțime. 

— Te-ai putea duce spre intrarea din dos și ai putea să intri pe 
acolo. Apoi poţi rosti un mesaj de bun găsit de la una din ferestrele 
care dau spre mulțime. 

Grey scutură din cap. 

— Familia Sommers nu face așa ceva. Dacă ei au venit până aici ca 
să-și arate bucuria că sunt încă în viaţă, nu mă pot ascunde. Dar, te 
rog... stai pe aproape, Cassie. 

— Ai de gând să mă prezinţi ca logodnica ta? întrebă ea pe un ton 
precaut. Minciuna asta prinde tot mai mult teren. 

— Nu am să te prezint dacă nu vrei, dar nu aș fi deloc surprins 
dacă toți de-aici ar ști deja că tovarășa mea roșcată este viitoarea 
contesă de Costain. Grey zâmbi pieziș. Pentru cineva care a 
supraviețuit bazându-se pe înţelepciune și pe înșelăciune, pari să ţii 

foarte mult la adevăr. 

Cassie nu se putut abtine să nu râdă. 

— Viaţa plină de decepţii pe care am trăit-o e motivul care mă face 
să trag o linie cât mai fermă între adevăr și minciună, ori de câte ori se 
poate. 

Oamenii se apropiau din ce în ce mai mult de cei doi călăreţi și 
strigau mesaje de bun venit către Grey. Cassie îi spuse în șoaptă: 

— Ai să te simți mai puţin copleșit dacă rămâi călare. 

— Așa e, se arătă el de acord, dar nu pot. 

Descălecă și strânse mâna unui ţăran lat în umeri, cu părul 
grizonant, care avea lacrimi în ochi. Nu era nici pe departe vorba 
despre un lord care saluta un ţăran. Era dovada vie a unei comunități 
în care familia Sommers de Summerhill făcea parte dintr-o structură 
mult mai largă. Întreaga comunitate deplânsese aparenta moarte a lui 
Grey, iar acum oamenii celebrau miraculoasa lui reîntoarcere. 

— Știam eu că n-au cum să te omoare broscoii ăia! zise ţăranul. 

— Dar au fost cât p-aci, domnule Jackson, strigă Grey înspre el. 

O bătrână solidă îl cuprinse într-o îmbrăţișare strânsă. 

— Să nu mă mai sperii niciodată în halul ăsta! Află că nu ești încă 
destul de în vârstă cât să nu capeti o bătaie la fund, tinere! 

— Iar dumneata ești femeia potrivită pentru a-mi aplica o 
asemenea pdeapsă, îi răspunse el cu un zâmbet până la urechi, 
strângând-o la rândul său în braţe. 

Cu toate că Grey le răspundea tuturor cu căldură, Cassie își dădu 
seama că era tensionat precum coarda unei harpe. Se lăsă să alunece 
jos de pe cal și se postă lângă umărul său stâng. Din mulțime apărură 
doi tineri care luară caii de dârlogi și-i duseră de acolo. 

Așa cum îi ceruse Grey, Cassie rămase aproape de el, dar oamenii 
se strângeau în jurul lui și-l împingeau din ce în ce mai tare. Și, cu 
toate că erau cu toții fericiţi, până și Cassie deveni neliniștită din 
pricina mulțimii aceleia de oameni. Cum își făcea griji pentru Grey, îl 
apucă pe Peter de braţ, când acesta li se alătură, și-i șopti: 

— Mulţimile îl deranjează. Stai în partea cealaltă și ai grijă să nu se 
apropie prea tare de el. 

Peter se încruntă. 

— Grey pare în regulă, spuse el. 

— Nu e! i-o întoarse ea. Te rog, ajută-l să aibă mai mult spaţiu în 
jurul lui. 

Peter o crezu pe cuvânt și se așeză de cealaltă parte a lui Grey, pe 
post de barieră între fratele său și mulțimea care-i înghiontea. Cassie îl 
apucă pe Grey de-un braţ și îi șopti: 

— Trebuie să-ţi ajuţi logodnica plăpândă să intre în casă! 

— Tu plăpândă? întrebă el neîncrezător, dar ușurat. Însă e o scuză 
bună. 

Începu să străbată mulţimea, în timp ce strângea mâini și accepta 
îmbrăţișări cu braţul pe care-l mai avea liber, continuând să se salute 
cu toată lumea. De cealaltă parte, Peter îi întâmpina la rândul său pe 
cei care-i urau toate cele bune și lua asupra sa o parte din entuziasmul 
lor. 

Ajunseră în dreptul scării și urcară rapid treptele verandei. În acel 
moment, Grey ridică ambele braţe și ceru liniște. 

După ce încetară toate murmurele, vorbi cu o voce care umplu 
curtea: 

— Nici nu vă pot descrie ce înseamnă pentru mine să fiu primit 
acasă în felul acesta. Zece ani lungi n-am încetat să visez la 
Summerhill. La familia mea - și-l bătu pe Peter pe umăr - și la prietenii 
mei. Așa ca dumneata, doamnă Henry, care m-ai pus să lucrez în 
grădina dumitale ca să-mi câștig o bucată din turta aceea dulce 
minunată pe care o făceai. 

Mulțimea izbucni în râs, în timp ce din spate se auzi vocea unei 
femei: 

— De data asta, am să trimit un pachet acas la dumneata, în semn 
de bun venit. 

— Dac-ai să uiţi, cumva, ai să mă găsești la ușa dumitale, 
înfometat, îi promise el. Privirea i se plimbă peste chipurile îndreptate 
în sus, către el. M-am gândit la frumoasele fete ale familiei Lloyd. Văd 
că acum sunt cu două mai multe decât erau când am plecat eu. Se auzi 
un nou val de râsete. Să nu uit, adăugă Grey, vreau să vă spun că tatăl 
meu își revine după accidentul suferit, așa că nu veţi avea de-a face cu 
mine o bună bucată de vreme de acum încolo. 

Răsunară iar urări și râsete. Cassie îl privi mai departe pe Grey, 
care se adresa prietenilor și vecinilor cu inteligenţă și cu șarm. Fusese 
cu-adevărat născut pentru a se ocupa de Summerhill. Oamenii aceia 
dovedeau faptul că generaţii de-a rândul ale familiei Sommers se 
îngrijiseră de acele pământuri și de lucrătorii locului. Cât de tare îi 
iubiseră și cât de tare erau iubiţi, la rândul lor. 

Avea lacrimi în ochi, provocate de un amestec de emoții. Era 
mândră de Grey. Îl invidia pentru sentimentul lui puternic de 
apartenenţă la un loc anume. Și regreta faptul că nu avea să mai 
revadă această legătură dintre Grey și oamenii de acolo, căci chiar 
venise timpul să plece. Grey avea la dispoziţie absolut tot ce-i trebuia. 

Se auzi o voce din mulţime: 

— Spune-ne ce s-a întâmplat, Lord Wyndham, sau o să inventăm 
niște povești de-o să se-nchege laptele! 

— Nu se poate așa ceva, spuse Grey și ezită un moment. Povestea-i 
foarte simplă și intentionez să dau uitării detaliile, așa că nu mă 
întrebaţi mai multe. Acum zece ani, pe când mă aflam în Paris, am 
adus ofense unui înalt demnitar francez, chiar în momentul în care 
lua sfârșit armistițiul de la Amiens. Era o perioadă tulbure, așa că 
respectivul demnitar m-a aruncat în temniţa din castelul său, undeva 
la ţară. Astfel au trecut zece ani de zile plictisitoare care s-au scurs, una 
după alta, așa că mare lucru nu am ce vă povesti. Când, în sfârșit, am 
evadat, am luat-o către miazănoapte și am dat peste un contrabandist 
care m-a adus acasă. Și iată-mă-s! 

— Cine e doamna? strigă o femeie. Ea este viitoarea contesă? 

Grey o prinse pe Cassie de mână și o trase mai în faţă, în timp ce-i 
șopti: 

— Scuze. Apoi se întoarse către mulțime și continuă: Ea e 
domnișoara Catherine St. Ives de Norfolk, care m-a ajutat să evadez. 
Sper că o voi convinge să rămână. Vreţi să-i urati bun venit, în stilul 
nostru, de Dorsetshire? 

Mulțimea explodă într-un val de răcnete și aplauze, în timp ce 
Cassie se făcu roșie ca para focului. „Fir-ar el să fie de ten palid, de 
roșcată!“ își spuse în sinea ei. Grey le făcu cu mâna, în semn de bun- 
rămas. 

— Domnișoara St. Ives este obosită, așa că am să vă spun la 
revedere și mulțumesc. Nu am să uit nicicând această zi. 

De cum intrară și închiseră ușile în urma lor, Grey o strânse cât 
putu în braţe și începu să tremure. Cassie simţi cum inima lui bătea să- 
i spargă pieptul. 

— Îţi mulţumesc că m-ai salvat încă o dată, spuse el pe un ton 
aspru. Petrecerea de bun venit a fost minunată, în teorie, dar nu aș 
mai fi rezistat multă vreme fără să mă comport grosolan. 

— Ba cred că ai fi rezistat atâta timp cât era necesar, spuse ea și-l 

mângâie pe spate, liniștindu-l. Dar cred că ai fost supus la suficiente 
încercări pentru o singură zi. 

Peter intră în urma lor și închise ușa. 

— E evident că oamenii te preferă pe tine pe post de moștenitor, 
spuse el pe un ton vesel. Deveni pe dată serios când văzu expresia 
chinuită de pe chipul fratelui său. Chiar ţi-a fost greu! spuse el. Am 
crezut că exagerează Cassie. 

— Se pricepe de minune să mă ajute să nu cedez, spuse Grey pe un 
ton glumet, dar nu-i dădu drumul lui Cassie din îmbrăţișare. Toţi 
oamenii ăștia au apărut așa, din senin? M-am temut că a fost din 
pricină că a murit tata. 

Peter tresări. 

— Ar fi arătat exact la fel, nu-i așa? Când i-a văzut mama pe 
muncitori venind, m-a trimis pe mine să fac pe gazda, până le-a 
pregătit ea gustările. Cred că adevăratul motiv pentru care au venit e 
acela că e prima zi de primăvară și aveau nevoie de un motiv pentru a 
sărbători. 

— Așadar, reîntoarcerea mea le-a oferit acel motiv. Grey se 
relaxase îndeajuns cât să pună capăt îmbrăţișării, dar o ţinu în 
continuare pe Cassie cu un braţ. Plus că, dacă au venit aici, li s-a oferit 
ocazia de a se ospăta cu cidru și bere de Summerhill și cu șuncă și 
brânzeturi de-ale locului. 

— Ocazie de care au profitat din plin, spuse Lady Costain, de 
undeva de deasupra lor. Cobori scările cu o mână pe balustradă, cu 
aerul unei adevărate contese. Mă pregăteam să trimit după tine, Grey. 
Dar, când te-ai întors, te-ai descurcat de minune. Tatăl tău a urmărit 
totul din odaia sa. 

— Înseamnă că e mult mai în puteri, spuse Grey. Adică va cobori la 
cină în seara asta. 

Mama sa izbucni în râs. 

— Așa e. Și, de vreme ce avem atâtea motive să fim recunoscători, 
am decis ca în seara asta să avem o mică cină de sărbătoare în familie. 
O să ni se alăture și Elizabeth și soţul ei. Catherine, ai vreun fel de 
mâncare preferat, pe care să le spun celor de la bucătărie să-l prepare? 

Cassie clipi a neîncredere. Se pare că nu mai era o femeie ușoară, 
doritoare de averi. După ce se gândi câteva momente, răspunse: 

— E un desert care-mi plăcea tare mult pe când eram copil, o tartă 
de mere făcută cu un pumn de afine înmuiate în coniac. Se servea 

caldă, cu cremă de lapte și ou sau cu frișcă, la ocazii speciale. 

— Măr cu afine înmuiate în coniac? Contesa părea intrigată. Sună 
foarte bine și cred că bucătăresele se vor descurca. Grey, presupun că 
ti-ar plăcea friptura specială de miel a doamnei Bradford? 

— O, cum să nu, spuse el plin de ardoare. Cu sos de mentă. 

— Atunci, ne vedem la cină. După ce făcu un semn grațios din cap 
către fiii săi și către Cassie, Lady Costain o porni către bucătărie. 

— Mama mea te privește acum ca pe un membru al familiei, 
sublinie Grey. 

— Nu cred că mi-ar putea interzice să particip la cină, de vreme ce 
sunt musafira ta, sublinie Cassie. Trebuie să-mi studiez garderoba, să 
văd ce-ar fi potrivit pentru o asemenea sărbătoare în familie, la ţară, 
când jumătate dintre invitaţi sunt de viţă nobilă. 

— Şi-n costumul ăsta arăţi minunat, o asigură Grey. 

— Dar nu e deloc potrivit! Ne vedem mai târziu. Își prinse fusta cu 
amândouă mâinile și urcă treptele. Când ajunse în odaia sa, sună după 
Hazel, care apăru de îndată. Ești slujnica ideală, observă Cassie. Te 
pricepi la menaj ca o adevărată slujnică, dar, de vreme ce ești una 
dintre angajatele lui Kirkland, putem bârfi ca de la egal la egal. 

Hazel făcu o reverență plină de curtoazie. 

— Am ceva experienţă ca slujnică, spuse ea. E o modalitate bună 
de a strânge informaţii fără să fiu observată. 

Cassie aprobă cu o mișcare a capului. Asemenea precupeţelor, și 
slujnicele treceau, de cele mai multe ori, aproape neobservate. 

— Am nevoie de o ţinută foarte frumoasă, dar nu extravagantă, pe 
care să o port astă-seară, la cină, spuse ea. Contele va cobori la masă 
pentru prima dată de când a suferit accidentul, și vor să sărbătorească 
și reîntoarcerea lui Lord Wyndham. Două evadări din ghearele morții. 
Cassie rânji. Lady Kiri mi-a făcut rost de toate toaletele astea într-o 
asemenea grabă, încât nici nu știu prea bine ce am la mine. 

— Este o rochie verde, din satin, care ar merge de minune cu părul 
roșu, îi spuse Hazel. Nu este nici lungă și învolburată ca o rochie de 
bal, iar decolteul nu-i prea adânc, dar e destul de drăguță pentru o cină 
mai specială. S-ar putea să aibă nevoie de mici modificări, așa că mai 
bine o probati după ce scoateţi costumul de călărie. 

— Ce noroc pe mine, să fiu cam de aceeași mărime cu sora lui 
Lady Kiri, care să fie, la rându-i, o doamnă atât de bună la suflet, spuse 
Cassie și se întoarse, astfel încât Hazel să-i poată desface costumul la 

spate. Te plictisești aici, unde nu sunt nici spioni și nici vreun ministru 
indiscret pe care să-l urmărești? 

Hazel izbucni în râs, în timp ce desfăcea o legătură de-a 
costumului. 

— M-am odihnit. Ăsta este un loc cum puţine mai sunt, o 
gospodărie fericită. 

— O raritate, ai dreptate. Ce cred servitorii despre întoarcerea lui 
Lord Wyndham? 

— Toată lumea e încântată, îndeosebi cei mai în vârstă, care îl 
cunoșteau. Spun că seamănă tare mult cu tatăl lui și că ăsta e un lucru 
bun pentru Summerhill. Hazel trase rochia peste capului lui Cassie. Cei 
mai înţelepţi își dau seama că zece ani de temniță schimbă omul. 
Speră doar să nu se fi schim bat foarte mult. 

— Este incredibil de rezistent, așa că nu trebuie să-și facă griji în 
legătură cu viitorul lor. Cassie își ridică braţele, astfel ca Hazel să-i 
poată pune rochia cea verde, din satin. Și despre Peter ce părere au? 
Ani de zile a fost considerat fiul moștenitor. 

Hazel netezi materialul pe corpul lui Cassie. 

— Îl plac, spuse ea, și oamenii spun că ar fi făcut treabă bună dacă 
ar fi moștenit titlul, dar cred că fratele său mai mare se va descurca 
mai bine. 

— Sunt sigură că au dreptate. Grey iubește cu adevărat domeniul 
ăsta și toate responsabilităţile legate de el. 

În timp ce Hazel îi prindea pe alocuri rochia cu ace, Cassie încercă 
să nu se gândească la doamna perfectă care s-ar fi potrivit cu titlul pe 
care-l purta Grey. 

capitolul 38 


Grey căscă ochii de uimire când o văzu pe Cassie cum cobora 
scările în sclipiri de satin verde. 

— Arăţi minunat, îi spuse el. Rochia e perfectă pentru seara asta. 

Cu toate că izbucni în râs, Cassie se simţi flatată de admiraţia lui 
sinceră. 

— De vreme ce din punctul tău de vedere costumul meu de călărie 
era cât se poate de potrivit, nu știu câtă încredere pot avea în judecata 
ta, îi răspunse Cassie. 

Grey îi întinse braţul și spuse: 

— Te asigur că am avut dintotdeauna gusturi impecabile în ce 
privește felul în care se îmbracă doamnele. Și mă pricep la fel de bine 
să le și dezbrac, șopti el. 

— Șșșt! spuse ea roșind, în timp ce intrară în micul salon în care 
toți ai casei se strânseseră ca să bea ceva, înainte de masă. Lord 
Costain nu stătea în picioare, ci era așezat pe canapea, dar arăta foarte 
bine. Soţia sa era lângă el, și se țineau de mână, ca niște proaspăt 
însurăţei. 

Cassie făcu o plecăciunea adâncă în faţa lor. 

— Mă bucur să văd că sunteţi atât de în putere, domnule. Vă 
mulțumesc amândurora pentru atenția pe care-o acordaţi unui 
musafir neașteptat. 

Lord Costain zâmbi binevoitor. 

— Foarte frumos spus. Eu și soția mea suntem cât se poate de 
încântați că am cunoscut-o pe viitoarea mireasă a fiului meu, care ni 
se pare foarte potrivită. Sclipirea din ochii lui Lady Costain sugeră că 
nu era întru totul de acord cu ce spusese soțul său, dar zâmbetul pe 
care-l afișa rămase la fel de binevoitor. 

Peter intră în salon, urmat de sora sa și de soțul acesteia. John 
Langtry era chipeș, spre deosebire de bărbaţii din familia Sommers, 
care erau adevărate splendori, dar avea, la rându-i, un zâmbet 
drăgălaș, și era clar că el și Elizabeth se iubeau la nebunie. 

Cassie era mulțumită să vadă cât de relaxat se simţea Grey în 
prezenţa familiei sale, acum că trecuse de primele obstacole. Vorbea 
cu nonșalanţă, schimba amintiri de demult cu cumnatul său și era în 
același timp atent la Cassie, așa că nu se simţea lăsată pe dinafară. 

După jumătate de oră de conversaţie lejeră, Lady Costain se ridică 

și li se adresă: 

— Ar fi timpul să ne mutăm în sufragerie, nu-i așa? 

— Ce plan minunat! spuse Grey. Aud un miel fript care mă 
cheamă. 

Cassie zâmbi, nerăbdătoare să guste din mielul care-i plăcea așa 
mult lui Grey și din tarta cu mere și afine a familiei St. Ives. În timp ce 
se ridica, valetul apăru în pragul ușii și anunţă: 

— Au sosit doi domni care doresc să vorbească cu domnișoara St. 
Ives. 

Pe urmele valetului veniseră deja doi bărbaţi bine îmbrăcați și 
destul de tineri, cam de aceeași vârstă cu Cassie. Aveau cam aceeași 
înălțime și constituţii asemănătoare, cu toate că unul din ei era ceva 
mai înalt și mai lat în umeri. Nu încăpea îndoială că cei doi erau din 
același neam - și aveau amândoi părul roșcat, de aceeași nuanţă cu a 
lui Cassie. 

— Uită-te la păr! Ea trebuie să fie! șopti bărbatul mai slab către 
celălalt. Catherine? Tu ești Cat a noastră? întrebă el în pripă, de data 
aceasta cu voce tare. 

Paharul de vin al lui Cassie îi alunecă dintre degetele inerte și se 
sparse de podea, în timp ce ea rămase privind fix la nou-veniţi. Pe 
vremea când îi cunoscuse pe verii ei, erau cu toţii copii, iar chipurile 
nu le erau desăvârșite, însă în trăsăturile celor doi bărbaţi Cassie 
recunoscu asemănări cu fratele său Paul, mort de atâta vreme, care 
avusese părul negru. 

Amintirile năvăliră într-un iureș și-i îngustară gâtul, astfel că abia 
mai putea vorbi. 

— Richard? șopti ea, privind îndelung la bărbatul mai înalt, înainte 
să-și mute privirea înspre celălalt. Neil? 

Se clătină până când Grey îi puse o mână pe umăr și o sprijini. 

— Sunteţi verii lui Cassie St. Ives? întrebă el. 

— Chiar noi! exclamă Richard și o trase pe Catherine într-o 
îmbrăţișare plină de exuberanţă. Cat, Dumnezeule mare, ce miracol! 
Am crezut că ai murit, spuse el și se trase mai înapoi, fără să-i de-a 
drumul. A mai... supraviețuit și altcineva? o întrebă, cu o mică ezitare 
în glas. 

Cassie scutură din cap, în timp ce lacrimile îi curgeau pe obraji. 

— Numai eu, spuse ea. 

Cel de-al doilea tânăr își dădu fratele la o parte. 

— Faptul că ești fiul moștenitor nu înseamnă că primești tu toate 
îm brăţișările, Richard, spuse el și o strânse pe Cassie în braţe, mai-mai 
să-i rupă coastele. Ai face bine să-ţi amintești și de mine, Cat, altfel o să- 
ti pun broaște în pat! 

— Dacă îndrăznești, ai să găsești și tu una în patul tău, spuse ea 
izbucnind în râs și se cufundă în îmbrăţișarea vărului său mai mic. Era 
înalt și puternic, un adevărat bărbat. Erau toţi trei apropiaţi ca vârstă, 
și de ei o legau mai toate amintirile din copilăria la care îi era așa greu 
să se gândească, încât o dăduse uitării. Ai crescut, Neil. Pe vremuri, 
câștigam când ne jucam de-a luptele. 

— Ce se mai supărau mamele noastre când o făceam! chicoti el. 

Richard se întoarse și înfruntă privirile fascinate ale celor din 
familia Sommers. Apoi făcu o plecăciune în direcţia în care se aflau 
contele și contesa. 

— Lord Costain, Lady Costain, începu el. Vă rog să acceptaţi scuzele 
mele, pentru că am întrerupt o sărbătoare în familie. Singura mea 
scuză este aceea că, de îndată ce am aflat că s-ar putea ca verișoara 
noastră să fie în viaţă, am fost disperaţi să aflăm dacă într-adevăr așa 
stau lucrurile. 

— Noi, mai bine ca oricine, putem înţelege ce înseamnă să trăiești 
un asemenea miracol, răspunse Lord Costain. Fiul nostru, pe care l-am 
crezut pierdut, a lipsit doar zece ani. Verișoara voastră, pe care aţi 
crezut-o dispărută, a lipsit mai bine de douăzeci de ani. 

— Exact. Zâmbetul lui Richard lumină încăperea. Ce-a fost pierdut 
a fost regăsit, iar bucuria noastră nu are margini. 

Lord Costain privi cu atenţie la nou-veniţi. 

— ÎI știu pe tatăl vostru, iar unchiul vostru mi-a fost bun prieten, 
spuse el. Sunt bucuros să fac cunoștință cu viitoarea generaţie a 
familiei St. Ives. 

Lady Costain aruncă o privire valetului. 

— Mai pune două tacâmuri la masă și pregătește odăi pentru 
oaspeţii noștri, spuse ea. 

— Nu e nevoie de așa ceva, Lady Costain, se împotrivi Richard. O să 
stăm la hanul din sat. Ar fi trebuit să așteptăm până mâine ca să venim 
în vizită, dar... n-am reușit. Înghiţi cu greutate, înainte de a continua: 
Fratele și sora lui Catherine aveau părul negru, la fel ca mama lor, și 
erau prea mari ca să ne fie tovarăși de joacă, dar Cat era de vârsta 
noastră și era roșcată, asemenea celor din neamul St. Ives. Ne-a fost 

mai degrabă ca o soră decât ca o verișoară. 

— Sigur că o să rămâneţi aici, spuse contesa scurt. Familiile 
noastre se vor uni, cât de curând, așa că sunteţi mai mult decât bine- 
veniți sub acoperișul nostru. Astă-seară sărbătorim însănătoșirea 
soţului meu după un accident serios, precum și reîntoarcerea din 
Franţa a fiului meu. Nu văd nimic mai potrivit decât să vă alăturați și 
voi, pentru a sărbători faptul că verișoara voastră e în viaţă. 

Neil spuse: 

— Sunteţi nespus de amabilă, doamnă. 

— Mi s-a dus buhul pentru asta, îi răspunse contesa, amuzată. 
Domnii doresc ceva de băut înainte de cină? 

Cei doi frați făcură un schimb rapid de priviri. 

— Se pare că erați pe punctul de a vă așeza la masă, pentru cină, 
spuse Richard. Dacă ne acordaţi un moment, să ne spălăm, ne 
alăturăm cu plăcere, dacă nu vă deranjează praful pe care-l aducem de 
pe drum. 

Toţi se arătară de acord cu propunerea. În agitația care urmă, Grey 
îi șopti lui Cassie: 

— N-ai nici un dubiu în ce privește identitatea celor doi? 

— Nici cel mai mic, răspunse ea. Tatăl lor era vicarul parohiei St. 
Ives, așa că am crescut împreună cu Neil și cu Richard. Se uită în urma 
lor și îi privi cum se duceau să se spele. După ce familia mea a fost 
ucisă, am îngropat amintirile legate de copilăria mea. Ei le-au 
dezgropat, și acum îmi revin amintiri vii și limpezi. 

— Mă bucur, spuse el simplu. 

Și chiar era bucuros, observă ea, însă zări în ochii lui și o altă stare, 
pe care îi era imposibil s-o deslușească. 


Cum erau de două ori mai mulţi domni decât doamne, Cassie putu 
să stea lângă Grey și de cealaltă parte a mesei față de amândoi verii. Le 
puse un șir lung de întrebări despre familie. Părinţii lor erau sănătoși, 
iar George, fratele lor, care era un bebeluș pe vremea când îi văzuse 
Cassie ultima oară, era acum student la Oxford și intenţiona să urmeze 
calea tatălui său și să devină cleric. Mâncară toţi trei, împreună, râseră 
și oftară fericiţi, în timp ce savurau tarta cu mere și afine. 

Lady Costain se ridică pentru a da de înţeles că cina s-a terminat și 
spuse: 

— În loc să ne separăm în domni și doamne, ca să servim vin și 

ceai, Catherine și verii ei ar putea să mai stea de vorbă un timp, de 
vreme ce au atâtea de discutat. 

Cassie se simţi ciudat, așa că aruncă o privire înspre Grey. De 
îndată ce îl văzu încuviințând din cap, spuse: 

— Mi-ar face mare plăcere, dacă Richard și Neil sunt de acord. 

Ei răspunseră că nimic nu le-ar fi făcut mai mare plăcere, așa că 
toţi cei trei membri ai familiei St. Ives fură conduși în bibliotecă, unde 
aveau la dispoziţie vin de Porto și ceai. Într-un avânt de nechibzuinţă, 
Cassie turnă trei pahare de vin de Porto și se așeză în dreptul focului, 
cu alei. 

Verii ei se așezară în faţa ei, vizibil osteniţi după o călătorie așa 
lungă, dar cât de poate de mulţumiţi. Richard făcu o remarcă: 

— Am observat că Lord Wyndham te-a strigat Cassie. Preferi să ţi 
se spună așa, în loc de Cat? 

— Oricare din nume îmi convine. Nu m-a mai strigat nimeni cu 
numele de Cat de peste douăzeci de ani. Îmi place să-l aud iar. Cat 
fusese un copil fericit și năstrușnic. Foarte diferită de Cassie cea 
serioasă și bântuită de gânduri negre, dar amândouă erau la fel de 
reale. Părinţii voștri au aflat de mine sau sunt încă în Norfolk? 

— Sunt în Londra, dar nu le-am spus, zise Richard. Îl știu cât de cât 
pe Kirkland, și de la el am primit informaţia despre tine, așa că am 
putut acţiona cum am crezut de cuviinţă. 

— Kirkland, spuse Cassie pe un ton amuzat. Trebuia să-mi dau 
seama. Dar cum de nu i-a spus tatălui vostru, de vreme ce se află și el 
în Londra? Sunt sigură că și ei se cunosc. 

Chipul lui Neil se strâmbă într-o grimasă. 

— Acum vreo zece ani a apărut un impostor. A fost destul de 
dureros pentru familia mea, mai ales pentru părinți. 

— Cineva a pretins că sunt eu? întrebă ea uimită. De ce? 

— Nu tu. Paul, de vreme ce el era moștenitorul titlului St. Ives, îi 
explică Richard. Asemenea lui Paul, acel impostor avea părul brunet, 
ca mama ta, și chiar semăna cu Paul. Cu un St. Ives. Și adunase destul 
de multe informaţii despre familie pentru a fi cât de cât convingător. 

— Ce bine-ar fi fost să fie Paul! exclamă Cassie, pe un ton plin de 
amărăciune. Dar sunt aproape sigură că am fost singura care a 
supravieţuit. 

Cassie le povesti pe scurt despre incendiu și cum fusese ea salvată 
de bona ei, Josette. Nu i se păruse potrivit să le povestească asta în 

timpul unei cine festive. 

— Măcar s-au stins rapid și nu au avut de suportat luni întregi de 
mizerie în cine știe ce temniță, așteptând să fie executaţi, spuse Neil 
reținându-și nota de furie din glas. Moartea familiei tale a schimbat 
totul, și asta nu doar pentru că a moștenit tata titlul. 

— Deși trecerea de la vicariat la Primăria din St. Ives a fost o 
schimbare destul de mare, și pe alocuri nu foarte plăcută, sublinie 
Richard. 

Neil încuviinţă cu o mișcare a capului. 

— Dacă familia ta ar fi murit de febră sau de pojar, întâmplarea ar 
fi rămas la fel de tragică, dar ar fi putut fi considerată voia Domnului. 
Dar să fie omorâţi pentru că erau englezi și fiindcă s-au nimerit la locul 
nepotrivit, într-un moment nepotrivit, a fost o nedreptate amarnică și 
de neiertat. 

— Am vrut să ne înrolăm amândoi în armată și să omorâm cât mai 
mulți francezi, spuse Neil fără să se ascundă după deget. Dar, de vreme 
ce eu sunt fiul moștenitor, am acceptat până la urmă faptul că 
responsabilitățile mele mă leagă de Anglia. 

— Și așa am ajuns eu erou neînfricat, spuse Neil, cu un rânjet. Sunt 
căpitan în armata Maiestăţii Sale. 

— Să fiu sincer, e mult mai priceput decât mine în treburi de 
război. 

— Și arăt bine în uniformă, spuse Neil cu îngâmfare. 

Cassie râse de ciondăneala dintre frați. 

— Mai povestiţi-mi despre impostor, îi îndemnă ea. Cum ati aflat că 
nu era Paul? 

— Mamei i-a fost întotdeauna drag de Paul, așa că l-a primit cu 
braţele deschise. Își dorea să fie Paul. Tata nu era la fel de sigur, îi 
explică Richard. Nu se așteptase niciodată să devină Lord de St. Ives, și 
a fost zdruncinat de moartea familiei tale. Dar moștenise titlul deja de 
zece ani, când a apărut impostorul. Descoperise că-i place. Așa că, 
atunci când a început să aibă îndoieli în ce-l privea pe impostor, nu-și 
putea da seama dacă îndoielile aveau o bază reală sau dacă nu cumva 
refuza să-l creadă din motive egoiste. 

— Tata spunea că fratele lui era cel mai onest om pe care l-a 
cunoscut vreodată, spuse Cassie încet. Nu-i de mirare deci că era 
frământat de îndoieli. Și cum a fost demascat impostorul? 

— Mi-am dat seama că și Richard era muncit de aceleași griji ca 


******ebook converter DEMO - www.ebook-converter.comY** 


******Created by ebook converter - www.ebook-converter.com** 


tata, spuse Neil. Pentru mine era mai ușor, de vreme ce nu eram fiul 
moștenitor și nu aveam nimic de pierdut. Falsul Paul era destul de 
convingător, dar nu aveam deloc senzaţia că l-aș mai fi întâlnit înainte. 
Aveam impresia că era un străin. Așa că, după ce am discutat și cu 
Richard, am început să-i pregătim capcane. Ne prefăceam că ne 
amintim de lucruri pe care le făcuserăm cândva împreună, când de 
fapt nu era așa, și altele de genul ăsta. Se pricepea să se eschiveze, dar 
până la urmă am strâns destule probe cât să fim convinși de 
presupunerea noastră, cum că era un farsor, și le-am spus și părinţilor 
noștri. 

— Mama nu a vrut să ne creadă, spuse Richard, continuând firul 
poveștii. Tata s-a încruntat și l-a chemat pe așa-zisul Paul și i-a cerut să- 
și dezbrace cămașa. 

Cassie clipi și-l întrebă: 

— De ce? 

— Se pare că, pe când era mic, mai înainte să te naști tu, Paul a 
căzut pe o bucată de lemn și s-a rănit destul de grav. A fost la un pas de 
moarte, și i-a rămas o mare cicatrice pe unul din umeri. Nu erau mulţi 
cei care știau de asta, dar normal că părinţii mei știau. 

Fascinată de poveste, Cassie întrebă: 

— Așa-zisul Paul a încercat să scape? 

— Destul de rapid, dar eram și eu, și Richard acolo, spuse Neil cu 
îndârjire. L-am țintuit la podea și i-am tăiat cămașa. Nu era nici o 
cicatrice. Asta a fost de-ajuns cât să se convingă și mama. 

— Ce s-a ales de el? 

— Am organizat pe loc un proces în familie, spuse Richard. Se 
numea Barton Black, și e chiar văr primar cu noi. Mama lui era o fiică 
nelegitimă a bunicului nostru, care se pare că a fost un afemeiat. Când 
Barton a aflat de cei morți în Franţa, a început să studieze datele 
despre familie. După ce a trecut destul timp cât amintirile tuturor să 
devină vagi, a apărut în prag, dându-se drept Paul. 

— Cred că e vorba despre un văr pe care mă bucur că nu l-am 
cunoscut, spuse Cassie, amuzată. Și ce aţi decis, în urma procesului? 

— Tata nu știuse nimic până atunci de mama lui Barton, dar și-a 
dat seama că și ea, și Barton fuseseră meschini. L-a obligat pe Barton 
să semneze o mărturie detaliată, cu noi toți drept martori, iar apoi i-a 
spus că e liber să plece. Richard se puse pe râs. Barton era un drac 
împielițat. A zis că vrea să plece din Anglia, spre locuri cu clima mai 

temperată, și i-a cerut bani de drum către Botany Bay, că cică auzise că 
acolo ar curge lapte și miere. 

— Tata a fost de acord, așa că l-am dus până la docuri și l-am urcat 
la bordul unei nave. N-o să-l mai vedem în viaţa noastră. Neil afișă un 
zâmbet ștrengăresc. Mie îmi plăcea, chiar dacă nu era Paul. Dar 
înţelegi acum de ce, când Kirkland ne-a spus de existenţa lui Catherine 
St. Ives, Richard a decis să se întâlnească el mai întâi cu tine, înainte de 
a anunţa părinții. Și, cum eram și eu în Londra, m-a rugat să-l însoțesc. 

— Nu m-ai fi iertat în veci dacă nu te-aș fi chemat, sublinie Richard. 

— Nu v-aţi îndoit deloc în ce privește identitatea mea? îi întrebă 
Cassie. Douăzeci de ani e vreme lungă. Aproape două treimi din vieţile 
noastre. 

— Aveai părul exact la fel, îi explică Neil. Iar Kirkland a spus că te 
cunoaște de ani de zile. De vreme ce nu ai anunţat niciodată familia, 
nu părea că ai umbla să obţii vreun avantaj. 

— De ce nu ne-ai spus? o întrebă Richard, cu o voce joasă, cuprinsă 
de durere. Ai crezut că nu ne pasă? 

Cassie privi în jos spre paharul de vin și-și dădu seama că-l băuse 
pe tot. Se ridică și-și mai turnă, apoi umplu și paharele verilor ei. După 
ce-și reluă locul, le spuse: 

— Eram o copilă orfană rămasă în Franţa, norocoasă că trăiam. 
Viaţa mea din Anglia părea undeva departe, aproape un vis. Și, cum 
războiul continua, nu era lucru ușor să scrii cuiva o scrisoare. Până m- 
am făcut suficient de mare să mă pot întoarce, trecuse deja prea multă 
vreme. Nu am crezut că-și mai amintește careva de mine sau că-i mai 
pasă cuiva. 

— Ar fi trebuit să știi, Cat, spuse Richard. Am vorbit serios când le- 
am spus celor din familia Costain că ne-ai fost ca o soră. Cum ai putut 
să te gândești că eu sau Neil te-am putea uita? 

În timp ce privea fix la vinul din pahar, Cassie își dădu seama că 
mai era un motiv. 

— Trebuia să cred că... că familia voastră e bine, sănătoasă, spuse 
ea dintr-o suflare. Dacă aș fi aflat că vreunul din voi a murit, nu aș fi 
putut suporta. 

Neil se aplecă și o strânse de umeri, ca un adevărat frate. 

— Am fost bine, sănătoși, Cat. Dar am fi fost și mai fericiţi dacă 
știam că trăiești. 

— Ce-ai făcut toţi anii ăștia? întrebă Richard. Te-ai căsătorit? Ai 

copii? Cum ai reușit să supravieţuiești? 

Cassie ezită, întrebându-se cât de multe să le spună. Dar Neil și 
Richard îi erau rude. Meritau să știe o parte din adevăr. 

— Am petrecut cea mai mare parte din timp în Franţa, dar fac 
vizite regulate în Anglia. Fac o muncă pe care guvernul britanic o 
consideră utilă. 

— Eşti spion, spuse Neil, bănuind la ce făcuse referire. La naiba, 
Cat, ai fost întotdeauna cea mai jucăușă fată pe care am cunoscut-o! 

— Cred că acum înţeleg mai bine de ce nu ne-ai scris, spuse 
Richard cu seriozitate. Presupun că munca asta e foarte periculoasă. 

Cassie ridică din umeri și îi răspunse: 

— Nu avea nici un rost să vă tulbur vieţile, și, dacă pățeam ceva, 
nu trebuia să suportaţi durerea de a mă mai pierde o dată. 

— Adevărul e că ai fi avut un motiv la fel de bun să ne anunti că 
ești încă în viaţă, Cat, spuse Richard. Nu știai că te aștepta o moștenire? 

capitolul 39 


— O moștenire? repetă Cassie, uimită. Mai mult ca sigur că în 
aranjamentele de căsătorie ale părinţilor mei se specifica precis cât 
moștenește fiecare dintre copii, dar sunt sigură că aceste sume au 
revenit în averea familiei St. Ives de îndată ce a fost pronunțat decesul 
nostru. De ce să mai fi rămas bani special pentru mine? 

Neil zâmbi ștrengărește. 

— Spune-i tu, Richard, zise el. Tu ești ăla care-și petrece timpul cu 
avocaţii care administrează averea și cu bancherii. 

— Din păcate, răspunse Richard, dând ochii peste cap. Îţi mai poţi 
încă moșteni partea, de vreme ce ești în viaţă, dar ăsta e numai 
începutul. Mama ta avea o avere considerabilă și a aranjat să fie 
împărțită în mod egal între copii. De vreme ce tu ești singurul copil 
rămas, ţie îţi revine întreaga ei avere, plus partea moștenită din averea 
familiei St. Ives. 

Cuprinsă încă de îndoială, Cassie spuse: 

— Familia Montclair era avută, dar am presupus că averea le-a fost 
confiscată de guvernul francez, în timpul revoluţiei. 

— Probabil. Nu am nici o informaţie cu privire la acest fapt, îi 
răspunse Richard. Dar, fiindcă mama ta s-a căsătorit cu un cetăţean 
englez, întreaga ei avere a fost transferată în Anglia, unde a crescut 
binișor de atunci încoace. 

— Noi, cei din familia St. Ives, suntem oameni de afaceri până-n 
măduva oaselor, spuse Neil cu un rânjet. Ne pricepem mult mai bine 
să facem bani decât orice aristocrat. 

Vestea depășea puterea de înţelegere a lui Cassie. 

— Așadar, acum îmi permit să-mi cumpăr o căsuţă la malul mării, 
spuse ea. 

— Poţi să-ţi iei și un castel la malul mării, dacă vrei, o asigură 
Richard. 

Cassie scutură din cap, căci îi venea greu să-și creadă urechilor. 

— Nu m-am gândit că voi trăi vreodată să apuc momentul în care 
să conteze dacă am sau nu bani, spuse ea. Orice cheltuieli am avut 
până acum, mi-au fost despăgubite de cei cu care lucrez, așa că am 
avut mereu salariul, drept rezervă. Nu avea nici un rost să-și cumpere 
rochii sau bijuterii, de vreme ce nu apuca niciodată să le poarte. Nu 
mi-am făcut niciodată griji pentru viitorul meu, pentru că nu m-am 


******ebook converter DEMO - www.ebook-converter.comY** 


******Created by ebook converter - www.ebook-converter.com** 


așteptat să apuc bătrâneţea. 

— Ajunge cu prostiile, Cat, spuse Neil, cu o voce aspră. Și eu am 
fost soldat în armată și am știut că pot să dau oricând nas în nas cu 
moartea, mai devreme decât ar fi cazul, dar am toate intenţiile să 
devin un colonel ursuz, în rezervă, și să trăiesc pân” la nouăzeci de ani. 
N-are nici un rost să presupui că vei muri de tânăr. 

Însă Cassie asta presupusese. Doar că acum descoperea motive să 
trăiască. 

— Am vorbit destul despre moarte, spuse Richard. Cat, vino înapoi 
la Londra, cu noi. Părinţii mei vor fi nespus de bucuroși să te vadă. 

Să-l părăsească pe Grey? Să plece de la Summerhill? Dar trebuia să 
o facă, și asta cât mai curând. Încercând să tragă de timp, răspunse: 

— Trebuie să mă gândesc un pic. Totul s-a întâmplat prea repede. 

— Lumea s-a întors cu susul în jos, se arătă Richard de acord cu ea. 
Ia-l și pe Wyndham. Ar trebui să-ţi cunoască și el familia. Mi-ar face 
plăcere aflu mai multe despre el. Să-mi dau seama dacă e suficient de 
bun pentru scumpa mea aproape soră. 

— Tocmai s-a reîntors la Summerhill, nu o să vrea să plece atât de 
curând. 

Verii ei aprobară, înţelegători, apoi începură să o pună la curent cu 
ce se mai întâmplase în familie în ultimele două decenii. Simţea cum o 
lume nouă, luminoasă și strălucitoare se construia chiar în faţa ochilor 
ei. 

Ar putea înlocui lumea strălucitoare de acolo, care nu ar fi avut 
cum să fie a ei. 


Până când Cassie și verii ei epuizară toate subiectele de 
conversație, toţi cei ai casei se retrăseseră la culcare. Când fu prea 
ostenită să mai continue, Cassie îi îmbrăţișă pe amândoi și le ură 
noapte bună. 

— Uitasem ce minunat e să ai o familie. 

— Nu e nimic mai important pe lume, spuse Richard în timp ce-i 
dădea drumul din îmbrăţișare, ca să-i cedeze locul lui Neil. Acum, că te 
avem iar printre noi, nu o să mai duci niciodată lipsă de rude. 

— Vino cu noi la Londra, Cat, adăugă Neil. Am să plec în Spania 
înainte de sfârșitul săptămânii, și am senzaţia că mai avem încă de 
vorbit despre ani și ani de zile. 

— Am să mă gândesc, spuse ea. 

Le mai zâmbi o dată și o luă către odaia ei, ameţită de la vinul pe 
care îl băuse. Nu-i uitase nici o secundă pe Paul și pe Anne, adevărații 
ei frați, dar ar fi trebuit să-și aducă aminte că mai avea și alţi fraţi pe 
lume. 

Pe sub ușa ei se vedea o rază de lumină, deci probabil vreo slujnică 
lăsase lampa aprinsă pentru ea și poate făcuse și focul, să mai ia din 
răcoarea nopții. Cassie oftă când își dădu seama că trebuia să sune 
după Hazel ca să o ajute să se dezbrace. 

Intră în odaia sa și nu se miră câtuși de puţin când observă că nu 
era singură. Grey stătea întins pe pat, cu braţele strânse sub cap și cu 
privirea aţintită în tavan. Își scosese cizmele și haina și emana putere 
din corpul său slab, ca al unei pantere, în timp ce lumina focului îi 
grava părul de aur și silueta masculină. 

Când intră, întoarse către ea ochii surprinzător de încercănați. 

— Ai să pleci, nu-i așa? o întrebă el, încetișor. 

Cassie închise ușa și se sprijini de ea, căci luase deja hotărârea: 

— Da. 

— Văd cât de important este pentru tine să ai iarăși o familie. Verii 
tăi par niște tipi foarte de treabă. Și totuși... Cu o mișcare graţioasă, 
Grey se dădu jos din pat, traversă încăpere și rămase la o lungime de 
braţ depărtare de ea. Nu pleca, Cassie. Te rog, spuse el. 

Voia să-i simtă îmbrăţișarea, să-l ţină la rându-i strâns și să nu-i 
mai dea niciodată drumul. Voia să afle cele mai adânci mistere ale 
sufletului său, să rămână cât de lipiţi era posibil. Dar nu putea. 

— E timpul să plec, Grey, spuse ea, străduindu-se să-și păstreze 
vocea calmă. 

— De ce? întrebă el cu înverșunare. Nu crezi că putem avea o viață 
bună împreună? 

— Nu știu. La fel cum nu știi nici tu. Scutură din cap. Eşti liber de 
doar câteva săptămâni. Am fost mereu împreună de atunci încoace, 
am făcut faţă pericolelor și ne-am dăruit unul altuia pasiune. Eu am 
fost singura constantă cât timp ai reintrat în lume. Dar nu e un motiv 
suficient de puternic pentru o căsnicie. Cassie făcu un gest prin care 
cuprinse tot ce era în jurul lor. Nu mai ai nevoie de mine, Grey. Tot ce 
îti este cu adevărat necesar e chiar aici, la Summerhill. 

— Nu-ţi cer să rămâi pentru că am nevoie de tine, ci pentru că așa 
vreau, spuse el pe un ton grav. Asta nu contează? 

Cassie scutură iar din cap. 

— Dorinţa este foarte puternică, dar nu trebuie să-i permitem să 
ne întunece judecata. 

— Nu? Crezi că e ușor să nu iei asta în seamă? Grey înaintă și o 
țintui de ușă, într-un sărut pasional. Mâinile îi alunecară peste trupul 
ei, pline de dorinţă și de promisiune, și tot corpul ei se trezi, tânjind 
după viaţă. 

Rezistenţa și judecata dreaptă se evaporară când ea se lăsă pradă 
pasiunii care-i lega. Se apropiară unul de altul, crispaţi de dorinţa de a 
se uni, deși mult prea nerăbdători să se dezbrace. 

Cu respiraţia întretăiată, Grey îi trase rochia verde, de satin, până 
la șold. Apoi se cufundă în căldura umedă și mătăsoasă, cu desăvârșită 
îndem ânare. 

Cassie gâfâi și fu străbătută de fiori la atingerea mâinii sale. Ar fi 
vrut să se topească peste el. În același timp, ar fi vrut să-i sfâșie 
hainele. Impulsul distrugător câștigă, și-i smulse cămașa din pantaloni, 
apoi își lăsă mâna să-i alunece peste pântecul lui încordat și încins. 

Când Cassie dădu peste carnea tare și fierbinte, Grey tresări și lăsă 
să-i scape un geamăt. Își desfăcu pantalonii dintr-o smucire, în timp ce 
ea ridică un picior și-i cuprinse șoldul cu el. După ce se culcuși 
înăuntrul ei, se contopiră, cu respiraţiile întretăiate, înverșunaţi la 
unison, un bărbat și o femeie care-și găseau împlinirea împreună. 

— Catherine, spuse el cu o voce răgușită, în timp ce mâinile i se 
strânseră pe curbele perfecte ale fundului ei. Cat. Cassie! 

Tot corpul îi fu scuturat de spasme, și se rostogoli în abis, trăgând-o 
și pe ea după el. Cassie îl mușcă de umăr, ca să-și înăbușe strigătele, în 
timp ce el o satisfăcea și o umplea, dizolvând durerea care-i modelase 
viața și lăsând în loc numai senzații. 

Cu toate acestea, nu era de-ajuns. Nu și atunci când focul pasiunii 
se mai domoli și o lăsă cu respiraţia întretăiată, cu mușchii slăbiţi și 
plină de regrete. 

Nu ar fi reușit să traverseze încăperea dacă nu ar fi dus-o el, mai 
mult pe braţe. Odată ce ajunseră în picioare lângă pat, Grey îi desfăcu 
cu agilitate legăturile și găicile rochiei de satin. În timp ce-i îndepărta 
straturile de haine, Cassie se întreba dacă rochia mai putea fi salvată. 

Își dădu seama că nu prea mai conta, de vreme ce acum își 
permitea să cumpere orice altă rochie, ca să o înlocuiască pe aceasta. 
Dar Cassie era produsul atâtor ani de frugalitate, încât nu putea să nu-i 
pese dacă o rochie așa frumoasă era distrusă fără motiv. 

La fel cum era produsul prea multor pericole și dezamăgiri pentru 
a se putea oferi unui bărbat care o dorea în acel moment, dar nu avea 
să o dorească la nesfârșit. Acela era miezul problemei, își dădu ea 
seama, în timp ce se strecură sub pături și-l privi cum se dezbrăca. 

Era frumos, cu mușchi puternici și cu pielea netedă. Era un bărbat 
care iubea și aprecia femeile, iar când pasiunea care-i unea acum avea 
să dispară, avea să găsească o nouă pasiune, în braţele altcuiva. 

Grey nu s-ar purta rău cu ea. Ar face tot ce i-ar sta în putinţă ca să- 
și ascundă idilele, să nu-i rănească sentimentele și să nu-i știrbească 
demnitatea. Dar ea și-ar da seama. Un spion profesionist nu avea cum 
să fie înșelat într-o problemă atât de strâns legată de suflet. 

Peste un an sau doi, când părțile afectate ale sufletului său aveau 
să se vindece și să ia o nouă formă, care nu putea fi știută de pe acum, 
poate avea să se simtă pregătit să o găsească pe următoarea contesă de 
Costain. Probabil o virgină frumoasă și sofisticată, căreia avea să-i fie 
de-ajuns ce îi putea el oferi și care probabil avea să se bucure de 
libertatea de a-și găsi la rândul său amanti, după ce pasiunea dintre ei 
avea să pălească și după ce aveau să-și asigure moștenitorii, așa cum 
cerea poziţia lui. 

Dar Cassie nu avea să fie niciodată acea femeie. Nu dorea să 
împartă nimic. Trebuia să plece acum, înainte să fie prea îndrăgostită 
de el ca să mai poată pleca. 

În timp ce o ţinea aproape de el, Grey o întrebă, cu o tristă 
resemnare: 

— Toto să pleci, nu-i așa, domniţa mea cea șireată? 

— Da, îi șopti ea. Între noi există atracţie și o legătură care s-a creat 
cât am evadat din Franţa, dar nu e de ajuns ca să ne putem clădi o 
viață împreună. 

— Eu sunt de părere că este, dar, dacă tu nu ești de acord, nu știu 
ce să fac ca să te răzgândești. Mâna cu care o mângâia alunecă de pe 
umăr tot mai jos, încălzindu-i și modelându-i carnea pe care o întâlnea 
în cale. Vreau să-ţi ofer totul, și totuși tu nu ai nevoie de nimic de la 
mine. Ai reușit să recâștigi viaţa bogată și poziţia socială cu care te-ai 
născut, așa că nici măcar asta nu-ți mai pot oferi. 

— Mi-ai dat ceva mult mai valoros decât vreun titlu sau avere. 
Cassie se întoarse cu fața spre el și-i sărută buzele cu o tandreţe 
nemărginită. Mi-ai deschis inima într-un fel care face acum posibil un 
alt gen de viitor pentru mine. Dacă voi supravieţui acestui război, și 

încep să cred că voi supravieţui, am să pot duce o viaţă mai bună decât 
ar fi fost posibil dacă nu te-aș fi întâlnit. 

Grey îi cuprinse un sân. 

— Mă bucur că apreciezi timpul pe care l-am petrecut împreună. 
Eu am crezut că numai eu am avut de câștigat, și nu sunt într-atât de 
egoist încât să prefer să fie așa. 

— Nu ești egoist. Îl mai sărută o dată, iar tandreţea se preschimbă 
în dorinţă. Eşti generos, într-un fel în care nici un bărbat pe care l-am 
cunoscut până acum nu o poate face. 

Grey se răsuci până ajunse deasupra ei și se sprijini astfel încât 
corpul lui abia dacă-l atingea pe alei. 

— Ai avut dreptate, îmi va lua mai mult de o lună de zile ca să-mi 
revin după iadul acela. Crezi că voi fi un om mai bun și mai raţional 
peste un an? Când mai treci prin Anglia, pot să te iau în vacanțe 
nebunești și pasionale, la malul mării? 

— Nu! spuse ea pe un ton tăios. Trebuie să punem capăt acum. Nu 
trebuie să aștepți să vezi dacă nu cumva mă răzgândesc, iar o 
aventură nu ar face decât să prelungească agonia. Descoperă bucuriile 
pe care ţi le pot da toate lucrurile de care ai fost lipsit. Un an de-acum 
încolo nici nu vei mai vrea să auzi de un spion bătrân. 

— Îmi vine să te plesnesc, spuse el exasperat. Îţi faci griji pentru 
sănătatea mea mintală, dar tu ești atât de bleagă încât nici nu-ţi dai 
seama ce femeie extraordinară și frumoasă ești. Începu să o sărute pe 
gât, tot mai jos, stârnindu-i senzaţii pe care le credea consumate. Pot 
măcar să te conving că ești extrem de dorită? 

Cassie își desfăcu picioarele, iar el se strecură între ele, în timp ce 
tot corpul său, din ce în ce mai încordat, alunecă de-a lungul cărnii ei 
sensibile. În timp ce se mișca în ritm cu el, îi spuse, pe un ton răgușit: 

— Mă faci să mă simt cea mai dorită femeie de pe pământ. 

— Pentru că așa și ești, răspunse el și-și îngropă faţa în curbura 
umărului ei. O, Doamne, Cassie! Dacă nu mai avem decât noaptea 
asta, hai să o trăim până în ultima secundă. 

— Așa o să și facem, spuse ea și-l trase înspre ea. Așa o să și facem. 


După ce pasiunea și cuvintele se consumară, Grey se întinse lângă 
ea și o cuprinse în braţe astfel încât ea să poată simţi bătăile puternice 
ale inimii lui. Cassie se întrebă dacă avea să se mai simtă atât de 
apropiată de vreun bărbat. 

Poate că da. Timpul petrecut alături de Grey adusese schimbări 
fundamentale în sufletul ei. Acum își putea imagina viața de după 
război. Dacă avea să supravieţuiască, avea să-și cumpere o casă în 
Norfolk, ca să fie aproape de familia ei. Poate chiar avea să se mărite 
într-o bună zi. Dar în acel moment îi era greu să-și închipuie că ar fi 
putut iubi alt bărbat în afară de Grey. 

Era pe jumătate adormită când Grey începu să cânte, îngânând 
cuvintele și melodia abia auzit. Nu-l mai auzise cântând de când îl 
găsise în temnita castelului Durand. O surprinseseră atunci, în egală 
măsură, vocea lui gravă și puternică și cântecul incredibil de vulgar. 

Vocea îi era și acum gravă, dar de data asta cânta despre dragoste 
sau, mai corect spus, despre o dragoste pierdută. Lui Cassie i se puse 
un nod în gât când recunoscu melodia din copilăria sa. 


Te duci cumva la târgul din Scarborough? 
Pătrunjel, salvie, rozmarin și cimbru să iei 
Și s-o saluti pe fata ce locuiește acolo; 
Odată, de mult, a fost lumina ochilor mei. 


Versurile continuau să povestească șirul de întâmplări prin care se 
duceau la îndeplinire misiuni imposibile ce trebuiau trecute înainte de 
a ajunge la adevărata dragoste. Cu durere în suflet, închise ochii 
pentru a-și stăpâni lacrimile. 


Și s-o saluti pe fata ce locuiește acolo; 
Odată, de mult, a fost lumina ochilor mei. 

capitolul 40 


Grey avusese de înfruntat și provocări mai dificile decât să-și ia 
cum se cuvine rămas-bun de la Cassie, care îl părăsea pentru 
totdeauna, însă nu și le mai putea aminti în acele momente. Se ruga să 
reușească să-și păstreze stăpânirea de sine și să nu clacheze, 
confirm ându-și astfel cele mai negre temeri în legătură cu sănătatea sa 
mintală. 

Întreaga familie Sommers se adunase în holul din faţă, pentru a-și 
lua bun-rămas de la Cassie și de la verii ei. Nu mai era îmbrăcată ca de 
gală în dimineaţa respectivă, dar rochia de zi, croită fără cusur, se 
potrivea perfect cu părul ei incredibil de roșcat și cu tenul ca de 
porțelan. Când se întoarse către el, ca să-și ia rămas-bun, avea o ţinută 
mai regală decât însăși regina Angliei. Îi venea greu să-și aducă aminte 
că stătuseră unul în braţele celuilalt, dezbrăcați și plini de pasiune, în 
noaptea care tocmai trecuse. 

În timp ce Richard și Neil îi copleșeau pe conte și pe contesă cu 
mulțumiri și cu urări de bun-rămas, Grey profită de ocazie ca să mai 
schimbe câteva cuvinte cu Cassie. Când se apropiară unul de altul, 
Grey observă cearcăne sub ochii lui Cassie. Nici nu era de mirare, 
având în vedere cât de puţin dormiseră. Probabil și el arăta la fel. 

— Dacă reușesc să trec și de acest moment fără să mă apuce o 
criză de isterie, atunci pot fi sigur că mi-am revenit după nebunia ce 
m-a cuprins cât am stat în temniţă, șopti el, încercând să pară degajat. 
Cu toate că, să fiu sincer, singurul lucru care mă oprește să nu te iau pe 
sus și să te încui în pod e faptul că-s sigur că mi-ai rupe un braţ sau 
chiar ceva mai valoros. 

În ochii lui Cassie străluci o urmă de amuzament. 

— N-am nici o îndoială că ai parcurs o bună bucată din calea către 
vindecare, Grey. În curând, vei frânge inima oricărei femei din lumea 
mondenă. 

— Oricât de straniu ar părea, nu asta îmi doresc. 

Grey studie chipul lui Cassie cu o asemenea înverșunare, că ar fi 
putut să-i ardă cu privirea tenul deschis la culoare. Într-un colţ 
îndepărtat al minţii sale înțelese de ce considera ea că trebuia să-și 
urmeze fiecare calea sa. O și mai mică parte din el era de acord. Dar 
inima, corpul și sufletul îi spuneau altceva. 

— E timpul să mergem, Cat! strigă Neil. 

— La revedere, domnul meu și tovarăș împotriva greutăților. 
Cassie ridică o mână și mângâie obrazul lui Grey ca adierea unei pene. 
Nu am să te uit niciodată. 

Grey își pierdu controlul și o strânse într-o îmbrăţișare disperată. 

— Rămâi, Cassie! îi șopti el în ureche. Nu pleca. 

O secundă numai, Cassie îl strânse și ea în braţe, cu aceeași 
fervoare. Apoi se trase înapoi, îmbujorată. 

— Să ai o viaţă frumoasă, Grey. Fii fericit! 

Apoi se întoarse și plecă de la Summerhill. 

Luă cu ea și inima lui. 


Cassie nu reuși să se relaxeze până când trăsura nu ajunse la o 
distanţă considerabilă de domeniu. Nu că se aștepta să-l vadă pe Grey 
venind în galop pe urmele ei, trăgând-o pe calul său. Era sigură că 
înțelegea că nu era cazul să încerce. Dar cu Grey nu se știa niciodată. 

Când ajunseră la drumul principal care mergea către răsărit, 
înspre Londra, se rezemă în sfârșit de perne. Cum erau patru inși în 
trăsură, se făcuse cald, așa că-și scoase boneta. Richard stătea lângă ea. 
Bancheta din faţa lor era ocupată de Neil, în faţa ei, în timp ce Hazel, 
care părea invizibilă în felul acela în care numai agenții lui Kirkland 
reușeau, stătea în faţa lui Richard. 

Richard, care fusese tăcut până atunci, îi spuse dintr-odată: 

— Am văzut ce a făcut Wyndham, chiar înainte să plecăm. S-a 
purtat dezonorabil cu tine, Cassie? 

— Dezonorabil? întrebă ea fără să știe ce să creadă. Ce vrei să spui? 

Richard părea stânjenit, dar gata să-l provoace pe Grey la duel, 
când întrebă: 

— Te-a făcut să ai așteptări pe care mai apoi nu și le-a onorat? 

Prinsă între amuzament și iritare, Cassie îi răspunse pe un ton 
rece: 

— Dacă te antrenezi să devii capul familiei, încetează! Sunt 
capabilă să-mi port și singură de grijă. 

— Dar te tratează cum se cuvine? insistă Richard. Vorbesc serios, 
Catherine. 

Privi cu atenţie la verii ei preţ de vreo duzină de învârtituri de roți, 
în timp ce se întreba dacă aceștia ar putea pricepe realităţile care 
alcătuiau viaţa unui spion. Probabil ar fi șocați — erau, până la urmă, fii 
de vicar. Cel mai bine era să nici nu încerce să le explice încâlcelile 

situaţiei în care se afla. 

— Wyndham a vrut să se căsătorească cu mine. Majoritatea 
oamenilor ar considera asta o purtare onorabilă. 

— Și tu nu ai vrut? întrebă el contrariat. Nu pricep. Păreaţi foarte 
atașați unul de altul. 

— E complicat, răspunse ea. 

Cassie închise ochii și puse astfel capăt discuţiei. Nici ea nu 
pricepea. Dar știa că avea dreptate. Grey nu era încă pregătit să aibă o 
soţie. Și, când avea să fie pregătit, dacă avea să se întâmple vreodată, 
nu avea să fie ea aceea. 


Încă o dată, călătoria până la Londra fu cea mai rapidă cu putinţă, 
cum numai o trăsură tocmită și multe schimburi de cai o puteau face 
posibilă. Chiar și așa, se înserase deja când ajunseră la Londra. La 
cererea ei, Hazel fu lăsată lângă biroul lui Kirkland. Cassie presupuse 
că agenta avea să-i raporteze lui Kirkland despre întoarcerea lui 
Wyndham acasă. 

În timp ce Hazel cobora din trăsură, Cassie îi spuse: 

— Îţi multumesc mult. Mi-ai ușurat vizita în Ţinutul dinspre Apus. 

Hazel zâm bi și răspunse: 

— Mi-a făcut plăcere. Poate ne mai întâlnim pe Exeter Street. 

După ce trăsura se puse iarăși în mișcare, Neil făcu o observaţie: 

— Nu seamănă cu o slujnică obișnuită. 

Cassie zâmbi și-i răspunse: 

— Nici eu nu sunt o doamnă obișnuită. 

Reședința familiei St. Ives era la mică distanţă de mers cu trăsura. 
În timp ce Neil o ajută să coboare, Cassie studie faţada casei. Casele din 
cartierul acesta erau drăguţe și bine proportionate. Când era copil, nu 
fusese adusă prea des la Londra, dar își amintea bine casa. 

— Ţi-e greu să te afli din nou aici? o întrebă Richard când Cassie îl 
apucă de braţ. 

Cassie încuviinţă din cap. 

— Am stat aici numai de câteva ori, dar am amintiri plăcute legate 
de locul acesta. Așa că l-am ocolit. 

— Nu ai trecut niciodată pe aici cât ai stat în Londra? o întrebă Neil 
surprins. 

— Niciodată, răspunse Cassie, iar gura i se strâmbă într-o grimasă. 
Am îngropat tot ce avea legătură cu copilăria mea și nu am privit 

niciodată înapoi. 

— Asta nu o să se mai întâmple, spuse Neil hotărât. Nu vom 
permite noi. 

— Ce mai fraţi autoritari, replică ea zâmbind. Nici măcar când 
aveam opt ani nu acceptam ordine de la nimeni. 

Richard zâmbi șmecherește. 

— Nu pot spera că ai devenit mai maleabilă, măcar un pic de tot? 
întrebă el. 

— Ar fi o pierdere de vreme. Mai bine te-ai gândi cum facem să nu- 
i șocăm prea tare pe părinții tăi, îl sfătui ea. Când Lady Costain l-a văzut 
pe Wyndham, pe neanunţate, a leșinat. 

— Ai dreptate. Mă duc înăuntru, să-i previn. Neil, lasă-mi câteva 
minute la dispoziţie să pregătesc terenul, înainte să o aduci tu pe Cat 
înăuntru. 

— S-a făcut. 

Lacheul care le deschise ușa se uită curios la Cassie, dar era prea 
tânăr să o fi cunoscut. 

— Bine aţi venit acasă, domnilor, spuse el. Dacă doriţi să-i salutaţi 
pe Lord și pe Lady St. Ives, își beau amândoi ceaiul în salon. 

— Trimite sus cina pentru trei persoane, îi ordonă Richard. Urcă 
scările către salon cu pași repezi. 


Neil luă pelerina și boneta lui Cassie și adăugă: 

— Pregătește o odaie pentru musafirul nostru. După ce slujitorul 
se grăbi să-i îndeplinească ordinele, Neil continuă: Ești gata să 
întâlnești și alte rude? 

Cassie îi zâmbi pieziș și-l apucă de braţ. 

— Acum înţeleg mai bine de ce era așa emoţionat Wyndham în 
legătură cu întorsul acasă după o absenţă îndelungată. 

— De vreme ce nu te așteptai să apărem, nu a trebuit să începi prin 
a-ți face griji, se arătă el de acord. Dar nu o să fie rău. Și acum, cu 
zâmbet înainte, marș! 

Cassie râse și se supuse ordinului. În timp ce urcau scara, încercă 
să-și aducă aminte zilele de naștere ale verilor ei. Richard era cam cu 
un an mai mare decât ea, iar Neil cu un an mai tânăr. Fuseseră destul 
de apropiaţi ca vârstă ca să alerge toţi trei, împreună, ca niște sălbatici. 
Atmosfera din casa parohială era mult mai destinsă decât cea din 
reședința familiei, și Cassie petrecuse mult timp acolo și asistase la 

lecţiile predate de unchiul ei. 

Casa părea exact așa cum și-o amintea ea, ba chiar recunoscu și 
câteva piese de mobilier. Cu toate astea, făcuseră destul de multe 
schimbări, mai ales în ce privea lucrările de artă și tapiseriile, așa că 
nu mai părea casa părinţilor ei, ceea ce o bucura. 

Când intrară în salonul de primire, Lady St. Ives tocmai spunea, pe 
un ton placid: 

— Și cât mai trebuie să așteptăm până vedem surpriza asta 
nemaipomenit de plăcută, Richard? 

— Nu foarte mult, îi răspunse fiul ei. lată! exclamă el și făcu un 
gest larg către Cassie și Neil, apoi se duse lângă ei. Cum stăteau așa toţi 
trei, unul lângă altul, asemănarea era incontestabilă. 

Unchiul și mătușa lui Cassie icniră când o văzură. Anii care 
trecuseră le aduseseră kilograme în plus, riduri și fire albe de păr, dar 
erau în continuare unchiul și mătușa relaxaţi, pe care îi știa și-i adora. 
Făcu o plecăciune adâncă. 

— Am bătut drum lung, unchiule Vicar, spuse ea. Răbdare, 
răbdătoare mătușă Patience. 

Le folosise într-adins poreclele, ca pentru a-și dovedi identitatea. 

— Catherine? întrebă mătușa ei suspinând. 

Unchiul ei traversă încăperea și o privi mai îndeaproape. John St. 
Ives semăna cu tatăl ei, numai că era mai blând și mai lat în umeri și 
cam cu două decenii mai în vârstă. 

— Catherine, spuse el și-i strânse mâinile, cu o expresie radioasă 
pe chip. Draga mea! De data asta nu e un impostor, Patience! 

Reuniunea care urmă era o copie a celei dintre ea, Richard și Neil, 
numai că de data asta cu mai mulți oameni, mai multă mâncare și mai 
multe voci care vorbeau deodată. Aproape de miezul nopţii, Cassie 
începu să caște. 

— Îmi pare rău, se scuză ea. A fost o zi lungă. 

— Ar fi trebuit să cer să se pregătească o odaie! exclamă mătușa ei. 
M-am luat cu vorba și am uitat. 

— Eu nu am uitat, spuse Neil, mândru de el. Odaia e gata când Cat 
e gata. 

— Adică fix acum, răspunse Cassie și mai scăpă un căscat. Era 
obosită, nu numai din pricina drumului, cât mai degrabă din pricina 
socializării. Era obișnuită cu o viaţă mai liniștită. 

— Ce planuri ai acum, Catherine? o întrebă unchiul ei. Asta va fi 

casa ta cât timp ești în Londra, desigur. Dar nu ai vrea să mergi la 
reședința Eaton? Vine primăvara, așa că în Norfolk va fi deosebit de 
frumos. 

Gândul la locul acela o făcu să simtă un junghi de durere. Cassie își 
petrecuse mai toată copilăria în reședința de la Eaton, și acolo erau și 
mai multe amintiri cărora ar fi trebuit să le facă faţă. 

— Poate mai târziu, răspunse ea. Deocamdată am treabă în 
Londra. 

După ce se îmbrăţișară în chip de noapte bună, Cassie se retrase 
mulțumită, într-o odaie confortabilă și frumos mobilată, încălzită de 
un foc ce ardea vioi. Hainele îi fuseseră periate și atârnate în dulap. 

La câteva momente după Cassie intră și o slujnică. Fata venise să o 
ajute să-și dezbrace rochia, și-i aduse și cremă caldă de lapte 
condimentat, ca să o ajute să doarmă. Mai că-i dădură lacrimile când 
luă cana din care se ridicau ușurel aburi. Își dădu seama după miros că 
era făcută după reţeta franțuzească a mamei sale. Băuse de multe ori, 
pe când era copilă. 

După ce slujnica îi desfăcu rochia, Cassie îi spuse că putea pleca. Își 
puse cămașa de noapte și halatul, apoi luă cana și se duse la fereastră, 
privind la Londra adormită. Luă o gură din crema de lapte și-și dădu 
seama că, în semn de apreciere pentru faptul că ajunsese o persoană 
matură, fusese adăugată o portie bună de rom. 

Oare ce făcea Grey? Era mai bine să nu se mai gândească la asta. 

Oricât și-ar fi iubit familia pe care o redescoperise acum, fusese 
prea mult timp independentă ca să le permită să o strunească. Aveau 
cele mai bune intenţii din lume, dar ea fusese toată viaţa ei de adult de 
până atunci Cassie Fox și jurase să ajute la înfrângerea lui Napoleon. 

Deși nu era pregătită să viziteze reședința Eaton, avea să-i facă 
plăcere să petreacă timp alături de familia St. Ives și să se poarte ca o 
femeie cu posibilităţi materiale. Le era datoare lui Lady Kiri Mackenzie 
și Luciei Stillwell cu o partidă de cumpărături pe cinste, în semn de 
mulțumire pentru faptul că-i dăduseră o garderobă întreagă, peste 
noapte. 

Își dădu seama că, de vreme ce avea avere, trebuia să-și facă un 
testament. Nu mai avusese nevoie de așa ceva până atunci. 

Voia, de asemenea, să scoată puţin colții la Kirkland, pentru că-l 
informase pe Richard St. Ives că era în viaţă, și asta fără permisiunea 
ei. Faptul că totul se terminase cu bine era o dovadă în plus că 

instinctul lui Kirkland fucționa enervant de bine. 

După ce avea să se ia de el, intenţiona să-i ceară o nouă misiune. 
Viaţa ei se schimbase radical în ultimele săptămâni, dar în Europa 
războiul continua. lar ea nu avea să fie mulțumită până când 
Napoleon nu era distrus. 

Vulpea nu-și terminase fuga. 


Grey își reluă obiceiul de a alerga. Alergase pe loc, ore în șir, în anii 
cât fusese întemnițat, în timp ce-și imagina că străbătea peisaje întinse 
și înverzite. De multe ori își vizitase în minte casa în acele alergări spre 
nicăieri. Acum putea alerga cu-adevărat prin Summerhill. Avea nevoie 
să facă mișcare, de vreme ce nu-și mai consuma energia în pat, cu 
Cassie. 

Își dădu rapid seama că era altceva să alerge în susul și-n josul 
dealului decât pe loc. Cu toate că descoperi niște mușchi noi, care nu-i 
fuseseră de folos pe teren plat, aprecia libertatea de care se bucura 
când alerga, indiferent că era soare, ploaie sau ceaţă. Și nu avea să se 
sature niciodată de frumuseţea acelui loc. 

Cu toate că îi plăcea să călărească, mersul pe jos îl făcea să 
dezvăluie noi aspecte legate de Summerhill. Cizmarul de acolo îi făcu 
o pereche de cizme cu carâmbul scurt, ușoare și confortabile, numai 
bune pentru noua sa pasiune. Simţea cum se întrema, atât emoţional, 
cât și fizic. Pământul ancestral, atât de minunat, îl vindeca în feluri pe 
care i-ar fi fost imposibil să le descrie. 

Încerca să nu se gândească la Cassie. Poate că procesul de 
maturizare fusese oprit, în cazul său, de anii petrecuţi în temniţă, dar, 
la naiba, era adult. Trebuia să fie în stare să accepte că o femeie avea 
motive întemeiate și suficiente ca să nu-l dorească. 

Din nefericire, își amintea de ea ori de câte ori părinţii săi dădeau 
câte o mică petrecere, în cinstea câte unui vecin. Fusese de acord cu 
aceste adunări, căci știa că oamenii erau curioși să vadă fiul rătăcit, 
întors acasă, și trebuia să se integreze iar în comunitate. 

Dar ura felul în care era privit, asemenea unei bucăţi de friptură 
aruncate în mijlocul unei haite înfometate de câini. Fusese nevoit să le 
spună alor lui că rupsese logodna cu Cassie, dar refuzase să le 
răspundă la orice întrebare. Însă faptul că era de acum liber însemna 
că toate femeile tinere, bune de măritat, de prin împrejurimi, îl 
cântăreau din priviri și-și evaluau șansele de reușită. 

Cele care nu erau niște doamne îl evaluau în alte feluri și-i făceau 
alt gen de oferte. Deveni expert în a dispărea politicos. Atâtea femei 
nubile îi arătau numai cât de unică și de specială era Cassie. Îi lipseau 
inteligența, căldura și înțelepciunea ei acumulată de-a lungul grelelor 
încercări prin care trecuse. Și-i era dor și de corpul ei senzual, cu 
delicioase rotunjimi. 

Faptul că gândul începea să-i zboare la ea însemna că era timpul să 
se apuce iar de alergat. 

După primele două săptămâni acasă, începuse să se mai relaxeze 
și se simţea iarăși ca un adevărat Lord Wyndham. Apoi primi o 
scrisoare care îi întoarse iar existenţa cu susul în jos. 

Grey porni în căutarea lui Peter, pe care-l găsi în bibliotecă, locul 
cel mai des frecventat de fratele său. Peter își ridică nasul dintr-o 
scrisoare, cu un surâs radios pe chip. 

— E de la domnul Burke, directorul de teatru! Zice că trupa lui are 
nevoie de un actor care să le dea pe doamne pe spate și, cum eu i-am 
demonstrat că sunt bun ca actor, e gata să-mi dea o șansă. 

— Minunat! Și acum Grey urma să distrugă fericirea fratelui său. 
Dar nu le spune deocamdată părinţilor. Cu chipul înnourat, Grey ridică 
scrisoarea pe care o ţinea el în mână. Trebuie să plec în Franţa. Dacă 
nu mă întorc, vei deveni iarăși moștenitorul familiei Costain. 

capitolul 41 


Samuel Johnson spusese că dacă un om se plictisește de Londra 
înseamnă că s-a plictisit de viaţă. Acest lucru n-o fi fost însă valabil și-n 
cazul femeilor, pentru că, după două săptămâni de cumpărături și 
socializare, Cassie nu mai avea astâmpăr. Era obișnuită să ducă o viaţă 
în care totul avea un scop. Nu i se părea foarte important să aleagă 
funde pentru bonete, în comparaţie cu a face ceva pentru a grăbi 
sfârșitul lui Napoleon. 

Simţi o adevărată ușurare când primi un mesaj de la Kirkland, prin 
care-i cerea să-i facă o vizită. Îl vizitase și mai înainte, ca să-l certe că le 
spusese verilor ei despre existenţa ei, dar nici unul din ei nu luase 
dojana ei prea în serios, de vreme ce rezultatele intervenției lui erau 
bune. 

De data asta era altceva. În timp ce manevră ciocănelul de la ușă, 
în formă de cap de dragon, își aminti de ziua aceea de ianuarie în care 
trecuse pe la Kirkland, iar el îi ceruse să vadă dacă Wyndham, care 
dispăruse de mult fără urmă, mai era în viaţă. Lunile care se 
scurseseră de atunci fuseseră așa pline de evenimente, încât părea că 
trecuse mult mai mult timp. 

Fu întâmpinată și de această dată de majordom, dar se duse 
singură până în biroul lui Kirkland. Când intră, bărbatul se ridică, plin 
de curtoazie. 

— Ce ai azi pentru mine, James? îl întrebă ea pe un ton degajat. 
Informaţii pe care să le duc din Anglia în Franţa sau invers? Cercetare, 
asasinare? 

— Am informaţii pentru tine, spuse el pe un ton sobru. E treaba ta 
ce alegi să faci cu ele. 

Cassie luă un loc, la invitaţia lui făcută printr-un gest al mâinii. 

— Pare ceva serios. 

— Așa și este. Se sprijini obosit de spătarul scaunului. Știi că 
Guvernul Franţei și cel al Angliei au modalităţile lor, secrete, de a 
păstra comunicarea, nu? Când Cassie confirmă, el continuă: Am primit 
un mesaj trimis de Claude Durand, continuă el. A trecut prin mai 
multe mâini, înainte de a ajunge la mine. L-a capturat din nou pe Pere 
Laurent, tovarășul lui Wyndham din captivitate, și i-a arestat și pe 
membrii familiei, care-l adăposteau pe preot. 

— Familia Boyer. Lui Cassie i se puse un nod în gât, și simţi cum i 

se face rău. Era de-ajuns că Durand îl capturase iarăși pe Pere Laurent, 
dar și pe Viole și pe Romain Boyer? Nepoata preotului și familia ei, 
spuse ea cu voce tare. Ne-au oferit bunătate și adăpost, când aveam 
cea mai mare nevoie de ele. Durand le-a arestat și copiii? 

— Se pare că da. A spus c-a arestat patru membri ai familiei Boyer. 

Probabil Durand nu se mai obosise să o prindă și pe fata cea mare, 
măritată, dar asta nu era cine știe ce ușurare. Cassie blestemă, folosind 
cuvinte pe care Catherine St. Ives nu ar fi avut de unde să le știe. 

— Ce diavol! exclamă ea. În clipa în care înţelese, o cuprinse un 
calm glacial. Durand a trimis informaţia drept momeală, nu-i așa. Vrea 
să-l facă pe Wyndham să se întoarcă în Franţa. 

— E singurul motiv pentru care s-ar căzni atâta ca să trimită 
englezilor această informaţie, spuse Kirkland. Și mă tem că dorinţa îi 
va fi împlinită. Wyndham se pregătește chiar acum să plece spre 
Franţa. 

Cassie icni. 

— De ce naiba i-ai spus lui Wyndham? Salvarea celor din familia 
Boyers e o treabă aproape imposibilă, chiar și pentru agenţii cu 
experienţă. Dacă se duce în Franţa, va fi omorât! 

— Sper să nu fie așa. Cât privește motivele pentru care i-am spus 
despre mesajul de la Durand... Kirkland făcu o grimasă. În ciuda 
comentariilor tale nejustificate, despre amestecul meu în ciorba 
altora, nu-mi place să iau decizii în locul oamenilor. Cum s-ar simţi 
Wyndham dacă ar afla, mai târziu, că Pere Laurent a fost capturat din 
nou și a murit în temniţă? Și familia Boyer la fel? Par niște oameni de 
treabă, al căror singur delict a fost că doamna Boyer l-a adăpostit pe 
unchiul său. 

— Dar știai că Wyndham se va simţi dator să plece spre Franţa. 
Cassie tresări. Parcă-l și văd tocmindu-se cu Durand, oferindu-se pe el 
însuși în schimbul libertăţii lui Pere Laurent și a familiei Boyer. 

Kirkland învârtea pana de scris între degetele încordate când 
spuse: 

— Ar fi lipsit de minte să se pună la tocmeli cu-n șarpe precum 
Durand, dar îmi pot imagina că Wyndham ar face-o, dacă ar crede că 
asta e singura posibilitate. 

Cassie deveni dintr-odată calmă și spuse: 

— Cred că știi că nu am să-l las pe Grey să meargă singur. 

— M-am gândit că e foarte probabil să insiști să pleci și tu cu el, 

recunoscu el. 

— Te plictisești vreodată să te joci de-a Dumnezeu, James? întrebă 
Cassie, cu vocea încordată. 

— În mod frecvent. Pana se rupse între degetele lui. Dacă 
Wyndham pleacă de unul singur, nu are mai nici o șansă să 
supraviețuiască, darămite să îndeplinească misiunea. Dacă te duci și tu 
cu el, șansele de reușită cresc, dar tot nu-s cine știe ce, și am reușit să 
pun și viaţa ta în pericol. Tu ce-ai face, în locul meu? 

Cassie se gândi. 

— Același lucru pe care-l faci și tu. Dar trebuie să-mi vărs focul pe 
cineva, iar tu ești cel mai la îndemână. 

— Blesteamă-mă cât poftești. Sunt obișnuit, spuse Kirkland și-i 
aruncă un zâmbet strâmb. Uite că ai ajuns să ai și tu o viaţă nouă. O 
familie iubitoare, avere, o revenire la viaţa pentru care te-ai născut. Și 
eu te trag înapoi în lumea obscură și periculoasă a spionajului. 

— Dacă te linişteşte cu ceva, să știi că mă cam plictisisem de viața 
mondenă și eram gata să mă întorc la muncă. Ochii i se mijiră, ca ai lui 
Cat, porecla ei din copilărie. Sunt sigură că știai cum aș fi reacţionat 
dacă l-ai fi lăsat pe Wyndham să plece și să dea ochii cu moartea, fără 
să mă anunti. 

— M-aș fi temut pentru viaţa mea, replică el. 

— Eşti un bărbat înţelept. Se ridică, căci știa prea bine ce avea de 
făcut. Ai idee unde e Wyndham? 

— Sus, în odaia de oaspeţi. L-am invitat să locuiască aici cât stă în 
Londra. 

Cassie se întoarse pe călcâie și o luă spre ușă. În urma ei, Kirkland 
spuse: 

— Etajul al doilea, în capăt de tot. 

Nu că ar mai fi avut nevoie de indicaţii. Acum, când știa că Grey 
era pe aproape, avea să-l găsească. Dumnezeu să-l ajute pe cel care i-ar 
fi stat în cale. 


Grey scria una dintre scrisorile acelea dificile, pe care spera să nu 
fie niciodată nevoie să fie expediate, când ușa de la odaia lui se 
deschise fără cel mai mic sunet. Își ridică privirea, convins că era una 
dintre slujnicele discrete ale lui Kirkland, și rămase împietrit. Era 
Cassie. 

Părea stăpână pe sine și elegantă într-un mod reţinut, îmbrăcată 

într-o rochie de zi de un albastru-închis. Acesta era stilul ei, în calitate 
de nobilă englezoaică, își dădu el seama. O croială fără cusur, 
materiale frumoase și o linie mai degrabă conservatoare, care să 
pondereze silueta perfectă, de o magnifică senzualitate, și părul ei roșu 
aprins. 

Cassie închise ușa, apoi se sprijini de ea, cu o mână pe mâner, de 
parcă ar fi fost gata să o ia la sănătoasa. Grey sări în picioare, cu inima 
bătând nebunește, și se gândi că era al naibii de nedrept din partea lui 
Kirkland să o trimită pe Cassie. Atmosfera se încărcă pe dată cu o 
tensiune gata să izbucnească. Îi venea să traverseze odaia, să o ia în 
braţe și să o tragă în pat. 

În schimb, se forță să rămână în spatele biroului. Sări peste orice 
introducere și spuse dintr-o suflare: 

— Nu o să mă răzgândesc. 

Cassie îl cântări cu o privire plină de răceală. 

— Aşadar, ai impresia că poți traversa Canalul Mânecii și apoi poţi 
străbate Franta, ca să salvezi cinci oameni din castelul Durand, dintre 
care cel puțin unul într-o stare fizică deplorabilă? 

— Nu știu, răspunse el cu sinceritate. Dar trebuie să încerc. Le 
datorez prea multe lui Pere Laurent și familiei Boyer ca să nu fac tot 
ce-mi stă în putinţă. 

— Eşti sigur? îl întrebă ea. Ai petrecut zece ani în iad. Ai recâștigat 
totul. Familia, averea, condiţia socială. Ești gata să dai cu piciorul la tot, 
ca să pornești într-o misiune imposibil de scos la capăt? 

— Sunt. În ciuda acceselor de mânie și de sălbăticie, viaţa lui 
fusese nespus de dulce de când îl salvase Cassie. Grey își căută 
cuvintele potrivite. Trebuie să fac asta, spuse dintr-o suflare. Am fost 
atât de binecuvântat de când s-a întâmplat să mă nasc pe acest 
pământ, și nu mi s-a cerut niciodată să fac nimic dificil în schimb. Nu 
mi-am riscat niciodată pielea pentru altcineva. Trebuie... trebuie să îmi 
dovedesc mie însumi că sunt bărbat, nu un flăcău cu cașulla gură. 

Cassie încuviinţă, ca și cum cuvintele lui i-ar fi confirmat 
gândurile. 

— N-am venit să-mi pierd vremea încercând să te fac să te 
răzgândești. Ştiam că nu le vei întoarce spatele. 

— Am de recuperat mulţi ani plini de frivolități. Așadar - o cântări 
cu o privire precaută —, dacă nu ai de gând să încerci să mă faci să mă 
răzgândesc, pentru ce ai venit? Să mă legi și să mă închizi într-un 

dulap, ca să nu pot pleca din Londra? 

Cassie ridică din sprâncene. 

— Ca să conduc misiunea, bineînţeles, spuse ea. Dacă te-aș lăsa de 
capul tău, te-ai duce la moarte sigură, iar timpul și energia pe care le- 
am investit în tine ar fi fost în zadar. 

Grey nu știa dacă să râdă sau să blesteme. 

— Nu, spuse el. Ai riscat deja prea multe de dragul meu. Pere 
Laurent și familia lui sunt responsabilitatea mea, nu a ta. 

— Asta e discutabil, de vreme ce eu am fost cea care v-am dus la 
ferma familiei Boyer și am profitat de bunătatea lor, îi aruncă ea. În 
schimb, nu e discutabil faptul că tu nu ai experienţa și îndemânarea 
necesare ca să te descurci în Franţa și să ai șanse să te întorci întreg de 
acolo. 

— Mă subestimezi, spuse el scurt, deși știa că avea dreptate. 
Vorbesc franceza la fel de bine ca un nativ, și am călătorit cu tine prin 
Franţa, deci am oarece idee despre cum se face asta. Kirkland mi-a 
promis că-mi dă și niște acte noi. 

— Și de unde ai să găsești transport, ca să traversezi canalul? 
Având în vedere că zăceai cu două urme de gloanţe când ne-am întors 
în Anglia, cred că ti-ar fi cam greu să găsești drumul până la 
contrabandiștii mei. 

Avea dreptate, fusese cam ametit din pricina rănilor și a răului de 
mare, dar se gândise deja la asta. 

— Se numesc Nash, și-mi amintesc vag unde am ajuns la țărm. O 
să-i găsesc și am să le ofer o sumă de bani așa mare, încât ar însemna 
că nu ţin la afacerile lor dacă mă refuză. 

— Ai putea face asta, se arătă ea de acord. Probabil ai reuși să 
ajungi și până la castelul Durand, cu actele potrivite, cu toate că unii s- 
ar putea să se întrebe ce caută un tânăr așa vânjos pe drumuri și nu e 
în armată. Dar ce te faci când ajungi la castel? Plănuiești să iei castelul 
cu asalt, de unul singur? 

— O să mă gândesc eu la ceva, și nu va fi un atac direct. N-oi avea 
eu experienţă, dar nici prost nu sunt. 

— De regulă nu ești, dar faptul că-mi refuzi ajutorul denotă prostie 
pură. Împreună, avem ceva șanse. Dar de unul singur... Scutură din 
cap. Mi-ai spus că Peter nu vrea să fie fiu moștenitor. Ai să-l obligi să 
accepte titlul? 

— Ai pus problema cu mult tact, spuse el, exasperat. Străbătu 

distanța dintre ei din doi pași mari și o sărută cu pasiunea care se 
strânsese în el de la ultima noapte petrecută împreună. 

De cum o atinse, Cassie se calmă și se aprinse în același timp. Gura 
ei era dulce și fierbinte, și sânii se zdrobiră de pieptul lui în timp ce-i 
răspunse la sărut, înfigându-și degetele în spatele lui. Vag conștient că 
asta nu semăna cu ce se așteptase el, opri sărutul și se retrase, cu 
respirația întretăiată. 

— Chiar crezi că putem călători împreună fără să ne atingem unul 
pe altul? 

— Sigur că nu. Cassie se îmbujorase, iar părul roșcat îi căzuse pe 
umeri. Îi aruncă un zâmbet amarnic de malitios. De aceea va trebui să 
călătorim ca soţ și soţie. 

capitolul 42 


Grey nu se putu abtine să nu râdă. 

— Faptul că vom împărţi patul e recompensa mea pentru că te las 
să vii cu mine? întrebă el. 

— Mai degrabă o raţionalizare. Suntem amândoi nebuni să 
încercăm să scoatem pe cineva din castelul Durand. Cassie făcu un pas 
înainte și-l sărută, trăgându-l de cravată. Dar vorbesc serios când spun 
că nu-ţi voi permite să te duci singur. Și, dacă încerci, s-ar putea să te 
pomenești totuși încuiat într-un dulap. 

Rațiunea dispăru când el începu să-i desfacă rochia, apoi corsetul. 
Trebuia să o vadă și să o atingă peste tot, să se îmbibe cu acea 
minunăție de Cassie până în ultimele firide ale fiinţei sale. 

Și ea simţea probabil același lucru, căci îi trăgea de haine cu o 
fervoare egală cu a lui. Cu toate că trecuseră numai două săptămâni de 
când se despărțiseră, li se părea că se scurseseră ani de zile. Grey voia 
să o devoreze, să se delecteze cu părul ei arămiu sclipitor, cu parfumul 
subtil și cu puterea ei. 

Când reușiră, în sfârșit, să se dezbrace până la piele, se lăsară să 
cadă pe pat, în timp ce se sărutau și se atingeau cu o dorinţă disperată. 
Când Grey nu mai putu să aștepte și se afundă în ea, scoase un geamăt 
de plăcere și rămase nemișcat, căci știa cât de repede se putea termina 
totul. Și, cum voia să prelungească împreunarea, se întoarse în așa fel 
încât ea ajunse deasupra. 

— Daaa, șopti ea în timp ce se așeză mai bine și găsi un ritm 
potrivit pentru amândoi. 

Dar și ea era la fel de nerăbdătoare și îl dorea cu aceeași fervoare, 
așa că trupul ei fu prea curând cuprins de spasme. 

Grey ajunse instantaneu pe culmile extazului și-și înfipse degetele 
în coapsele ei în timp ce se revărsă în ea. „Cassie, Cassie, Cassie...“ 

După ce consumară valul de pasiune, o mângâie pe spate în timp 
ce-și recăpăta suflul. Când putu să i se adreseze coerent, spuse: 

— Mă gândisem să călătoresc drept preot, dar nu cred că o să 
meargă. 

— Cu siguranță nu, spuse Cassie, într-un hohot de râs. Se lăsă să 
alunece de pe el și rămase întinsă pe o parte, în stânga lui, în timp ce 
mâna i se odihnea, caldă, pe abdomen. 

— Din clipă-n clipă urmează să-mi spui că asta nu va afecta 

aranjamentul nostru pe termen lung și că nu avem nici un viitor 
împreună, murmură el. Dar, dacă tot călătorim împreună, e mai cu 
cap să ne purtăm ca soţ și soție decât să ne străduim să stăm unul 
departe de celălalt. 

— Cu cap, repetă ea visătoare, în timp ce desenă cu degetul forma 
buricului lui. Așa suntem noi. 

Grey rânji în timp ce învârtea pe deget o șuviţă lucitoare de păr. 
Poate nu-i ăsta cuvântul cel mai potrivit. 

— Probabil că nu. Cu o voce serioasă, Cassie continuă: Șansele să 
reușim să-l recuperăm cu bine pe Pere Laurent și pe familia sa sunt 
cam jumi-juma. Ceea ce înseamnă că plăcerea de-acum s-ar putea să 
compenseze durerea de mai târziu. 

— Așadar, dacă eșuăm, nu va trebui să îndurăm durerea 
despărțirii? Și asta-i zisă cu cap, deși într-un fel destul de morbid. Îi 
mângâie umărul gol și se gândi că momentele acelea de intimitate 
meritau un preţ foarte mare. Chiar și ani din viaţa sa. 

Cassie să culcuși sub brațul său, caldă și plină de curbe moi. 

— Cum îți mergea la Summerhill? 

— M-am apucat să alerg, pentru amuzament, de vreme ce mă face 
să mă simt bine și e și sănătos. Am mers și călare, în vizită pe la 
lucrători, ca să le amintesc cine sunt și să-i asigur că se pot baza pe 
mine. Chicoti. Unii mai au încă îndoieli, dar am reușit să mă port ca un 
domn și am avut ceva succes. Mama mea a invitat și ea oamenii 
locului, câte o familie, rând pe rând, ca să-mi reiau legăturile cu 
vecinii. 

— Ce înțelept din partea ei să limiteze petrecerile la cercuri 
restrânse, observă Cassie. 

— Prima oară a organizat un ceai, la care a invitat vreo două 
duzini de oaspeţi, în ciuda rugăminţilor mele să evităm cercurile largi, 
spuse el sec. Când am intrat pe ușă și am văzut câţi oameni erau în 
salonul de primire, am făcut politicos o plecăciune și am plecat. Asta a 
convins-o că rugămintea mea fusese cât se poate de serioasă. 

— Dar, una peste alta, te simţi mai bine? 

Când simţi nota de îngrijorare din vocea ei, răspunse sigur pe sine: 

— Mult mai bine. S-ar putea să vin la toamnă în Londra, pentru 
sezonul de socializare. „Dacă o să mai fiu în viaţă și revenit în Anglia“, 
își spuse în sinea sa. Dar tu? întrebă el cu voce tare. Mătușa și unchiul 
te-au primit cu aceeași căldură ca verii tăi? 

— O, da. Mătușa Patience și-a dorit întotdeauna o fiică. Pe când 
eram mică, eram cam băieţoasă, dar acum îmi place să joc rolul fiicei. 

Și să aibă pe cineva care să joace rolul mamei, presupuse Grey. 

— Cassie, m-ai întrebat dacă sunt sigur că vreau să risc să pierd 
atâtea lucruri. Trebuie să-ţi pun și eu aceeași întrebare. Ai redescoperit 
o viață pe care o credeai dispărută pe vecie. Eşti absolut sigură că ești 
gata să riști să o pierzi pentru o cauză care nu prea îţi aparține? 

— Sunt sigură. Își odihni fruntea de braţul său. Una dintre regulile 
după care m-am ghidat în viaţă e aceea că nu abandonezi oamenii 
care te-au ajutat. Familia Boyer ne-a ajutat. Blestemat să fie Durand că 
se folosește de ei ca să te ademenească înapoi în Franţa. Nici eu nu pot 
sta liniștită, să spun: „Ce ghinion, dar nu e treaba mea“, la fel cum nu 
poţi nici tu. 

Grey hotărâse să plece în Franţa deși știa că șansele de succes erau 
minime, însă cu Cassie alături de el, simţi un val de optimism. 

— De vreme ce ești spion profesionist, cum crezi că ar trebui să 
procedăm? o întrebă el. 

— Am început să mă gândesc la asta de îndată ce Kirkland mi-a 
spus despre planul tău nebunesc. Cassie trase pătura peste ei, ceea ce o 
făcu să se simtă mai confortabil, reducând riscul de a le fi distrasă 
atenţia. Cât de departe ai dus șirul ideilor? 

— Mă gândeam să-mi vopsesc părul și poate să-mi las mustață, ca 
să-mi maschez trăsăturile, dar durează ceva. Mi-aș putea atașa o 
mustață falsă, dar convingătoare? 

— Mustăţile false se văd de la o poștă și sunt greu de prins pentru 
perioade lungi de timp. Își trecu ușor degetul peste buza lui superioară 
și pipăi firele aproape invizibile de păr blond care creșteau acolo. Peste 
câteva zile putem vopsi firele astea, continuă ea. O să fie o mustață 
scurtă, dar destul cât să abată atenţia de la restul chipului. 

— Și tu? În scurt timp o să te transformi iar într-o bătrână 
încărunţită? 

— Trebuie să arăt altfel decât data trecută. Și oricum nu cred că tu 
poţi fi transformat într-un bătrân încărunțţit care să-mi fie soţ. Cassie 
strânse din buze, căzută pe gânduri. Ar trebui să călătorim ca un cuplu 
anost de oameni de vârstă medie, cu venituri modeste. Tu poți fi 
funcţionar sau vreun oficial guvernamental de grad neînsemnat. Eu 
voi fi năzuroasă și lipsită de orice urmă de umor. Monsieur și madame 
Harel. O să ne ocolească toţi oamenii. 

Grey îi studie chipul frumos. 

— Abia dacă mai reușesc să-mi aduc aminte că te-am crezut 
cândva bătrână și searbădă, dar, dacă ai făcut asta o dată, o s-o mai poţi 
face o dată. 

Îl privi fix în ochi și... deveni pe dată de neobservat. Nu se mișcase, 
trăsăturile feţei și culoarea părului erau aceleași, dar devenise dintr- 
odată insipidă și mult mai puţin interesantă. 

— Cum poţi face asta? izbucni el. Parcă ai avea o lumânare care 
ardea în tine și pe care ai stins-o dintr-odată. 

— Nu-ţi pot spune exact cum de reușesc. Mă gândesc, pur și 
simplu, că sunt searbădă. Arboră un zâmbet slab. Mi-am petrecut 
mare parte din viaţa mea adultă jucând rolul unei femei insipide, care 
nu merită atenţia vreunui bărbat. Mi-a intrat în sânge. 

— Am să te doresc la fel de tare chiar dacă vei fi deghizată ca soața 
nesărată a unui oficial plictisitor. Chicoti. Gândește-te cât de amuzant 
va fi să-ţi dau jos straturile nesărate, ca să descopăr delicioasele 
mistere ascunse sub ele. 

Cassie îi oferi un zâmbet aprobator. 

— Amintește-ţi numai că în public trebuie să pară că nu am mai 
pus mâna, unul pe altul, din noaptea nunții. 

— Va fi foarte dificil, dar am să fac tot ce-mi stă în putinţă. După ce 
stabiliră aceste detalii, Grey îi puse următoarea întrebare: Și cum o să 
călătorim, odată ce ajungem în Franţa? Cu o teleagă ca aceea pe care ai 
avut-o data trecută? 

— În calitate de monsieur și madame Harel cei plicticoși, putem 
călători cu trăsurile publice, ceea ce va fi mult mai rapid. Și o vom lua 
pe alt drum. Vom ajunge la castelul Durand din altă direcţie. 

— N-ar trebui să facem rost de niște mârțoage bune de călărit, 
odată ce ne apropiem? întrebă el. Vom avea nevoie de un mijloc de 
transport la dispoziţia noastră, iar caii pot merge prin locuri prin care 
trăsurile nu pot ajunge. 

Cassie încuviinţă. 

— Sper doar că nu va trebui să-i scoatem pe toţi din Franţa, spuse 
ea. Asta ar fi mult, mult mai dificil. Cred că ar trebui să găsim un fel de 
casă unde pot sta în siguranţă, înainte să acţionăm. Iar Kirkland va 
trebui să-l pună pe falsificatorul său la treabă și să le facă acte tuturor 
din familie, pentru orice eventualitate. 

Nici nu se dăduseră jos din pat, iar Grey era deja impresionat de 

avantajele de a lucra alături de un agent cu experienţă. 

— Durand mă urăște și vrea să mă vadă mort, spuse el, altfel nu s- 
ar fi obosit atâta să mă ademenească în raza lui de acțiune. Dacă va fi 
posibil, va vrea să fie prezent la castelul Durand, dar nu poate ști sigur 
când sau dacă voi veni, și sunt sigur că are unele responsabilităţi la 
Paris. Așa că presupun că a angajat mai mulţi oameni care să stea de 
pază, iar aceștia vor primi, cel mai probabil, ordin să mă captureze, nu 
să mă omoare. Ţi se pare logic? 

— Da, dar s-ar putea să fie și el acolo, de vreme ce poate deduce 
când e posibil să apari. Cassie se încruntă. S-ar putea să reușească să-și 
convingă superiorii că investighează un cerc de spioni din apropierea 
castelului Durand și că trebuie să rămână acolo, ca să-i poată descoperi 
pe toţi. 

Grey spera că avea să fie așa. Voia să-l găsească pe nemernic la 
castelul Durand, ca să-l poată omori cu mâinile lui. Ceea ce nu părea 
posibil, de vreme ce balanţa înclina în favoarea lui Durand, dar orice 
om are voie să viseze. Își exprimă cu voce tare cea mai mare temere: 

— Crezi că Durand i-a omorât deja pe Pere Laurent și pe cei din 
familia Boyer? 

— E și asta posibil, spuse Cassie pe un ton grav. Dar cred că e puţin 
probabil. Franţa e o ţară a legilor și, de când a izbucnit revoluţia, multe 
dintre aceste legi sunt făcute anume să-i protejeze pe cei slabi de cei 
puternici. 

Când Grey pufni în râs, Cassie îi spuse: 

— Nu râde. După mine, codul lui Napoleon e singurul lucru bun pe 
care l-a făcut împăratul. Înainte să izbucnească revoluţia, întreaga ţară 
era ca o urzeală nesfârșită de legi clerice și feudale, prin care se 
ofereau privilegii nobililor și prelaţilor. Codul lui Napoleon interzice 
ferm orice fel de privilegiu acordat pe baza eredității. 

— Comportamentul lui Durand a fost foarte aproape să încalce 
acest cod, nu-i așa? Nu o avea el titlu, dar multe dintre acţiunile sale 
nu sunt departe de cele ale strămoșilor săi aristocrați. 

— Exact. I s-a permis să aibă o temniță numai a lui, în interiorul 
castelului, ba chiar să ţină acolo un nobil englez și un preot. Dar 
uciderea unui respectabil proprietar de-al locului și a familiei acestuia 
i-ar aduce prejudicii serioase. Cassie se încruntă în timp ce se gândea. 
Cel mai probabil l-a acuzat pe Pere Laurent de trădare și susține că-i 
investighează pe cei din familia Boyer ca potenţiali trădători. Asta îi 

permite să-i țină un timp captivi, cât face investigaţii. S-ar putea să-i 
elibereze dacă pune mâna pe tine. 

— O, Doamne, sper din tot sufletul. Cuvintele lui Grey erau o 
adevărată rugăciune. Dacă ai dreptate, până acum nu a făcut vreun 
gest care să-l pună în dificultate în fața superiorilor săi. Cum spuneai și 
tu, revoluţia i-a urât dintotdeauna pe preoți și puterea Bisericii și 
nimeni nu ar pune la îndoială omorârea unui spion englez. Așa că s-ar 
putea ca familia Boyer să fie în siguranţă. 

Cassie îl privi drept în ochi și spuse cât se poate de explicit: 

— Nu ai să te oferi, în nici un caz, pe tine lui Durand în schimbul 
libertăţii lor. Chiar n-am să-ți permit să faci așa ceva. 

Drept răspuns, Grey miji ochii. 

— Crezi că m-ai putea opri? 

— Ar fi o bătălie interesantă, nu-i așa? Să sperăm că nu se va 
ajunge la așa ceva. 

Grey se arătă de acord. Ultimul lucru pe care l-ar fi dorit era să 
ajungă la cuțite cu Cassie. Schimbând subiectul, spuse: 

— Felul în care ai intrat în castelul Durand a fost o întâmplare 
norocoasă în adevăratul sens al cuvântului. Nu o să avem parte de 
același noroc. Probabil că tu te-ai uitat mai bine ca mine la zidurile 
castelului. O să mă pot cățăra, dacă am echipament potrivit? 

— Amândoi putem și o vom și face. O să trebuiască să ne luăm 
niște haine cernite, ca să ne ascundem în cazul în care vom trece peste 
ziduri. Cassie privi în tavan și cântări situaţia. Este corect să 
presupunem că prizonierii vor fi ţinuţi în aceeași temniţă în care aţi 
stat tu și Pere Laurent? 

— Cred că da. Le este imposibil să evadeze fără ajutor din afară. 

— Din câte îmi aduc aminte, celulele aveau niște ferestruici mici, 
undeva sus, pe perete. Erau prea sus și prea înguste ca să poată careva 
ieși pe acolo, dar sunt, totuși, ferestre. Ştii cumva unde dădeau? 

— Spre o curte mai retrasă, dintre castel și grajduri, cred. Nu se 
auzea aproape nici un sunet și nici nu prea trecea nimeni pe acolo. 
Ferestrele se deschid chiar la nivelul solului. Din când în când mai 
trecea câte o slujnică să stea de vorbă cu mine, așa că nu cred că era 
folosită curtea aceea. 

Cassie izbucni în râs. 

— Ai putut flirta chiar și în acea temniţă oribilă? 

Grey se gândi la fetele acelea curioase, care se mai opreau din când 

în când să schimbe câteva vorbe cu el. 

— Eram așa hămesit după compania oamenilor, încât orice voce 
era bine-venită. Uneori, când eram de-a dreptul norocos, câte o 
slujnică lăsa să-i scape un măr. O adevărată binecuvântare! 

Veselia de pe chipul lui Cassie de risipi pe dată. 

— E uimitor faptul că ai trecut prin asemenea chin și ai făcut așa 
bine faţă, spuse ea. 

— Dacă nu ar fi fost Pere Laurent, aș fi ajuns direct la balamuc, 
replică el, la fel de serios. Nici nu pot să concep că se stinge în temnita 
lui Durand. 

— O să facem tot ce ne stă în putinţă ca să nu se întâmple așa ceva, 
spuse ea și-și mușcă buza într-un fel care-i distrase atenţia lui Grey. 

Probabil trupul lui își revenise după întâlnirea pasională de mai 
devreme. 

Cu mintea încă la afaceri, Cassie continuă: 

— Va trebui să cercetăm cu atenţie împrejurimile castelului. 
Ajutorul localnicilor ar fi nepreţuit, dacă dăm de careva dispus. 

— S-ar putea să fie greu să găsim așa ceva. 

— Putem începe de la ferma familiei Boyer. Dacă e careva acolo, s- 
ar putea să știe ceva despre familia Boyer și despre castelul Durand. 

— Cel mai probabil Durand a dat ferma pe mâna unor amici de-ai 
lui, spuse Grey pe un ton pesimist. Dacă le cerem ajutorul, ne vor 
aresta pe post de spioni. 

— Amintește-ţi ce ţi-am spus mai devreme despre Franţa, că e o 
țară a legilor, spuse ea. Dacă Durand ar confisca proprietatea cât timp 
familia Boyer nu a fost acuzată încă de nici o crimă, cineva din rândul 
comunităţii s-ar putea plânge unui magistrat. 

— Așadar, e posibil să nu fi confiscat proprietatea. Crezi că ferma a 
rămas nelocuită? 

Cassie scutură din cap. 

— O fermă nu poate fi neglijată, în special primăvara. Au o fiică 
măritată. Eu cred că este foarte probabil ca ea să se fi întors la fermă, 
împreună cu soțul ei, ca să aibă grijă de animale și de culturi. Probabil 
se roagă ca părinții ei să fie eliberați. Dacă nu se întâmplă așa sau dacă 
vor fi executați, cel mai probabil ea va moșteni totul. Dacă o vom 
putea găsi, ne va oferi informații și ajutor. 

— Sper să ai dreptate. Am făcut multe speculații. 

Cassie zâmbi, pusă pe glume. 

— Le poţi spune deducţii. Sună mult mai bine. 

Grey începu să o mângâie pe sub pătură. Discuţiile purtate în pat 
erau de apreciat. Își trecu degetul mare peste un sfârc de-al ei, și Cassie 
își tinu respiraţia. 

— Avem nevoie de o armată, murmură el. Una cu artilerie cu tot. 

— Cam la asta mă gândeam și eu, spuse Cassie, în timp ce mâna îi 
alunecă peste coapsa lui. 

— Poftim? exclamă el și se ridică într-un cot, privind fix în jos, la 
ea. Se presupune că eu sunt cel nebun dintre noi doi! 

— Cine ţi-a băgat asemenea prostii în cap? Cassie izbucni în râs, 
peste măsură de amuzată. Amândoi suntem nebuni că încercăm să 
facem asta, așa că hai să nu mai pierdem nici un moment de nebunie. 
Își încolăci braţele în jurul gâtului său și-l trase jos, cu un sărut. 

În unele momente, raţiunea era dată cu totul uitării. 

capitolul 43 


Castelul Durand se contura pe cerul nopții în toată măreţia sa, 
inexpugnabil, exact așa cum probabil arătase și în secolul al XV-lea. 
Cassie și Grey, îmbrăcaţi în negru, cu chipul acoperit aproape în 
întregime de niște eșarfe tot negre, veniseră să cerceteze zona. 

Călătoria prin Franţa fusese așa lină, încât Cassie bănuia, 
superstițioasă, că îi aștepta un mare dezastru. Grey traversase canalul 
pe o mare agitată, fără să i se mai facă rău, cu toate că era cam verde la 
față când pășiseră pe țărm. Ideea lor, de a se deghiza într-un cuplu 
nesărat și lipsit de simțul umorului, funcţionase de minune. Nu 
avuseseră de înfruntat nici o dificultate și aproape nimeni nu dorise să 
stea de vorbă cu monsieur și madame Harel. 

Însă partea cea mai ușoară a călătoriei se încheiase. În noaptea 
dinainte se opriseră într-un oraș destul de mare, cam la douăzeci de 
kilometri de St. Just du Sarthe, satul de la poalele castelului Durand. 
Grey cumpărase doi cai puternici, de călărie, în timp ce Cassie jucase 
rolul nevestei ascultătoare. 

După ce călăriseră până în sat drept soţii Harel, găsiră în apropiere 
o șură abandonată, care era izolată și la bună distanţă de drum. Își 
lăsaseră caii acolo, în liniște, și se schimbaseră în straiele cernite ale 
tâlharilor și spărgătorilor. Faptul că Grey nu făcu nici o remarcă la 
adresa pantalonilor pe care-i purta Cassie era un semn clar că nu se 
simţea în apele lui. 

De la șură mai era o jumătate de oră de mers prin pădure până la 
castel. Noaptea abia începuse și bătea vântul, iar norii treceau cu 
repeziciune peste luna care descreștea. Cassie simțea cum Grey 
devenea tot mai tensionat, precum coarda unei viori. Nici nu-și putea 
imagina cum era să se întoarcă în locul în care petrecuse zece ani de 
temniţă. 

Când zăriră în sfârșit castelul, rămaseră ascunși în umbră și-l 
cercetară cu atenţie. Spre deosebire de prima dată când îl vizitase 
Cassie, porțile erau acum închise și stătea cineva de pază la intrare. 
Zidurile crenelate aveau mai bine de șase metri înălțime și înconjurau 
curtea pătrată a castelului, iar la bază aveau o fâșie de teren curăţat, de 
vreo nouă metri lățime. 

La fiecare dintre cele patru colțuri era câte un turn de pază. 
Lumina care răzbătea din coșurile pentru jar sugera faptul că erau 

ocupate. Gărzile se plictisiseră probabil, dar aveau o vedere bună 
asupra zidurilor, în caz că încerca cineva să le escaladeze, ca să 
pătrundă în castel. 

Pe zidul cufundat în umbră, de cealaltă parte a porții, găsiră o mică 
ușă de acces. Cassie încercă să o deschidă cu ajutorul câtorva șperacle. 
Încuietoarea părea ruginită. Nu o putea descuia rapid și fără să facă 
gălăgie. 

La stânga ei, Grey cerceta zidul de piatră, trecând mâinile peste 
suprafaţa pietrei, ca să verifice starea în care se afla. Găsi un punct de 
sprijin pentru picior și începu să se caţăre. Când ajunsese pe la 
jumătate, Cassie scoase un chirăit scurt, ca de vulpe, ca să-i atragă 
atenţia. 

Grey se opri. După vreo șase bătăi de inimă se lăsă să alunece la 
pământ. Cassie îi atinse brațul și-i făcu semn să se retragă spre pădurea 
aflată de cealaltă parte a pământului defrișat. 

Când se aflau iar în siguranţă, la umbra copacilor, Cassie îl întrebă 
încet: 

— Eşti bine? 

— Voiam să mă cațăr până sus, spuse el. Se uită fix la zidul masiv. 
Am vrut să intru și să-l omor pe Durand cu mâinile goale și apoi să 
arunc locul ăsta blestemat direct în iad, continuă el, cu vocea 
sugrumată de emoție. 

Cassie îl apucă strâns de încheietura mâinii și-l ţinu în loc. 

— E de înţeles, spuse ea. Dar va trebui să te controlezi, când va veni 
vremea să intrăm! Dacă o iei razna, riști să pierzi totul. Pe toată lumea. 

Grey trase cu dificultate aer în piept. 

— Știu că ai dreptate, zise Grey. Jur să nu fac nimic care să te pună 
în pericol pe tine, pe Pere Laurent sau pe familia lui. 

Cassie îi dădu drumul, sperând că avea să-și ţină jurământul. Era 
mult mai sigur pe el acum decât atunci când scăpase prima dată din 
temniţă, dar o situaţie extremă îl putea da iarăși peste cap. Încercând 
să se concentreze la ce aveau de făcut, reluă: 

— Spune-mi despre zid. Păreai a te căţăra cu ușurință. 

— Mortarul dintre pietre se crapă în multe locuri. Nu era greu de 
cățărat, nici măcar așa, pe întuneric. Cu ușa de acces care e treaba? 

— Ușa e grea și dificil de urnit, iar încuietoarea este ruginită. S-ar 
putea ca zidul să fie o variantă mai potrivită ca să putem intra fără să 
fim observați. Dar va trebui să facem să explodeze ușa de acces ca să 

putem scoate oamenii. 

Grey dădu aprobator din cap. 

— Ar trebui să mai dăm o raită în jurul castelului. 

Cassie se arătă de acord și o luă înainte, iar Grey o urmă. În seara 
aceea cercetau locul. A doua zi aveau să caute ajutor. 


După un somn pe cinste în șura cea veche, își îmbrăcară hainele 
conservatorilor soţi Harel și o porniră către ferma familiei Boyer. 
Călătoria călare făcea ca drumul să pară mult mai scurt decât cu 
teleaga prin furtună, iar peisajul era mult mai frumos acum, fără vânt 
și zăpadă. 

Cassie se rugă în tăcere să o găsească pe fiica măritată a familiei 
Boyer la fermă. Putea fi o resursă valoroasă. Fără ea, șansele lor 
scădeau dramatic. 

Nu se vedea nimeni prin curte. Dar pe coșul de deasupra 
bucătăriei ieșea un fuior de fum. Casa nu era goală. 

Conștient și el de miza care era în joc, Grey descălecă și-i aruncă ei 
frâiele. În rolul lor de membri ai tradiţionalei familii Harel, Grey avea 
inițiativa în toate cele, în timp ce Cassie stătea în șa pe o parte și-și 
ținea privirea în jos, plină de modestie. 

Grey bătu la ușă. Dinăuntru se auziră lătrăturile disperate a mai 
mulți câini. Se auzea de parcă ar fi așteptat, plini de spume la bot, să 
iasă și să sfâșie pe acel străin. Caii începură să freamăte, nervoși, dar 
Grey rămase pe poziţie. 

Se scurseră câteva momente în care nu se auziră decât lătrăturile 
câinilor. Apoi se deschise o mică ferestruică, la nivelul ochilor, și o 
femeie îi întrebă, suspicioasă: 

— Ce doriţi? 

Cassie nu o putea vedea pe cea care vorbise, dar după voce părea 
tânără. Grey vorbi pe un ton împăciuitor: 

— Sunt un vechi prieten de-al familiei Boyer, și s-a întâmplat să 
trec pe aici. Monsieur și madame sunt acasă? 

— Nu! veni răspunsul răstit. Pleacă! 

Grey tinu ferestruica deschisă când femeia încercă să o închidă. 

— Dar Pere Laurent? întrebă. El mai e aici? 

— Cine ești dumneata? 

De data asta vocea părea înfricoșată. 

Cum Grey aprecie că era momentul să fie sincer, îi răspunse: 

— Sunt monsieur Sommers. Am fost tovarăș cu unchiașul tău în 
vremuri de urgie. 

Tinerei femei i se tăie respiraţia preţ de o clipă. 

— Englezul? 

— Chiar el. Dumneata ești fiica măritată a familiei Boyer? 

— Da, sunt Jeanne Duval. Vocea părea cuprinsă de îndoială. De ce- 
ai venit? 

— Ca să-i eliberez pe-ai tăi, spuse Grey cu o voce plină de blândeţe. 
Mă poţi ajuta? 

Urmă o altă pauză lungă. Apoi o cheie se răsuci în broască, și ușa 
se deschise spre interior. Jeanne Duval nu părea să aibă mai mult de 
douăzeci de ani și ar fi părut tare frumoasă, cu părul ei șaten luminos 
și cu ochii căprui precum alunele, dacă nu ar fi avut acea expresie de 
îngrijorare pe chip. Adunase toți câinii împrejurul ei, de parcă aceștia 
ar fi fost o armă gata de atac. 

Grey făcu o plecăciune plină de graţie aristocrată. 

— Îmi face plăcere să vă întâlnesc, madame Duval. Am petrecut 
numai câteva zile aici, cu unchiul dumitale, dar a fost de-ajuns ca să 
ajung să am o mare stimă pentru părinţii dumitale. 

Ochii fetei se umplură de lacrimi. 

— Chiar crezi că-i poţi elibera? întrebă ea. 

— Nu știu, dar am să fac tot ce-mi stă în puteri. Făcu un gest către 
Cassie. Permite-mi să ţi-o prezint pe madam Renard. Ea ne-a eliberat, 
pe Pere Laurent și pe mine. Putem intra? 

Jeanne începu să frământe tivul șorţului între degete. 

— De ce vreţi să vorbiţi cu mine? întrebă. 

— Dacă vrem să avem vreo șansă să-i eliberăm pe cei din familia 
ta, avem nevoie de cât mai multe informaţii despre întemnițarea lor, îi 
spuse Grey cu răbdare. 

Jeanne aprobă cu o mișcare rapidă din cap și spuse: 

— Madam Renard poate intra până te duci dumneata să duci caii în 
grajd. Eu merg să-l chem pe soţul meu. 

Grey întinse brațul către Cassie și o ajută să descalece, apoi duse 
caii în grajd. Jeanne sună un clopot destul de mare, care atârna la ușă. 
Cassie era destul de sigură că clopotul acela nu era acolo la vizita lor 
anterioară. Era un alt semn al temerii celor din gospodărie. 

Se mutară în bucătărie. Mobilierul și soba lată le erau cunoscute, 
dar întreaga casă era prea liniștită și lipsită de zumzetul familiei. În 

timp ce Jeanne alungă căţeii, care se liniștiseră, în curtea din spate, 
Cassie observă că șorțul alb și apretat al tinerei femei acoperea 
curbura vizibilă a unei sarcini. 

— Porţi un copil în pântece? o întrebă ea cu afecțiune. Cât de 
obositor trebuie să fie, peste toate grijile pentru familia ta! 

Jeanne izbucni brusc în lacrimi. Îngrijorată, Cassie o conduse la un 
scaun de lângă foc. Pe una dintre bănci zări o pătură pliată, așa că o 
luă, o desfăcu dintr-o scuturare și o așeză în jurul fetei. 

— Vrei ceva? o întrebă ea. Un pahar de apă? 

Jeanne îi răspunse, cu o șoaptă abia auzită: 

— O vreau pe mama. 

Își reluă stăpânirea de sine și scoase o batistă cu care-și șterse ochii 
și-și suflă nasul. 

— Îmi cer iertare, dar plâng din orice zilele astea, spuse ea. Père 
Laurent a fost primul care mi-a spus că port un copil. Nu eram nici eu 
sigură, dar, când am venit în vizită la părinţii mei și l-am găsit aici, m-a 
privit o dată, a zâmbit și mi-a spus că în curând avea să devină stră- 
străunchi. 

Apoi în ochii fetei apărură noi lacrimi. 

— Își poate da seama de asta? întrebă Cassie, uimită. 

— O, da, cum nu! Era vestit pentru asta. Pe când avea parohie, 
tinerele neveste veneau de la kilometri depărtare să vadă dacă le 
putea confirma speranţele. Și nici n-am auzit vreodată să se înșele. 
Trecu o mână ocrotitoare peste curbura modestă a abdomenului. El 
zice că voi avea un fecior, cu toate că nu e prea priceput să zică dacă o 
să fie fată sau băiat. 

Cassie mai auzise de moașe care se pricepeau să depisteze o 
sarcină. Presupuse că un preot bătrân și înțelept, obișnuit să acorde 
atenţie la detalii, poate avea aceleași talente. 

Un tânăr înalt și lat în umeri, cu părul brunet și cu braţul stâng 
lipsă, intră într-un suflet în bucătărie. Pe chipul lui se putea vedea că 
era pregătit de o încăierare. 

— Jeanne! izbucni el. 

Se așeză în spatele ei și-i puse mâna dreaptă pe umăr. 

— Te supără cumva femeia asta? 

Soţul lui Jeanne nu era mult mai în vârstă decât fata, dar părea un 
băiat capabil și foarte protector. Braţul lipsă explica motivul pentru 
care nu era în armată. 


******ebook converter DEMO - www.ebook-converter.comY** 


******Created by ebook converter - www.ebook-converter.com** 


Jeanne puse o mână peste a lui, dar, înainte să-i poată răspunde, 
intră Grey. Cassie se uită cu atenţie la el și se gândi că arăta incredibil 
de bine, chiar și cu mustata aia subţire. Era încă slab, dar nu-i mai 
jeșeau oasele prin piele și avea în plus un aer de autoritate autentic, nu 
ca monsieur Harel, care-și băga nasul peste tot. 

— E totul în regulă, Pierre, îl asigură Jeanne. Domnul acesta spune 
că e englezul care a stat întemnițat alături de Pere Laurent și că a venit 
să-mi elibereze familia. 

— Madame Boyer a zis că acel englez avea părul bălai, replică 
Pierre, suspicios. 

— Mi-am vopsit părul ca să nu atrag atenţia asupra mea, spuse 
Grey și schiţă un zâmbet. În unele părti ale corpului părul încă are 
culoarea naturală, dar va trebui să ne retragem în altă odaie ca să-ți 
pot arăta fără să le jignim pe doamne. 

Pierre roși. 

— Spune ceva în engleză, îi ordonă el. 

Fără nici o clipă de ezitare, Grey începu să vorbească în engleză: 

— Pere Laurent e cel mai înţelept și mai bun la suflet om pe care l- 
am cunoscut vreodată. Nu aș fi supraviețuit zece ani într-o temniţă 
dacă nu ar fi fost el. Am avut mult mai mare nevoie de el decât a avut 
el de mine. 

Pierre recunoscu sunetul limbii engleze chiar dacă nu o putea 
vorbi, așa că încuviinţă printr-o mișcare scurtă din cap. 

— Ce te face să crezi că vei putea elibera familia lui Jeanne din 
castelul Durand? Castelul ăla e un loc dificil, iar Durand a adus gărzi, 
să-l păzească. 

Cassie vorbi pentru prima oară: 

— Am văzut gărzile seara trecută, când am iscodit castelul. Ne-ar fi 
de folos să știm câţi sunt. 

Privirea precaută a lui Pierre se mută acum asupra ei și o întrebă: 

— Dumneata cine ești? 

— Mă numesc madame Renard. 

Jeanne dădu din cap, în semn de recunoaștere, dar remarcă: 

— Mama mi-a spus că erai mai în vârstă. 

— Mă pricep foarte bine să-mi schimb înfățișarea, îi explică Cassie. 
V-am convins oare de identitatea noastră? Nu vă condamn că sunteţi 
așa de circumspecți. 

Jeanne se uită în sus, către soţul ei, și privirile li se întâlniră. După 


******ebook converter DEMO - www.ebook-converter.comY** 


******Created by ebook converter - www.ebook-converter.com** 


un moment în care comunicară în tăcere, Pierre spuse: 

— Păreţi a fi cine spuneţi că sunteţi, dar ce credeţi că puteţi face 
pentru a elibera cinci oameni dintr-un castel bine păzit? Ar fi nevoie 
de-o armată ca să intrati! 

— Avem un plan, spuse Grey. Însă trebuie să obținem mai multe 
informaţii. Întâi de toate, sunteţi siguri că acolo îi ţin? Și, dacă da, sunt 
în temniță? 

Când se ridică, Jeanne părea puternică, încrezătoare și foarte 
asemănătoare cu mama sa. 

— Dacă e să discutăm asemenea lucruri, să o facem în timp ce 
mâncăm. Cine ta te așteaptă, Pierre. Avem supă, deci o să fie de-ajuns 
pentru toată lumea. 

Stomacul lui Grey scoase un sunet aprobator, alungând starea de 
tensiune. Cu toate că stomacul lui Cassie era mai discret, și ei îi era 
foame. Micul dejun pe care-l luaseră în dimineaţa aceea, în șopron, 
fusese compus din pâine, brânză și apă. 

Jeanne se dovedi a fi fiica mamei ei în adevăratul sens al 
cuvântului și scoase la iveală o supă groasă de fasole, pâine proaspătă, 
brânză și un pateu de porc. Cassie se strădui să nu înghită-n sec. 

Chiar dacă soţii Duval aveau să le ceară lui Grey și lui Cassie să 
plece de acolo, măcar aveau să fie amândoi bine hrăniţi. 

capitolul 44 


După ce-și puseră burţile la cale, Jeanne dădu farfuria la o parte și 
privi fix la musafirii săi. 

— Vreţi să-i salvaţi pe cei din familia mea. Cum vă putem ajuta? 

— Cum spuneam și mai devreme, trebuie să fim siguri că sunt în 
viaţă și că sunt ţinuţi în castelul Durand, spuse Grey pe un ton foarte 
serios. Ţi s-a permis să-ți vizitezi părinții? 

Femeia scutură cu tristeţe din cap. 

— Nu i-am văzut, spuse ea, dar Pierre are o verișoară care lucrează 
la castel. Ea a zis că sunt acolo și că a vorbit cu ei prin ferestre, care 
sunt foarte înguste și foarte aproape de pământ. A zis că sunt în două 
celule, mama și sora mea într-una și în cea alăturată sunt tatăl meu, 
Pere Laurent și fratele meu. Nu sunt bine, dar nici nu le e chiar rău, cu 
toate că lui Pere Laurent îi vine tare greu. 

Pe Grey aproape că-l luă ameţeala din pricina ușurării pe care-o 
simți când constată că teama sa că ar fi fost cu toţii morţi se dovedi 
neîntemeiată. 

— Au fost acuzaţi de vreo infracțiune? întrebă el. 

— Am fost cu tata la magistratul din partea locului, ca să-i spunem 
de ei, răspunse Pierre. Pere Laurent a fost acuzat de trădare, iar cei din 
familia Boyer sunt investigaţi ca părtași la infracțiunea lui. Tânărul 
pufni, dezgustat. E absurd, iar magistratul o știe prea bine, dar spune 
că, deocamdată, Durand nu a încălcat nici o lege. 

Din nou, lucrurile stăteau așa cum bănuise Cassie. Mulţumind în 
sinea sa că avea drept partener o femeie care înţelegea ce se petrecea 
în Franţa, Grey întrebă: 

— Ţi-a spus cumva verișoara ta câte gărzi au fost aduse pentru a 
păzi castelul? 

— O duzină, plus un sergent. Sunt angajaţi de către cei de la castel 
și sunt civili, dar verișoara mea crede că au fost cu toţii soldaţi. Chipul 
lui Pierre era marcat de scepticism. Credeţi că vă puteţi pune cu toţi 
deodată, cu șanse de câștig? îi întrebă el. Aveţi cumva vreun pluton de 
soldați englezi ascuns pe undeva pe aproape? 

— Nu avem nici un pluton și nici nu intenționăm să-i atacăm 
frontal. Grey făcu un semn cu capul înspre Cassie. Doamna mea vulpe 
vă va explica. 

— Avem de gând să facem o diversiune, ca să distragem atenţia 

soldaţilor, spuse Cassie. Cât timp o să fie ei distrași de diversiunea 
noastră, noi escaladăm zidul castelului și ne ducem la ferestrele 
temniţei. Cu uneltele potrivite, am putea deschide una dintre ferestre 
și i-am putea ajuta pe prizonieri să scape. 

— Am să sar peste noianul de întrebări pe care le ridică afirmaţia 
dumitale și am să te întreb direct la ce fel de diversiune te-ai gândit, 
spuse Pierre cu asprime în glas. Va trebui să fie ceva destul de serios 
pentru a ţine mai mult de o duzină de oameni ocupați suficient timp 
cât să spargeți temnita din măruntaiele castelului. 

— Grenade explozive, răspunse Cassie calmă. 

Pierre și Jeanne rămaseră cu gura căscată. Întrebarea lui Pierre se 
suprapuse cu cea a soţiei sale: 

— Aveţi grenade la voi? 

— Nu sunt nemaipomenit de periculoase și greu de stăpânit? 

— Sunt periculoase, ce-i drept, recunoscu Cassie, dar de asta și sunt 
așa utile. Am adus destul praf de pușcă și fitil cât să fac vreo două 
duzini de grenade, fiecare dintre ele cam cât un măr mai mare. 

Ilustră mărimea cu ajutorul unei mâini. 

Pierre se uita cu suspiciune la ea. 

— Și sunt destul de puternice cât să treacă prin zidul castelului? 
întrebă el. 

— Nu vrem să dărâmăm zidul, doar cele două porţi, și în nici un 
caz nu intenționăm să rănim servitorii care lucrează la castel, precum 
verișoara ta, îi explică Grey. Dar, dacă aruncăm o duzină și mai bine 
de grenade peste zidul castelului, o să creăm o diversiune. 

Pierre, care părea din ce în ce mai intrigat, întrebă: 

— Grenadele sunt făcute din praf de pușcă pus într-un recipient 
metalic, nu? Aţi adus și recipientele? 

Cassie scutură din cap. 

— Ar fi fost prea grele și ar fi atras prea tare atenţia asupra noastră, 
spuse ea. Când am mai fost pe aici, cu Pere Laurent, mama ta mi-a dat 
să beau coniac de mere dintr-un vas mic și rezistent, de lut. Sper să 
mai aveţi vase din acelea, pe care să le putem folosi pe post de 
recipiente. Turnăm praful de pușcă înăuntru, băgăm fitilul, punem 
dopul la vas și gata, avem o armă de diversiune. 

Pierre o privea deja pe Cassie cu o venerație evidentă. În mintea 
lui se succedau o mulțime de întrebări. 

— Și puteţi voi doi să aruncaţi destule grenade peste zid suficient 

de repede încât să obţineţi efectul pe care-l doriţi? Trebuie să alergați 
destul de mult și să tot aruncaţi, dacă vreţi să explodeze toate 
grenadele cam în același timp. 

Tânărul atinsese unul dintre punctele slabe ale planului lor. Cassie 
îi răspunse: 

— Intenţionez să fac fitilul să ardă cam zece minute. Dar este 
foarte dificil să calculezi timpul de explozie al grenadelor. 

— Și dacă se stinge vreun fitil sau le văd gărzile cum ard și-și dau 
seama ce se întâmplă? 

Cassie ridică din umeri. 

— S-ar putea să se întâmple și asta, admise ea. Trebuie să sperăm 
la momentul potrivit că vor detona destule grenade cât să creăm 
confuzia de care avem nevoie. 

— Vă trebuie mai mulți aruncători de grenade. Pierre rânji. Eu 
sunt un foarte bun aruncător. 

— Nu! exclamă Grey. Nu ne poti fi de ajutor. 

Pierre roși. 

— Din cauza asta? întrebă el și ridică ciotul braţului. 

— Sigur că nu. Asta nu are cum să te împiedice să arunci, spuse 
Grey. Dar e vital să nu fiţi nicicum asociaţi cu întâmplarea asta, de 
vreme ce veti fi primii suspectaţi că i-ati fi ajutat să evadeze. 

— Are dreptate, spuse Jeanne și-și așeză o mână pe braţul drept al 
lui Pierre. Noi nu trebuie să dăm nimic de bănuit. Am o idee pentru 
asta. Magistratul acela e văr cu mama mea. Jeanne zâmbi 
ștrengărește. Noi, cei de pe-aici, suntem toți neamuri. El ne-a dat 
sfaturi în legătură cu situaţia legală. În noaptea în care vă veţi duce la 
îndeplinire planul, noi o să-l rugăm să ne însoţeascăm la hanul din St. 
Just du Sarthe. O să-l cinstim cu o masă bună, de-a lui Madame 
Leroux, iar el ne poate spune dacă a reușit să-i întrebe pe superiorii lui 
dacă arestarea familiei mele are vreun temei legal. 

— Asta-i altă întrebare, spuse Pierre. Să zicem că-i eliberaţi, dar 
unde o să se ducă? Nu se pot întoarce aici, de vreme ce Durand e pe 
urmele lor. 

— Știu. Am găsit un loc unde pot locui o vreme, până decidem cum 
e mai bine. După asta... Grey își desfăcu brațele, într-un gest tipic 
franțuzesc. Dacă va fi necesar, îi vom duce chiar și în Anglia, continuă 
el. Războiul ăsta nu va dura o veșnicie. 

Evită să întâlnească privirea îngrijorată a lui Cassie. Discutaseră de 

multe ori despre asta, în timpul călătoriei. Data trecută, plecarea lor 
din Franţa fusese o adevărată aventură. Șapte oameni deodată avea să 
fie mult mai dificil. Însă el intenţiona să facă tot ce-i stătea în putinţă 
pentru a se asigura că prietenii lui aveau să fie liberi și în siguranţă. 

— Presupun că aveţi dreptate și că nu ar trebui să particip la atacul 
vostru asupra castelului, spuse Pierre cu părere de rău. Dar pot găsi 
alți oameni care să ajute cu inima deschisă. 

Grey își tinu răsuflarea. 

— Ne-ar fi de mare ajutor, dacă sunt oameni de încredere, spuse el. 

— Durand nu este plăcut de nimeni, spuse Jeanne. Oamenii au fost 
indignaţi când i-au arestat pe Pere Laurent și pe-ai mei. 

— Sunt și mulţi regaliști prin părţile locului, adăugă Pierre. Noi nu 
discutăm despre asemenea lucruri. Și nici nu ne turnăm oficialităților 
polițienești. Își ridică braţul ciunt. Am pierdut această bătălie pentru 
Franţa și pentru familia mea, nu pentru Napoleon și nici pentru cine 
știe ce rege de Bourbon, gras și fără minte. Orice om aș recomanda, vă 
puteţi încrede în el. E un om care muncește aici, la fermă, și eu mi-aș 
pune și viața în mâinile lui. 

Grey zâmbi mucalit. 

— Sper să o pot pune și eu pe a mea, spuse el. 

„Și pe a lui Cassie“, adăugă în sinea sa. 

Jeanne ieșise din încăpere, și se întoarse cu un urcior mic și cu 
patru păhărele de ceramică. Așeză urciorul în faţa lui Cassie. 

— Mamei mele i s-a dus buhul pentru coniacul de mere, spuse ea. 
Îl vindem în oraș, la târg. O să fie bun de făcut grenade? Mai sunt vreo 
două duzini de urcioare în cămară. 

Cassie ridică urciorul, să-i aproximeze greutatea, apoi îi scoase 
dopul și se uită cât de groși erau pereții. 

— Ar trebui să funcționeze, spuse ea. Ar fi bine să facem câteva, de 
probă, și să le și încercăm, ca să fim siguri. 

— Atunci haideţi să golim urciorul, spuse Jeanne și turnă câte un 
pic în fiecare pahar, apoi le împărţi celor din jurul mesei. Îl ridică pe al 
ei. Libertate pentru familia mea! 

Grey era bucuros să bea pentru asta. Coniacul de mere era la fel de 
aromat și avea același gust de fructe ca atunci când îl încercase prima 
oară, în iazul îngheţat de la fermă. 

Și-l ameti la fel ca atunci. 

Când Grey și Pierre ieșiră din casă pentru a pregăti caii de culcare 
și a găsi un loc bun să testeze una dintre grenade, Cassie se așeză la 
masă cu Jeanne ca să le pregătească armele pentru test. Adusese cu ea 
câteva kilograme de praf de pușcă și mai mulţi metri de fitil. Jeanne 
privea cu îngrijorare, în timp ce Cassie își făcu o pâlnie de hârtie, ca să 
toarne praful în primul urcior. 

— N-o să explodeze aici, să arunce bucătăria-n aer, nu-i așa? 

— Nu, praful de pușcă e foarte stabil. Grenada nu are cum să 
explodeze dacă nu-i aprinde cineva fitilul. După ce termină de turnat 
praful de pușcă, Cassie tăie o bucată de fitil și-l băgă prin gura 
urciorului, apoi puse dopul și-l fixă bine. Când termină, urciorul părea 
total inofensiv. Un vas mic, pentru coniac, din care ieșea o bucată de 
sfoară. O să mai fac vreo câteva, cu diferite lungimi de fitil și cu 
cantități de praf de pușcă diferite, spuse ea. 

Când începu să lucreze la cea de-a doua grenadă, Jeanne o întrebă: 

— Când o să atacati castelul? 

— Cât mai curând cu putinţă, răspunse Cassie și turnă cu delicateţe 
praful de pușcă prin pâlnie, în urcior. De preferinţă într-una din 
următoarele două, trei nopţi. Luna e în creștere, așa că o să fie tot mai 
multă lumină. Se încruntă și tăie o bucată de fitil. Plus că instinctul îmi 
spune că, mai repede e mai bine. Pentru toţi cei din familia ta, dar în 
special pentru Pere Laurent. 

Jeanne încuviinţă din cap, cu gravitate. 

— Se mai întremase, cât a stat la fermă, dar e fragil, spuse ea. Îţi 
imaginezi ce oroare, să se întoarcă în celula în care a petrecut atâția 
ani! 

— Încerc să nu mă gândesc la asta. 

Cassie își mușcă buza, în timp ce pregătea cea de-a treia grenadă 
pentru teste. Era o operaţiune riscantă, cu multe variabile. Spera ca 
Pere Laurent să se aibă bine cu cel de sus, pentru că aveau nevoie de 
tot ajutorul posibil. 


În noaptea aceea intrară cu toţii în pădure, să testeze grenade. 
Veni chiar și Jeanne, care nu voia să piardă acţiunea. Grey și Pierre 
găsiseră un loc numai bun de făcut teste, pe un povârniș neumblat, de 
partea cealaltă a satului și a castelului. 

Începuse o ploaie măruntă, așa că exploziile aveau să pară niște 
tunete. În timp ce-și croia drum prin pădure, la lumina unei lămpi 

acoperite, Cassie mulțumea în sinea sa pentru asemenea condiţii 
perfecte pentru teste. 

După ce merseră o jumătate de oră, ajunseră la locul cu pricina. 
Între niște aflorimente stâncoase, era un petic de pământ pe care 
creșteau câţiva copaci cam de aceeași înălțime cu zidurile castelului. 
Nu numai că se puteau antrena pentru aruncări, dar puteau socoti ce 
pagube făceau grenadele printre stâncile aflate de cealaltă parte, în 
timp ce ei se puteau adăposti în spatele aflorimentului de pe partea 
lor. 

Cassie cântări copacii cu privirea. 

— Să aruncăm mai întâi niște pietre cu aceeași greutate, să vedem 
cât ne pricepem la aruncat? întrebă ea. 

Grey încuviinţă din cap. 

— Eu și Pierre am strâns mai devreme unele ce păreau să aibă cam 
aceeași greutate, spuse el. Sunt puse grămadă, uite acolo. 

Grey așeză lampa pe o stâncă netedă din spatele său și cântări în 
palmă o piatră. După ce o aruncă de câteva ori în sus, o azvârli cât 
putu peste copaci. Piatra trecu la ceva distanţă pe deasupra copacilor, 
apoi se auzi cum căzu pe stâncile de pe cealaltă parte. 

— Nu-i rău, spuse Pierre, încercând și el o piatră. 

O cântări în palmă, apoi aruncă. Trecu peste copaci la o înălțime 
considerabilă. Nu minţise când spusese că se pricepea la aruncat. 

Urmă Cassie. Piatra azvârlită de ea nu trecu cu mult peste copaci, 
dar putea fi considerată o aruncare bună. Următoarea fu Jeanne. 
Hotărârea i se citea pe chip când își arcui corpul și aruncă - iar piatra 
se lovi de crengile înmugurite ale copacilor. 

— Eu zic că-i bine că luaţi cina cu magistratul acela, spuse Grey cu 
un zâmbet până la urechi. Suntem gata pentru niște muniţie 
adevărată? 

Cassie scoase trei grenade pe care le împachetase într-un sac de 
pânză pentru transport, căptușit cu prosoape. 

— Am pus fitiluri cu lungimi diferite, spuse ea. Cred că vor exploda 
în cinci, trei și două minute, dar e doar o presupunere, pe care vreau 
să o verific. 

Ridică grenada cu fitilul cel mai scurt. Ăsta e alt fel de test, adăugă 
ea, cu mai puţin praf de pușcă. O încărcătură mai mică va fi utilă ca să 
dărâmăm ușa de acces din dos fără să atragem așa tare atenţia, ca în 
față. Ne va mai trebui una, în caz că vom fi nevoiţi să ne facem drum 

până la celule. Nu vreau să omorâm oamenii pe care încercăm să-i 
salvăm. Pierre, fiindcă tu arunci cel mai bine, o poţi azvârli tu pe asta, 
după ce le testăm pe celelalte două. 

Pierre încuviinţă, încântat de idee. Grey începu prin a aprinde 
fitilul primei grenade de la flacăra lămpii, apoi o aruncă. I se alăturară 
lui Jeanne în spatele stâncilor din afloriment, în timp ce Cassie 
cronometra în gând. 

BUUUUM! Pământul se cutremură, iar aerul și sunetul îi ajunseră 
chiar și la adăpostul stâncilor. 

După ce zuruitul sfărâmăturilor de piatră se potoli, Grey spuse: 

— Haideţi să apreciem pagubele. 

Descoperiră un mic crater făcut de grenadă, care împroșcase 
pământul și pietrele din locul respectiv și crăpase stâncile din 
afloriment. Grey își puse mâna caldă pe umărul lui Cassie și întrebă: 

— La asta te așteptai? 

— Da, cu toate că fitilul a ars mai repede decât mă așteptam. Va 
trebui să tai bucăţi mai lungi. 

Cassie aruncă următoarea grenadă, care avea cam aceeași 
încărcătură de praf de pușcă. Se părea că versiunea din mâna lui 
Pierre, cu mai puţin praf, avea să fie numai bună la spartul ferestrelor. 
În timp ce studiau micutul crater pe care-l făcuse, Grey spuse: 

— Am pus arsenalul la punct. 

Cu glasul tremurat de emoție, Jeanne spuse: 

— Planul vostru pare mult mai real acum. S-ar putea ca familia 
mea să fie liberă peste numai câteva zile! 

Cassie nici nu se mai obosi să spună că partea cu grenadele fusese 
cea mai ușoară. 

capitolul 45 


Două zile mai târziu, toate aranjamentele fuseseră făcute și data 
atacului fusesese stabilită pentru acea seară. Pierre și Jeanne plecaseră 
deja, cu o teleagă, la întâlnirea cu magistratul, iar Grey și Cassie erau în 
micul lor dormitor, pregătind echipamentul de care ar fi putut avea 
nevoie. Funii; un drug scurt și greu; arme. Grey se încruntă, dorindu-și 
să fi avut mai multe arme. 

El urma să care echipamentul mai greu și multe dintre grenade, 
într-un pachet pe care le venise năstrușnica idee să-l agaţe de spatele 
lui, lăsându-i astfel mâinile libere. Mai verifică o dată conţinutul, apoi 
încă o dată, cu nervii încordațţi, chiar dacă avusese nesfârșite discuţii 
cu Cassie și întorseseră pe toate părţile posibilitățile de a-și îmbunătăţi 
lista cu materiale. 

— Tensiunea aceasta e ca atunci când pornești la luptă? întrebă el. 
Cât durează să te obișnuiești? 

Cassie nu se schimbase încă în hainele cele negre, bărbătești. Dar 
chiar și așa, cu părul cenușiu și cu o rochie simplă maro, tot era 
plăcută la înfățișare. Era calmă și sigură pe ea. Lui Grey îi era dor de 
părul ei roșcat. 

— Chiar pornim într-o bătălie, așa că e normal să resimţi 
tensiunea, îi răspunse ea. Și, chiar dacă acum ești agitat, de îndată ce 
va exploda întâia grenadă, nervii ţi se vor calma și vei fi sigur pe tine și 
periculos. Am planificat tot ce se putea. Restul e în mâinile Domnului. 

— Sper că Domnul vrea să-l salveze pe unul dintre cei mai buni 
preoţi ai Săi și pe noi odată cu el, spuse Grey și privi înspre bagajul său. 
Mi-aș fi dorit să avem arme de foc. 

— Am mai discutat despre asta, replică ea răbdătoare. Nu am fi 
putut duce o pușcă după noi, prin toată Franţa, fără să dăm de bănuit, 
iar o singură pușcă nu ne-ar fi fost oricum de mare ajutor împotriva 
unui grup întreg de soldaţi. Pistoalele nu au o precizie foarte mare, 
mai ales pe timp de noapte, când ne mișcăm așa repede. Am eu un 
cuţit și știu și să-l folosesc. 

— Când tragi cu arma, inamicul se adăpostește și mai câștigi ceva 
timp, chiar dacă ai un singur glonţ la dispoziţie, sublinie Grey. 

— Așa e, admise Cassie, cu o mână pe micul ei bagaj, în care se 
aflau restul grenadelor. Noi avem în schimb explozibil, pe post de 
arme de foc. 

Grey privi pe fereastră, la cerul care se întuneca tot mai tare. 

— E timpul să mergem? întrebă el. 

Cassie râse. 

— Încă nu, zise ea. Ești nerăbdător asemenea unui copil căruia i s-a 
promis o îngheţată. 

— Nu am mai făcut niciodată așa ceva, spuse el și se cocoţă în patul 
micut din fața patului lui Cassie. 

Jeanne și Pierre le spuseseră pe șleau că nu le păsa care unde 
dormea, așa că împărțeau camera în care stătuseră fiicele familiei 
Boyer. Folosiseră numai unul din cele două paturi strâmte, așa că se 
cam înghesuiseră, dar voiau să fie cât mai aproape unul de celălalt. Un 
pat de o persoană era îndeajuns pentru a face dragoste. 

— E dificil când mergi prima dată la război, punctă Cassie. Dar 
orice are un început. Măcar nu ești un soldat tânăr, de șaptesprezece 
ani, care nu a mai dat ochii cu inamicul în viaţa lui. 

— Nu mi-e teamă că aș fi vreun laș, spuse el încet, în timp ce 
descoperea ce-l măcina. Dar miza e atât de mare! Mi-e teamă că am să 
dau greș, iar asta îi va afecta pe cei din jurul meu. 

— Viaţa și moartea sunt cele mai mari mize, spuse Cassie pe un ton 
calm. Dar cu toţii ne stingem până la urmă. Sper că nu va fi chiar în 
seara asta, dar ar putea vreunul din noi să stea deoparte? 

— Așa cum am spus și când eram în Anglia, asta este ceva ce 
trebuie să fac. Grey o privi încruntat. Dar tu nu ești nevoită. Ai putea 
sta bine mersi în Londra, să înveţi cum să-ţi cheltuiești banii. Nu te-ai 
gândit niciodată să te retragi din jocul ăsta atât de periculos? 

— Ba da, răspunse ea, spre mare lui surpriză. Când l-am vizitat pe 
Kirkland, ca să mă iau de el fiindcă l-a anunţat pe vărul meu că sunt în 
viață, mi-a spus că ar cam fi timpul să mă las de spionaj. Că am făcut o 
treabă minunată și că mi-am ajutat patria, dar că soarta lui Napoleon e 
pecetluită. Schiță un zâmbet. Cu toate că mi-a vorbit foarte 
ceremonios, mi-a spus destul de explicit că nu mai e nevoie de 
serviciile mele. 

Sprâncenele lui Grey se arcuiră a uimire. 

— Ce interesant, spuse el. Și mai interesant e însă faptul că nu mi- 
ai spus nimic din toate astea până acum. 

— Sunt distrusă, recunoscu ea. Cu toate că încă-mi doresc ca 
Napoleon să moară și tirania lui să ia sfârșit, nu mai simt dorinţa să i se 
întâmple toate de mâna mea. Dar cum o să-mi umplu oare timpul 

când nu o să mă mai furișez prin Franţa, și nu o să mai dorm pe 
sponci, și nu o să mai port haine ponosite? 

Grey chicoti. 

— Sunt sigur că vei găsi alte activități pe măsură, cât de curând, 
spuse el. 

După un moment de tăcere, Cassie continuă, cu o mică ezitare: 

— M-am gândit să cumpăr pământ în Norfolk, aproape de familia 
mea, pe care să-l administrez personal. Să am grijă de bunăstarea 
lucrătorilor, poate chiar să fondez niște școli — toate astea-s lucruri ce 
merită făcute. Înainte ca el să-i poată sugera faptul că, dacă s-ar mărita 
cu el ar putea face toate astea, Cassie continuă: Dar tu? Dacă te ajută 
Dumnezeu, mai ai ani buni până să moștenești titlul de conte. Ai să-ţi 
cheltuiești averea pe vin, femei și depravare? 

Grey se înfioră. 

— Mi-a ajuns cât am făcut-o în tinereţe, spuse el. M-am gândit să 
intru în Parlament. Tatăl meu are câteva locuri acolo, iar unul dintre 
reprezentanții lui e bolnav și se gândește să se retragă. 

— Asta s-ar putea să te ţină departe de rele, spuse ea cu un aer 
meditativ. Și o să capeţi o experienţă ce-ţi va fi de ajutor atunci când 
vei moșteni titlul și-ți vei ocupa locul din Camera Lorzilor. 

— Exact! Nu-și putea ascunde entuziasmul din glas. Vreau să iau 
parte la lucruri importante. Vreau să-mi fac relaţii cu ceilalți membri 
ai Parlamentului, pe care să le folosesc mai târziu, când voi fi membru 
în Camera Lorzilor. Lumea se schimbă, Cassie. Este secolul 
revoluțiilor. Dacă vrem să evităm ca Marea Britanie să treacă prin așa 
ceva, sistemul trebuie schimbat astfel încât cetăţeanul de rând să 
poată beneficia de el. Rânji. Iar unul din lucrurile care trebuiesc 
schimbate e felul în care nobili precum tatăl meu controlează mai 
multe locuri din Parlament, continuă el. 

Cassie izbucni în râs. 

— Așadar, vei fi un reformator! spuse ea. Îmi retrag cuvintele de 
mai devreme, cum că o să te ţii departe de rele dacă intri în politică. 
Dar sunt de acord cu ce ţi-ai propus și parcă te și văd membru al 
Parlamentului. 

Poate așa avea să fie. Grey se întrebă dacă vreunul din ei avea să 
supraviețuiască, ca să-și împlinească scopurile despre care vorbiseră 
în seara aceea. Simti cum nervii i se încordează iar și se ridică. 

— Dacă tot e prea devreme să pornim, propun să ne petrecem 

timpul într-un fel în care sigur ne vom relaxa, spuse el și întinse mâna 
către ea. 

În ochii lui Cassie apăru o sclipire. 

— Un plan excelent! se arătă ea de acord. 

Cassie se ridică însuflețită de pe pat și pluti în îmbrăţișarea lui. 
Sărutul lui era feroce și înfometat, deopotrivă cu al ei, în timp ce 
tensiunea care clocotea în ei se transformă într-o pasiune care anihilă 
restul. Trebuia să o adore, să o posede, să o lege de el pentru vecie. 

Pasiunea se aprinse cu și mai mare forță, căci se putea să fie ultima 
dată când erau împreună. 


Pe cerul nopții se amestecau norii și lumina lunii, iar în aer se 
simţea apropierea ploii. Cu toate că Grey și Cassie plănuiseră să ajungă 
primii la întâlnirea de la castelul Durand, doi bărbaţi îi așteptau deja. 
Recruţii purtau haine închise la culoare și-și acoperiseră chipurile, la 
fel cum făcuseră și Grey și Cassie. Erau la adăpostul anonimatului. 
Când Grey și Cassie descălecară, ieșiră din umbră. 

— Liberté, spuse un bărbat robust, cu o voce răgușită. 

Grey îi răspunse: 

— Egalite. 

— Fraternité. 

Odată spus codul până la capăt, bărbatul robust întinse mâna. Grey 
o scutură, mulțumindu-i în gând lui Pierre pentru ajutorul dat 
recrutând grenadieri. O jumătate de duzină se arătaseră de acord să 
participe, iar Pierre îi încredințase că erau tărani cu experiență, pe 
care se puteau baza. În cazul în care apăreau necazuri la castel, 
bărbații se puteau retrage în siguranță. 

Cel de-al doilea grenadier, mai slăbuţ și mai ager în mișcări, spuse: 

— Imediat ce am ajuns noi aici, o trăsură dichisită a urcat drumul 
către castel. 

— Durand? întrebă Grey, iar inima începu să-i bată cu putere. 

— Tot ce se poa”. Gărzile au deschis repejor portile. 

Grey voia să fie și Durand acolo, ca să poată da ochii cu el și să-l 
facă bucăți-bucățele pe acel diavol împielițat. Dar nu cumva, dacă 
stăpânul era în castel, gărzile aveau să fie cu ochii în patru? Sau oare 
atentia le era distrasă de sosirea lui Durand? 

Era imposibil de știut. În orice caz, nu aveau ce să facă. Misiunea 
începuse și trebuia dusă la bun sfârșit. 

Ceilalţi recruți sosiră unul după altul. Când se strânseră toţi, Cassie 
îi adună laolaltă și le spuse cum funcționau grenadele. 

— Fiecare din voi va primi mai multe grenade, cu lungimi diferite 
de fitil, spuse ea pe un ton jos, din care nu se ghicea faptul că era 
femeie. Dacă un fitil arde prea repede, aruncaţi grenada sau scoateţi 
fitilul! Misiunea noastră e să salvăm niște vieţi, nu să ne aruncăm 
prietenii în aer. 

— Și cum aprindem fitilul? întrebă un grenadier cu o voce tânără. 

— Uite, cu astea, spuse Grey și scoase la iveală trei lămpi mici. 
Aprinse una, cu ajutorul unei cutii cu iască, și pe celelalte două, de la 
prima. Cu chepengul închis bine, nu ieșea aproape nici o rază de 
lumină. 

— Una la trei, iar ultima e pentru noi. Amintiţi-vă cât de departe 
răzbat lumina și sunetul pe timp de noapte și feriţi-vă să faceţi prea 
mult din fiecare. Noi o să fim la peretele din spate și avem de gând să 
ieşim printr-o mică ușă de acces, așa că voi va trebui să bombardati 
partea din față a castelului. O grenadă e pentru poarta mare, apoi 
aruncaţi peste ziduri, de fiecare parte a porţii. Întrebări? 

Nimeni nu avea întrebări. Unul dintre bărbaţi spuse: 

— De ani de zile îmi doresc să-l bombardez puţin pe Durand. 

— Aș vrea să-l omor cu mâna mea, spuse bărbatul cel voinic, cu 
nostalgie în glas. 

Nenorocitul nu era deloc plăcut. Grey îi avertiză: 

— Nici nu suntem siguri că e Durand aici. Amintiţi-vă că principala 
noastră misiune e să-i eliberăm pe Pere Laurent și pe familia Boyer, 
fără să facem alte victime. 

— O noapte cu distracţie și grenade, spuse unul dintre voluntari, 
pe un ton vesel. Îmi aduc aminte de vremea armatei. Suntem gata? 

Erau gata. Grey și Cassie erau singurii care aveau cai. Își mânară 
animalele prin pădure, înspre castel. Pământul era încă reavăn după 
ploaia de cu o seară în urmă, așa că nu făceau prea mult zgomot. Când 
ajunseră chiar sub zidul castelului, Grey spuse încetișor: 

— Lăsaţi-ne ceva timp să ajungem în spatele castelului. Bonne 
chance, mes amis, și mulțumirile mele. 

Întinse mâna celui mai apropiat grenadier. 

Bărbatul îi strânse mâna și spuse: 

— Îi plăcerea mea! 

Își strânseră cu toţii mâinile. Apoi Grey și Cassie o luară pe după 

castel, prin pădure. Își priponiră caii undeva printre umbre, nu prea 
departe de castel, în caz că ar fi avut nevoie de ei. 

Apoi așteptară. Bagajul din spatele lui Grey era mult mai ușor, de 
vreme ce împărțise grenadele. Plănuise să ţină mica lampă, stinsă, în 
buzunarul pantalonilor, cât escaladau zidul, și se ruga din tot sufletul 
să nu se stingă. Știa să mânuiască rapid cutia cu iască, dar orice 
secundă pierdută putea însemna diferența dintre succes și dezastru. 

Așteptarea părea interminabilă. Când veniseră în recunoaștere, 
aleseseră o porţiune de zid ce părea mai zgrunțuroasă decât restul, la 
jumătatea distanţei dintre ușa de acces și turnul de observaţie din 
colțul stâng. Era un loc prin care puteau escalada în siguranţă zidul, 
dacă atenţia gărzilor avea să fie distrasă de grenade. Aveau să 
aterizeze aproape de ferestrele temniţei. 

BUUUUUM! Prima explozie zdruncină întunericul. Câteva clipe 
mai apoi, o alta. Apoi alta. Grenadierii se sincronizaseră tare bine. 

Cassie avusese dreptate. De îndată de explodă grenada, Grey se 
calmă și deveni relaxat și concentrat. Aprinse una dintre grenadele cu 
fitil scurt și o aruncă la baza ușii de acces. Apoi ţâșni, împreună cu 
Cassie, către partea de zid pe care o aleseseră. 

Dinspre partea din faţă a castelului se auziră noi explozii și ţipete. 
Izbucniră flăcări, probabil de la vreo șură de lemn care fusese atinsă 
de o grenadă. Apoi alte ţipete. 

Ușa de acces explodă, zdruncinând pământul, în timp de pietre din 
zidul castelului se dislocară și o luară la vale. Grey și Cassie începură 
escalada, fără să mai aștepte să vadă dacă vreuna dintre gărzile 
castelului fusese atrasă de sunetul exploziei. Zidul era destul de ros de 
vreme și de intemperii, așa că aveau în ce-și sprijini mâinile și 
picioarele, dar păreau să înainteze cu viteza melcului. 

Ușoară și sprintenă, Cassie ajunse pe zid înaintea lui Grey. Când 
aproape urcă și el, sprijinul unuia dintre picioare cedă. Pachetul din 
spate îl dezechilibră, și fu la un pas să cadă. Își aruncă un braţ în sus și 
se prinse de marginea unei ambrazuri, reușind astfel să evite căderea. 

Cu inima bătând nebunește, se ridică și se ghemui în ambrazură, 
trăgându-și sufletul. Cassie îngenunche alături, iar el o luă de mână în 
timp ce priveau amândoi agitația pe care o provocaseră. 

Deși nu puteau vedea totul, din pricina castelului care le stătea în 
cale, auzeau glasul unui sergent care zbiera cât putea, ca să adune 
trupele lângă poarta distrusă. Flăcările luminau oamenii care alergau 

și păreau a încerca să ţină flăcările sub control. Doar că nu prea 
răzbeau, căci flăcările se făceau tot mai mari. 

— Perfect, șopti Cassie. E timpul să intrăm. 

Grey scoase un colac de funie din pachet. La unul din capete era 
un laţ. Aruncă ochiul lațului peste unul dintre creneluri și lăsă celălalt 
capăt să cadă pe pământ. În timp ce cobora cu rapiditate, văzu că 
grenada pe care o aruncase spărsese ușa de acces cât să poată trece 
oameni prin ea. Din fericire, explozia nu atrăsese atenţia nimănui, căci 
toți se adunau în grabă în faţă, acolo unde se desfășura atacul 
principal. 

De îndată ce Grey atinse pământul, Cassie se agăță de funie și 
cobori zidul. Bărbatul din el recunoscu faptul că, deși Cassie se 
îmbrăcase cu haine bărbătești, silueta ei nu avea nimic masculin. Când 
ajunse lângă el, îi dădu un sărut, apoi o luară la fugă înspre dosul 
castelului, în curtea liniștită dintre temniţă și grajduri. 

Nu se vedea nimeni. De la șura care ardea în curtea din faţă răzbea 
destulă lumină cât să se vadă cele patru ferestre ca niște fante, ale 
celulelor. Grey se lăsă în jos, lângă cea mai apropiată dintre 
deschizături, care presupunea că era cea a celulei în care stătuse el. 

— Pere Laurent? strigă el, pe o voce joasă. Madame Boyer? 

— Grey, e oare posibil să fii tu? răspunse preotul cu o voce mirată. 

— Eu sunt, și am venit să vă scoatem de aici. Cât timp vorbi, Grey 
încercă gratiile cu mâna. Erau prea bine înfipte ca să poată fi smulse. 
Ești cu Romain și cu Andre? întrebă el. 

— Suntem aici, spuse Romain, încetișor. Viole și Yvette sunt în 
celula de alături. 

Cassie cercetase celelalte ferestre. Spuse către Grey: 

— Nu apucăm să desfacem gratiile. Trebuie să aruncăm fereastra 
asta în aer, cea care e cel mai departe de prizonieri. 

Grey știa că avea dreptate, așa că le spuse oamenilor: 

— Protejaţi-vă. O să ne folosim de o grenadă, ca să intrăm în cea 
mai depărtată dintre celule. 

— O grenadă? se auzi vocea lui Viole, prin fereastra celeilalte 
celule. Deci asta am tot auzit! Vino încoace, Yvette, o să ne băgăm într- 
un colț, ca vulpile. 

Dinspre curtea din faţă se auzi o nouă serie de grenade, în timp ce 
Grey aprinse o alta cu puţin praf de pușcă și cu fitilul scurt, pe care o 
făcuse Cassie special. Din fericire, lampa nu se stinsese în timpul 

încercărilor prin care trecuseră. 

De îndată ce aprinse fitilul, așeză grenada în dreptul celei de-a 
patra ferestre, care corespundea unei celule goale. Apoi se retrase, 
împreună cu Cassie, după un contrafort de piatră din apropiere. 

Grenada explodă odată cu alte două, din curtea din față. Cu toate 
că a lor scosese un sunet modest în comparaţie cu celelalte, 
detunătura tot le înfundă urechile, în timp ce resturi de piatră se 
împrăștiară prin toată curtea. 

— Ar fi trebuit să pun mai puţin praf de pușcă! spuse Cassie, 
enervată și amuzată, în timp ce se repeziră către fereastra de-acum 
făcută ţăndări. În locul ei erau acum o grămadă de moloz și o gaură 
prin care Cassie se putea strecura cam la limită. 

Grey mai avea o funie. Și-o trecu de mai multe ori peste mijloc, 
apoi îi dădu drumul prin gaura din perete. Cassie se târi cu spatele prin 
deschizătură. După ce intră, ţinându-se cu o mână de funie, Grey îi 
întinse încet lampa. 

— Eu o să mă ocup să fac gaura mai largă, spus el. 

— Bun, răspunse ea și dispăru în bezna de jos a celulei reci și 
umede. 

Grey scoase drugul cel scurt din pachet și începu să scoată pietre 
dimprejurul deschizăturii ferestrei. Până acum, totul mersese conform 
planului. 

Nu putea merge așa la nesfârșit. 


******ebook converter DEMO - www.ebook-converter.comY** 


******Created by ebook converter - www.ebook-converter.com** 


capitolul 46 


Cassie ateriză pe bucăţi de moloz desprinse din zid și căzute sub 
fereastră, își scrânti glezna și aproape căzu. Forţa cu care ţinu Grey de 
funie o ajută să rămână în picioare. 

Își verifică glezna și decise că nu păţise nimic, așa că deschise ușiţa 
lămpii ca să intre ceva lumină în bezna de nepătruns. Traversă 
încăperea, ajunse în dreptul ușii și se bucură când descoperi că era 
descuiată. 

Îngână niște mulţumiri pentru faptul că nu trebuia să stea să 
desfacă încuietoarea și păși pe coridor. Din camera gărzilor pătrundea 
pe sub ușă o rază de lumină. Merse rapid la ușă și o încercă. Era 
încuiată, iar din partea cealaltă nu se auzea nici un sunet. În timp ce se 
ruga ca paznicul să fi ieșit afară, să înfrunte atacatorii, scoase 
șperaclul. 

Încuietoarea era veche și avea mecanism simplu, așa că-i luă mai 
puţin de un minut să o deschidă. Cu nervii încordaţi la maximum, 
deschise cu precauţie ușa, ca nu cumva să o aștepte vreun paznic de 
cealaltă parte, gata să o împuște. Încăperea era goală. Și ce 
binecuvântare, inelul cu chei era atârnat pe unul dintre pereţi! Smulse 
cheile și lampa mai mare, lăsată aprinsă în cârligul său. 

Din trei încercări descoperi cheia de la ușa celulei bărbaților, care 
se dădu într-un târziu de perete. 

— Madame Fox? întrebă Romain, nevenindu-i să-și creadă ochilor. 
Lângă el se afla fiul său, cu ochii mari, și Pere Laurent, care nu mai 
părea așa fragil ca ultima dată când îl scosese din acea gaură de 
șoarece. Amândoi bărbaţii aveau nevoie de un bărbierit, însă în rest 
păreau în formă. 

— Nimeni alta, spuse Cassie și-și dădu seama că eșarfa ei neagră îi 
alunecase în jurul gâtului și-i descoperise chipul. O să plecăm prin 
celula din capăt, unde a fost lărgită fereastra și e și o funie. André, tu 
ești cel mai ușor. Tatăl tău te poate ridica și te poate ajuta să ieși. Apoi 
îl poţi ajuta pe Sommers să-l trageţi afară pe Pere Laurent. 

Romain privi cu încăpățânare: 

— Nu plec nicăieri fără fiica și soția mea. 

— Până-i eliberezi pe Andre și pe Pere Laurent, eliberez și femeile. 
Și acum, mișcarea! 

Îi dădu lui Romain lampa mai mare, apoi se apucă să descuie ușa 

care dădea spre celula femeilor. Încă o dată, dură câteva clipe 
interminabile până găsi cheia potrivită. De cum se deschise ușa, Viole 
și Yvette se rostogoliră afară. Viole o îmbrăţișă pe Cassie. 

— Mon ange! 

— Nu sunt înger! spuse Cassie și îi răspunse rapid la îmbrăţișare, 
ușurată că prietenii ei păreau să fi supravieţuit cu bine perioadei de 
temniţă. Și acum, haideţi. Cu cât plecăm mai repede, cu atât mai bine! 

Se duseră în celula care dădea afară, unde-l găsiră pe Pere Laurent 
care era împins de jos de către Romain și tras de sus de către Grey. 
Probabil că era dureros și dificil, însă părintele ajută cât putu, fără să se 
plângă. 

În timp ce Père Laurent dispăru către suprafaţa pământului, 
Romain își strânse fiica și soţia într-o îmbrăţișare pătimașă. 

— Yvette, tu prima, spuse el cu glasul sugrumat de emoție. Te ridic 
eu. Apoi te prinzi de funie și îi lași pe Sommers și pe Andre să te tragă 
afară. 

— Oui, papa, răspunse fata și își făcu loc printre dărâmături, apoi 
se cățără cât putu de sus, cu ajutorul funiei. Romain îi făcu vânt, astfel 
că ajunse cu mâinile aproape de gaura de la ieșire. Se mai târî o clipă 
pe brânci și reuși să iasă. 

— Viole, tu urmezi, îi ordonă Cassie. 

Femeia era mai greoaie decât fiica ei, așa că dădu și Cassie o mână 
de ajutor. Șoldurile durdulii ale lui Viole trecură cu greu prin 
deschizătura lărgită. 

— Acum dumneata, milady vulpe, spuse Romain. Este nevoie de 
forţa tuturor ca să fiu tras sus. 

Cassie își dădu seama că avea dreptate, așa că-i permise să o ridice. 
Când ieși la suprafaţă și nu văzu nici un gardian înarmat care să-i 
amenințe, se simţi tare ușurată. Cassie îl strânse pe Grey de braţ, și 
ușurarea îi invadă sufletul. 

— Crezi că Romain va încăpea prin deschizătură? 

— La limită, dar o să treacă, spuse Grey și desfăcu funia din jurul 
taliei, apoi o dădu mai departe, către ceilalți. Oricine se simte mai în 
putere poate ajuta, spuse el. 

Cassie, împreună cu cei din familia Boyer, apucară de funie. Pere 
Laurent spuse, cu tristeţe în glas: 

— Eu nu-s bun decât să mă rog. 

— Atunci roagă-te, părinte! spuse Cassie și simți cum greutatea lui 

Romain începu să tensioneze funia. Trebuia adus la suprafață tocmai 
din fundul celulei, iar statura sa și mușchii de fermier făceau să atârne 
tare greu. 

Apăru mai întâi capul lui Romain, apoi umerii. Trecu, într-adevăr, 
la mustață, dar în timp ce bărbatul își făcea loc prin fereastra 
destrămată, Cassie răsuflă ușurată. Aproape trecuse... 

Însă era prea devreme pentru ușurare. Romain tocmai pășise pe 
pământ, când răsună dintre ziduri ecoul unei voci tunătoare: 

— Wyndham! Ştiam eu c-ai să vii! 

Cassie ridică privirea și-l văzu pe Claude Durand care venea ţanţoș 
către ei, în timp ce mantia sa închisă la culoare sclipea în lumina 
torțelor pe care le aduceau cu ei cei șase soldaţi în fruntea cărora se 
afla. 

Grey și Cassie nu mai aveau nici o clipă de pierdut. 

Grey șopti printre dinţi, către Cassie: 

— Scoate-i pe toţi prin ușa de acces, cât îi distrag eu atenţia. 

Cassie scoase un sunet de durere, dar nu comentă: 

— Să fii atent, fir-ai să fii! 

— Aș prefera să fiu un laș viu decât un erou mort, o asigură el. 

Dar, în timp ce se întorcea cu faţa către Durand, Grey își dădu 
seama că era posibil să nu aibă de ales. Soarta închisese cercul și-l 
adusese înapoi, în acel loc, față în faţă cu același dușman. 

Grey presupuse că bezna din spatele său îi împiedica pe Durand și 
pe soldaţii lui să-i vadă pe cei evadați. Dacă reușea să le mențină 
atenţia asupra sa, poate că nici nu aveau să o observe pe Cassie, care 
călăuzea preţioasa marfă spre un loc sigur. 

Era momentul să producă acea diversiune. Trase jos eșarfa și-și 
arătă chipul. În timp ce-n spatele său răsunau pașii celor care se 
retrăgeau, o porni către Durand cu încrederea în sine plină de 
aroganță, demnă de un aristocrat, convins că asta avea să-i capteze 
atenţia bărbatului. 

— Normal că sunt aici, Durand, tărăgănă Grey cuvintele. Foarte 
urât din partea ta să bagi oameni nevinovaţi în temniță doar ca să mă 
ademenești pe mine înapoi în Franţa. M-ai fi putut omori oricând, în 
cei zece ani cât am stat aici. Mai bine o făceai decât să joci jocuri din 
astea caraghioase, de-a șoarecele și pisica. 

— A fost o greșeală pe care intenţionez să o corectez! replică 
Durand și îndreptă către el un pistol pe care-l armă, cu mâna 

tremurând din pricina furiei. 

Care erau oare șansele ca pistolul să nu tragă corect sau ca Durand 
să rateze? Nu prea conta, de vreme ce-i asigurau spatele jumătate de 
duzină de soldaţi înarmaţi cu puști, care mai erau și profesioniști, nu 
amatori ieșiți din minti. 

— De ce mă urăști atât de mult? îl întrebă el, făcând conversaţie. 
Aș fi priceput dacă m-ai fi împușcat din capul locului. O crimă comisă 
din pasiune e o chestie veche de când lumea. Dar de ce să arunci un 
băiat fără minte-n cap în temniţă, zece ani de zile? 

— Am vrut să suferi! spuse Durand, care părea că-și pierduse 
minţile și ținea pistolul de parcă ar fi savurat momentul și nu voia să 
tragă prea curând. Aristocraţi răzgâiaţi și egoiști ca tine au ruinat 
Franţa. Te-aș fi trimis la eșafod, dar moartea ti-ar fi fost atunci prea 
ușoară, și totul în viața ta fusese așa ușor pentru tine. Meritai să mori 
de o moarte cumplită. 

— Ai dreptate, eram răzgâiat și egoist, dar măcar asta se datora 
faptului că eram tânăr și nu știam să mă port pe măsura sângelui meu 
nobil, spuse Grey și se opri la douăzeci de pași de celălalt bărbat. 
Încerca să găsească o insultă cât mai grosolană, ca să moară ca un 
englez neînfricat și nonșalant. Era ciudat că întâmplarea îl adusese în 
locul acela, să-și găsească sfârșitul. Dar, de când îl salvase Cassie, 
avusese parte de cele mai frumoase săptămâni din viaţa lui. 

Asta îi dădu o idee. Așa că, în loc de o insultă, spuse pe un ton 
trândav: 

— O să fii mai mult decât îngrozit să afli că anii de temniță m-au 
făcut un om mai bun și că, pe deasupra, în lunile de când am fost 
eliberat am trăit într-o fericire demnă de o întreagă viață de om. 

— De acum nu o să mai ai parte de ea! tună Durand și privi la 
teava pistolului cu ochii mijiți. Să te împușc în genunchi, ca să dureze 
zile și nopţi la rând până mori în urlete agonizante? Sau să-ți bag mai 
bine un plumb în inimă și să termin o dată pentru totdeauna cu 
prostia asta? 

— Mă lași pe mine să aleg? Ce gest cavaleresc din partea ta! spuse 
Grey și făcu o plecăciune scurtă, ironică. Va trebui să mă mai gândesc 
la propunerea ta. S-ar putea să supraviețuiesc unei răni la genunchi, 
dar, dacă nu voi reuși, e un fel dat naibii de a muri. Dar să fiu împușcat 
în inimă pune punct definitiv. 

— N-am să te las să alegi, englez nenorocit ce ești! mârâi Durand. 

Durand tinti și tocmai se pregătea să tragă, când o siluetă 
întunecată trecu deodată pe lângă Grey. Dumnezeule mare, era Pere 
Laurent! Bătrânul preot părea s-o fi luat razna, dar ţinea capul sus. 

Cu o voce puternică, care ar fi putut umple o biserică, spuse: 

— Nu omori încă un om nevinovat, Claude. Ai destule păcate care- 
ți apasă sufletul. 

Pistolul din mâna lui Durand începu să se bâţâie. 

— Pleacă de aici, bătrân dezgustător! spuse el. Nu ești judecătorul 
meu! 

— Ți-am fost doar confesor, replică Pere Laurent calm și păși între 
Grey și Durand. Dumnezeu e judecătorul tău, dar El e milos. Căinţa e o 
cale de urmat chiar și de cei mai mari păcătoși, câtă vreme o fac din 
tot sufletul. Căiește-te, cât nu e prea târziu. 

— Sunt deja condamnat iadului! spuse Durand și strânse degetul 
pe trăgaci. În aceeași secundă, din întuneric zbură către ei un cuţit, 
care se înfipse în braţul lui Durand. Cassie! 

Durand blestemă și-și trase mâna, în timp ce pistolul slobozi un 
glonţ. Detunătura răsună între zidurile castelului, iar Pere Laurent se 
prăvăli la pământ. 

Pere Laurent! Inima lui Grey zvâcni ca și cum cutitul s-ar fi înfipt 
de fapt acolo, iar el se aruncă dincolo de preot, asupra lui Durand, 
înainte ca blestemăţia aia de om să aibă timp să mai încarce o dată 
pistolul. Poate că soarta lui Grey și a lui Pere Laurent fusese deja 
pecetluită, însă Grey avea de gând să-l ia și pe Durand cu ei. 

Se luară la trântă într-un talmeș-balmeș de pumni și mădulare 
care împărțeau lovituri. În timp ce sergentul striga la soldaţi să nu 
tragă, căci ar fi putut împușca pe cine nu trebuia, Durand șuieră: 

— Scârnăvie nătângă și decadentă ce ești! Crezi că vei scăpa cu 
viaţă? 

— Probabil nu, spuse Grey și-și aminti de cealaltă confruntare a 
lor, pe vremea când Grey era slăbit de cât stătuse în temniţă. Durand 
era în continuare incredibil de puternic pentru vârsta lui și se dovedea 
un luptător mârșav și rezistent, însă de data aceasta Grey era mai 
puternic și stăpânit de o furie soră cu moartea. Dar nu mă duc singur 
pe copcă! continuă el. 

Încleștă mâinile în jurul gâtului lui Durand și opri un șuvoi de 
obscenități. Cu colţul ochiului văzu soldaţii care se apropiau ca să-i 
despartă pe cei doi bătăuși. Fra timpul să pună punct. 

— În numele legii, te execut, Claude Durand! decretă el. 

Răsuci gâtul bărbatului mai vârstnic. Se auzi un pocnet, apoi suflul 
vieții dispăru din ochii lui Durand. 

O clipă mai târziu, niște mâini hotărâte îl apucară și-l traseră în 
sus. Sergentul scoase pușca, o armă și tinti direct spre pieptul lui Grey. 
Bărbatul nu simţi nici urmă de teamă, ci doar un singur regret. „Ar fi 
trebuit să-i spun lui Cassie că o iubesc.“ 

Sergentul tocmai arma pușca, când se auzi din spatele său o voce 
puternică, de femeie: 

— Oprește-te! Nu-l împușca pe acest bărbat! 

Grey și soldaţii lui Durand întoarseră numaidecât capetele în 
direcția din care venea vocea. O femeie înaltă, planturoasă, se îndrepta 
cu pas grăbit către ei, cu o mantie fluturând în jurul ei. Un înger 
întunecat, luminat doar de focul de la șură. 

Se opri la mai bine de trei metri de Grey, cu răsuflare întretăiată. 

— Fără împușcături și fără violenţă! Dacă vreţi să fiți plătiți pentru 
munca depusă la castel, tu și oamenii tăi. Am să dau tuturor un ban în 
plus dacă puneţi ordinul în aplicare începând din acest moment. 

Sergentul îngăimă: 

— Madame, porcul ăsta v-a omorât soţul! Un ministru al 
guvernului! 

— Acest bărbat a acţionat astfel pentru a se apăra, spuse Camille, 
privind fix la cadavrul soţului său. Își făcu cruce și continuă să 
vorbească: A refuzat mila Domnului, așa că a primit în schimb 
pedeapsa Domnului. 

Grey fu eliberat, deși auzi blesteme scuipate printre dinţi. Dar, de 
vreme ce soldaţii aceia erau mercenari, promisiunea câștigului în bani 
era suficientă pentru a-i face să coopereze. 

— Domnule sergent Dupuy, adună-ţi oamenii să stingă focul, îi 
ordonă Camille. Castelul ăsta e aici de cinci secole, nu vreau să ardă în 
seara asta. Înghiţi cu greutate, apoi continuă: Spune-i castelanului să ia 
cadavrul soţului meu și să-l ducă în capelă și tocmește tâmplarul 
domeniului să-i facă un coșciug. 

Dupuy se încruntă, apoi strânse oamenii dintr-o privire și se 
îndreptă către locul incendiului. Grey făcu o plecăciune adâncă în faţa 
salvatoarei sale. 

— Mulţumirile mele sincere, madame Durand, zise el. 

— Grey. A trecut ceva vreme, răspunse ea încetișor. Aș prefera să- 

mi spui Camille. 

— Arăţi bine, Camille. Așa și era. Formele i se mai rotunjiseră, în 
păr îi sclipeau fire argintii, dar era în continuare o femeie atrăgătoare. 
Îmi pare rău că a trebuit să vezi când a fost ucis soţul tău, adăugă Grey. 

— Mie nu-mi pare rău, replică ea în timp ce chipul îi trăda 
strădania de a-și păstra stăpânirea de sine. Au fost... multe între noi, 
dar era un monstru. 

Grey surprinse o mișcare cu coada ochiului și, când se întoarse, o 
văzu pe Cassie, care îl ajuta pe Pere Laurent să se ridice. 

— Pere Laurent, se bucură el, ești în viaţă! 

— Sunt, așa e, iar glonțul mai că nici nu m-a atins. Cuţitul lui 
madame Renard a zădărnicit împușcătura lui Durand, dar, pentru că 
sunt bătrân, o zgârietură la un umăr a fost de-ajuns ca să mă pună la 
pământ. 

— Mulţumesc cerului! spuse Camille și luă mâinile preotului într- 
ale sale. Vă jur că nu am știut ce v-a făcut Durand, nici dumitale, nici 
lui Lord Wyndham. Nu mi-a spus niciodată, iar eu nu am mai venit la 
castel, pentru că nu-mi place. 

— Nu a fost niciodată un loc al fericirii, se arătă de acord Pere 
Laurent. 

Camille cuprinse cu privirea zidurile sumbre, de piatră, și se simţi 
străbătută de un fior. 

— Îmi place mult mai mult Parisul, continuă ea. Dar Durand a 
insistat să vin și eu, de data asta, pentru că voi găsi aici ceva ce mă va 
amuza. 

Durand dorise ca ea să-i vadă pe Grey și pe Pere Laurent murind. 
Bărbatul ăla chiar fusese nebun de-a binelea și-și obligase soţia să fie 
martora poftelor lui nebunești. 

— Nu am crezut nici o secundă că-i tolerezi purtarea, spuse 
preotul, pe un ton plin de înţelegere. 

Camille eliberă mâinile preotului și se întoarse cu fața către Grey. 

— Îmi cer iertare, băiatul meu cu păr auriu, spuse. Nu m-aș fi 
gândit niciodată că o clipă de plăcere poate avea asemenea urmări. 
Strâmbă din buze. Pe Durand îl stârneau indiscreţiile mele. Dar ar fi 
trebuit să-mi dau seama că nu se cade să aduc un englez în patul meu. 
Nu a putut suporta asta. 

Totul era prea tipic franțuzesc pentru gustul lui Grey. Îi luă mâna 
și i-o sărută delicat. 

— Nu trebuie să-ţi ceri scuze, spuse el. Amândoi am păcătuit. Dar 
ăsta e trecutul. Important este prezentul. Nepoata lui Pere Laurent și 
familia ei pot pleca acasă fără să se aștepte la repercusiuni? 

— Sigur că da. Nu ar fi trebuit să fie niciodată întemnițați. Poţi 
împrumuta o trăsură, ca să-i duci acasă. Pere Laurent, poţi rămâne 
până mâine-dimineațţă? Rana dumitale trebuie îngrijită, iar eu am 
mare nevoie să mă spovedesc. Privirea lui Camille alunecă înspre 
cadavrul lui Durand. Plus că... mai trebuie organizată și o 
înmormântare. 

— Sigur că da, draga mea. Preotul, care îngenunchease ca să 
închidă ochii lui Durand, se apropie de Camille și o luă de braţ, apoi 
porniră împreună spre castel. 

Privirea lui Grey se îndreptă către cadavrul lui Durand. Nu simţea 
nici urmă de triumf. Nu se simţea vinovat că omorâse un monstru. Se 
simţea obosit dar fericit că lungul coșmar luase sfârșit, iar el și 
prietenii săi supravieţuiseră. 

Cassie stătuse retrasă în umbră, dar acum înaintă și i se alătură lui 
Grey. 

— Ai gusturi interesante în ce privește amantele, și mulțumesc 
cerului pentru asta, spuse ea. 

Grey își trecu un braţ pe după Cassie, atât de obosit încât abia se 
mai putea ţine pe picioare 

— Poate că rugile lui Pere Laurent au adus-o aici chiar la 
momentul potrivit pentru a săvârși un miracol. Acum avem nevoie de 
un somn bun și de o călătorie în siguranţă, înapoi în Anglia. Ar fi prea 
mare ironia ca, după ce am supravieţuit acestei întâmplări, să fim 
omorâţi pe drumul de plecare din Franţa. 

— Asta nu o să se întâmple, îl asigură Cassie. În curând o să 
ajungem înapoi în Londra, în siguranţă, iar Kirkland o să scoată un 
mare oftat de ușurare. 

Grey se concentră încă o dată asupra prezentului și întrebă: 

— Familia Boyer a scăpat cu bine? 

— Nu au vrut să plece, în caz că aveai nevoie de ajutor. 

Se întoarse și-i văzu pe Viole și pe Romain, împreună cu copiii lor, 
cum se grăbiră să ajungă lângă el. Aveau mare nevoie de o baie și de 
niște haine curate, dar pe chipul tuturor se lăţea un zâmbet radios. 

Viole se duse de-a dreptul la Grey și-l sărută pe obraz. 

— Ai curajul a zece lei, monsieur Sommers! spuse ea. 

Grey îi aruncă un zâmbet obosit. 

— Înseamnă că unchiul dumitale are curajul a o sută de lei, replică 
el. 

— Cred că rugile lui ne-au adus un miracol, spuse ea și-și trecu 
încet o mână pe după talia lui Romain, ţinându-se strâns de el. Este 
cam mult de mers pe jos până la fermă. De unde putem lua căruţa aia 
de care zicea madame Durand? 

— În grajd, spuse Grey, apoi își trecu un braţ în jurul umerilor lui 
Cassie și îi conduse într-acolo. Eu și domniţța mea vulpe vom veni 
călare. Ne putem odihni o zi, două, înainte să plecăm spre casă? 

— Puteţi sta cât vă poftește inima, mon heroes, spuse Romain cu 
înflăcărare. 

Când pătrunseră în curtea principală a castelului, Grey văzu că 
două șuri ardeau, însă focul era stăpânit, mulţumită eforturilor făcute 
de soldați, alături de o parte dintre slujitorii castelului. 

Nu era nici urmă de grenadieri. Oamenii se retrăseseră probabil în 
pădure, să urmărească totul de la distanță. Cu toate că se vedeau 
numeroase cratere făcute ici-colo de grenade în interiorul zidurilor 
castelului, nu văzu nici un cadavru însângerat. 

Viole avusese dreptate. Fuseseră martorii unui adevărat miracol. 

capitolul 47 


Când Grey și Cassie ajunseră înapoi la fermă, era deja foarte târziu. 
Lipiră cele două paturi unul de altul și dormiră îmbrăţișaţi, în ciuda 
golului dintre saltele. Cassie era așa obosită, că ar fi dormit și pe un pat 
de cuie. 

Se trezi aproape de amiază. Mai picoti un timp, fără să deschidă 
ochii. Avusese mari îndoieli că va mai apuca ziua de mâine, dar uite că 
era în viață. Și mai avea vreo două săptămâni, dacă nu mai bine, de 
petrecut alături de Grey, până ajungeau înapoi în Anglia și trebuiau să- 
și ia iar rămas-bun. 

— Zâmbești ca o pisică mulțumită, îi șopti Grey la ureche, cu 
răsuflarea caldă. Vrei să ne sculăm și să găsim ceva de mâncare? Mi-e 
o foame de lup. 

— Aventurile care-ţi pun viaţa în pericol trezesc apetitul 
oamenilor. Se gândi dacă să-l seducă -— ceea ce nu era niciodată greu —, 
dar îi era foame și voia să se asigure că toată lumea era bine. 

Se dădu jos din pat, se spălă repede la lighean și-și trase pe ea 
rochia cea plictisitoare, a doamnei Harel. Avea de gând să ardă 
oribilitatea aia când ajungea înapoi în Anglia. 

Se luară după râsete și ajunseră în bucătărie. Cassie și Grey intrară 
și-i găsiră pe cei din familia Boyer și Duval în culmea fericirii. Fură 
amândoi întâmpinați cu strigăte de bucurie și fură așezați la masă, faţă 
în faţă cu Pere Laurent, care tocmai se întorsese de la castelul Durand. 
Cassie resimti satisfacția faptului că Grey nu-și mai pierduse cumpătul 
în compania atâtor oameni. 

— Arătaţi bine, părinte, spuse Cassie. Preotul era curat și părea 
relaxat și tocmai înfuleca dintr-o omletă cu brânză și ierburi. 
Zgârietura de la umăr nu-i adâncă, nu? întrebă ea. 

Pere Laurent îi aruncă un zâmbet malitios. 

— Oamenii mi-au cântat prohodul de pe vremea când eram un 
țânc bolnăvicios, și uite că tot aici sunt, spuse el. Glonţul abia de m-a 
atins. Cred că m-a dat pe spate pentru că mi-a prins materialul hainei. 

Grey scutură cu fervoare mâna prietenului său. 

— Mai să nu-mi cred ochilor când te-am văzut înfruntându-l pe 
Durand! exclamă el. A fost cel mai curajos gest din câte mi-a fost dat să 
văd. 

Pere Laurent ridică din umeri. 

— În cel mai rău caz mă omora, spuse el, ceea ce nu-i așa un 
dezastru pentru un credincios. Dar mă bucur că am să mă pot întoarce 
la biserică și la congregatie. Îl privi pe Grey cu seriozitate. Nu aș fi vrut 
să-ți riști viaţa pentru un boșorog ca mine, dar, de dragul lui Viole și al 
familiei ei, îţi sunt profund recunoscător. 

În timp ce Grey primea stingherit mulțumirile, Viole puse în faţa 
lui Grey și a lui Cassie căni aburinde de cafea adevărată și scumpă. 

— Nu e minunat felul în care ne ajutăm unii pe alţii? spuse ea. 

— Dovada vie a faptului că francezii și englezii pot fi prieteni la un 
semn, răspunse Cassie și-și turnă frișcă și zahăr în cafea, apoi luă o 
înghiţitură. 

Era delicioasă, fierbinte și revigorantă. Căldura și energia i se 
strecurară prin corpul obosit. 

— Sper ca viitorul să aducă pacea cât mai curând, rosti Grey, apoi 
își săltă cana de cafea înspre Cassie, ca pentru un toast, și o privi cu 
deosebită căldură. În calitatea ei de cetăţean francez și englez, în 
același timp, era întru totul de acord. Nu-și dorise niciodată să fie 
război între cele două ţări. 

În timp ce Cassie începu să mănânce din omleta pe care i-o pusese 
Yvette în faţă, Pere Laurent spuse, cu un aer meditativ: 

— Culoarea naturală a părului tău e roșu, precum îţi zice și 
num ele, așa-i? 

Cassie înghiţi înainte să răspundă: 

— Mai aproape de nuanţa vulpii decât de cea a morcovului cu care 
semănam când eram copilă. 

Părintele chicoti. 

— Oare copilul va avea părul roșu? se întrebă el. 

Cana de cafea a lui Cassie se opri în aer, la jumătatea drumului, iar 
privirea îi rămase aţintită asupra preotului. Sprâncenele albe și groase 
ale lui Pere Laurent se arcuiră. 

— Nu știai că porți un copil? Sigur, e foarte devreme, și ai fost 
ocupată cu alte lucruri. 

Cassie simţi cum tenul ei palid se făcu roșu ca focul, în timp ce toţi 
își întoarseră privirile curioase către ea. Grey se ridică brusc, o apucă 
strâns de braţ și spuse, pe un ton amabil: 

— Vă rog să ne scuzati, eu și logodnica mea avem de discutat. 

O scoase rapid din bucătărie, și se întoarseră în odaia lor. După ce o 
așeză pe Cassie, care tremura din tot corpul, pe unul din paturi, 

îngenunche și făcu focul. Ea se simţi recunoscătoare, căci era în stare 
de șoc. 

Grey rămase în picioare, privind-o cu atenţie, și părea foarte înalt 
și lat în umeri. 

— Să înţeleg că nu știai? 

Cassie încuviinţă din cap, în timp ce stomacul începu să i se 
frământe. 

— Jeanne mi-a spus că Pere Laurent se pricepe foarte bine să 
recunoască femeile care poartă copii. Eu... m-am simţit cam ciudat, dar 
am crezut că din cauza grijilor și a pericolelor. 

— N-ai spus tu că ai o metodă infailibilă de protecţie? 

— Seminte de morcov sălbatic. Funcţionează destul de bine, dar 
nici o metodă nu e infailibilă. Zâmbi pieziș către el. Numai cerul știe la 
câte încercări am pus săracele seminţe de morcov. 

— Sunt... Grey scutură din cap, căutându-și cuvintele. Sunt copleșit. 
Uimit. Încântat. Nu am crezut că voi apuca vreodată ziua în care să fiu 
tată. Se așeză pe patul din faţa ei. Cu genunchii la o palmă distanţă de 
ai ei, privind-o cu atenţie. Dar tu ce părere ai de această schimbare 
bruscă de situaţie? 

Cassie ezită, în timp ce mintea-i lucra cu repeziciune. 

— Sunt încântată, pentru că nici eu nu am crezut că voi avea 
vreodată un copil. Sunt îngrozită de faptul că momentul e... nepotrivit. 
Îi aruncă o privire încruntată. Și sunt de-a dreptul enervată de faptul 
că acum te vei simţi obligat să te căsătorești cu mine. 

— Greșești. 

Cassie clipi. 

— N-o să te comporti ca un adevărat domn onorabil și nu vei 
insista să ne căsătorim pentru binele copilului? 

— Nu, n-am să fac asta. Se aplecă și îi cuprinse mâinile. Copilul va fi 
o adevărată bucurie, dar căsătoria este un detaliu irelevant. Avea 
oricum intenţia de-a încerca să te conving să te măriţi cu mine. Atâta 
doar că purtăm această discuţie un pic mai devreme decât mă 
așteptam. 

Cassie încercă fără succes să-și tragă mâinile dintr-ale lui, însă o 
prinsese blând, dar ferm, și nu părea momentul potrivit să se încaiere 
cu el. 

— Dacă nu mă înșală memoria, spuse ea, am purtat deja o discuţie 
în care ţi-am explicat că nevoia ta de a mă avea nu poate fi temelia 

unei căsătorii și că peste un an vei vrea ceva diferit de ce vrei acum, 
spuse ea, exasperată. Am crezut că ești de acord cu mine. 

Grey zâmbi ștrengărește, și era atât de frumos, încât Cassie mai că 
se topi. 

— Am fost de acord cu o parte din ce ai spus, zise el. La momentul 
respectiv, am crezut că ai fi nebună să accepţi un tip ca mine, pe 
jumătate zărghit. Dar sunt mai bine acum. A trecut mai mult de o lună 
de când n-am mai încercat să omor pe cineva fără un motiv întemeiat. 

Cassie își dădu ochii peste cap. 

— Am auzit și pledoarii mai convingătoare decât asta, spuse ea. 

— Foarte bine, replică el și se aplecă, privind-o fix, cu ochii lui 
cenușii încercănațţi, dar însufleţiți. M-am schimbat mult în ultimele 
două luni, și tu la fel. 

Își aminti de spionul îndârjit și precaut care era în momentul în 
care o trimisese Kirkland la castelul Durand și dădu aprobator din cap. 

— Farmecul tău legendar își face efectul și când ești pe jumătate 
dus cu pluta, zise ea. 

Era rândul lui Grey să-și dea ochii peste cap când o auzi pomenind 
iarăși de farmecul său legendar. 

— Nu e nimic rău să dorești pe cineva, spuse el hotărât. Părinţii 
mei au nevoie unul de altul în fiecare minut, în fiecare zi, pentru că 
sunt devotați unul altuia. Sunt în culmea fericirii când sunt împreună. 

— Par foarte atașați unul de altul. 

Grey îi simţi nota de îndoială din glas și spuse, prompt: 

— i-e teamă că, dacă mi-au plăcut întotdeauna femeile, sunt 
incapabil să fiu fidel? Aici greșești. Tata a fost exact ca mine, din câte 
mi s-a spus. Un tânăr galant, care a fost un admirator înflăcărat chiar și 
al mamei tale. Apoi a întâlnit-o pe mama mea. De atunci nu s-a mai 
uitat la nici o altă femeie. Eu îi semăn tare mult. Am împărțit în stânga 
și-n dreapta jurăminte de foc, până am întâlnit femeia potrivită. Pe 
tine. Te iubesc, și asta nu o să se schimbe cu nimic dacă mai așteptăm 
un an. 

Îl privi fix, dorindu-și să-l poată crede. Incapabilă să-l creadă. 

Grey îi ridică mâinile amândouă și o sărută pe una din ele, apoi și 
pe cealaltă. 

— Te iubesc, Cassie Catherine Cat, spuse el încet. N-am mai întâlnit 
niciodată o femeie așa puternică, elegantă și în care mi-aș pune toată 
încrederea. Și nici nu-mi pot imagina o soţie care să mă poată înţelege 

mai bine decât tine, și sunt multe de înţeles. 

La asta nu se gândise. Ce-ar fi putut face o tânără domniţă crescută 
la adăpost de urgiile vieţii cu bărbatul înspăimântat și complicat în 
care se preschimbase el? Mâinile ei se strânseră peste ale lui, într-un 
gest protector, când își dădu seama că nu voia să-l lase în braţele cuiva 
care nu ar fi apreciat cum se cuvine la el puterea, rezistenţa și curajul 
câștigate cu un preț mult prea mare. 

Când văzu că expresia de pe chipul ei se schimbase, Grey adăugă, 
serios: 

— Mă comport destul de bine, dar nu sunt nici pe departe normal. 
S-ar putea să nu mai pot suporta niciodată aglomeraţiile și să fiu 
mereu iute la mânie. Eşti dispusă să-mi dai o șansă? Eram pregătit să 
aştept și un an, dacă ai fi insistat, dar acum situaţia s-a schim bat, spuse 
el și trecu cu blândeţe mâna lui mare și caldă peste abdomenul ei plat. 
Aș prefera ca pruncul nostru să fie legitim, adăugă el. 

Cassie îi prinse mâna și o apăsă mai tare, cu gândul la copilul pe 
care-l făcuseră împreună. De cum rostise Pere Laurent cuvintele, 
simţise până în măduva oaselor că avea dreptate. Oare nu-i datora 
copilului ei o șansă? Cu toate astea... 

— Am văzut prea multe și am trecut prin prea multe, spuse ea cu 
poticniri. Nu vreau să regreti asta într-o bună zi. 

— Cum te-aș putea oare convinge că nu o să-mi doresc nicicând o 
inocentă plictisitoare? întrebă el, exasperat. Experienţa ta te face să fii 
ceea ce ești. O femeie incredibil de puternică și de înțeleaptă. 

Grey străbătu într-o clipă distanţa dintre ei, o ţintui în patul strâmt, 
o sărută pe gât și-și strecură scandalos mâna pe sub fusta ei de 
respectabilă madame Harel. Iar faptul că ești cea mai delicios de 
atrăgătoare femeie din câte mi-a fost dat să întâlnesc nu e cel mai 
important lucru pe care-l pot spune despre tine, continuă el. Apoi 
ridică pentru un moment capul, reflectând. Cu toate că e foarte 
aproape, adăugă. 

Îi luă cu asalt gura, într-un nou sărut. 

Cassie râse, în timp ce încrederea și dorința începură să-i invadeze 
sufletul și corpul. 

— Şi ce te faci dacă sunt o femeie superficială și desfrânată, care se 
arată de acord cu căsătoria numai pentru că ai un corp și un chip 
fabuloase și... îndemânare avansată întra-ale amorului? 

— Îmi convine și așa, spuse el și o privi, plin de speranţă. Chiar vrei 

să te măriţi cu mine pentru că arăt bine și vrei să mă folosești în feluri 
lipsite de rușine? Aș prefera de o mie de ori să fie așa decât să mă 
vânezi pentru avere și poziţie. 

Simti un nod în gât și mângâie părul castaniu, care ar fi trebuit să 
fie bălai. Se schimbaseră unul pe altul, în bine. Ea îl salvase pe el, 
avusese grijă de el, îl învățase să trăiască iar în lume. Iar el o învățase 
să-și deschidă sufletul. Să dăruiască iubire. Și, lucru și mai dificil, să 
accepte iubire. 

Cu vocea sugrumată de emotie, îi spuse: 

— Nu vreau să mă căsătoresc cu tine pentru că arăţi bine și ești 
pasional, nici pentru că ai poziţie sau avere. Înghiţi cu greutate, înainte 
de a putea rosti cuvintele: Ci doar pentru că... te iubesc. 

Chipul lui se lumină de o bucurie care o egala pe a ei. 

— E cel mai bun motiv din lume, doamna mea vulpe. Ochii i se 
încreţiră din pricina râsului. Și acum, te pot folosi în feluri lipsite de 
rușine? 

Cassie își trecu mâinile peste pieptul lui lat. 

— O, te rog, fă-o! 

Se împreunară într-o dulce senzualitate, în care se dizolvaseră 
toate barierele din calea intimităţii corpului și a sufletului. Momentul 
pasiunii se consumă rapid și o satisfăcu mai tare decât orice trăise 
până atunci. Cuvintele de dragoste pe care i le cânta Grey la ureche 
erau la fel de adevărate și în cazul lui. 

În timp ce stăteau întinși și încâlciţi în patul mult prea strâmt, 
Cassie întrebă, cu un aer visător: 

— Oare Păre Laurent ar fi de acord să ne căsătorească? În felul 
ăsta, ziua de naștere a copilului nu ar părea foarte ciudată. 

Grey o sărută pe tâmplă. 

— Sunt sigur că ar face-o, dar îţi garantez că familiile vor dori o a 
doua nuntă, de data asta după toate uzanţele bisericii anglicane. 

— Nu m-ar deranja. Dacă e bine să te căsătorești o dată, de două ori 
ar trebui să fie și mai bine. 

— Nu e singurul lucru care e bine de făcut o dată, dar de două ori e 
chiar mai bine, replică Grey și o mângâie aluziv pe fund. 

Cu toate că dorinţa începu să-i fiarbă în vene, Cassie, îi spuse, cu 
răsuflarea întretăiată: 

— Dacă te gândești la ce mă gândesc eu că te gândești, sunt 
impresionată de capacităţile tale! 

Grey îi zâmbi ștrengărește, cu o sclipire malițioasă în ochi: 
— Să-i cerem lui Viole o a doua ceașcă de cafea? 

epilog 


— Vă declar soţ și soţie, acum și-n vecii vecilor. 

După ce se termină ceremonia nunții, Grey își escortă mireasa 
radioasă de la altarul din biserica la care erau enoriași părinţii săi, 
acompaniați de muzica jubilantă de orgă. Se părea că, într-adevăr, era 
bine să te căsătorești o dată, iar de două ori chiar și mai bine. 

Pere Laurent îi căsătorise prima oară, în casa familiei Boyer, în 
dimineața de după atac. Grey nu crezuse cu adevărat că logodnica sa 
avea să se răzgândească, dar nu dorise să-și asume nici un risc. 

După ce împărțiseră pericole, familiile Boyer și Duval se simțeau 
legate ca și cum ar fi fost una singură, iar Grey se gândise că nu trăise 
fericire mai mare ca atunci când Pere Laurent îi declarase, pe el și pe 
Cassie, soț și soţie. Cassie strălucise, iar Grey radiase ca un soare de 
vară. Micul dejun obișnuit se transformase pe dată într-un mic dejun 
festiv, de nuntă, când aduseseră o sticlă cu vin bun, pe care familia 
Boyer îl păstrase pentru ocazii speciale. 

Mirele și mireasa ieșiră din biserică, pe verandă. În timp ce 
oaspeţii aruncau pumni de petale, Cassie se aplecă și-i șopti: 

— Nunta asta e chiar mai frumoasă, pentru că acum avem părul în 
culoare naturală. 

Grey râse și-i sărută părul strălucitor și roșiatic precum cuprul. În 
cele două săptămâni de când se întorseseră în Anglia, primăvara 
năpădise în forță, umplând aerul de cântecul păsărelelor și de mirosul 
florilor de pom. 

— Miroși a trandafiri, îi șopti el. 

Mătușa lui Cassie, Patience, își intrase în rolul de soacră mică și o 
ajutase să-și facă trusou, începând cu rochia de mireasă ca bronzul, 
care-i evidenția părul lui Cassie și o făcea răpitor de frumoasă. Grey se 
ocupă de acte. Cum copilul era pe drum, cu cât se mișca mai repede, 
cu atât era mai bine. Pe lângă asta, ura faptul că trebuia să se furișeze 
ca să petreacă nopţile alături de Cassie. 

Lady Kiri Mackenzie era domnișoară de onoare, iar Kiri cea cu 
trăsături exotice și părul brunet, alături de Cassie cu părul ei roșu ca 
flacăra, făceau o pereche care ar fi dat pe spate orice bărbat. Peter era 
cavalerul de onoare al lui Grey, și se făcuseră remarci abia șoptite, prin 
rândul femeilor, despre cât de impresionant arătau împreună. 

De vreme ce Grey nu mai era disponibil și nu-l interesa nici cât 

negru sub unghie vreo altă femeie, privirile crcetătoare ale femeilor 
trecuseră de-acum asupra lui Peter, nu că avea să le folosească la ceva. 
După ce fu acceptat în compania de teatru a domnului Burke, Lady și 
Lord Costain se văzuseră nevoiţi să-i accepte alegerea. Deocamdată era 
mai interesat de actorie decât de căsătorie. Înainte de ceremonie, 
Peter îl zorise pe Grey să asigure descendența familiei cu un fiu, astfel 
încât el să nu mai trebuiască să-și facă vreodată griji în privința 
moștenirii. 

Invitaţii se aliniară de-a lungul verandei, ca să facă urări mirilor, 
iar Grey fu încântat de faptul că doi dintre foștii lui colegi ajunseseră la 
timp pentru a asista la ceremonie. 

— Ashton! Randall! Ce mă bucur că sunteti aici. 

Cu un zâmbet larg pe faţă, ducele de Ashton strânse mâna lui Grey 
între amândouă mâinile sale. 

— Și eu, și Randall am întârziat din pricina unei roți rupte la 
trăsură, dar eram hotărâți să ajungem, chiar de era să călărim caii de 
poștă. Nu am crezut să apuc ziua asta. 

— Nici eu, spuse Randall, slăbut, blond și în uniformă militară, și îl 
bătu pe Grey cu palma peste umăr. Sincer să fiu, Wyndham, te-am 
crezut pierdut pe vecie. 

— Și ducă-se, pun rămășag că ţi-ai zis, replică Grey și rânji în timp 
ce strânse mâna lui Randall. Am auzit că ai înfiat un băiat orfan, care îi 
este elev lui Lady Agnes. Îţi place viaţa de tată? 

Randall îi răspunse cu un zâmbet mult mai fericit decât cele pe 
care le arbora în tinereţe. 

— Recomand oricui să facă asta, mai ales dacă începi cu un băiat 
de doisprezece ani care să-i semene lui Benjamin. În felul ăsta scapi de 
etapele mai pline de murdărie. 

Lady Agnes, generalul Rawlings și domnișoara Emily veniseră să 
se alăture festivităților. Toţi cei din comunitatea de la Summerhill erau 
și ei prezenţi, desigur. Le plăcea să știe că se formase următoarea 
generaţie a familiei Costain. 

Familia St. Ives era și ea prezentă în formulă completă, inclusiv 
George, cel mai mic dintre fii, care venise de la Oxford. Se bucurau cu 
toţii ca și cum Cassie ar fi fost cu adevărat fiica și sora lor. Unchiul ei o 
condusese la altar, cu toate că nu-și bătuseră capul cu prostii de genul 
„să-i dea“ mireasa lui Grey. Pe Cassie nu o controlase nimeni, ani buni 
la rând. 

Ultimul la rând era Kirkland, cu chipul său frumos, saturnian, 
complet relaxat. 

— Mai ţii minte listele alea pe care le făceam mereu, pe când eram 
elevi, ca să nu uit tot ce aveam de făcut? întrebă el. 

Grey izbucni în râs. 

— Cine le-ar putea uita? De pe atunci erai îngrozitor de organizat. 

Kirkland scoase o bucată veche de hârtie, din buzunarul de la 
piept, împreună cu un creion, și o ridică pentru a i-o arăta lui Grey. La 
mijlocul listei era scris numele lui Wyndham, în timp ce restul 
numelor fuseseră tăiate. Cu un gest larg, Kirkland tăie numele cu o 
linie. Acum am cu o grijă mai puţin pe cap! exclamă el. 

Grey hohoti iar, apoi deveni serios. 

— Nu am să-ți pot mulțumi niciodată pentru câte ai făcut pentru 
mine. Mi-ai oferit libertatea... și pe Cassie, spuse Grey și-și trecu un braţ 
în jurul soţiei sale. Tot ce-mi mai trebuie, pentru ca fericirea să fie 
deplină, este Régine. 

Kirkland rânji. 

— Cassie nu se va supăra de această comparaţie implicită, spuse el. 

Când se îndepărtă, Cassie se cuibări mai tare lângă Grey. 

— Peste vreo două săptămâni, Lady Agnes te va lăsa să o iei înapoi, 
spuse ea. 

— Și asta numai pentru că Lady Agnes își păstrează un căţeluș pe 
care să-l alinte. 

Cassie privi în sus. S-ar fi scufundat cu cea mai mare plăcere în 
mările acelea albastre și adânci de răbdare și înţelepciune. 

— Te deranjează mulțimea de oameni? îl întrebă ea. 

Știa că nu avea rost să o mintă pe Cassie, de vreme ce ea vedea 
prin el. 

— Un pic, recunoscu el. Dar asta e casa mea și ăștia sunt prietenii 
mei, iar în timpul micului dejun de după nuntă mă mai pot strecura 
undeva retras, când am nevoie. Te strecori și tu cu mine? 

Cassie zâmbi ștrengărește. 

— Sigur că da. Oamenii o să observe și o să se gândească la lucruri 
scandaloase. 

Trăsura familiei Costain trase în fața bisericii, pentru a-i duce, pe 
Grey și pe Cassie, la Summerhill, pentru micul dejun de după nuntă. 
Membrii familiei Costain, alături de mătușa și de unchiul lui Cassie, 
fuseseră luaţi deja de o altă trăsură, în timp ce alţi oaspeţi mergeau pe 

aleea care ducea la casa familiei. Masa avea să fie servită înăuntru 
pentru familie și prietenii apropiaţi, iar afară avea să fie o sărbătoare 
pentru localnici. În cele din urmă, cele două grupuri aveau să se 
amestece. 

Grey o ajută pe Cassie să urce în trăsură, apoi se sui și el. De îndată 
ce se închise ușa, o trase în braţele sale și o sărută cu foc, într-un fel 
care în biserică ar fi fost scandalos. 

Când se opriră să respire, cununa ei de flori căzuse și lăsase o dâră 
de petale roz pe minunatul ei umăr gol. Cassie îi zâmbi cu un calm 
care-i ajunse lui Grey până la suflet. 

— Astă-seară vom dormi în căsuţa noastră de la malul mării, 
domnul meu. Chiar dacă e, de fapt, o fermă. 

— A meritat să zac zece ani în temniţă ca să te întâlnesc pe tine, 
dragostea mea, spuse el încet. 

Cassie îi cuprinse obrajii în palmă. 

— N-aș fi crezut că soarta are să-mi aducă o asemenea fericire, îi 
spuse ea. Apoi gravitatea i se topi într-un hohot de râs. Mai mulți 
oameni m-au avertizat, pe parcurs, că nu te vei căsători în vecii vecilor 
cu mine. Iar eu i-am crezut din tot sufletul. 

Râse și Grey, alături de ea. 

— E un motiv destul de bun ca să faci nunta de două ori, spuse el și 
sărută una din delicatele petale de pe gâtul ei. Ca să nu zică nimeni că 
nu suntem căsătoriţi de-a binelea și cu adevărat, și aşa vom rămâne 
de-a pururea. Dacă vrei să mă mai căsătoresc vreodată cu tine, nu 
trebuie decât să-mi spui, adăugă el, lăsând tonul serios la o parte. 

nota autoarei 


Tratatul de la Amiens 


Franţa și Marea Britanie s-au tot înfruntat în bătălii, de-a lungul 
secolelor. Războiul declanșat din pricina Revoluţiei Franceze a 
continuat aproape fără încetare, între anii 1793 și 1815, când bătălia de 
la Waterloo a pus capăt imperiului lui Napoleon. Cel mai îndelungat 
repaus între ostilităţi a fost cel care a urmat Tratatului de la Amiens, 
care a rămas în vigoare din martie 1802 până în mai 1803. 

Războiul presupunea cheltuieli, iar naţiunile unite care luptaseră 
împotriva Franţei își doreau pacea. Odată semnat tratatul de pace, 
cetățenii de familie bună din Marea Britanie au pornit în valuri către 
Franța, să sărbătorească. Însă Napoleon s-a folosit de această pace 
pentru a-și consolida puterea și s-a purtat mai departe în felul său 
caracteristic, beligerant și expansionist. Când relaţiile dintre Franţa, 
Marea Britanie și Rusia au intrat în declin, mulţi dintre străinii aflaţi în 
vizită, s-au întors în ţările lor. 

Marea Britanie și-a rechemat ambasadorul în Franţa și a declarat 
război pe 18 mai 1803. Pe 22 mai, Napoleon a ordonat pe nepusă masă 
arestarea tuturor bărbaţilor cu vârste cuprinse între optsprezece și 
șaizeci de ani care aveau cetăţenie britanică. Acţiunea sa a fost 
considerată ilegală de către toate marile puteri, dar pe Napoleon nu l-a 
interesat niciodată altceva decât puterea. Sute de oameni au avut 
domiciliu forțat și nu s-au putut întoarce acasă până în anul 1814, după 
abdicarea lui Napoleon. 

Orășelul de provincie Verdun era locul oficial în care se adunaseră 
toți nobilii britanici care aveau domiciliu forțat, majoritatea lor urmaţi 
de soții. Negustorii britanici care aveau, de asemenea, domiciliu forțat 
și-au deschis magazine pentru a-i aproviziona pe cei cu familii 
înstărite, așa că băcanii și croitorii au înflorit. S-a format astfel o 
comunitate de exilați destul de agreabilă, chiar dacă drepturile le erau 
limitate. 

Cu tot acest iureș de evenimente, e ușor să dai crezare faptului că 
un tânăr lord englez, cât se poate de impertinent, ar fi putut dispărea 
în temnita din măruntaiele unui castel. 

mulţumiri 


Pentru cei de la Creative Cauldron. Cu câte povești am dat 
împreună lovitura? Cu o mulțime! 


Și pentru toţi oamenii minunati din Kensington, care au atâta grijă 
de cărţile mele. 

